
TEGIJAD, KIRJUTAJAD JA TEISED 


Me kõik teame: mis tahes üritusest võib teha sündmuse, kui seda suure raha eest kuulu- 
tada. Järjest rohkem ei alga ka ühe teatrittiki eksistents mitte esietendusest, vaid reklaami- 
kampaaniast. Siis hakkab veerema lumepall: hulk võimalikult suuri ja värvilisi pilte tänava- 
servadel ja lehesabas toob peaaegu iseenesest kaasa ka artikli või kaks ajalehe sisuküljel; see 
rõõmustab toetajaid, see toob kohale publiku. Ja see omakorda paneb jälle ajalehed kirjutama, 
sest lugeja tahab ju teada, kus ta siis ikkagi käis. Või ei käinud. 

Siin pole iseenesest midagi teha, eks pea teatergi võitlema tähelepanu eest küll kauban- 
duskeskuste, küll mobiilioperaatoritega. Aga kas see ei tähenda, et ühel hetkel ongi olemas 
ainult selline teater, millest ajalehed kirjutavad? Et kirjutati, järelikult oli; ei kirjutatud, 
järelikult polnud? See oleks igav, sest see oleks ühetaoline. 

Eesti tenter ei ole (veel) ühetaoline. Siin on igasugust. Põhimõtteliselt ja päris tegelikult 
me saame veel aru, et kui reklaam on tagasihoidlik ja leht ei kirjuta, ega see siis päris auto- 
maatselt ka tähenda, et midagi ei olegi. Võtad inimese käekõrvale, viid kohale ja näitad, et 
näe, siin ja praegu ta on. On lihtsalt teistsugune. Näiteks selline, et ei tahtnudki, et võimali- 
kult paljudele meeldiks. Või oli ikka lihtsalt raha vähe? Kes teab? Kahtlus jääb hinge, ta- 
haks küsida autoriteedilt. Aga kes ta on? 

Kui džentelmen lubab endale magedat üldistust, lausudes: ,, Naised on...”, siis ei ole 
ta džentelmen. Džentelmen ütleb: , Marta on...“ ja , Laura on...”. Sest ta teab, mis ta 
räägib, ta tunneb asja. Eesti teatriga on samuti — džentelmene napib. 

Eks sellega ole hakatud pikapeale ka harjuma ja arvestama. Väidetavasti ei loe pool 
teatriinimestest, mida teatrist kirjutatakse. Veel rohkem olevat neid, kes ei loe, kui kirju ta- 
takse neist endist. 

Aga , rahvas” loeb, eriti kui kirjutatakse mitte asjast, vaid inimesest — näitlejannast, 
rahvakunstnikust, lavastajast. Turuloogika ütleb, et kui loetakse, järelikult tuleb kirjutada. 
Janii pole pääsu, ikka tulevad mängu ka need, kes teavad, et on palju inimesi, kes usuvadki, 
et alguses ei ole mitte kellegi tegu, vaid sõna — trükitud sõna, võimalusel muidugi koos 
pildiga, tiraaž nii umbes 60 000. Ja et vähemalt teater oleks ilma nendeta kindlasti kaduv 
kunst ja kaokski kohe ära. Sest just nemad panevad kindlalt paika, et midagi toimus. 

Siinkohal räägin ühe mõistuloo. Kord kutsunud isa oma kaksteist poega enese juurde, 
ulatanud igaühele vitsarao ja lausunud: ,, Murdke need nüüd katki.” Pojad, mehemürakad 
parimas loomeeas, täitnud kergel käel isa palve. Siis aga võtnud isa voodipäitsist vitsakimbu, 
kus kaksteist raagu kõvasti kokku köidetud, ja käskinud poegadel ka see katki murda. Küll 
proovinud üks, küll teine, aga ei hakanud kellegi jaks isa vitsakimbu peale. ,, Nii ei saa mis- 
ki ka teie vastu, kui ikka kokku hoiate,” lausunud isa. 

Pojad pannud isa targa nõu kõrva taha. 

Jah, ikka see vana jutt. Olen tõesti seda meelt, et ka meie teatrimaastikul, nagu tegelikult 
igal pool mujalgi, on teistega, ka väiksemate või hetkel vähem edukatega arvestamine, teist- 
suguse (ka arvamuse) hindamine, noh, vähemalt talumine, lõppkokkuvõttes kasulikum 
kõigile — nii tentritele kui institutsioonidele ja teatrile kui kunstile; nii teatri tegijatele kui 
teatrist kirjutajatele. Ja publikule. Eriti publikule. Selle teadmisega oleme korraldamas eesti 
fentri festivali ,, Draama 2005“; selle teadmisega valmistame ette ka eesti teatri aastat 2006. 


MARGUS KASTERPALU, 
SA Eesti Teatri Festival nõukogu liige 


Peter Greenaway jaanuaris 2005 Tallinnas. 

VASTAB PETER GREENAWAY 


Alustuseks kirjelda lühidalt oma nägemust uuest filmikeelest. 

Me peame minevikku jätma klassikalise ettekujutuse kinost ja kinoskäigust. 
Selles protsessis aitavad meid uued tehnoloogiad. Filmivaatamine ei ole passiivne 
tegevus. Mulle on oluline, et ma saan oma vaatajaid filmi haarata. Ja ma ei nuta 
sellepärast, et kinoelamus tavaettekujutuses on oma aja ära elanud ja suremas. 
See on nagu dinosaurus, kes veel tükk aega saba liigutab pärast seda, kui aju on 
surnud. ,, Star Wars” on tulevase uue filmikeele kõrval XIX sajandi pildi-show. 


Millest tuleb see enesekindlus väita asju, nagu ,,kino on surnud“? 

Ma loodan, et seda on väljapoole ka näha, et ma tõesti usun sellesse, mida 
räägin. See ei ole poos. Olen teinud päris palju filme, nii et mul on taustaks pikk 
praktika. Ma ei ole lihtsalt reaalse kogemuseta teoreetik. Minu praktika on väga 
laiahaardeline, palju teletööd, mitte ainult Ühendkuningriigis, vaid mitmel pool 
Euroopas; palju filmitööd, mitte ainult tavalisi mängufilme, vaid väga erinevat 
tüüpi ja erinevas formaadis filme. Olen proovinud kõike Super 8 mm lindist IMAXi 
ja OMNIMAXini. Minu mõtteviis on väga analüütiline. Ma ei ole ainult praktiseeriv 
kunstnik, vaid ma olen ka väga enesekriitiline. Kunagi olin väga arg teismeline. 
Mul oli väga raske seista inimeste ees ja rääkida. Ma arvan, et see, et ma nüüd 
suudan seda teha, on pigem õpitud asi, kui intuitiivne omadus. Ma ei pea ennast 
esinejaks, kuigi on arvatud, et ma teen mingit teatrit. Saan aru, miks inimesed 
võivad seda arvata. Aga ma olen alati tundnud, et suurim asi, mis meil on, on 
meie kujutlusvõime. Seega olen alati teadnud, et mis iganes ka ei juhtuks, mis 
raskused ka tee peal ei oleks, võin ma alati loota oma kujutlusvõimele, et see 
mind välja aitab, tekitab rõõmu, põhjuse edasi toimida. See tunne ei ole mind ku- 
nagi jätnud. Alates sellest, kui ma kaheteist-kolmeteistkümneaastasena otsustasin, 
mida ma teha tahan, on see alati olemas olnud. 

Kuid ei tohi unustada, et mul on ka eelised — ma oman nelja meie ühiskonna 
suurimat privileegi: olen mees, mistõttu mul on näiteks eelis sinu ees; ma olen 
valge, mis annab mulle samuti hea positsiooni; ma räägin inglise keelt ja olen 
eurooplane; ma olen heteroseksuaalne, mul on neli last, millega olen täitnud Dar- 
wini pandud kohustused. Ma olen üks osa universumi viiest protsendist privile- 
geeritumatest inimestest. Tänu nendele eelistele on mul väga hea haridus. Heade 
juhuste kokkulangemise tõttu olen ma crõme-de-la-creme ja kuna mul on olnud 
hea moraalne kasvatus, olen alati tundnud, et inimene peab tajuma vastutust 
maailma ees, milles ta elab. Ma tahan neid eeliseid ära kasutada. Ja peale selle on 
mul olnud õnn olla õigel ajal õiges kohas. 

Ja mul on veel üks suur mõjutaja. Ma arvan, et see oli 1979. aastal, kui üks hol- 
landi produtsent tuli minu juurde ja ütles, et ta finantseerib kogu minu tulevast 
karjääri. See oli Kees Kasander ning ta on oma lubadust pidanud. See on filmi- 
tegijale haruldane võimalus, mida ei juhtu just eriti tihti. 

»Joonistaja kokkulepe”, 1982. 


Paljud inimesed, kellele sa räägid uuest filmikeelest ja sellest, et narratiiv 
ei kuulu filmikunsti, vaid kirjandusse, ei taha sinuga nõustuda. Kas sa tunned, 
et pead neid harima? 

See on aeglane, tilk tilga haaval toimiv protsess. Olen paljude aastate jooksul 
kohanud rohkesti noori inimesi, kes ütlevad: ,Sina oled katarsis, sina oled õigluse 
jaluleseadja, sa oled inimene, kes pani mu mõtlema, sa muutsid mu elu, sa oled 
pannud mind liikuma õiges suunas, kuigi olin teel hoopis teise suunda.“ Mida ka 
täna pärastlõunal sosistas mu kõrva üks noor naine. See, mis ma ütlen, ei lähe 
kurtidele kõrvadele. Ma arvan, et ka proportsionaalselt — iga inimese kohta, kes 
tuleb ja ütleb seda, on kakskümmend viis inimest, kes tunnevad sama, kuid kes ei 
ole õigel positsioonil või piisavalt enesekindlad seda tunnistama. See üks protsent, 
kes tuleb minu juurde, esindab vähemalt kümmet protsenti sama tüüpi inimesi. 
Aga alati on eitajaid, inimesi, kes ei tunnista mõningaid asju, mis ma ütlen. Kuidas 
ma neid kohtlen? Ma pean minema tagasi ja vaatama, kas ma saan uuesti neid ha- 
rida, näidete abil selgitada. Sealjuures ma ei arva, et parim viis selleks selgitustööks 
on see, mida me paaril viimasel päeval oleme teinud — meistriklassid ja loengud 
—, vaid hoopis lihtsalt filmide tegemine nende põhimõtete järgi, ja kui film on 
valmis, võib öelda: , Seda pakun mina. Vaata seda, kui sa oled sellele avatud.” 
Niimoodi sa oma sõnumit kommunikeeridki. 

Kui sa käsiksid mul nimetada olulisemad filmid, mida ma olen mõjutanud, ei 
saaks ma seda teha. Kui sa võtad näiteks Wim Wendersi, kes on Godard'i saksa 
õpilane, näed sa ühenduskohti. Minust selliseid jälgi ei ole. Ma võin öelda, et 
need aastad, mis ma veetsin Tokyos, jätsid jälje, sest kuus kuud pärast mu 
lahkumist nägid kõik Jaapani reklaamid välja nagu ,, Prospero raamatud“ ja film 
Act of God“ mõjutas ligi aasta aega tugevalt Briti televisiooni. Isegi USAs märka- 
sin sellesarnase tegevuse jälgi. Ma alustasin dokumentaalfilmidega, mis olid väga 
formalistlikud, tegin väga kunstliku väljanägemisega dokumentaalfilme. Kui ma 


,ZOO”, 1985. Brian Deacon (Oswald Deuce), Andrea Ferröol (Alba Bewick) ja 


Eric Deacon (Oliver Deuce). 


intervjueerisin inimesi, siis enne nende kaamera ette asetamist veetsin mitu tundi, 
korrastades kõike, et pilt oleks väga ilus ja väga kunstlik. Sellest sai manerism 
paljudele dokumentaalfilmitegijatele televisioonis ligi kaheksateistkümneks 
kuuks, kuni tulid uued mõjutused. 


Kas sa niimoodi inimesi harides ei tunne end paganate maale tulnud risti- 
sõdijana, kes arvab, et ta teab, mis on teistele hea? 

Kui ma räägin endast kui misjonärist, siis seda teen ma sama palju kodumaal 
kui siin. Ma ei tunne end siin tulnukana. Te kõik räägite suurepäraselt inglise 
keelt, te olete kõigi tänapäeva tehnoloogiatega kursis, ma ei tunne, et ma olen siin 
mingi privilegeeritud lääneeurooplane. Ma loodan, et ma ei tundu üleolevana. 


Ütled, et oled õigel ajal õiges kohas, aga kas sul ei ole vahel tunnet, et oled 
hoopis oma ajast ees? 

Öeldakse, et revolutsioon sööb alati omaenda lapsi ja et sinu selja taga on alati 
inimesi, kes liiguvad kiiremini kui sina. Ja siis on veel ju see asi, et põrandad on 
lagedes ja laed põrandates. Et ühel hetkel vaatad, et lagi on nii kõrgel, ja püüdled 
sinnapoole, ja ühel hetkel on see lagi sinu jalge all põrand. Sa vaatad üles ja mõtled: 
00, oleks mu film Cannes'i festivalil, ja paari aasta pärast on sul viis filmi Cannes'is, 
kuid sinu pea kohal on jälle uus lagi ja selle järel järgmine. 


Kas sa usud, et elad nii kaua, et näha uut filmikeelt levinuna kogu maailmas, 
võidutsemas kinoekraanidel? 

Ma ei ole üksi. On palju inimesi, kes ajavad sedasama asja, võib-olla mitte 
samamoodi kui mina, kuid see toimub praegu igal pool. Kõiki asju, millest ma 
praegu jutlustan, püüavad paljud inimesed igal pool teostada, ehk mitte just samas 
keeles kui mina. Aga ma usun, et üldsus saab tegelikult aru — praegu on toimumas 

| »Kokk, varas, tema naine ja tolle armuke”, 1989. 


suur revolutsioon, kogu kinematograafilise vastuvõtu protsessis. Ma ei usu, et 
minu ideed on väga originaalsed. Ka teie näete ju Ameerika televisiooni. 


Nii et mitte ükski narratiivne film sulle pinget ei paku? 

Noh, loomulikult on kunagi olnud ka minu jaoks mõningane pinge narratiiv- 
setes filmides, kuid praeguseks olen veendunud, et narratiiv kuulub raamatutesse, 
mitte filmikunsti. Raamatu narratiiv on palju mõjuvõimsam. 

Kõik narratiivid on kunstlikud, nad on inimtekkelised. Päris elus ei ole narra- 
tiivi. Selle poolest on ta kaadriga sarnane. Mõned ütlevad, et elu on narratiiv, 
kuid see ei ole tõsi, sest järgnevus on juba enne ja pärast seda, sa lihtsalt korjad 
välja ühe kunstliku lõigu. Seega on narratiiv vaid vahend, mida me kasutame 
omaenda mugavuse tõttu loomaks kaosesse korda. 


Kas sinu väited oleksid teistsugused, kui me oleksime teises ajas? 

Umbes 1999. aasta paiku tundsin, et pean oma lummusest vabanemist kuidagi 
organiseerima. Ma ei näinud mõtet töötada filmikunstiga, mida pidasin igavaks 
ja hinge vaakuvaks. Umbes kolm aastat ei teinud ma filme, vaid muid asju, see oli 
aeg, mille jooksul tekkis mul huvi ooperi vastu. Ma mõtlesin, et see meedium on 
surnud ja ei arene enam kusagile, et see ei ole eriti põnev. Olin seotud teatri ja 
mitmete näitustega, millest ühe sarja nimi oli , Astmed“, milles ma püüdsin lõh- 
kuda filmikunsti kümneks osaks ja need eraldada. Ning siis ehitada suure arhitek- 
tuuripõhise näituse. Esimene oli Genovas. Osad olid: tekst, muusika, mõõtkava, 
näitlejad, valgus jne. Mõte oli teha kümme näitust üle maailma, millest igaüks 
uuris ühte nendest osadest. Genova näituse teema oli kaader. Me riputasime kõik- 
jale linna sada kadreerimise vahendit. Sellest sai ühiskondlik-teatraalne sündmus, 

Prospero raamatud”, 1991. John Gielgud (Prospero). 


millesse olid kaasatud kunstinäitused ja näitetrupid. See kestis sada päeva. Õppisin 
sellest väga palju kaadri kohta. Teine näitus oli järgmisel aastal Münchenis, tee- 
maks projektsioon. Sajale Müncheni objektile tegime hiiglaslikke projektsioone 
— kirikutele, tehastele, ostukeskustele. Pidime tegema ühe ka Nagasakis, Jaapanis, 
kuid see osutus liiga kalliks. 

Nii, töötades väljaspool filmikunsti, sain ma sellest palju rohkem teada. Siis 
ma tundsin, et olen valmis tagasi tulema ja proovima neid ideid kasutusele võtta. 
Kuigi kogu see aeg, kui ma ei teinud kinofilme, tegin televisioonis. Mis tihti andis 
võimalusi, mida kinos poleks iial saanud. See kõik oli õppeprotsess ja ma tulin 
tagasi. 

Kõik sinu elus mõjutab sind. Ma olen veendunud, et ka sinu elus on praeguseks 
hulk inimesi, kelle kohta sa saad öelda, et vaat, tema mõjutas mind seda ja toda 
tegema. Ma võiksin teha nimekirja inimestest, kes on mind mõjutanud. 


Sulle ja Tulse Luperile meeldib teha nimekirju? Kas pole mitte olemas üks 
psühholoogiline sündroom, mis sunnib inimesi nimekirju tegema? 

See on üks viis asju korrastada. Sa ei pea kirja panema verbe, vaid ainult nimi- 
sõnu. Sa oled kindlasti lugenud Foucault” , The Order of Things“, milles on palju 
huvitavaid ideid sellest, miks inimesed seda teevad. See on ju üks kirjandusliku 
troobi vorme, Borges teeb seda, Rabelais tegi seda , Gargantuas“, Laurence Sterne 
on seda alati teinud, Calvino tegi seda. 


Nii et sa pead filmi tulevikuks interdistsiplinaarsust? 


Ma arvan, et kõik kunstnikud on tegelikult multimeediakunstnikud. Inglise 
poeet Keats pööningul istumas ja vaid luulet kirjutamas ning Mendelssohn vaid 

67 € A Ni Li 
=Maconi lapsuke”, 1993. Jeff Nuttall (majordoomus) ja Jonathan Lacey 
(Cosimo Medici). 


klaveri taga istumas ja muusikat kirjutamas ei ole ainuvõimalused. Selline spet- 
sialiseerumine on tegelikult üsna haruldane ja on romantismi tulemus. Miche- 
langelo tegi pulmatorte. Enamik kunstnikke teeb paljusid asju. Kunstniku loome- 
vajadus väljendub asjade loomises. Ja siis sa lihtsalt satud kasutama mingeid kind- 
laid distsipliine ja tingimusi. Keegi annab sulle 5000 punast mantlit ja sa teed mi- 
dagi viiest tuhandest punasest mantlist. Homme hommikul annab keegi sulle ar- 
hiivitäie linnulaulu ja sa teed midagi linnulaulust. 

Filmitegemine nõuab eriti paljude distsipliinide valdamist. Sa pead olema tisler 
ja maalija, helilooja ja laulusõnade kirjutaja, sa pead suutma inimesi organiseerida 
ja sul peab olema kaastunnet, sa pead leiutama igasuguseid seadmeid inimestega 
töötamiseks. Enamik filmitegijaid veedab suurema osa oma ajast üldse mitte olles 
filmitegija, vaid psühhoanalüütik, arst, õde, veenja — kõike selleks, et saada seda, 
mida vaja on. Võib-olla on see üks põhjus, miks ma olen näitlejate suhtes nii kõhkle- 
val seisukohal. Režissöör peab näitlejate pärast muretsemise peale kulutama roh- 
kem goddamn aega kui kõigi teiste asjade peale kokku. Mulle väga meeldib töötada 
oma meeskonnaga, näitlejatega töötamine pakub mulle palju vähem huvi. 


Kuidas sa suhtud synthespian'idesse, digitaalsetesse näitlejatesse? Holly- 
woodi näitlejate ametiühing on mures, et nad võtavad tulevikus päris näitlejate 
töö ära. 

Arvestades seda, et kogu Hollywoodi filmitööstus muutub varsti digitaalse 
animatsiooni tööstuseks, ei olegi see üllatav. Äkki me olemegi praegu tunnistaja- 
teks päris näitlejate järkjärgulisele kadumisele? 


Kuid mis mõte on inimese imiteerimises, kui päris inimene on juba olemas? 

Kaheksa ja pool 
naist”, 1999. 
Vivian Wu 
(Kito). 


Jah, tõesti. See on nagu minu argument virtuaalsest reaalsusest. Milleks repro- 
dutseerida olemasolevaid elusolendeid? Mis mõte on kopeerimisel? Virtuaalse 
reaalsuse asemel peaksime püüdma luua virtuaalset ebareaalsust. 


Kas sind on vahel ka süüdistatud selles, et sul on mania grandiosa? 

Jaa. Eriti inglased, kellel on vanasõnad, nagu ,, Ära puhu enda trompetit”, ,Ära 
pista pead üle ääre, jääd sellest ilma“, , Normaalne olemine on piisavalt võrdne 
olemine“, need asjad, mis arvatavasti on ka eesti keeles olemas. Holland, kus 
praegu elan, on samasugune. Seal on väga pragmaatilised inimesed, kõik peavad 
olema ühesugused. Põhjuseks on kindlasti see, et nad peavad kõik suutma koos 
elada, sest neid on selle väikese ruumi peale nii palju. 

Ma olen kuuskümmend kaks aastat vana ja tunnistan, et mul ei ole jäänud vä- 
ga palju tööaastaid. Kujutame ette, et kui mul veab, saan töötada kuni seitsme- 
kümne viienda eluaastani. See ei ole just palju. Mul on, kui kõik läheb hästi, veel 
kaksteist tööaastat. Sest varsti ei usalda enam ühiskond mind. Iga kord, kui ma 
teen uue filmi, investeerib keegi viis miljonit naela minusse. Mida vanemaks ma 
saan, seda rohkem peab maksma kindlustusraha, et mind saaks palgata, kuna ma 

»Tulse Luperi 
kohvrid, 1. osa: 
Moabi lugu”, 2003. 

Peter Greenaway oma joonistuste näituse avamisel 
Tallinna Kunstihoone galeriis 19. jaanuaril 2005. 


ei ole ju käsitööline, mind ei saa asendada, kui midagi juhtub. Kui ma teen igal 
aastal ühe filmi, on mul tõenäoliselt jäänud veel teha kaksteist filmi. Ma pean 
otsustama, mis need on. 

Kaks asja on, mida ma tahaksin väga teha. Üks räägib inimhinge otsimisest, 
kuigi ma ise sellesse ei usu. See räägib XVII sajandi anatoomist, kes usub, et hing 
on inimkeha organ, mis tuleb leida. See toimub umbes 1640. aastatel, enne vere- 
ringe avastamist. Ta töötab Kolmekümneaastase sõja ajal, mis haaras terve Euroo- 
pa. Sõjast võtavad osa katoliiklased, protestandid, kalvinistid, luterlased, mosle- 
mid. See sõda ulatus Oslost Bagdadi ja Põhja-Aafrikani. On sadu ja sadu laipu, 
mida uurida. See anatoom rändab Euroopa sõjaväljadel, püüdes leida inimhinge. 
Kas ma leian selle noorest naisest? Kas see on imikus? Vanas moslemis? Katoliku 
preestris? Kogu film on inimkehas sorimisest. Mis muidugi raskendab selle filmi 
tegemist. Lõpuks saab ta petta, sest filmi moraal on selles, et me usume seda, mi- 
da tahame uskuda. Ja ta usub, kuna ta on inimkirurg, et kui ta leiab inimhinge, 
õpib ta seda juhtima tegemaks see heaks. 

Olen püüdnud seda filmi teha juba ligi neliteist aastat. Ma tahtsin teha seda 
väga vanade näitlejatega, üle kuuekümnestega. Kuna tegemist on inimkehades 
sobramisega, ei ole see just hommikusöögi teema. Kummalisel moel on see nekro- 
fiiliast, armastusest laipade vastu. Ja need ei ole just kolm teemat, mis produtsente 
sütitavad. Lõpuks olen suutnud veenda venelasi, sellest saab vene lugu ja tundub, 
et see saab tehtud. 

Järgmine film, mida tegema hakkan, on ,,55 meest hobusel“, mille algse visandi 
tegin 1975. aastal. Tihti juhtub nii, et mul tekib planeerimatu inspiratsioonisäde 
uue filmi jaoks ja ma lükkan teised projektid sahtlisse ootama. Nii juhtus ,,Padja- 
raamatuga“, mille ma kirjutasin väga kiiresti, Kees Kasander leidis väga ruttu ra- 

Harri Rospu foto 


hastaja, kuna meie vastu oli järsku tekkinud huvi Jaapanis — kogu film on tehtud 
põhiliselt Jaapani rahadega — ja me tegime selle valmis seitsme-kaheksa kuuga. 
Seega ei ole ma manipuleerija, kes planeerib, et järgmisel aastal teen ma selle ja 
ülejärgmisel tolle. 

On ka juhuslikke tegureid. John Gielgud, klassikaline Shakespeare'i-näitleja 
ütles mulle, et ta tahab enne surma — taoli siisumbes 76-aastane — mängida mi- 
nu versioonis tema lemmiknäidendist, kuna ta uskus, et Shakespeare oli kirjutanud 
Prospero just tema jaoks. Väga pikka aega oli kestnud konkurents Gielgudi ja 
Laurence Olivier” vahel. Viimane oli kaunis action-man, mees, kes sai kõik suured 
rollid, ja Gielgud sai intellektuaalsed tekstiosad (teda kirjeldati tihti kui näitlejat, 
kes mängis ainult kaelast ülevalpool, nagu tema keha ei oleks olemas). Kuid Pros- 
pero oli just selline tegelane, intellektuaal, keda huvitasid rohkem mõistuse kui 
keha probleemid. 

Olivier oli teinud palju üldtunnustatud rolle: Richard III, Hamlet, Henry V — 
kõigis suurtes Inglise Shakespeare'i-ekraniseeringutes on peaosas tema, ja 
Gielgudil ei olnud kunagi olnud võimalust seda teha. Talle olid meeldinud mu 
filmid. Ma mäletan ammu-ammu, kui esmakordselt näidati ,Joonistaja kokku- 
lepet”, oli tema ukse taga piletijärjekorras esimene inimene. Seega teadsin, et ta 
on pikka aega olnud minu filmidest huvitatud. 

Prospero raamatute“ minu kirjutatud versiooniga nõustus ta kohe ja me tegi- 
me selle valmis ka väga kiiresti, tegelikult pidin sellal tegema hoopis midagi muud. 


Kas sa tahad, et sinu filmid mõjutaksid inimesi pigem emotsionaalsel või 
ratsionaalsel tasandil? 

Ma arvan, et me oleme seal, kuhu oleme jõudnud, oma ratsionaalsuse, mitte 
emotsionaalsuse tõttu. Ma ei ole kartesiaan, ma ei usu mõistuse ja keha eraldatu- 
sesse. Ma ei usu hinge. Ma ei usu hinge surematusesse, ma usun, et me oleme ab- 
soluutselt loomad, tervenisti ning läbi ja lõhki. Ma olen andunud darvinist. Seega 
ma ei näe, et neid kahte asja saab eristada. Minu arvates on suurim rahuldus olla 
inimolend, selle emotsiooni tõttu, mida sa saad läbi intellekti. Mind rõõmustab 
ääretult minu ratsionaalne võime leiutada. See täidab mind tohutu erutusega. 
Mina ei tunnista nende duaalsuste lahknevust, mida loome endale, nagu näiteks 
mõistus ja keha jne. Minu arvates ei ole need vajalikud. 

Ja alati olen ma veendunud, et kõige imelisem asi, mis meil on, on meie 
kujutlusvõime. 


Usutlenud ELEN LOTMAN 


PETER GREENAWAY on sündinud 5. aprillil 1942 Newportis, Walesis. Teda on kutsu- 
tud maagiliseks realistiks, segaduste ja võltsingute meistriks, avangardistiks, absurdistiks 
(kunstnikest on teda suuresti mõjutanud Vermeeri, Caravaggio, Veronese ja Frans Halsi 
looming). Greenaway filmidest leiab hulganisti salaliite, seksuaalseid vihjeid, igakülgset 
lagunemist, groteskset moraliseerimist. Peale selle kasutab ta oma eksperimentides selgelt 
isikupärast väljenduslaadi ja pildikeelt. 

Pärast kunstiõpinguid tegutses ta veidi aega maalikunstnikuna, kirjutades samas jutte, 
filmiarvustusi, esseesid. Aastatel 1965 — 1976 töötas Central Office of Information'is 

dokumentaalfilmide monteerijana. Esimene lühifilm, 5-minutine ,,Train” valmis 1966, 
esimese täispika dokfilmini,,The Falls” jõudis ta 1980, rahvusvahelise tuntuse tõi debüüt- 
mängufilm ,Joonistaja kokkulepe” (The Draughtsman's Contract, 1982). Praeguseks 
on selle paradoksaalse eksperimentaatori filmograafias kolmkümmend üks lühifilmi, kaks 
telesarja, ,Four American Composers” (1983) ja, A TV Dante: Cantos 1—8” (1989), 
ning kolmteist täispikka ekraaniteost. Suure looja üks meelislauseid on: ,, Film on illusioon 
ja vaataja ootusega manipuleerimine.” 

Greenaway hilisemad mängufilmid: ,,ZO00” (A Zed € Two Noughts, 1985); ,Ar- 
hitekti kõht” (The Belly of an Architect, 1987);,,Uppumised järgemööda” (Drow- 
ning by Numbers, 1988), , Kokk, varas, tema naine ja tolle armuke” (The Cook, 
The Thief, His Wife x Her Lover, 1989);,,Prospero raamatud” (Prospero's Books, 
1991); Maconi lapsuke” (The Baby of Macon, 1993);,, Padjaraamat” (Pillow Book, 
1996); Kaheksa ja pool naist” (8 %: Women, 1999), ,Tulse Luperi kohvrid, 1. osa: 
Moabi lugu” (The Tulse Luper Suitcases, Part 1: The Moab Story); ,,Tulse Luperi 
kohvrid, 2. osa: Vaux'st merele” (The Tulse Luper Suitcases, Part 2: Vaux to the Sea, 
mõlemad 2003) ja , Tulse Luperi kohvrid, 3. osa: Sarki saarest lõpuni” (The Tulse 
Luper Suitcases, Part 3: From Sark to Finish, 2004). 2006. aastaks peaks valmima tema 
portreefilm hollandi maalikunstnikust Rembrandtist (tööpealkirjaga,,Nightwatching”). 


Varem TMKs 

Peter Greenaway loomingust: 

Reet Varblane. Kontseptsiooninäitused — 
topelt kodeeritavad mängud. 1993, nr 8. 
Peter Greenaway. Maal ja filmikunst. 1996, 
nr 10. 

Nick James. Kehakeel (filmist 
»Padjaraamat“); Peter Greenaway oma 
filmist , Padjaraamat“; Peter Greenaway 
»Padjaraamatu“” kaadritest; Claire Tovey. 
Padjaraamat — kõik 1997, nr 8—9. 

Jussi Tuovinen. Lauakommete ajalugu ä la 
Greenaway (loomingu ülevaade). 1998, nr 1. 
Peeter Linnap. 8 naist ja Y2 Greenawayd 
(filmist , Kaheksa ja pool naist“). 2001, nr 10. 
Erkki Luuk. Rõõmus osalemine maailma 
viljatuses (triloogiast , Tulse Luperi 
kohvrid“). 2005, nr 2. 


Peter Greenaway ja Elen Lotman 

19. jaanuaril kell 15. 30 

Radisson SASi hotelli Tallinna saalis 
pressikonverentsil. 


Harri Rospu foto 

MEELDETULETATAVUSE KOOSSEIS 
Mõtteid seoses ,Finis nihil!" 


lavastusega* 
AARE PILV 


Madis Kõiv, , Finis nihili“. Lavastaja Priit 
Pedajas. Kunstnik Pille Jänes. Osades: 
Ain Lutsepp, Ülle Kaljuste, Laine Mägi, 
Kersti Kreismann, Harriet Toompere, 
Kleer Maibaum, Tõnu Aav, Guido Kan- 
gur, Tõnu Mikiver, Mait Malmsten, 
Sulev Teppart, Lembit UIfsak, Tõnu 
Oja, Maria Avdjuško, Mari Lill ja EMA 
Kõrgema Lavakunstikooli XXII lennu 
üliõpilased. 

Esietendus 19. III 2004 Eesti Draama- 
teatris. 


Pedajasest ja kõivulikkusest 

Priit Pedajase seni viimane Kõivu- 
lavastus ,,Finis nihili“ pole leidnud nii- 
sugust suurejoonelist vastukaja, nagu 
seda leidsid varasemad , Pedajase Kõi- 
vud“, vähemasti need, mis oma filosoo- 
filise sügavuse ja tunnetusliku haarde 
poolest on ,,Finis nihiliga“ võrreldavad 
(nt , Tagasitulek isa juurde“ või ,,Filo- 
soofipäev”). ,Finis nihili“ menu ei ole 
niisuur, kui näidendi põhjal võiks eelda- 
da, — räägitakse, et vaatajad lahkuvat 
pärast esimest vaatust, n-ö kultiveeritu- 
mad teatrivaatajad räägivad mingist 
pettumusevarjundist jne. Ma ise pean 
lavastust huvitavaks, igal juhul arvasin 
heaks seda vaadata mitu korda, ometi 


olen ma nõus ka peatoimetaja etteantud 
konksuga — kas ei anna see lavastus 
meile võimalust üle mõelda toda Peda- 
jase ja Kõivu nn kongeniaalsuse kujutel- 
ma, mis on eesti teatridiskursuses vaik- 
selt käibinud ja alguse saanud sellest, 
et Pedajas oli õigupoolest esimene, kes 
suutis Kõivu lavastuslikult probleemset 
dramaturgiat väärilisel tasemel lavasta- 
da. See tähendab — kas ,Finis nihili“ 
lavastus ei heida mingit uudsemat val- 
gust Pedajase Kõivu-teatri piiridele? Ma 
ei söanda välja kuulutada, et suudan 
siinkohal sellele küsimusele ammenda- 
va vastuse anda. Kuid küsimus on siiski 
kuidagi õigustatud ja see õigustatus läh- 
tub sellest, et ,,Finis nihili“, olles küll vä- 
ga pedajaslik ja sobitudes oma laadilt 
eelmiste ,, Pedajase Kõivude“ ritta, näib 
nüüd ikkagi olevat kaotanud selle spet- 
siifilise kongeniaalsuse-aura, olles liht- 
salt üks tõlgendusvõimalustest mitmete 
teiste kõrval (need teised on nt Mikiveri 
Kõiv, Adlase Kõiv, Lensmendi Kõiv, kui 
nimetada neid, mida olen näinud ja pi- 
danud õnnestunud Kõivu-tõlgendus- 
teks; Taago Tubina , Ennola“ jäigi näge- 
mata). 

See intuitiivne tõdemus aga vajaks 
oma põhjendusena vastamist hoopis 
keerulisematele küsimustele — mida pi- 


* Kirjutise kujunemisele aitas kaasa TÜ teatriteadlaste etenduse analüüsi meetodite 
uurimisgrupi seminar , Finis nihili” teemadel 17. XI 2004 (osalejateks Luule Epner, Sirle 
Põdersoo, Anneli Saro ja siinkirjutaja) — tänan. 

Uudo (Lembit Ulfsak) on lahendatud koomilisemalt, kui Kõivu tekstist saaks välja 


lugeda. 


dada kõivulikkuseks ja milliseid konge- 
niaalse tõlgenduse mehhanisme on selle 
kõivulikkuse tabamiseks võimalik ka- 
sutada? Võiks näiteks konkretiseerida 
ja küsida, kas ,Finis nihili“ lavastuse 
algusstseen, hämaras raskesti identifit- 
seeritavate tegelaste taotluslikult pisut 
raskesti arusaadav hõiklemine läbi suit- 
su, tuulevihina ja Pedajase Kõivu-lavas- 
tustele iseloomuliku tumedatoonilise 
helikujunduse, mis kõik kokku on Peda- 
jase Kõivu-teatri äratundmisrõõmu te- 
kitav näide par excellence — kas see on 
kõivulikkuse näide, kas see ongi see 
kongeniaalne lava-Kõiv, millest kõnel- 
dakse? Või on tegemist millegi üdini pe- 
dajaslikuga, mis on Kõivuga ülisobiv 
vaid juhuslikult, lihtsalt , töötab“ Kõivu 
puhul? Küsimus on mõttekuse kaotami- 
se ääre peal, sest kui on väga sobiv Kõi- 
vu puhul, milles siis üldse küsimus? Kü- 
simus leiab oma mõttekuse just võrdlu- 
ses teiste lavastajate Kõivu-lavastuste- 


ga, huvitavaim neist Mikk Mikiveri 
“Stseene saja-aastasest sõjast“. Seda 
võiks minu arvates samuti nimetada vä- 
ga kõivulikuks lavastuseks, mis tõstis 
Kõivu teatrilaadist esile hoopis teisi lõi- 
mi, oli mõnes mõttes isegi autoritruum 
kui Pedajase lavastused, leides Kõivust 
üles tolle põhjatu hullutava aistilise ja 
mälulise põrgu, mis on Kõivu mõistmi- 
sel möödapääsmatu. Ja ometi ei leidnud 
see lavastus oma eluajal erilist mõist- 
mist, kostis isegi sõna ,liba-Kõiv”, ja see 
sai sündida just sel Pedajase teatri kui 
parima Kõivu-teatri uskumuse taustal. 
Mõnes mõttes näitas see käibiva Kõivu- 
tõlgenduse piiratust, kuivõrd kõneldi 
kõivulikkusest kui millestki, mida on 
võimalik tõlkida peamiselt ühte teatri- 
laadi. Muidugi, ei saa arvestamata jätta, 
et Pedajase ja Kõivu vahel on olemas ka 
tegelik koostöö, Kõiv on kirjutanud 
tekste Pedajase teatri jaoks. Aga ometi 
küsimus jääb. 


Minu arvamus on, et Pedajase teatri 
puhul pole tegu niivõrd kõivulikkuse 
kongeniaalse tabamisega, kuivõrd väga 
hea lavastaja andega näha ühtaegu Kõi- 
vu tekstide mõttesügavust ja samas osa- 
ta seda kohandada teatavasse üldise- 
malt mõistetavasse keelde. Aga just see 
viimane, Pedajasele omane kõivulikku- 
se kohandamine vaatajasõbralikuks, 
toob selle kongeniaalsuse-teesi küsiva 
valguse kätte. Sest iseenesest ei ole Kõiv 
oma lugejat võrgutavast nägelikkusest 
hoolimata sugugi lugeja- või vaataja- 
sõbralik. Ja kõnelda kõivulikkusest teat- 
ri puhul, mis on vaatajasõbralikum kui 
algtekst, on kõnelda kõivulikkusest kui 
teatavast derivaadist. 

»Finis nihili“ mõjub just sellise lavas- 
tusena, mis toob välja võimaluse, et Pe- 
dajase senise Kõivu-kaanoni edu võib 
seisneda eeskätt teatavas kõivulikkuse 
«rahvapärastamises“” (seda ei mõtle ma 
üldse halvustavalt, nagu tegeleks Peda- 
jas mingit sorti labastamisega, vaid liht- 
salt teatrikunsti sageli paratamatu ja en- 
dastmõistetava ,populistlikkusena”, 
kui teater soovib olla vaadatav). Kum- 
malisel kombel kaldub ,,Finis nihili“ 
mõlemas vastandlikus suunas kõrvale 
tollest keskteest, mille Pedajas on seni 
nii osavalt Kõivu lavastamisel leidnud, 
suutes ühendada keerulise intellek- 
tuaalsuse inimliku nauditavusega — on 
elemente, mis näitavad hoidumist tol- 
lest , kohandamisest”, ja elemente, kus 
seda naudingut on eriti mugavaks muu- 
detud. Ja nende kokkusattumine ühes 
lavastuses toob tolle mõra esile. ,Ko- 
handamisest“ hoidumine on selle näi- 
dendi puhul isegi paratamatu, sest tege- 
mist on ülimahuka tekstiga, kus on pal- 
ju tegelasi ja liine, nii et kärped on küll 
möödapääsmatud, aga niimoodi kärpi- 
des ja samas enamikku liinidest säilita- 
da püüdes on tulemuseks tihke ja hämar 
lavatekst, mille jälgimise raskus on ilm- 
selt inimeste saalist lahkumise põhjus. 
»Finis nihili“ on Kõivu seni avalikkusele 

tuntud näidendite hulgas üks funda- 
mentaalsemaid ja n-ö läbikasvanumaid, 
nii et soov terve see tasandite kogum 
ühte teatriõhtusse mahutada on mõiste- 
tav ja õigustatud, aga samas annabki tu- 
lemuseks teatava vaataja sidususvõimet 
ületava , vaatajavaenuliku“ segu (mis 
spetsiaalselt Kõivu pärast teatrisse tul- 
nule tundub muidugi just eriti Kõivu- 
pärane elamus). Teisalt on ilmselt vastu- 
kaaluks sellele mõned tegelased lahen- 
datud koomilisemalt, kui Kõivu tekstist 
saaks välja lugeda, näiteks Maria Avd- 
juško, Lembit Ulfsaki või Mait Malmste- 
ni osatäitmised. Tegu oli loomulikult 
meisterlike ja nauditavate näitlejatööde- 
ga, ses mõttes pole midagi ette heita (kui 
üldse on siin tegu etteheitega), kuid 
pean silmas seda, et kuigi Kõivu tekst 
ei välista sellist osalahendust, ei ole see 
koomika otse tekstist tuletatud, vaid jär- 
gib pigem mingit vaatajasõbralikkuse 
saavutamise soovi. Tarvitseb vaid ku- 
jutleda, et näiteks Ulfsaki mängitud 
Uudo oleks olnud samas tõsisemas võt- 
mes nagu Sulev Tepparti Anselm — näi- 
dend võimaldab seda. Räägin seda sel- 
lepärast, et minu mulje järgi on Kõivule 
tegelikult omane pisut teistsugune koo- 
mikakäsitus — väga harva leiame tema 
tekstist nalja pelga naljategemise pärast, 
koomikat kui omaette taotlust; samas on 
Kõivu tekst vahel röögatult naljakas, 
kuid see naljakus on pigem mingi üldi- 
sema kummastatuse kõrvalsaadus. Näi- 
teks kas või seesama Professori (Ain 
Lutsepp) tuumlause , Misasi see on, mis 
kunagi ei tule meelde... aga on meeles... 
et ei tule meelde“, mis on oma veidras 
traagilisuses juba eksistentsiaalselt nal- 
jakas. Või Tõnu Lensmendi lavastatud 
Küüni täitmisest“ meelde jäänud Pee- 
ter Kardi esitatud monoloog heinajeesu- 
sest ja lunastusest, mis ei ole mõeldud 
nalja tegema, mõjub aga lausa pööraselt 
oma tõsimeelsuses ja sügavmõttelisu- 
ses. See on n-ö filosoofiline koomika, 
mille lööv ootamatus ei seisne mitte eba- 


Pedajasele on Kõivu lavastamisel omane muuta Kõivu algupärase kavatsuse järgi 
mittepsühholoogiline tegevus pisutki psühholoogiliseks, ja tegelastele inimlikumat 
vastuvõtuvõimalust loova sihiliku koomika juurdetoomine on osa sellest. 

Sm. Aleksandr — Tõnu Aav ja Benzo-Benozzo — Mait Malmsten. 


kohasuses, vaid just täpsuses ja selle 
täpsusega kaasnevas kummalisusetun- 
des: ,,ah niipidi jõuab ta tolle mõtteni!“”. 

Tolle eripärase koomikakäsitusega 
ongi avatud üks osa sellest, mida võik- 
sime nimetada kõivulikkuseks. Selline 
koomika eeldab võimet näha sügavmõt- 
teliste arutluskäikude naljakust, ja mitte 
naeruväärsuse mõttes, vaid samamoo- 
di, nagu mingi äkiline äratundmine te- 
kitab naerupuhangu. See on intellek- 
tuaalne naer, mitte naer nalja enda pä- 
rast, vaid naer intellektuaalse tunnetus- 
võimega paratamatult kaasas käiva 
võõritusefekti pärast. Ei naerda millegi 
üle, vaid millegi pärast; naerdakse 
lihtsalt miskipärast, nii nagu ka, olles 
inimene, miskipärast mõeldakse, ja just 
tolle ,, miskipärast” taandamatus konk- 
reetsele , millelegi” tekitab naerma aja- 
va võõritusefekti. 

Siin on üks punkt, kus saab nn kõi- 
vulikkust eristada nn pedajaslikkusest 


— Pedajasele on Kõivu lavastamisel 
omane muuta Kõivu algupärase kavat- 
suse järgi mittepsühholoogiline tegevus 
pisutki psühholoogiliseks, ja tegelastele 
inimlikumat vastuvõtuvõimalust loova 
sihiliku koomika juurdetoomine on osa 
sellest. Loomulikult on toda teist koomi- 
kat Pedajase lavastustes ka piisavalt, eri- 
ti n-ö puhast liini hoidev oli selles osas 
näiteks ,Filosoofipäev”. 

Ja siinkohal avaneb juba vabam 
ruum, mis lubab Pedajase laadi Kõivu 
lavastamisel näha vaid ühe võimaliku 
isikupärase tõlkena — avaneb ruum, 
mis on vaba sunnist näha pedajaslikkust 
kõivulikkuse põhilise lavalise ekviva- 
lendina. Ja nii, nagu see on vabastav noi- 
le, kes otsivad seda saladuslikku kõivu- 
likkust, nii on see tegelikult mõnes mõt- 
tes vabastav ka Pedajasele endale. Ma 
isegi söandan arvata, et juba ,Finis ni- 
hili” võib olla tehtud selle vabanemis- 
taotlusega, nii et see, mida võetakse vas- 


tu teatava nõutusega järjekordse Peda- 
jase Kõivu-tõlgenduse suhtes, on võib- 
olla mingis varjatud mõttes hoopis suu- 
re üllatusväärtusega sündmus. Võib- 
olla kordub siin nõrgemas versioonis 
see, mis juhtus Mikiveri lavastuse ret- 
septsioonis — harjumusest tingitud pe- 
tetud ootuste efekt, samas kui polegi 
ehk loodetud teha midagi harjumuspä- 
rast, vaid leida mingeid uusi lõimi Kõi- 
vu-tekstuurist. Ma pean silmas seda, et 
võib-olla saab Pedajase ,,Finis nihilit” 
näha väikse katsena taanduda kanooni- 
ku rollist ja lasta paista sellel, et tolle 
kaanoni näol on tegu vaid ühega võima- 
likest tõlkeviisidest. Ei saa muidugi 
ütelda, et Pedajas oleks siin nüüd saa- 
vutanud mingi väljumise tollest kaano- 
nist, ,,Finis nihili” jääb üldvaates siiski 
tolle kaanoni järjekordseks väljendu- 
seks, kuid just neis punktides, kus ta 
näib tolle kaanoni sissesõidetud rööbas- 
telt libisevat, näen ma võimalust, et tegu 
ei pruugi olla libastumistega, vaid poo- 
lelijäänud vabanemiskatsega. 


»Finis nihili” kui Kõivu fundamen- 
taalnäidend 

Mis tekitab minus soovi seda usku- 
da? Vastus oleks sama, kui küsida hoo- 
pis teist küsimust: mis sunnib kõnelema 
mingist spetsiifilisest kõivulikkusest, 
mida otsida võimalike lavaliste tõlke- 
viiside tagant, miks mitte rahulduda tol- 
le juba endastmõistetava hoiakuga, et 
teatrikunst on kirjanduse suhtes auto- 
noomne? Vastus seisneb selles, et ,Finis 
nihili” puhul, mis on Kõivu seni lavasta- 
tud näidendite hulgas varaseim nö filo- 
soofiline näidend (Anneli Saro doktori- 
töö andmeil kirjutatud 1980, lavastatuist 
on varasemad vaid ,, Castrozza”, ,Küü- 
ni täitmine” ja , Peiarite õhtunäitus”') ja 
koondab sellisena üsna fundamentaal- 
seid küsimuseasetusi, mis leiavad lahti- 
arendamist teistes näidendites ja proo- 
satekstides. Võiks isegi spekuleerida, 
milline oleks Kõivu-kaanoni kujunemi- 

ne ja teatri-Kõivu retseptsioon sel juhul, 
kui ,,Finis nihili” oleks olnud näiteks 
Kokkusaamise” asemel (jättes kõrvale 
asjaolu, et tollal ei tulnud näidendi la- 
vastamine kõne alla juba prototüüpide 
liigse äratuntavuse tõttu) — arvata võib, 
et nii ,Tagasitulek isa juurde” kui ka 
»Filosoofipäev” oleksid võinud sattuda 
teistsugusele, laiemalt ette valmistatud 
vastuvõtupinnale, ja samas pole üldse 
kindel, kas ,Finis nihili” oleks oma 
komplitseeritud kompaktsusega osutu- 
nud samavõrd vastuvõetavaks kui 
= Kokkusaamine”. Need kõik on paljad 
oletused, mis ei maksa midagi, aga selge 
on, et ,Finis nihili” on Kõivu tekstide 
hulgas üks aluspõhjalisi, vähemasti 
tema mõtte- ja loominguterviku mõist- 
mise seisukohalt, tolle terviku integree- 
rituse esindajana. 

Luban siinkohal endale pikema kõr- 
valepõikena kasutada Madis Kõivu en- 
da selgitust. Eelmeenutusena peab ütle- 
ma, et lavakujunduses ripub puhveti 
kohal Giordano Bruno pilt (on olemas 
ka kõne all olevas lavastuses, kuigi jääb 
võrdlemisi märkamatuks, repliikidest 
saab siiski selgeks, kellega tegu); muu- 
seas, ka eespool mainitud Professori 
tuumlause” sellest, mille meeldetule- 
matus püsib kogu aeg meeles, lausu- 
takse näidendi tekstis just seda pilti vaa- 
dates (lavastuses mitte, lavastuses öel- 
dakse see saali). 1997. aasta 22. augusti 
õhtupoolikul Tartus Karlovas ringi jalu- 
tades kõneles Madis Kõiv Jaan Malinile 
nii: 

Mida see metafüüsiline õhtupoolik õieti 
tähendab? See tähendab, et ta tuletab sulle 
meelde midagi, mis meelde ei saagi tulla, mis 
on teispoolne. Selles mõttes ta ei saagi meel- 
de tulla, et ta ei saa kogu oma ulatuses meel- 
de tulla, aga ta tuleb ja siis ta näitab ennast, 
niivõrd, et sa tead, et seeon midagi, mis kuu- 
luks meeldetuletamisele, aga mis ei saa meel- 
de tulla. 

Sel ei olegi lahendust, ja metafüüsika sa- 
lajasem mõte ongi see, et lahendust ei ole, et 


Ema on see, kes püüab Professorile pidevalt midagi konkreetset meelde tuletada ja 
toob selle kaudu esile, et meeldetuletatav ei saagi olla mingi konkreetne asi. 
Ema — MariLill, Professor — Ain Lutsepp ja Lea — Maria Avdjuško. 


see jääbki alati niimoodi, lahendamata. Aga 
sa ei saa niimoodi elada, kui sul ei ole teada 
nende saladuste suundi või kuidas need sala- 
dused ennast näitavad või kuidas sa pead 
ennast nende suhtes orienteerima või... Aga 
saladused jäävad ikka saladusteks, nad ei 
olegi õieti saladused, aga nad tunduvad sala- 
dustena. 

Ei, saladus on isegi halb sõna. Teatud 
seoses võib ju ütelda, et saladus, aga üldiselt, 
kui sa hakkad teda niimoodi kontseptuali- 
seerima, siis ei ole saladuse-sõna hea üldse 
mitte. 

Tähendab, see ei olegi niivõrd saladus, 
aga midagi tuleb sul meelde. Näiteks New- 
ton uskus, et kõik on juba üteldud, mis maa- 
ilmas olemas on või olla võib, kõik on üteldud 
ja seda tuleb meenutada, see on kusagil kir- 
jas, aga seda võib ka meenutades meelde tu- 
letada. See Giordano Bruno, miks tal see 
protsess oli ja miks ta ära põletati, — tema 
õpetas, kuidas tuletada niisugusi asju meel- 
de... tähendab, kuidas tuletada meelde kõike, 


kõik viimseni. Kõik viimseni on meeldetule- 
fatav, ja siis ta õpetas seda kunsti, kuidas 
seda meelde tuletada, kuidas meeldetuleta- 
misega saada kõik viimseni teada. 
J-M.: Ta lähtus siis eeldusest, et on võimalik 
kõike teada? 
M. K.: Jajaa, muidugi, on võimalik, on 
meeldetuletatav. Ühesõnaga, Jumalal on 
kõik meeles, mis on, järelikult on üldiselt 
võimalik meelde tuletada. Sest kõik on ku- 
sagil olemas, ja sellel kõigel on niisugune 
koosseis, et ta on meeldetuletatav, mitte sel- 
les tähenduses, et kellelgi kusagil konkreet- 
selt peaks olema võimalik teda meelde tule- 
tada, vaid ta on oma loomuselt meeldetuleta- 
tav. No niimoodi. Aga siis tal oli inimesi, 
kelle käest ta raha võttis ja kellele ta õpetas 
seda, aga need ei olnud rahul sellega, selle 
õpetusega, neile ei tulnud meelde nii palju, 
kui nad tahtsid, selle õpetuse peale. Ja siis 
nad kaebasid, ja siis ta läks sellega. 
(Osutades ühele majale.) See on jälle 
hea, see on üks hea ansambel siin, see sein 

ja see sein. Need on need kaks niisugust sei- 
na: kui sul oleks mälukunst selge, siis nen- 
dest seintest sa saaksid meelde tuletada, no 
ma ei ütle kõik, aga (muheldes) pool kõigest. 
Kusjuures kõik on lõpmatus ja ma ei tea, 
mis tähendab pool lõpmatusest. ”? 

Bruno on see sõlmpunkt, kelle kau- 
du jooksevad kokku ,,Finis nihili” erine- 
vad tasandid: isiklik mälu oma prob- 
leemsuses, teadusliku tõe loomus ja 
probleemid ning veelgi laiemas plaanis 
tõe kui sellise küsimus; mäletamisel ja 
teadmisel on ühesugused usaldusväär- 
suse ja põhjendatuse kriteeriumid ja 
nende küsitavused, mis ,Finis nihili” 
erinevate teematasandite paralleelsuses 
kokku jooksevad. Isikliku mälu küsi- 
mused saavad üldepistemoloogilisteks 
küsimusteks ning universaalse teadmi- 
se (millest teaduslik teadmine on üks 
vorm) võimalikkuse ja võimatuse tee- 
ma, mille ümber keerleb Professori ja 
Anselmi dialoog, saab oma tagapõhja 
isikliku eksistentsi mäletatavuse tee- 
mast. , Meeldetulemine”, ,,meeldetule- 
tatavuse koosseis” kui igasuguse tunne- 
tuse keskne märksõna avaneb siin oma 
mitmekülgsuses. Siin ühinevad Kõivu 
kui füüsiku, filosoofi ja kirjaniku põhi- 
küsimused ühtsesse tervikusse, ja , Finis 
nihili” on väheseid kohti, kus need eri- 
nevad liinid nii selgelt üksteise konteks- 
tiks saavad. See on tekst, mille põhjal 
saab argumenteerida, miks näiteks Kõi- 
vu , Studia memoriae” sari on tegelikult 
ka filosoofiline tekst ja miks on Kõivu 
filosoofilised esseed teinekord nii indi- 
vidualistlikult belletristliku ilmega. Ja 
Giordano Bruno portree laval on selle 
sõlmpunkti nähtav märk. 

Kuna tegemist on sellise tekstiga, 
tekib just siin eriline soov küsida tolle 
mõistatusliku kõivulikkuse tuuma järe- 
le. Ja tekib kiusatus ütelda, et tegelikult 
on Kõivu näidendeid lavastades ehk 
isegi võimatu seda kõivulikkust — mille 
üks olulisi jooni on erinevate tunnetus- 
tasandite, isikliku ja universaalse, aisti- 

lise ja abstraktse, loogilise ja unenäolise 
märkimisväärne integreeritus — lava- 
lisse keelde tõlkida. Olen korra juba väl- 
jendanud mõtet, et Kõivu teater oma 
näidendeisse kirjutatud kujul ei saagi 
kunagi täielikult laval teostatud olla, et 
lavatõlge on vaid üks ja mitte sugugi 
ammendav viis toda läbimõtlemisteatrit 
läbi mõelda. Pedajase teater, st senine 
Pedajase Kõivu-kaanon ilmneb see- 
kordse lavastuse lõtkudes just Kõivu 
läbimõtlemisteatri kaldena elamusteatri 
suunas, teatava osalise tõlkena. Ei saa 
muidugi öelda, et kõivulik läbimõtle- 
misteater on pedajaslikust teatrist taan- 
datud, ta on seal täiesti olemas (ja ,,Finis 
nihilis” ehk isegi tugevamal kujul kui 
muidu), aga elamusteatri jooned, mille 
ülesandeks on muuta Kõiv teatrivaata- 
jate enamikule ,,söödavaks”, ,, kaasaela- 
tavaks”, on Pedajase lavastustes siiski 
olulisel kohal olnud. Eesti teater üleüld- 
se ongi ju põhijoontes elamusteater, 
kuid Pedajase laad on Kõivu jaoks kesk- 
misest sobivam seetõttu, et ta erineb sel- 
lest eesti teatri põhijoonest suurema me- 
tafoorsuse ja teatava sumeduse, võiks 
isegi öelda unelikkuse poolest, mis ma- 
hendab peenpsühholoogilisele teatrile 
omast närvierutust ja muudab selle liht- 
sast psühholoogilisest pingest kujun- 
deid loovaks n-ö unetööks. (Eelmine 
lause võiks olla esialgne intuitiivne pe- 
dajaslikkuse määratlus.) Pedajas on nii- 
siis ,lisanud” Kõivule elamuslikkust, 
mis on võimaldanud Kõivu sulandu- 
mist eesti teatriruumi harjumuspäras- 
tesse retseptsioonimustritesse, kuid 
nüüd ehk (ja ,,Finis nihili”, nagu juba 
ütlesin, võib ise olla selle üheks mär- 
giks) on jõudnud aeg, kus on hõlpsam 
otsida kõivulikkuse teisi lavalisi tõlke- 
võimalusi (või hoopis -võimatusi). 


Läbimõtlemine ja tume taust 

Olles nüüd taas jõudnud kõivuliku 
läbimõtlemisteatri kontseptsiooni juur- 
de, tekivad küsimused, mida selle läbi- 


Tekib küsimus, kas see tume taust, metafüüsiline hämarik, mis tegelastel alati selja 
taga seisab, on siis mingi ülejääk tollest Külmast Teatrist või läbimõtlemisteatrist. 
Asta — Ülle Kaljuste ja Anselm Apostata — Sulev Teppart. 


mõtlemise all õieti silmas pidada. Läbi- 
mõtlemisteatri mõiste tuleb Kõivu kirju- 
tisest, Külm Teater”, kus see on kui mit- 
te vastandatud läbielamisteatrile, siis 
vähemalt sellest eristatud. Oma juba vii- 
datud kirjutises , Külmast Teatrist” olen 
arvanud, et see tekst ei pruugi olla otse- 
selt n-ö autori juhtnöör Kõivu lavasta- 
miseks. ,, Külmal Teatril” on kindel kon- 
tekst, Linnar Priimäe lavastused 1990. 
aastate algul ,, Vanemuises” (eriti ,,Cali- 
gula”), mis on selle lühikese teksti ajen- 
diks, ja nii on see isegi ehk rohkem Prii- 
mäe teatri kui kõivuliku teatri kohta 
käiv tekst. Ometi on selge, et , Külma 
Teatri” põhiline märksõna ,läbimõtle- 
misteater” poleks saanud sündida ilma 
Kõivu kui dramaturgi vastava eelhää- 
lestuseta. 

Läbimõtlemise mõiste koos Kõivu 
kui loogiku ja filosoofi taustaga meeli- 
tab arvama, et see mõiste tähistab oma 
põhiolemuses ratsionaalset mõttetege- 


vust; sellisena satub see aga vastuollu 
Kõivu tekstides tihedalt esinevate une- 
näolisuse ja hämarusega. Ikka näeme 
Kõivu näidendites tumedust ja hullust, 
mis pinna alt välja murrab ja nüansseeri- 
tud mõtteteravusele oma varju heidab. 
Tekib küsimus, kas siis see tume taust, 
metafüüsiline hämarik, mis tegelastel 
alati selja taga seisab, on siis mingi üle- 
jääk tollest Külmast Teatrist või läbi- 
mõtlemisteatrist. Toda läbimõtlemist ei 
pea aga piiritlema mingi ratsionaalsuse 
või järjekindla loogilisusena, vaid laie- 
malt teatava läbimõtlemise disposit- 
sioonina, olukorrana, kus kõik, mis on, 
kuulub tähelepanemisele ja mõtlemise- 
le. Lõppude lõpuks on ju ka hulluses 
teatav süsteem ja unenäol oma loogika, 
ja hullust ning unenägu on võimalik läbi 
mõelda nende sisemiste reeglite koha- 
selt. Võib-olla just tolle tumeda, mitte- 
ratsionaalse pooluse olemasolu kaudu 
tuleb välja see, et kõivulik läbimõtlemis- 

teater ei tähenda pelgalt mõistuslikku 
ja intellektualiseerivat teatrit, et läbi- 
mõtlemine pole niivõrd läbielamisteat- 
rist elamuse taandamise küsimus, kui- 
võrd nii tollele läbielamisteatrile kui ka 
puhtale mõistuseteatrile veel ühe korru- 
se pealeehitamine (kõrvalepõikena 
meenutagem, mis asus Professori maja 
teisel korrusel, ja seda, et ühelgi majal 
pole teist korrust ilma esimeseta) — ka 
mittemõistuslik tuleb läbi mõelda, ja lä- 
bimõtlemine ei tähenda niivõrd millegi 
mõtestamist, kui asjade mõttelist läbi- 
elamist nende asjade sisemist korda ja 
loogikat järgides. Nii võime rääkida ka 
hulluse ja unenäolisuse läbimõtlemisest, 
hoiakust, kus mingisse tunnetuslikku 
või käitumuslikku olukorda sisenemine 
ei tähenda sellele andumist (nagu ela- 
musteatris), vaid nende olukordade loo- 
gika ja struktuurse aluspõhja valgusta- 
mist seestpoolt. Kõivu läbimõtlemis- 
teatri eesmärk pole sel moel mitte nii- 
võrd tekitada ,hirmu ja kaastunnet”, 
kuivõrd ,paratamatuse- ja tõetunnet”, 
kui proovida pisut arrogantselt mängi- 
da Aristotelese mõistetega. 

Võib ehk isegi ütelda, et teatri para- 
tamatu konkreetsus suurendab muljet 
tolle tumeduse tumedusest, mis n-ö 
peas toimuva teatri puhul sellisena ei 
paistaks. Ratsionaalne läbimõtlemine 
nõuaks , väljasulgemist”, olulisele kes- 
kendumist, mõtete kui mõistete piiritle- 
mist, arutluskäiku ainult ,,olulise” alles- 
jätmist, Kõivul aga on pidev ,,mõtete” 
muutuvus, kattuvus, paljuharulisus, 
erinevate liinide esiletulek mingist eba- 
selgest tumedusest, nii et too ,, väljasul- 
gemist“ eeldav läbimõtlemine satub pi- 
devalt probleemidesse. Ka teater kui 
konkreetselt toimuv ja ajalise lineaarsu- 
sega piiritletud nähtus sunnib suurema- 
le , väljasulgemisele” kui teater, mis toi- 
muks pelgalt ,,peas”, ja kuna Kõivu ha- 
ralises läbimõtlemisdramaturgias see 
» väljasulgemine“ pidevalt luhtub ning 
läbimõtlemine on sunnitud järjest uusi 

ja vanu valdkondi uuesti ja samaaegselt 
haarama, siis lavalises tõlkes kukub see 
paratamatult välja teatava hämaralade 
juurdetootmisena, lineaarselt kulgevas 
ja konkreetse ruumiga piiritletud lavail- 
mas jäävad mõned läbimõtlemisliinid 
niikuinii läbi mõtlemata. Teatris on pa- 
ratamatu teatavate sulgude kehtestami- 
ne — et oleks võimalik luua mingites 
teatriomase vastuvõtu koherentsustes 
püsiv lavateos —, mida Kõivu draama- 
tekstides nii selgelt ei ole, ja siit võib jä- 
reldada, et kõivulikkust tema täielikul 
kujul ehk polegi võimalik lavastada. 
Kõivu lavastamatusest on kõneldud sel- 
les tähenduses, etta ei arvesta etenduse 
füüsiliste võimalustega — see on vaid 
üks aspekt põhimõttelisemast lavasta- 
matusest, sellest, et kõivulikkusele 
omast läbimõtlemise paljusuunalisust 
on teatrikeeles raske teostada, parata- 
matud on teatavad tõlkelised valikud. 

Mõistagi ei ole Kõivu tumedus, mis 
tolle läbimõtlemise taga seisab ja sealt 
ikka ja jälle välja imbub, ainult lavatõlke 
loodav efekt. Meenutagem ,,Finis nihili” 
sõlmpunkti, Bruno mälukunsti, mille 
kohaselt on kõigel meeldetuletata- 
vuse koosseis. See, mis Professoril meel- 
deei tule ja mille meeldetulematus aina 
meeles püsib, see tumeduse tuum, see 
ongitoo kõik. Tumeduseitule sellest, 
et miski konkreetne jääb läbi mõtlemata 
(st meelde tuletamata); tumedus tuleb 
sellest, et meelde jääb tulemata kõik, 
kõik-ise, ja see kõigi üksikute meeldetu- 
levate ja läbimõeldavate asjade meelde- 
tulematu ja läbimõtlematu taust ongi 
see tumedus. Nõnda on näidend ,,Finis 
nihili” ka kujundlike vastuste andja Kõi- 
vule omaste loogilisuse ja hämaruse sa- 
maaegsuse paradoksile. 


Hullusest ja pea-teatrist 

» Finis nihili” lavastuses kehastab to- 
da hullust tema tumedamal kujul Mari 
Lill Ema suurepärases rollis (TMK teat- 
riankeedi enim mainitud naisosatäitmi- 

Kõivu läbimõtlemisteatri eesmärk pole mitte niivõrd tekitada , hirmu ja kaastunnet”, 
kuivõrd ,, paratamatuse- ja tõetunnet”. Naum Goldberg — Guido Kangur, Benjamin — 
Tõnu Mikiver ja pulloverid — EMA Kõrgema Lavakunstikooli XXII lennu üliõpilased. 


ne). Ema on see, kes püüab Professorile 
pidevalt midagi konkreetset meelde tu- 
letada ja toob selle kaudu esile, et meel- 
detuletatav ei saagi olla mingi konkreet- 
ne asi. On loomulik, et sellise ülesande- 
ga roll kannab endas ka kõige nähtava- 
malt hulluse ja unenäolisuse teemat, 
sest meeldetulematuse meeldetuletaja- 
na ontatolle kõige tumeduseaktua- 
liseerija. See osa on üks viis tumedust 
väljendada — keegi unenäoliselt ja põh- 
jendamatult tegutsev kuju keset lava 
laua all. 

Teine kõivulik viis toda hullust ma- 
nifesteerida on tema monoloogid, mis 
astuvad selgemamõttelistest dialoogi- 
listest loogikakeerdudest välja ja saavu- 
tavad iseväärtuse puhta kõnevooluna. 
Priit Pedajas on Madis Kõivu pühen- 
dusteoses kirjutanud kolmest lavastuse 
olukorrast* ja üks neist on Anselm 
Apostata esitatav pikk-pikk monoloog 
enesetapjast, mis lavastusest välja jäi. 


Väljajätmine on mõistetav (liigne pik- 
kus ja prototüübi olemasolu), samas 
põhjendab see monoloog järgnevat 
stseeni, kus Professor pakub Anselmile 
enese tapmise võimalust, mis lavastuses 
jääbki pisut õhku rippuma (pealegi 
usun, et Tepparti-sugune intellektuaal- 
sem ja peenetundeline näitleja oleks ise- 
enesest täiesti väärt, et sellist monoloogi 
esitada). Samas tarvitseb kujutleda, kui- 
das seda monoloogi esitatakse, kuidas 
ta muudkui jätkub ja jätkub ning muu- 
tub täiesti sõgedaks veeremiseks muidu 
üsna monoloogiväheses näidendis, et 
saada aru selle monoloogi väärtusest 
just läbimõtlemisteatri tekstina. Juba 
monoloogi pikkus ise, rääkimata tema 
paranoilisest sisust, sisaldab seda hul- 
lust, mis töötab elamusteatri vastu — nii 
nagu ka puhas läbimõtlemine on ela- 
musteatrit lõhkuv; ja selles on oma iva, 
et elamusteatrit lõhuvad hullus ja läbi- 
mõtlemine ühtmoodi. Selle monoloogi 

lavale toomise raskus (kindlasti võima- 
tus, kui tahetakse ka ülejäänud näiden- 
dist mingit proportsionaalset lavateost 
saada) iseenesest on märk sellest, kuidas 
kõivulikkus oma intensiivseimal kujul 
tarvitseb tugevat kohendust ja viitamisi 
tõlget. Anselmi monoloog on mingis 
mõttes kuulsate Kõivu monoloogide 
kvintessents, teised monoloogid on n-ö 
tolle pojad, saavutades aeg-ajalt hetkeks 
sama efekti — inimene seisab laval, 
tema suust muudkui robiseb juttu, mis 
on väga sügavmõtteline, aga milles pole 
ühtki konkreetset sügavat mõtet, kui- 
võrd sügavuses ongi vaid ,-mõttelisus” 
kui selline, kõik-ise (taas meenub mulle 
Peeter Kardi heinajeesuse monoloog 
» Küüni täitmisest”). 

Anselmi monoloog on asi, mis saa- 
vutabki täie hiilguse ehk vaid läbimõtle- 
mises selle kõige lihtsamal kujul, see tä- 
hendab n-ö pea-teatris, teatris, mis toi- 
mub mõtlemises. Pea-teatri kui kõivu- 
likkust kõige paremini mahutava teatri 
kasuks räägivad kaks üksikjuhtumit. 

Esiteks — pulloverid. Pedajas ütleb 
oma kirjutises, et see on ,,olukord, mis 
ei tulnud välja” ja et ,lõpuks loobume 
ja taandame näidendis mõeldud tähen- 
duse märgiliseks vihjeks”. Mõnes mõt- 
tes on see luhtumine juba näidendisse 
kirjutatud, sest kuigi näidendi remargid 
ütlevad, et tegu on grupiga, solistide ja 
kooriga, ütleb Kõiv ka: , nad on üks — 
corpus”. Pulloveride kamba teksti luge- 
des ja selle ettekandmist laval võrreldes 
tekib tunne, et miski, mis tekstis on ole- 
mas, jääb laval nii või teisiti saavutama- 
ta, isegi kui Pedajas oleks lavatudengid 
organiseerinud kaootilise kõnesegadiku 
asemel selliseks hästitempereeritud 
masinavärgiks, nagu oli näiteks Betti 
Alveri , Lugu valgest varesest” XVIII 
lennu üliõpilastega. Asi on selles, et näi- 
dendi tekstis on kogu selle kamba kõne 
tegelikult ühe tegelase repliik, corpus'e 
kõne, mis on monoliitne ega lahustu eri- 
nevateks lausungiteks, laval aga on 

kamp füüsiliselt erinevate inimestena 
kohal ning paratamatult laguneb asi eri- 
nevateks lausungiteks. , Valge varese” 
sarnases kõnekooris poleks säilinud cor- 
pus'e lausungi sisemine kaootilisus, ja 
kui seda olekski esitanud üks näitleja, 
siis läinuks kaotsi selle ühe lausungi si- 
semine paljuhäälsus. Nii et mõnes mõt- 
tes on Kõiv loonud siin tegelase, keda 
ei saagi adekvaatselt lavale tuua — tege- 
lane, kes on paljusus ja kaootilisus ning 
ainsus ja monoliitsus ühtaegu. See on 
midagi sarnast ,,Filosoofipäeva” sisse 
kirjutatud Asja Iseeneses näoga, mis 
ühel hetkel peaks saali kohale ilmuma. 
Pulloverid on loomult pea-teatri tege- 
lane. 

Teine sellesarnane asi on näidendi 
tekstis II ja III stseeni vahele pandud kir- 
jeldused toa seintel rippuvaist piltidest. 
Laval on samuti pildid seintel, kuid pole 
täpselt aru saada, mis nende peal on, nii 
et näidendis olevad pildikirjeldused lä- 
hevad lavastuses kaotsi. Pildid jäävad 
taas vaid märgiliseks vihjeks. Nii et põ- 
himõtteliselt ei ole need piltide kohta 
käivad remargid mitte vaatajaile, vaid 
tegelastele — just nemad peavad olema 
need, kes neid pilte ,läbi mõtlevad”, 
teatrivaataja seda teha ei saa. Või kui, 
siis just ainult pea-teatri vaataja. 


Absoluutne kohalolek 

Ometi ei saa ütelda, et kõivulikkuse 
teostumiseks piisab ainult pea-teatrist; 
nii võiks arvata, kui poleks tegelikke la- 
vastusi. Alguses oli juttu kongeniaalsu- 
sest. Võib-olla oleks kõige õigem otsida 
seda kongeniaalsust mitte esmajoones 
Pedajase lavastuslaadist, vaid Ain Lut- 
sepa näitlemislaadist. Lutsepp on män- 
ginud kõigis Pedajase Kõivu-lavastus- 
tes, kehastades nõnda väga hästi ka la- 
valist Kõivu-traditsiooni. Ain Lutsepa 
intonatsioonid (mis pole niivõrd eriliselt 
Kõivu-päraseks timmitud, kuivõrd on 
lihtsalt Lutsepa näitlemisfaktuuri loo- 
mulik osa) sobituvad minu arvates üsna 

Lõppude lõpuks on ju ka hulluses teatav süsteem ja unenäol oma loogika, ja hullust 
ning unenägu on võimalik läbi mõelda nende sisemiste reeglite kohaselt. 
Anselm Apostata — Sulev Teppart ja Ulrich — Tõnu Oja. 


täpselt sellega, milline on lausumise eri- 
pära kõivulikus tumeda taustaga läbi- 
mõtlemisteatris, st millist lausumislaadi 
selline teater eeldaks. Lutsepa intonat- 
sioonid (ma ei räägi siin ainult Profes- 
sori rollist, kuulmismälus on meeles ka 
näiteks ,,Filosoofipäeva” Martini lõpu- 
lause, mis näidendis kuulub Asjale Ise- 
eneses) kannavad endas toda õigesti do- 
seeritud tasakaalu tavakõnelisuse ja 
abstraktse, otsekui ilma konkreetse 
kõneallikata toimuva keelekasutuse 
vahel, mis on kooskõlas Kõivule omase 
argise-aistilise (ometi mitte psühholoo- 
gilise põhirõhuga) ning abstraktsema 
filosoofilisuse sulamiga. Lutsepa kõne- 
lemisviis väldib otsest ,,ebaloomulik- 
kust”, kultiveeritust, intonatsiooni iso- 
leeritust loomulikkusemuljest, samas 
hoidub ta ka otseselt ,loomulikust” kõ- 
nemaneerist. Seda intonatsiooni on ras- 
ke kirjeldada, nii nagu üldse on raske 
helilist , mateeriat” kirjeldada, ometi 


tundub, et see on vahel lausa , käega 
katsutav” — mõnede lauselõppude too- 
nikõrgustes, mis jäävad otsekui rippu- 
ma tavakõne langeva intonatsiooni ja 
deklameeriva tõstetud lõpu vahele, ava- 
des nõnda teatava intonatsioonilise va- 
hetee, mille kaudu imbub sisse toosama 
tumedus koos oma meeldetuletatavuse 
koosseisuga. Ma kaldun pisut pateetili- 
seks, aga kui minult küsida, kus on Kõi- 
vu näidendite elutundeline hoiak kõige 
paremini väljendunud, siis tunduvad 
selleks kohaks olevat just mõned Lutse- 
pa lauselõpud. 

Pedajas edastab oma olukordade- 
kirjutises Lutsepa enda sõnad: , Kõivu 
mängimine eeldab absoluutset kohal- 
olu.” See lause mõjub mõnevõrra eba- 
määraselt, kuna (vähemalt minu võib- 
olla trivialiseeriva ettekujutuse järgi) iga 
hea näitlemine peaks nõudma absoluut- 
set kohalolu. Kuid Kõivu kontekstis 
saab see lause muidugi lisatähenduse — 

Pulloverid on tegelane, kes on paljusus ja kaootilisus ning ainsus ja monoliitsus 


ühtaegu. Pildil vasakult: Martin Kõiv, Markus Luik, Nero Urke, Tõnn Lamp, 
Veiko Tubin, Laura Peterson, Mihkel Kabel, Lauri Lagle, Ragne Pekarev, 
Britta Vahur, Mari-Liis Lill, mga Salurand ja Sergo Vares. 


kui kõivulikkuse oluline joon on orien- 
teeritus pea-teatrile, siis pea-teatris ei 
saagi olla muud kui kohalolu, seal on 
kõik olemas, kuna kõik on nii vahetult 
kättesaadav. Ja tahtes toda pea-teatrit 
tegelikku teatrisse üle kanda, tuleb püü- 
da kehastada seda , pea sees” toimuvat 
vahetust. Kuid kohalolu mõiste on sobiv 
veel teiseski nüansis — läbimõtlemis- 
teater vajab kohalolu selles mõttes, et 
näitleja peab oma keha ja häälega olema 
pidevalt läbimõtlemise ,olukorras” 
sees, ta ei saa piirduda ainult proovides 
saavutatud joonise intensiivse meelde- 
tuletamisega, sest olukord, mida mängi- 
da tuleb, on juba ise intensiivne meelde- 
tuletamine, ning meeldetuletamise 
meeldetuletamine võib tulemuseks an- 
da kaudsuse. Läbimõtlemine nõuab aga 
otsesust, läbimõeldava selge mõttekäi- 
gu, unenäo või tumeduse loogikas liiku- 
mist, mida saab teha vaid kõike puu- 
dutada püüdes; kõik aga ongi oma 

meeldetulematuses pidevalt kohal, ole- 
nemata sellest, kas tegu on tõsielu, ku- 
jutluse, unenäo või mänguga. 

Madis Kõiv, , Ennola“ (originaalpealkiri 
»Lasolla pääle”). Ernst Enno isikuloost läh- 
tuv müsteerium. Osaline tõlge lõunaeesti 
keelde: Jaak Peebo. Lavastaja Taago Tu- 
bin. KunstnikPiret Räni. Valguskunstnik 
Karel Kansvein (Rakvere Teater). Muusi- 
ka: Toivo ja Stella Sõmer (, Triskele“, ,, Via 
Sonora“). Osades: Tarmo Tagamets, Ülle 
Lepp, Heli Teidla, Glen Kelp, Agu Trolla, 
Meinhard Uiga, Liis Otsatalu, Mart 
Usin, Andres Jukk ja Kersti Kamberg. 
Esietendus 28. X 2003 Võru kultuurimajas 
, Kannel“. 

Lavastus pälvis III üleriigilisel harrastus- 
teatrite festivalil 2003. aastal grand prix”, 
lavastaja, kunstnikutöö ja muusikalise 
kujunduse peapreemia; näitlejapreemiad 
said Meinhard Uiga ja Liis Otsatalu. 


Nii vaikseks kõik on jäänud 
su ümber ja su sees, 

mis oli, see on läinud, 

mis tuleb, alles ees. 


Ernst Enno 


1. 

On problemaatiline, et Madis Kõiv, 
kes seisab , Ennola” teksti taga, võib tä- 
napäeval pelgalt juba oma nimega la- 
vastuse varjutada. Sest tikutulega tuleb 
otsida tänapäeva kirjanikke, keda saa- 
daks Kõivuga võrdväärne rikkalik ret- 
septsioon; tundub, et siin ületab ta isegi 
rahvusvaheliselt nimekama Jaan Kros- 
si. Selle kinnituseks olgu EYS Veljesto 
Kirjastuse eelmise aasta lõpul üllitatud 
mitmekihiline , Püsimatu metaphysi- 


cus: Madis Kõiv 75“ või 3. detsembri 
»Sirbi” ,, Eri“, mis kandis pealkirja , Kõi- 
vu maailm”. 

On tõsi, et Madis Kõivu tekstid kut- 
suvad enda juurde pidevalt tagasi, kuid 
Taago Tubina lummav lavastus, kus on 
tunda tundlikku, kuid rahulikku kätt, 
liialdustest hoiduvat, kuid ekspressio- 
nistlikku pilku; Tarmo Tagametsa rel- 
jeefselt mängitud Ernst Enno; kõrval- 
osad nagu Glen Kelpi Jankel või Mein- 
hard Uiga Vanaema; Piret Räni napp, 
kuid täpne kunstnikutöö; Karel Kans- 
veini lakooniline, ent tabav valgus — 
see kõik ja veel miski mängis kogu la- 
vastuse mõjuvuses kindlat rolli. Tõsi, 
teater aktualiseerub alati paljude pin- 
gutuste kooskõlas, kuid sedavõrd tuge- 
va emotsionaalse laengu tekitamise või- 
me vajab laengu saaja poolset lahtikir- 
jutamist või, Oskar Lutsu Liblet tsiteeri- 
des, ,iidamast-aadamast“ alustamist. 


2, 

Kuidas siis kõnealuse lavastuse mõ- 
juvust kirjeldada? Raske on see eelkõi- 
ge seetõttu, et ,Ennola” jõud ja võlu 
peitus teatud laadi duree reelle'i efektis, 
mida see oli võimeline looma; teatud 
lavastuse toodud ajas, kus ,reaalneaeg, 
mida tunneme endi hingelisest tegelik- 
kusest, on jagamatu vool, pidev kes- 
tus“!. ,Ennola“ pakkus teatud laadi 
dejä vu'd, kus silmade rolli täidab hing. 


3. 
Juba mainitud Madis Kõivu retsept- 
sioonist tuleb välja, millise rõhu aseta- 

Ennola“ pakkus teatud laadi dejä vu'd, kus silmade rolli täidab hing. 
Ella — Ülle Lepp ja Ernst Enno — Tarmo Tagamets. 


vad nii Kõiv kui ka temast kirjutajad 
ruumile. ,, Koht oma keelega on aristok- 
raatia võrsepind,” sedastab Kõiv in- 
tervjuus Valle-Sten Maistele.? Või , Pü- 
simatus metaphysicuses“” korduvalt tsi- 
teeritud tekst: ,,ma usun kohtadesse kui 
vaimsetesse isenditesse ja kohavaimu- 
desse kui ürgsetesse ja taandumatutes- 
se, kelle üle ajavaimudel ei ole täit jõu- 
du“?. Andres Soosaar väidab koguni, 
et Kõiv , pingutab palju, et aeg ja koht 
teineteisest vähemasti lahutada ja teada 
anda, et tegemist on väga erinevate as- 
jadega“*. Kui püüda asendada Kõivu 
maailmale mõeldes sõnad ,aeg“ ja 
ruum“ mingite teiste sõnadega, siis 
pakuksin vastavalt ,,mälu“ ja ,maastik- 
ku“. Ehk üks põhjus, miks on Kõivu 
tekstidest raske leida narratiivsust, ,lu- 
gu”, on tõsiasi, et Kõiv ei usalda mälu 
ja annab oma kahtlusi lihtsalt visuaal- 
selt edasi: , Tema meenutusproosa 
muutub tihti meeleheitlikuks sahmimi- 
seks järjest kahtlasemate mälukildude 
ümber, mida ei saa kuidagi õigeks pil- 

diks. Meenutusnäidendites vahendab 
toda ähvardavas pimeduses viibimise 
tunnet alatine akronoloogilisus: eri aja- 
lõikude, mälestuste ja kujutluste pidev 
segiminek.“? Maastik kui ruumiline ta- 
sand on seevastu kuidagi ,,objektiiv- 
sem“, inimesest mitte niivõrd sõltuv, 
omatahtsi, mälule tihtipeale vastugi toi- 
miv, heitlikule ajale vastu pidav ja vas- 
tu hakkav. Teatud sümboolika peitub 
sellisel juhul juba asjaoluski, et Kõiv 
= Ennola“ just Võru Teatriateljeele kirju- 
tas — koht, paik, Kagu-Eesti maastik on 
siin autorit, tema käsikirja , kangelast“ 
ja truppi ühendav tegur ning lavastus 
püsib teostumise hetkel nii Kõivu kui 
ka Enno maastiku läheduses. 


4. 

Kõik tsiteeritud loogilised ja süga- 
vad mõttekäigud muutuvad aga Tubi- 
na lavastuse valguses mõttelisteks 
konstruktsioonideks. Tundub, et ,,En- 
nola” maagia peitus teatud potentsiaa- 
lis vabastada lavastuse pealtvaatajat 

Eduard Vilde (Peeter Kaljumäe) ,Variuse” lavastuses , Tervist, härra Vilde!”. 


Autor ja lavastaja Heidi Sarapuu. Esietendus 8. III 1999 Kastellaanimajas. 


Ajast. Selline upsakana tunduv väide 
vajab selgitust. 

Mircea Eliade suurepärases romaa- 
nis ,, Jaaniöö“” leidub tegelane, näitekir- 
janik nimega Bibicescu. Mõneti koomi- 
linetegelane, kes aga ühel hetkel hakkab 
rääkima raamatu peategelasele Stefan 
Vizirule ja tundub, et ka autorile, ole- 
muslikul teemal: ,, Kas oled kunagi mõ- 
tisklenud Saatuse, tolle mõistatuse üle? 
See on vaid Aja dramaatiline aspekt. 
[---] Saatus on õigupoolest ajahulk, 
mille Ajalugu meile usaldab. See on nii- 
siis midagi väga üürikest: kümme aas- 
tat, kolmkümmend või seitsekümmend, 
pole tähtis, alati on see imeüürike. [- - -] 
Saatus on Aja osa, mille vältel ajalugu 
surub meile peale oma tahet. Seepärast 
peame sellele vastu hakkama, selle eest 
pagema, otsima varjupaika Etendusest. 
Mul on terve teooria Etendusest, mida 
ma nimetan keskendatud Ajaks. Ühesõ- 
naga, Etendus sunnib Aega väljenduma 
saatuse vormis, et seda võiks, kuidas öel- 
da, et võiks seda lummutustada. [- - -] 


Saatuse lummutustamine — see on 
Etenduse ülesanne. Sundida Saatust 
väljenduma sinu kõrval, laval, kokku- 
surutud ajas, nii et sa ise pääseksid, 
jääksid pealtvaatajaks, väljuksid 
Ajast.”° 

Bibicescu jutus tundub peituvat vas- 
tuolu, kui ta kõigepealt nimetab Eten- 
dust Aja sunni eest peituva varjupaiga 
kohaks, ning seejärel räägib Etendusest 
kui keskendatud Ajast, lummutustatud 
Ajast. Kuid kas pole vastuolu suurem- 
gi, sügavam, peidus juba läänelikus aja- 
tunnetuses endas? Nimelt tundub ab- 
surdne, et sellised mõisted nagu ,,mine- 
vik“ ja , tulevik“ ühelt poolt ja , olevik“ 
teiselt poolt saavad eksisteerida samas 
reaalsuses. Kust algab ja lõpeb ,,olevik“ 
mineviku“ ja ,tuleviku“ vahel? Tun- 
dub, et tänapäeva vaimses keskkonnas 
domineerivad just nimelt minevik ja tu- 
levik, muutes oleviku osa kaduvväik- 
seks, kuigi massikultuur püüab kõne- 
tada oma objekte tihti just olevikuliste 
imperatiividega; tegelikkuses kaob ole- 

»Kas sa juba ükskord ei saa oma mõtlemisega valmis?” 
Ella — Ülle Lepp ja Ernst Enno — Tarmo Tagamets. 


vik argise elu tuleviku minevikuks 
murdumise punktis tihtipeale tajuma- 
tuks. Märt Väljataga on rääkinud, et 
meie aja kiud“ pole , üksnes lühike, 
vaid ka lühenev“””. See tähendab kaha- 
nevat võimet sündmusi mäletada, neid 
olevikus hoida, neid tuleviku — minevi- 
ku teljelt kestvusse tuua, alles hoida. 
Inimesele antud aeg muutub üha üüri- 
kesemaks. Seega tundub, et Bibicescu 
otsib ,lummutustatud Aja” all tegeli- 
kult kallasteta olevikku; mingit ajahet- 
ke, mille kestus on võimalikult pikaks 
venitatud. Aja suhtelisust on tundnud 
vahest iga inimene, minu kogemuse 
põhjal tähendabki see kas teadlikku või 
teadvustamatut väljumist tuleviku — 
mineviku ekspressist, aja voolu hetke- 
list kadumist; hetke, mil tekib raskelt 
seletatav samaaegsus, dejä vu duree 
reelle'ist. 


5. 


Olevikulisuse aspekti on Kõivu 
mõtte, täpsemalt essee ,, Attika apooria, 

Elea tragöödia“ puhul rõhutanud näi- 
teks Luule Epner: , Antud essees ei hu- 
vita Kõivu teatrit mänguna konstituee- 
rivad , seinad“, vaid laval (mänguga 
loodavas maailmas) kehtivad aja- ja 
ruumisuhted. Lavamaailma määratleb 
ta ajas oleviku ja ruumis vahetu kohal- 
oleku kaudu — orkestra loomuseks on 
nüüd-siin“. Orkestra on (...) , koht, 
kuhu nüüd pärale jõuab.“? Siin pole 
küll tegu ,, aja ja koha teineteisest lahu- 
tamise pingutusega”, nagu sedastab 
Andres Soosaar. 

“lidamast-aadamast“” tagasi: vähe- 
malt ühele publiku liikmele muutus Bi- 
bicescu nägemus Etendusest Võru Teat- 
riateljee , Ennola“ kaudu ja selle kest- 
mises reaalseks. Sellele epistemoloogili- 
sele fenomenile on raske leida põhjen- 
dusi. Kindlasti aitas siin kaasa Madis 
Kõivu käekiri, mis vabastab lavastuse 
lineaarse jutustuse survest, rõhudes 
hoopis millelegi, mis kipub argielus 
ununema mineviku — tuleviku telje va- 
hele ja mis alles mäletamisena võib 


»Paganlikkus“, maalähedus, mida ,,Ennolas“ markeerib ka võru keel, on teatud laadi 


kadunud aja taasleidmise viis. Eriti tähenduslik tundub siin kaarnakivi otsing. 
Pime vanaema — Meinhard Uiga ja Ernst Enno — Tarmo Tagamets. 


moodustada raskesti sõnastatava, kuid 
tajutava mustri. Põnev paralleel tekib 
näiteks teatri ,, Varius“ toreda lavastu- 
sega , Tervist, härra Vilde!“, mis püüab 
esile manada kindlat ajaetappi Eduard 
Vilde elust. Kusjuures ,, Varius“ püüab 
efekti süvendada just lavastuse kohaga: 
Kastellaanimajaga, kus asub ka Vilde 
muuseum ja kus Eduard Vilde ka elas. 
Ennola” kasutab teist laadi ülesehi- 
tust, tema kangelane sümboliseerub 
millekski enda Saatusest üle ja kauge- 
male haaravaks. Kuigi nii , Variuse” 
Vilde kui ka , Ennola“ Enno kui ajaloo- 
lised isikud on lavastuste kaudu aja 
voolust välja rebitud, jätab just Tarmo 
Tagametsa Enno varjundirikkama var- 
ju, lummava kummituse mulje, ja mitte 
üldse näitleja ja tema rolli ,,objekti“” 
hämmastava sarnasuse tõttu, mis peaks 
ju iseenesest sellisele sümbolisatsiooni- 
le vastu töötama. 


6. 

Kahtlemata on , Ennola“ mäletamis- 
lavastus. Kuid mida ja kuidas mäleta- 
takse? Kindlasti mäletatakse Ernst En- 
not. Kuid lavastuse tegelased, kes hä- 
maralt valgustatud laval varjukujude- 
na ringi liiguvad, viitavad justkui üldi- 
sematele printsiipidele, arhetüüpidele. 
Võtame näiteks Ema kuju (Heli Teidla). 
Ta kannab endas kristluse tunnetust, 
sõideldes poega pidevalt sõnadega na- 
gu ,Jumal karistab sind!“, pidades 
kaarnakivi otsingut patuks. Kusjuures 
eshatoloogilise kristluse ajatunnetus on 
kahtlemata lineaarne, kindla alguse ja 
lõpuga Lugu. Sümboolne on Ema lava- 
letulek võimsast kapist — justkui luu- 
painaja, kes katkestab maagilised het- 
ked, kus Aja surve nõrgeneb või hoo- 
piski kaob. Niisiis on ,paganlikkus“, 
maalähedus, mida ,,Ennolas“ markee- 
rib ka võru keel, teatud laadi kadunud 
aja taasleidmise viis. Eriti tähenduslik 
tundub siin kaarnakivi otsing. Nimelt 
on Vanaema (Meinhard Uiga tõeliselt 

värvikas rollilahendus) pime ning tema 
lapselapse unistus on hõõruda vana- 
ema silmi kaarnakiviga, et see jälle nä- 
gema hakkaks.” Selline sümboolne ri- 
tuaal on selgelt mineviku-tuleviku, 
põhjuse-tagajärje determinismi eirav. 
Juhan Jaigi vaimu kannab lavastuses 
Jankel (Glen Kelp), kelle naiivses ajus 
moodustavad kristlikud kinnismõtted 
ja maausk kummalise segu: , Vannu 
mulle Messia nimel, et tood mulle kaar- 
nakivi!“ 

Lisaks Ema esindatud sümboolsele 
sunnile kehastub ,,Ennolas“” ka sotsiaal- 
ne sund, mida esindab Ella (Ülle Lepp), 
kes küsib mehelt väga ajalik-asjalikult: 
"Kas sa juba ükskord ei saa oma mõtle- 
misega valmis?“ Argielu mured (lapse 
kasvatamine, vastuolu emaga) ja sellest 
tulenev tõrjutus lõhuvad tihti Enno 
püüdeid põgeneda Saatuse sunni eest, 
varjuda Etendusse. Kuid kõnealuse kir- 
jatüki credo seisnebki lihtsas väites, et 
kõik ,, Ennola” tegelased viibivad eten- 
duse hetkel juba Etenduses, teatud ko- 
has, kus ,,mis oli, see on läinud, mis tu- 
leb, alles ees“. Niisiis kannab , Ennolat“ 
võimas paradoks: jõud, mis püüavad 
Etendust võimatuks muuta, on tegeli- 
kult Etenduse osad. 


7. 

Luule Epner rõhutab Kõivu rõhu- 
tust:, Niisiis on orkestra vältimatult ka 
»see-mis-sa-unustanud-oled“, st mis on 
olnud, kuid üle läinud varjatud olekus- 
se. Siitkaudu jõuab Kõiv mälu fenome- 
nini.”° Ja maalib selle piirjooned esile 
just , Ennolas“. Mida siis ollakse pide- 
valt unustanud ja unustamas? 

Kindlasti ei tegele mälu ainult mäle- 
tamisega, vaid eelkõige unustamisega. 
Mällu pidama jäänud pildid pääsevad 
küll lahti mineviku-tuleviku sunnist, 
kuid neid ei saa käsitleda objektidena, 
vaid ainult jälgedena, peegeldustena; 
jälgede jälgimine (ehk Aja peatamis- ja 
seega ka tühistamispüüe) nõuab palju 

rohkem vaeva kui viibimine, elamine 
tähenduslikul maastikul. Siit ka ehk 
Kõivu vähene , ajavaimude“ usaldami- 
ne. Midagi sellesarnast toimub ka Kõi- 
vu tekstide puhul — Aare Pilv juhib tä- 
helepanu, et Kõivu mäletamisviis , üht- 
aegu genereerib seda mäletamist ja ka 
hoiab seda mäletamist mõistatusliku- 
na“. Enamasti võib see tähendada 
moonutanist. Siit ehk ka üks põhjus, 
miks Kõiv ei soovinud jutustada Enno 
elulugu. Mälu peidab endas tegelikult 
oksüümoroni: tema võime mäletada te- 
kitab illusiooni elu kestvusest, kuid tei- 
salt viitab just mälu võimetus suuremat 
osa inimese elust kinni pidada inimelu 
haprusele, surelikkusele. 


8. 

Kõivu eksistentsialistlik meelelaad 
on üsna selge: , minu eksistentsiaalne 
eelhoiak on olemise (minu, kui juttu on 
psühholoogilisest; üleüldse, kui juttu 
on filosoofilisest) muutumatu ja alaline 
küsitavus“??. 

»Ennola“ üks võimsamaid stseene 
kujutab Enno surma. Poeet lamab valge 
lina all, tema selja tagant tõuseb une- 
näoline valgus. Sellel hetkel kõlab surija 
suus Be Yin Rä mõte, et ülestõusmine 
sõltub siinses elus saavutatud vaimsest 
täiusest. Niisiis: eksistents peab määra- 
ma olemuse; kui maailmas pole vaim- 
sust (kas või vaimude kujul), tuleb see 
välja mõelda. Seega võib lavastuse 
kraaksudes kaarnakivi tagasi nõudvaid 
ja samas Enno luule negatiivset kriitikat 
esitavaid (ainuke lavastuse selgelt kir- 
janduslooline viide) kaarnaid-literaate 
(Agu Trolla ja Mart Usina stiilne koos- 
töö) näha Enno ülitundliku vaimu eba- 
adekvaatsete sünnitistena — kõnealu- 
sed kujud alustavad oma liikumisi sel- 
lesama kummitusliku kapi otsast. Ome- 
ti on nad selles kujutluses tõelised, osa 
Etendusest, ja markeerivad inimese 
fantaasiavõimet, mis on ehk lisaks mä- 
lule üks väheseid võimeid seista vastu 


ka s š ta 5 a 
 Vannu mulle Messia nimel, et tood mulle kaarnakivi!“ 


Jankel — Glen Kelp ja Ernst Enno — Tarmo Tagamets. 


Aja surve kõige valulisemale ilmingule 
ehk pelgale surelikkusele; seista teadli- 
ku elu (kui) lõpu vastu, mida ,, Ennola“ 
oma olemuses kindlasti teeb. 


9. 

Kell ei tiksu kunagi tagasi. , Ennola” 
etendumise ajal ei vaadanud ma korda- 
gi kella. Selle kohta öeldakse: ei pannud 
aja möödumist, st Aega tähele. Ise kut- 
suksin seda heameelega Etendusse pää- 
semiseks. Või teisiti: inimsaatuse ajali- 
suse — meie kõigi ontoloogilise ühisosa 
— lummutustamiseks ja seeläbi selle 
saatuse hetkeliseks ületamiseks. 

Piret Räni fotod 


CHARMS=KUDU-— 


kui 


HEINSAAR 


SIBUL-KALA-MUNAROOG 


JÜRI EHLVEST 


Kõigile, kes teda tunnevad või on ka 
ainult kord kohanud Kalev Kudu, on 
see lavastaja nii elus kui teatraalses il- 
mas pidanud loengu suguhaigustest. 
Muidugi ka kõigile oma näitlejatele, 
jumestajatele, kontsutajatele. 

Koos näitliku materjaliga, loomuli- 
kult, mille juurde kuuluvad lahutamatu 
koostisosana umbes sellised kommen- 
taarid: 

Me naisega arvasime juba, et see on 
seen!” 

Oma materjali näpuga osutades veni- 
tab Kudu suu kõrvuni, kuid mitte kõve- 
rasseega muigele, sest tema kõrvad alga- 
vad suuga täpselt samalt tasapinnalt. 

Nagu igal oma tööle andunud lekto- 
ril on ka Kudul omad stammväljendid, 
mis käivad küll ei tea mille kohta, kuid 
ilmestavad juttu ülelauseti. 

Kudul on selleks: 

"Vaadake, kui pikk!” ja veelgi oluli- 
sem: 
»Ei ole või?” 

See küsimus silme ees, saab tema 
lavastusi lahkama hakata. 

Ilma selle küsimuse kleepimiseta ar- 
vustaja töölaua kohale suures kollases 
Schneideri kirjas pole mõtet tema töö 
kallale asuda. 

Suutmata sellele küsimusele vastata, 
ei suuda arvustaja teatrihuvilisele Kalev 
Kudu lavastuse kohta ka absoluutselt 
mitte midagi olulist öelda. 

Ma märkisin selle olulise dilemma 
ära ka ,, Postimehele” saadetud arvustu- 
ses; tolle näruse bulvarilehe poolt mulle 
saadetud ,,äraütlemine” (läkitasin kok- 
kulepitud loo pool tundi enne trükima- 
sinate käivitumist) on nii nurjatu ja ära- 
ütlemata nilbe, et ei kannata trükimusta. 

Muidugi on , Postimehe” teatrile pü- 
hendatud ruum nii ahtake, et neile ma 
palju muust ei saanudki kirjutada, kuid 
see on juba nende viga. 

Siin, heal paberil, me jõuame ka la- 
vastuseni! 

Koguni kolme lavastuseni. Tartu 
Üliõpilasteatri kolme Kalev Kudu lavas- 
tatud Daniel Charmsi — Mehis Hein- 
saare tükini: 

1. Mehis Heinsaar — Daniel Charms 
— Lewis Carroll, , Artur ja Paul ehk vei- 
di enne maailma loomist“. Esietendus 
14. XI 2004 Lutsu Teatrimajas. 

2. Mehis Heinsaar — Daniel Charms, 
Joogem äädikat, härrased!” Esietendus 
8. V 2003 , Vanemuise“ Teatrikohvikus. 

3. Daniel Charms, , Jelizaveta Bam”. 
Esietendus 20. II 2004 Lutsu Teatri- 
majas. 


Nüüd siis esimene novellett. (Ma 
annan lugeja käsutusse kogu vajaliku 
informatsiooni meie kolme peategelase 
tausta kohta novelleti üllas vormis!) 

Lugeja ülesandeks on iga loo lõpus 
ära arvata, mida tegelane antud olukor- 


ras tegi. Kudu kohta te, kui te enne ka 
midagi ei teadnud, siis nüüd juba teate; 
Daniel Charms on tuntud vene kirjanik, 
kelle kohta leidub üht-teist teatmeteos- 
tes (ekslikult Harmsi all); kui lugeja pole 
lugenud Heinsaart, siis pangu see , Te- 
muk” siin käest ja küsigu üle leti parem 
toda pepupildiga žurnaali, millel rasva- 
ne mõttekriips kõige mõttetumas kohas! 


1. KUDU PARIISIS 

Pompidou'st siirdus Kudu oma üli- 
õpilashostelisse piki Birgitiinide bulva- 
rit, mille servas oli väike väljaulatuvate 
roietega putka. Ja selle ukse ees seisis 
umbes samasugune tüdruk. Nende põ- 
hiline vahe, hoone ja inimese, oli see, et 
tüdrukul oli üks häda, aga hoone ei tei- 
nud oma ust lahti ilma, et tema pillu 
oleks euro susatud. 

Nii nad seal siis seisid. Kangekaelne 
putka ja kangejalgne plika. Iseenesest 
veidra disainiga, kuid ometi selgelt väl- 
jendades, miks just seal. Ja ta sirutas, kui 
Kudu mööda läks, selle tundmatu eesti 
lavastaja poole peokese ja küsis eurot, 
kohe oli aru saada, miks. Ja Kudu mui- 
dugi ei tahtnud anda, kuid niisugune 
ihnus tundus talle isegi enda puhul kor- 
raga nõme, pealegi polnud tüdrukul vi- 
ga midagi. 

Need jalakesed oleksid pälvinud la- 
vastaja tähelepanu ka laialiaetult, mitte 
vaid kokkulitsutult. Kudu pistis käe sü- 
gavalt taskusse, kuid jätkas siiski ka 
kõhklevat edasilentsimist — oli ju teatav 
võimalus, et taskus vajalikku münti po- 
legi, siis oleks võinud vaid õlgu kehita- 
da, tagasihaaravalt pead raputada ja 
katkematult edasi minna. Seevastu täie- 
lik peatumine sisaldas endas juba kind- 
lamat nõustumist, lepet. Seiskudes 
oleks Kudu selle mündi juba igal juhul 
pidanud leidma, või kas või siinsamas 
juustupoes suurema raha sedamaid 
lahti vahetama. 

Kudu liikus edasi, tüdruk haakis 
sappa, Kudu tundis ihu vastas ilusat 


kollast raha. Tõmbas selle taskust. 
Andis tüdrukule, noogutas sõbralikult, 
kohendas oma Pierrot'-prille, kuid edasi 
loivates oli ikka veel nagu millegi suhtes 
kahtlev. Ja vaataski tagasi! 

Ja tüdruk nagu tundis seda, vaatas 
ka tagasi, naeratas sädelevalt ja astus 
välipeldiku ukse juurde ja naeratas ikka 
ja Kudu noogutas uuesti ja asus edasi 
tõttama, kuid mõne sammu järel võttis 
hoo ikka uuesti maha — ja vaatas jälle 
tagasi. 

Ja peldiku uks oli kinni. 

Kudu astus selle poole paar uurivat 
sammu tagasi — kas nii kiiresti sai see 
keeruline lukk käia, kas pilu kõrval põ- 
leb tõesti juba punanupp? 

Aga siis ta juba nägigi tüdrukut ka- 
dumas piki bulvarit — sealpool peldi- 
kut. 

Ja Kudu pistis jooksu — tüdrukule 
järele! See oli instinktiivne samm, loo- 
musund. 

Tüdruk märkas jooksjat ka, ei naera- 
tanud enam, vaid pistis omaltki poolt 
liduma. 

Kudu põrkus inimestega, vabandas 
ebamääraselt, hetkeks kadus tüdruk sil- 
mist, kuid Kudu aimas ära, hüppas sa- 
masse tänavasse. See ummiktee oli üsna 
kitsas, ettevaatlikult läks Kudu poikvel 
prügikastide vahelt läbi, läpatavast hai- 
sust välja tegemata, piiludes ainiti kasti- 
de taha. Tänava lõpus oli lukus raud- 
värav. Värava orvas ta kükitas. Kudu 
astus talle peaaegu peale. Vaatas alla, 
tõmbus pool meetrit tagasi. 

Tüdruk soristas ja vaatas Kudule 
mossis näoga otsa. Siis ta tõusis ja si- 
kutas puusi nõtkutades püksid üles. 

Kudu sirutas peo. 

Ouoi donc?” imestas tüdruk. 

«In english!” nõudis Kudu. 

»Mis tahad?” imestas tüdruk selle 
peale ,in english”. 

Ma tahan oma eurot tagasi!” 

Aga sa said ju selle eest, mis taht- 
sid!” 

Kuidas?” üllatus Kudu. 

Sa said euro eest näha, kuidas tüd- 
ruk kuseb, selle eest ma seda ju tahtsingi 
— kas sellest pole sulle siis veel küll? 
Oma asi siis!” 

Selle peale läks Kudul keel täiesti 
ebaprintsipiaalselt sõlme: 

Ouoi donc — Ouoi donc!” 

Seisis kui kang, pihk ikka avatud. 
Tüdruk sättis jakki ja hakkas bulvari 
poole tagasi tippima. 

Tüdruk jõudis kips-kõpsida juba mi- 
tu sammu — kummalise kombinatsioo- 
nina läigatas ta oma tuhmunud teksa- 
kostüümi alt kõrge kontsaga musti kin- 
gi —, kui tundis, et keegi sikutab teda 
varrukast; ta tõstis käe, oli juba midagi 
hüüdmas, kui märkas, et Kudu... 


2. CHARMS LENINGRADIS 1924 

Daniel Charms polnud mitte sugugi 
kohe kirjanik. Alguses astus ta üles ma- 
temaatikuna, kandes sootuks teist nime. 
Nimelt ühe matemaatiku (kodaniku)- 
nime. Noor Charms armastas matemaa- 
tikat väga. Tema eeskujudeks olid Can- 
tor ja üks itaallane, kelle nimi mulle 
praegu ei meenu. 

Need mehed tegelesid lõpmatult lä- 
henevate asjadega, eriti selliste protses- 
side erijuhtudega — lähenemistega nul- 
lile ja lõpmatusele. 

Tuhande üheksasaja kahekümne 
neljandal aastal suri vähki Charmsi õpe- 
taja, ,Omegat“ kandnud tähtis mate- 
maatik, kelle nime nüüd enam keegi ei 
mäleta — Eduard Sindividov. 

Siis ei kandnud Charms veel kuulsat 
=JHarmsi” tolmumantlit oma väga isiku- 
pärase peenruudulise pintsaku peal, 
vaid korralikku ülikonda ja päris head 
tumedat mantlit, millele talveks sai nöö- 
pida säbrulise, mõnusalt näppude üm- 
ber keerduva karakullkrae. 

Charms kõhkles kaua, kas panna see 
mantlile külge või mitte — ühest küljest 
oli käes november, teisest küljest oli ta 
ikka olnud tagasihoidlik, eriti õpetajate 

suhtes; nii ei teagi me, kuidas selle 
mantli fassong täpselt oli sel päeval, kui 
Charms selle tuhaurnile, mille sisse 
õpetaja tuhastati, ümber pani. 

Eduard Sindividovil ei olnud liha- 
seid lapsi, oli ainult vaimseid, andekaim 
nende seast pidi ta enda hoolde võtma 
kõige täiega — nii tema vaimse pärandi 
kui ka pühkima tolmu ta tuhaselt jäänu- 
kilt. 

Urn, tõsi, oli päris ilus. 

Peano — tuli meelde, oli see itaalia 
matemaatik! 

Need mehed kasutasid oma töödes 
läbivalt suurtähelisi konstante: A, B, C, 
D, E ja nii edasi. 

Pärandusega hilisõhtul Marsi välja- 
kult oma erakasse sõiduks võeti noorele 
matemaatikule takso. 

Teatavast tagasihoidlikkusest, mil- 
lest eelnevalt juba juttu oli, mähkis ta 
kadunud õpetaja oma mantlisse ja pani 
enda kõrvale tagaistmele istuma. 

Kõik oleks võib-olla läinud ei kuida- 
gi moodi, kui Fontankalt läbi sõites po- 
leks tulevane Daniel Charms silmanud 
Zinaida Nikolajevnat algavas vihmasa- 
jus kummimantli kraed üles tõmbamas. 

Tulevane Charms lasi takso kinni pi- 
dada, sest ta tundis, et tal on kohemaid 
vaja kellegagi relatiivsusteooriast rää- 
kida. 

Kummeeritusele vaatamata sai Zi- 
naida selle vestluse käigus läbimärjaks, 
Charms ei tundnud midagi. Kui vihm 
mõne tunni jooksul juba sedavõrd tihe- 
nes, etta selle seest enam Zinaida Niko- 
lajevnat kuskilt ei leidnud, läks ta õlgu 
kehitades takso juurde, mis seisis üsna 
endises kohas, tõmbas ukse lahti ja — 
tagaistmel polnud kedagi ega midagi... 

Peagi sündiv Charms ütles nüüd 
midagi. 

See, mis ta ütles, mõjus kui ere pro- 
žektorikiir taksojuhi nepist tuhmunud 
mõistuses, kes heitis selle peale pisut ko- 
geldes üle õla: 

Surnu läks juba maha!” 


° 
s 
SS, 

° 

(5) 

D 
RR 

s 
NA 
E 

S 

S 
dl 


»Jelizaveta Bam”. Pjotr Nikolajevitš-Kupernak — Martin Liira, Ivan Ivanovitš — 
Vallo Toomla (pälvisid IV üleriigilisel harrastusteatrite festivalil 2004. aastal efektse 
tandemi preemia) ning Jelizaveta Bam — Anne Roovere. 


Seda kuuldes mõistis Charms, et 
Georg Cantori ja Peano ennustatu on 
tõeks saamas: leidus võimalus, kuidas 
B+C+D võrduma panna nulliga! Hur- 
raa!!! Selleks tuli ES lihtsalt ära kaotada 
(nii-öelda taandada). Ja järelikult: 


A A 
BECAD võrdub 0 ga, mis viib aga 


paratamatult positiivsesse lõpmatusse 
(+00) — ning ühtäkki oligi Charmsil sur- 
ma kohta kõik selge. Ja seda kõike vaid 
tänu nimetatud õpetaja nimetähtede 
puhtjuhuslikule kombinatsioonile ja 
taksojuhi osutatud võimalusele. 

Oma avastuse jaoks vajas noor gee- 
niusaga — selge muidugi — hoopis uut 
vormi. 

Ja nime. 

Meie küsime aga: mida Charms tak- 
sojuhilt küsis? 


3. HEINSAARE TIKK 

Erinevalt kahest eelmisest osast 
polnud Heinsaarel triloogia viimasesse 
jakku üldse asja, sest kui kaks eelmist 
olid tegelikult Heinsaare tükid, mille 
juurde Charmsi nime passitati peami- 
selt garneeringuks, rajanes kolmas näi- 
dend, ,Jelizaveta Bam” tõesti puhtalt 
ainult Daniel Charmsi tekstil. 

Nii et ju Mehis siis astus endisest 
Sõbra majast, kus Üliõpilasteater proove 
teeb, läbi juhuslikult (endisesse Nuku- 
teatri majja Lutsu tänavas käivad nad 
ainult mängima). 

Sõbras harjutati parasjagu seda, kui- 
das kaks jõhkrat selli, kes hakatuseks 
kõvasti prõmmivad ja igatepidi ähvar- 
davad, lõpuks tõesti Jelizaveta Bami 
korterisse sisse tungivad. 

Lavastaja tahtis, et etenduse jälgija 
tunnetaks dekoratiivse ukse ristseliti val- 

la paiskudes kõhedust juba üksi rõhuta- 
tult maha tõstetud punaprožektori paha- 
endelistesse vihkudesse ilmuvate mad- 
rusesärkides revolutsiooniliste sellide 
figuratiiv-pantomiimsetest asenditest. 

Aga rollidesse olid pandud toredad, 
sõbralikud, lustlikud poisid. 

Neil ei tulnud kohe kuidagi välja. 
Prooviti püsside ja nugadega, mutrivõt- 
me ja tillisuurendajaga — rekvisiitor kat- 
kus juba juukseid, aga poiste poosid 
olid ikka pigem jantlikud kui kontklõ- 
bised, kananahksed või kooljaluised. 

Siis palus korraks lavaruumi Hein- 
saar, ta oli ehk juba mitu korda köhata- 
nud, aga kes teda kuuleb. Ta, olles palu- 
nud tikutoosi vaid ühe põlemata tikuga, 
läks lükkas dekoratsiooniukse lahti, 
tundlikult nagu habemeajaja, kes puu- 
dutab eriti hella kohta; punakasvalge 
valgus venis saali kui veresäbrune va- 
hujuga, hinged kääksusid mõnuga. 

Siis astus ta kumendavasse avausse 
tumedaks vibalikuks siluetiks, võttis 
toosist tiku ja tegi niisuguse liigutuse, 
mille peale mulle tundus, nagu oleks 
just minu kuulmekile katkenud, kurdis- 
tusid teisedki. 

Järgnevalt oli mul juba Jelizaveta 
Bami vaimu kosmiliselt kerge mõista. 
Avaralt. 

Missuguse liigutuse Heinsaar tegi? 

Nonii, hea teatrisõber, vastamiseks 
aega seitse sekundit, loen: 

üks, kaks, kolm, neli, viis, kuus, 
seitse! 

Aeg! 

Olgu, olgu, teie personaalselt saate 
juurde — nii palju kui tahate, ega mul 
teie ajast kahju pole. 

Aga nüüd siis valed vastused! 

Hea teatrisõber teab neid loomuli- 
kult niigi, kuid nimetan nad siiski otse- 
sõnu ära, et ei jääks lekkima mingitki 
lõkerdust. 

Niisiis valed: liputas, kus see on, 
torkas kõrva. 

Need on valed, tõmmake need endi 
vastuste seast maha. 

Ülejäänud lugege kokku! 

Ülejäänud on kõik õiged! 

Kõik osalenud saavad osa lõpmatu- 
sest, mingit loosimist ses suhtes ei tule, 
kuid kõik õigesti vastanud on lisaks 
sellele osa saanud millestki veel. 

Millestki veel. 

Õigesti vastanute seas on rohkem 
Kudu —Heinsaare — Charmsi näite- 
mängude nägijaid kui mittenägijaid. 
Selles seisnebki nimetatud tükkide 
enneolematu väärtus! 

Täpsed arvandmed ja korrelatsioo- 
nikordajad juba analüütilis-statistilise 
teatriteaduse poolt. 

Kallid võitjad, te olete õnnelikud 
juba täna! 

Ei ole või? 


AVANGARDITA TÕE TRUUDUS 


RAIT AVESTIK 


Riinno Saaremäe, , Jaanituli“. Lavastaja 
Allan Kress. Kunstnik Mari-Leen Peep. 
Kostüümikunstnik Jana Wolke. Muusika- 
line kujundaja Riho Sarapik. 

Osades: Margus Prangel, Jaanis Valk ja 
Jana Wolke. 

A. H. Tammsaare nim. Teatri esietendus 
14. III 2004 Tallinna Toomklubi saalis. 


Lavastus pälvis IV üleriigilisel harrastus- 
tentrite festivalil 2004. aastal grand prix”, 
parima meesnäitleja preemia sai Jaanis Valk, 
naisnäitleja eripreemia Jana Wolke ja pree- 
mia , parim tegu“ osalemise eest lavastuses 
» Jaanituli“ Margus Prangel. 

Lavastus sai Eesti Kultuurkapitali rahva- 
kultuuri sihtkapitali aastapreemia sotsiaal- 
sete ja ühiskonnakriitiliste probleemide ka- 
jastamise eest. 


Hala teatriharrastamise ümber 
Viimastel aastatel on Eestis esile 
kerkinud mitmed harrastusteatri lavas- 
tused, mida on peetud kutselise teatri 
lavastustega samaväärseteks või pare- 
matekski. Vähemalt huvitavamateks, 
sest neis on puudunud steriilsus ning 
stampides vaevlevad näitlejad. Ja mida- 
gi metafüüsilist on nendes olnud, mida- 
gi sellist, mida suudavad (ise teadma- 
ta?) pakkuda ainult teatrit harrastavad 
töölised, mitte teatris töötavad töölised. 
Kas selline esile kerkimine on tingitud 
sellest, et vastav lavastaja on lihtsalt 
suurte kunstiliste ambitsioonidega, mis 
äkki koos teatrialaste teadmistega lõk- 
kele lõid, või sellest, et hästi tehtud al- 
ternatiivne teater paistab meie võrdle- 


misi umbse kutselise teatri taustal hästi 
välja. Siiski ei räägi meie parimad har- 
rastusteatrid veel üldises teatrielus mär- 
gatavalt kaasa. Vähemalt mitte nii mär- 
gatavalt, et selle teatri järele tekiks 
nõudmine või see hoopis häiriks — näi- 
teks poliitilist ja äriladvikut. Kuigi, min- 
geid ilminguid juba tekib. Samas võib 
siin peituda oht harrastusele endale; kui 
üks marginaalne teater, pealegi harras- 
tusteater, üritab kujuneda institutsioo- 
niks, kaob harrastamine, asendudes töö- 
ga. Kaob vabadus , ise teha, nii nagu ta- 
han ja mida tahan“. Ei oskagi praegu 
oletada, kas Eesti parimad harrastus- 
teatrid Tallinnast, Võrust, Tartust, Pala- 
muselt, Haapsalust jm sooviksid näiteks 
riiklikult subsideerituna kutselisteks 
hakata või jääksid uhketeks harrastaja- 
teks, arendades oma oskused tippu, 
ning pakuksid oma piiramatus vabadu- 
ses tõsist avangardi. 

Harrastusteatreid on meil sadu. Har- 
rastusteatrite riigifestivalidel figureeri- 
vaid teatreid ehk siis parimaid on vahest 
kahekümne ringis. Ja selliseid teatreid, 
mis võtavad ka igal professionaalil näo 
tõsiseks, leidub alla kümne. Ega nende 
teatrite töid muidugi ühe puuga saa 
mõõta, pilt tundub tõesti mitmekesine, 
nagu kinnitab ka järgnev vestlusring. 
Siiski sobiksid need lavastused (teatud 
mööndustega muidugi) sama hästi ka 
konventsionaalsesse riigiteatrisse. Ehk, 
nagu eespool juba mainitud, miks ei ole 
meil sellist harrastusteatrit, millest ei saa 
üle ega ümber, seda igas mõttes?! Vest- 
lusringis muidugi ka sellele vastatakse 
ja eks ole vastajatel õigus, aga ärgem 

Vennad Helmut (Jaanis Valk) ja Hanno (Margus Prangel) — elust enesest ja 
hirmuäratava täpsusega. 


siiski leppigem olukorraga, et meil pole 
mitte ühtegi sellist avangardset alterna- 
tiivteatrit (või ei ole ma sellist kohanud), 
mis käituks repertuaari ja lavastamis- 
stiili poolest kardinaalselt erinevalt rii- 
giteatritest. Mingi lünga täidab (kutseli- 
ne) Von Krahli Teater, samuti eksperi- 
menteerivad jõudumööda Taago Tubin 
Võru Teatriateljees, Kalev Kudu Tartu 
Üliõpilasteatris ja mõni vahest veel. 
Võib-olla see näide ei ole kõige parem, 
aga kui meie praeguses korruptsioonist 
lokkavas ühiskonnas tekiks midagi off 
offibroadway'likku nagu Living Theatre, 
kelle hoiak oli ,liigagi märgatavalt“ 
konformismi-, vägivalla- ja mammona- 
vastane, siis saaks teatriharrastamine 
hoopis teise mõõtme. Kurdavad nad ju 
isegi, et neil pole väljundit. 

Kuid jah, selleks, et raputada, peab 
teadma, mida, kust, kuidas ja miks ra- 
putada. Tegelikult on kogu eelnev jutt 

lihtsalt üks hämar ja vahest isegi para- 
doksaalne mõte, sest asja konks ja kogu 
tõde on hoopis selles, et harrastusteatril 
on siis mõte, kui see, mida nad teevad, 
läheb neile endile korda. Kui harrasta- 
takse teatrit mingil muul sunnil, mitte 
sisemisel, siis on see vist juba hoopis 
teine asi. 


”Jaanituli“ 

Vaatamata eespool mainitule (ehk 
taotletud kontrastile järgneva jutuga) on 
siinkirjutaja siiski täiesti päri 2004. aasta 
harrastusteatrite riigifestivali žürii otsu- 
sega ning samuti Kultuurkapitali rahva- 
kultuuri sihtkapitali otsusega premeeri- 
da A. H. Tammsaare nim Teatrit lavas- 
tuse , Jaanituli” eest. Kuna seda lavas- 
tust mingite müstiliste harrastusteatri 
hindamiskriteeriumide põhjal kiita oleks 
mõttetu, ä la ,sära silmades“, ,mängu- 
lust“, , täielik kohalolu, pealegi värske 


Hanno (Margus Prangel) olelusvõitlus. 


ja aus”, siis vaatlen seda traditsioonili- 
selt (ja) kiretult. Võib-olla poleks pida- 
nud seda mainimagi, aga on ju selge, et 
suuremat osa harrastusteatreid tuleb 
siiski mõõta ,,mängulusti“ aspektist. 
Teatud reservatsioonidega võib öel- 
da, et ,Jaanituli” tähistab nii sisu kui 
vormi poolest teatri kunstilise juhi Allan 
Kressi ,, klassikalist“ lavastajakreedot ja 
-käekirja. Tema viimaste aastate välja- 
paistvamad tööd sobivad hästi sellesse 
ritta, mille lõpetab , Jaanituli“: Vampilo- 
vi ,See võrratu võimatu maailm?“ (esi- 
etendus aastal 2000), Vampilovi ,, Va- 
nem poeg“ (2001), Lätte , Villon” (2002), 
Tätte , Palju õnne argipäevaks“ (2004), 
R. Saaremäe , Jaanituli“ (2004). Kõikides 
nendes näidendites ei juhtu esmapilgul 
nagu midagi, lugeda on neid üsna igav. 
Mitte rikaste ja ilusate, vaid pisut kopi- 
tanud, viinalembeste ja kannatavate ini- 
meste elusid oskab Kress laval näidata. 


Ukraina päritolu ja segase minevikuga Marta 

(Jana Wolke) ning 


Seda eksponeerivad eelkõige tema kaks 
parimat lavastust — , Vanem poeg” ja 
Jaanituli“ (ka , Vanem poeg” pälvis 
paar aastat tagasi harrastusteatrite üle- 
riigilisel festivalil peapreemia, koos Taa- 
go Tubina ,,Rehepapiga“). Samuti on 
Kress tõestanud ennast tugeva näiteju- 
hina. Oskus näitlejast kõik psühholoogi- 
liseks osatäitmiseks vajalik välja pigista- 
da on selle teatri tugevus. Selle võrra 
nõrgemana esineb Kress aga näiteks 
kontseptuaalse lavastajana. 

Tugeva terviku saavutamine oleneb 
harrastusteatris palju näidendist, roh- 
kem kui kutselises teatris. Sest oluline 
on, et tekst meeldiks ka tegijatele endile, 
mitte ainult lavastajale. Rünno Saare- 
mäe näidend on kahtlemata üks viimase 
aja sotsiaalselt teravamaid tekste. Kuna 
kahe venna ja ühe venna naise olelus- 
võitlusest viina, mineviku, tuleviku ja 
üksteisega on pärast Rakvere teatris toi- 

Allan Kressi fotod 


munud esmaettekannet 2001. aastal kir- 
jutatud piisavalt palju, siis tegevuse kir- 
jeldusest loobun. 

Lühidalt võiks öelda, et Allan Kressi 
lavastus võib meeldida või mitte, aga 
tehtud on see meisterlikult. Meeldimi- 
ses või mittemeeldimises on oma osa ka 
temaatikal, ent sellega on sama moodi 
— kasjoodikute elu läheb korda või mit- 
te, aga näidend iseenesest on hea. La- 
vastuse põhimõtteline õnnestumine näi- 
tab seda, et asi tõesti peab puudutama 
tegijaid endid. Kress paneb ka ise tina, 
seega teab, mida lavastab. 

Nagu juba mainitud, on lavastaja pa- 
nustanud psühholoogiale ja atmosfää- 
rile. Tema peamiseks ülesandeks on ju- 
tustada lugu. Võimalikult selgelt, aru- 
saadavalt ja tõepäraselt, kõik on pea- 
aegu loogiline. Sama peaaegu nagu elus 
ikka. Võib-olla jääb vajaka teatud rõhu- 
asetusest mõttele, mida lavastaja on 
tahtnud öelda või vähemalt võimenda- 
da. Samas on tegemist selles mõttes 
puhta“ looga, et puuduvad n-ö lavas- 
taja trikitamised ja nipid, lavastaja on 
ennast taandanud, etesile tõuseks muu. 
Ürgrealistlikult tuuakse vaataja ette pa- 
raku meist paljude elu ja olemus. Kahju 
ainult, et võimalikud prototüübid satu- 
vad teatrisse väga harva. 

Midagi ei markeerita — ehtsad siga- 
retid, söögid, tuli, joogid, klaasikillud. 
Ka tegelasi ei markeerita, nad on pä- 
ris inimesed, tuttavad näod täna- 
vatelt või naabermajast. Ehk lavastuse 
tugevuseks kujuneb siis peen ja samas 
jõuline atmosfääri loov näitlejate mäng. 
Draamateatri näitleja Margus Prangeli 
ja režiitudengi Jaanis Valgu mängitud 
vendade Hanno ja Helmut Jooriku näol 
on tegemist duetiga, millesarnast teist 
hetkel meie teatrilavadelt ei meenugi. 
Hirmuäratava täpsusega sooritatud rol- 
lid — kas tõesti ammutavad nad seda 
kõike elust enesest? Prangel profina eri- 
list üllatust ei valmistanud, mängis hästi 
nagu ikka. Pigem oli meeldiv näha, et 

harrastajad põhilises eriti alla ei jäänud. 
Samas tuleb tõele au anda, et ilma Pran- 
gelita oleks etendust vaadates tihedami- 
ni meelde tulnud, et tegemist on siiski 
asjaarmastajatega. 

Vahest kraadi võrra tagasihoidliku- 
malt esines (igapäevaelus Draamateatri 
õmblejana töötav) Jana Wolke Martana. 
Aga ega ukraina päritolu ja segase mi- 
nevikuga naist olegi kerge esitada, ja 
elust enesest pole ka nagu midagi vist 
võtta. Siiski võib just sellisele loole tulla 
kasuks teatud ,harrastuslikkus“, rabe- 
dus, mis mõnes situatsioonis on kahtle- 
mata omane sellise kontingendi tempe- 
ramenditüübile. Sama mõtet toetab ka 
lavakujundus, mis on silmatorkavalt 
ajastutruu — on 1980-ndad. Nimetame 
seda püüdlikult kujundatud lohaku- 
seks, millest õrnalt kumab läbi heas 
mõttes kogu selle ,asja armastamist“. 
Nagu ka kostüümid, mis toetavad 
atmosfääri teket iga õmblusega. Võib- 
olla liigagi. Mõnevõrra eklektilisena 
mõjus muusikaline kujundus, tekitades 
kohati just selle , mängulustiga” harras- 
tusteatri tunde. Samas on tegemist seda- 
võrd kavala teema ja lavastusega, et 
kõik pisut nihkes asjad sobivad sellesse 
hästi. 

Nagu selgub vestlusringist, võiks 
Kressi , Jaanituli“ üsna hästi toime tulla 
ka kutseliste teatrite mängukavas. Kon- 
servatiivsemalt oma väikelava haldava- 
le teatrile julgen Kressi soovitada küll. 
Aga kas ei varitse siis oht, mida teksti 
alguses puudutasin? 


VAJADUS KOOS ELADA TEISTE ELU 


Vestlusringidest peaksid ideaalis kooruma 
mingid tõed, trendid või tendentsid selle 
valdkonna või suundumuse kohta, mille 
esindajad selles ringis juttu vestavad. Mida 
vähem on sel alal tegutsejaid, seda suurema 
kontsentratsiooniga tõde see juturing ka too- 
dab. Selles mõttes oli üsna kõhe organiseeri- 
da vestlusringi valdkonnast, millega tegele- 
vad tuhanded eestlased nii maal kui linnas. 
Vaatamata sellele kõlab järgnevas jutus siis- 
ki mitu olulist tõde, mis kehtivad teatrihar- 
rastuse puhul igal (iga riigikorra) ajal. Ja 
ammu pole ka uudis, et teatriharrastamine 
ei olegi ainult harrastajate endi asi, vaid köi- 
dab paljusid teisigi. Aga nagu ütlesid vest- 
lusringis osalenud harrastusteatri lavastaja 
ja näitleja, et kõige olulisem on nende jaoks 


see, et selline ajakiri sellise teema üldse vaat- 
luse alla on võtnud. 

Vestlusringi üks eesmärke oli mingilgi 
määral tagasi vaadata ka 29. — 31. X 2004 
Põlvas toimunud harrastusteatrite riigifesti- 
valile. Sõna saavad žürii liikmed, Tallinna 
Linnateatri näitleja Liina Olmaru (L. O.) 
ja lavastaja ning Kultuuriministeeriumi 
teatrinõunik Tõnu Lensment (T. L.). Teatri 
ja harrastamise üle arutlevad veel Eesti 
Harrastusteatrite Liidu koolitusspetsialist 
Maret Oomer (M. O.), A. H Tammsaare 
nim Teatri kunstiline juht ja lavastaja Allan 
Kress (A. K.) ning TPU režiitudeng Jaanis 
Valk (J. V.), kes on näitlejana osalenud 
Võru Teatriateljees ja A. H Tammsaarenim 
Teatris. 


Vestlusringis vasakult: Tõnu Lensment, Rait Avestik, Jaanis Valk, Allan Kress, 
Liina Olmaru ja kll Oomer. 

Kas oli midagi, mis 2004. aasta üle- 
riigilisel harrastusteatrite festivalil 
Põlvas teatrite loomingulise poole 
pealt eriti silma torkas? 

T. L.: Võrdlevalt analüüsida on raske, 
sest olin esimest korda sellise festivali 
žüriis. Sündmus ise torkas silma. Kogu 
selles kompotis kokku võis märgata, et 
seal esines nii režii puudumist kui ka 
tipptasemel režiid. Kuidagi väga raske 
on sellise festivali puhul ütlema hakata, 
et vaat see oli hea ja see mitte. Sellist üri- 
tust tuleb võtta täiesti raamivabalt. Te- 
gelikult oli päris üllatavaid materjaliva- 
likuid. 

L. 0: Minu jaoks jagunesid lavastused 
laias laastus kolme rühma. Kõigepealt 
need, mille aluseks oli traditsiooniline 
dramaturgia, nagu näiteks Ray Cooney 
“Rikutud reglement“ Aruküla näitetru- 
pi ,Diletant” esituses (lav Kaupo Hert) 
või Jan Solovici , Kerjuse kelmused“ Jõe- 
lähtme Lavagrupi esituses (lav Maie 
Ramjalg). Oli otsitud köitev näidend ja 
pandud see lavale, järgides võimalikult 
hästi kõiki ,päristeatri“ lavareegleid. 


Rait Avestik. 


Kui seda lustiga teha, siis võib asja pida- 
da õnnestunuks. Teist laadi lavastused 
tulid ebatraditsioonilise materjali põh- 
jal. Näiteks värskelt mõjunud Daniil 
Harmsi ,Jelizaveta Bam” Tartu Üliõpi- 
lasteatri esituses (lav Kalev Kudu). Ja 
kolmanda rühma moodustasid lavastu- 
sed, mille puhul oli tunda, etasi puudu- 
tab väga sügavalt tegijaid endid. Näi- 
teks Palamuse teatritrupi ,, Look“ lavas- 
tus ,,Matemaatika” (lav Liisi Tegelmann, 
kes pälvis kontseptuaalsuse preemia; 
lisaks noornäitleja preemia Kaisa Pare- 
lile), Haapsalu teatri , Randlane“ lavas- 
tus ,Õhtu Marie Underi mõju all“ (lav 
Anneli Aken ja Lea Adrikorn, kes pälvi- 
sid dramaturgia ja interpretatsiooni- 
preemia) ja Rünno Saaremäe , Jaanituli“ 
A. H. Tammsaare nim Teatri esituses 
(lav Allan Kress). Viimase puhul on küll 
tegemist traditsioonilise näidendiga, 
aga valu, mis sinna sisse oli kirjutatud, 
teeb selle väga ebaharilikuks. Nendes 
kolmes lavastuses ma tõepoolest tajusin 
seda, mida pean loomingulise eneseväl- 
jenduse puhul kõige köitvamaks — isik- 
liku puudutuse tukset. Suur rõõm oli 
nendest osa saada. Ma lootsin, et selli- 
seid lavastusi oleks tibake rohkem, sest 
mulle tundub, et harrastusteatritel oleks 
nagu suurem vabadus seda teed käia. 
Riigiteater sõltub väga palju rahast, 
publikust ja teistest kammitsatest, see- 
tõttu arvasin, et harrastajate vaim len- 
dab vabamalt. 


Kas selle festivali põhjal saaksite 
kirjeldada mingisuguseid trende või 
tendentse tänases eesti harrastus- 
teatris? 

T. L.: Seinast seina. Ei olnud mingit 
ühist stilistilist joont. 

L. 0.: Eks see kõnele meie endi ajast 
samamoodi. Nagu ajapeegel. Kogu see 
killustatus peegeldub ka harrastus- 
teatrites. 

T. L.: Võib-olla see ongi see ühine liin, 
mis neid ühendab, et kõik tahavad teat- 


rit teha. Kas ongi mingit ühist moevoo- 
lu, et nüüd teeme seda ja nüüd seda?! 
Ja samas on ühine, erinevalt kutselistest 
teatritest, see, et kõik teevadki nimelt 
seda, mis on just nende jaoks oluline. 
Võib-olla üks ühisjoon ongi see, et har- 
rastusteatri pilt on nii kirju. 


Kurdetakse, et meie kutselises teat- 
ris on vajaka teravast sotsiaalsest teat- 
rist. Kas oli sellist teatrit näha sellel 
festivali? Kas harrastajad tegelevad 
sellega või kas nad peaksidki? 

T. L.: Kui nüüd natuke mõtlema hakata, 
siis paistis välja see, et harrastusteater 
on veidike sotsiaalsem kui riigiteater. 

L. O.: Ta võiks olla ja tegelikult on ka. 

T. L.: Jah. Vesteldes truppidega, selgus, 
et nad võtsid lavastamiseks asja, mis 
neile endile meeldis ja mille puhul nad 
tundsid, et nad peavad seda nüüd katse- 
tama. Mitte nii, et mis peaks meeldima 
kellelegi teisele või mis peaks plaanima- 
jandust järgima. Mulle ei meenu ühtegi 
lavastust, kust oleks paistnud, et me 
peame seda nüüd hästi tegema. Igaühel 
oli oma lugu, kust oli tulnud mõte just 
seda lavastada. Tooks välja Aruküla 
harrastusteatri, kes mängis Cooney ko- 
möödiat ,, Rikutud reglement”, mis päl- 
vis koos Kiviõli trupi , Otpad“ lavastu- 
sega ,Dekameron” ansamblipreemia. 
Nemad just tahtsidki pulli teha ja neid 
ei huvitanud, mis publik neist arvab, 
neil oli endil väga lõbus. Teistmoodi 
äärmus oli jällegi Suure-Jaani näitetrupi 
John M. Synge'i draama , Oru vari“. Ei 
olnud küll režiiliselt eriti tugev, aga see- 
eest väga sotsiaalne teater. Seltskond oli 
kokku tulnud, asi huvitas neid, nad ei 
peljanud teema raskust ja seepärast ei 
olegi oluline, et see neil hästi välja ei tul- 
nud (Margus Mankin pälvis hea rolli- 
lahenduse ja lavastaja ergutuspreemia). 
L. O.:Sa mõtled seda iseloomu — ethar- 
rastusteater on oma iseloomult juba sot- 
siaalne teater. Aga Rait vist pidas sil- 
mas, et ikka tulemus, lavastus, räägiks 


sotsiaalsetel teemadel? , Jaanituli“ tegi 
seda väga tugevalt, samuti oli terav sot- 
siaalne sõnum Palamuse trupi ,, Mate- 
maatikal“. Mõlemad väga valusad lood, 
mis puudutavad just meid ja just praegu. 
T. L.: Ma mõtlengi, et see just ongi see, 
mis jõuab väljundini. Ja kas see teater 
teeb mingit tilulilu või kannab ta mingit 
sõnumit. Aga kui nad ei taha midagi 
öelda, vaid tahavad lihtsalt olla, siis see- 
gi protsess on juba sotsiaalne sündmus. 
Harrastusteater ei pruugi sündida 
ainult laval ja publikuga. Publikut ei 
pruugigi seal olla ja ikka toimub teatri- 
tegevus. 


Ja-jah. See, et üks harrastusteater on 
juba iseenesest tugevalt sotsiaalne elu- 
vorm, on peen teema, mis nõuaks mui- 
dugi omaette vestlusringi. Üks asi, mis 
eristab harrastusteatrit kutselisest teat- 
rist, on kindlasti see, et kui kutselisele 
teatrile on ikkagi oluline, et neid vaa- 
dataks, ja korduvalt, siis harrastusteat- 
rile on olulisem isetegemine, enda näi- 
tamine. 


Tõnu Lensment. 

T. L.: Kahtlemata. Kuid kindlasti ka see, 
et teda vaadataks. Mingi edevus on 
ikka. Nii harrastajal kui kutselisel. Vae- 
valt, et ainuke tung on näitlemine. 

J. V-:Niipalju kui mina olen kokku puu- 
tunud teiste harrastusnäitlejatega, ei ole 
ma küll kohanud sellist asja, et tehakse 
lihtsalt tegemise pärast. Üksasi võib olla 
tõepoolest edevus, teine põhjus aga, miks 
minnakse lavale, on ikka ka soov, et mi- 
nu tehtu jõuaks saali ja tuleks sealt mulle 
tagasi. Laval ma n-ö rahuldan ennast 
vaimselt, kui publikult tuleb vastureakt- 
sioon. Ja seda mitte pärast etendust, kui 
öeldakse, et olid väga tubli, vaid siis, kui 
laval olles tunned, et sinu tegevus ja tege- 
lane lähevad publikule korda. 

T. L.: Aga kas sa mitte ei räägi praegu 
enesele vastu? Seda ei maksa halvusta- 
da, et teatrit tehakse tegemise enda pä- 
rast. Sinu kirjelduse järgi teed sa ka ju 
tegemise enda pärast, et saada naudin- 
gut sellest teost endast. Sulle ei ole olu- 
line, et publiku hulgas keegi muutuks, 
kui ta on ära näinud sinu esinemise, sul- 
le on oluline, et sa saad esinedes ise nau- 

dingu osaliseks. See ongi tegemine tege- 
mise pärast. 

J- V.: Ma nimetaksin seda ikkagi loomi- 
seks, ka harrastusnäitlejana olen ma 
looja. 

T. L.: Ongi loomine loomise enda pärast. 
Sellest saadakse rõõmu ja kõige tähtsam 
elus ongi inimese heaolu saavutamine. 
L. 0O.: Lavale minek on ju suhtlemine. 
Suhtlemine partneriga, suhtlemine pub- 
likuga. Ma avan oma maailma ja saan 
vastu teiste maailmade võnkeid. 


Küsiks siiski selle klišeelise küsi- 
muse ka ära, millele tegelikult on juba 
eespool ka mõnevõrra vastatud — et 
miks valib üks inimene endale harras- 
tuseks teatri? Miks mitte pillimängu, 
filateelia või aeroobika? Miks valitak- 
se kunstilises kontekstis äärmiselt ras- 
ke ala? Jaak Allik on kunagi arvanud, 
et teatrit hakatakse harrastama selle- 
pärast, et siis saab inimene laval läbi 
elada neid inimesi ja olukordi, mida 
ta muidu päris elus kunagi ei saaks. 
See käib üldse näitlejate kohta? 

A. K.:Eks ta nii ole ka minu arust. Proo- 
vi on mõnus teha ja kui see hästi välja 
tuleb, siis on mõnus ka mängida. Nii 
teedki teatrit sellepärast, et saad midagi 
välja elada, ja samas annab see energiat. 
Niisiis on proovid head ja järelikult 
peab esinema ka. Ei ole ühte ilma teiseta. 
Ma ei oska öelda, kas siin on vahet har- 
rastajal ja kutselisel. Ilmselt on olemas 
lihtsalt inimesed, kes tahavad teatrit te- 
ha. Vahe on selles, et ühed saavad palka, 
on kutselised, ja teised ei saa palka, nad 
peavad käima ka kuskil mujal tööl. Pro- 
fessionaalsus on minu arust rohkem 
kvaliteedi mõõdupuu. Arvan, etenamik 
harrastajaid, vähemalt meie teatris, ta- 
hab põhimõtteliselt teatrit teha. Harras- 
tusteatriga tegelemine on eluviis. Ja 
muidugi oleks tore, kui raha ka antaks. 
L. 0.: Ma arvan, et see on üks inimese 
põhivajadusi, millest me siin kõneleme. 
See on loominguline eneseväljendus. 


Ükskõik mis vormi see võtab. On teatud 
inimesed, kellele on sobivam teatritege- 
mise vorm. 

M. 0.: Minu jaoks on ka just suur küsi- 
mus see, mida Rait puudutas, et miks 
ikkagi inimene vabast tahtest hakkab te- 
gelema teatriga, mitte millegi muuga. 
Ta kulutab enda ja oma perekonna kal- 
list aega, kusjuures ajal, mil aega mõõ- 
detakse ainult rahaga. See on minu 
jaoks kogu aeg üllatav. Ja minu arust ei 
ole põhjus ainult see, et tahan olla keegi 
teine. Kuigi ühed saavad, jah, näitlemise 
eest raha, teised ei saa, aga impulss on 
ikka sama. Harrastusteatris onaga teist- 
moodi see, et siin ei piisa ainult tehnilis- 
test oskustest, vaid sa oled kokku võe- 
tud tervikuna. Harrastusteatris saab 
väljendada oma mõtteid. Ma pean just 
eriti külades väga tähtsaks sellist koos- 
käimist, kus inimesed saavad teistega 
oma mõtteid vahetada. Olgugi et har- 
rastajad ei oska hästi näidelda ega režiid 
teha, aga nad käivad koos, räägivad ja 
arutavad. 

A. K.: Mina olen enda puhul aru saa- 
nud, et mulle meeldib sellepärast teatrit 
teha, nagu ka eespool juba juttu oli, et 
elus ma selliseid olukordi läbi ei elaks. 
Vähemalt mitte nii kontsentreeritult. 
Siin on ka mingid pingevabastuslikud, 
puhastuslikud, maagilised jms varian- 
did. Teater annab tohutult palju võima- 
lusi endaga mängida. Kes meist ei män- 
giks endaga mingeid mõttemänge. Näi- 
teks, kui tahad elus teha pahandust, siis 
saad selle hoopis laval ära teha, kui on 
selline näidend. Legaalselt. 

M. 0.: Pahandust teha turvalises kesk- 
konnas. 

T. L.: Väga palju kehastatakse kannata- 
vaid kujusid. Kas siis inimesel on ma- 
sohhistlik soov elada läbi just selliseid 
olukordi, kehastada tegelast, kes kan- 
natab? 

J. V.: Kui ma mängin kannatavat kuju, 
siis seda paremini ilmneb mulle see, et 
isegi siis, kui ma õnnelik ei ole, olen 


ometi õnnelikum, kui see kannatav 
kuju. 

T. L.: Et mängid selle kannatava kuju 
ära ja näed, et ma olen parem!? 

J. V.: Võib-olla tõesti harrastab inimene 
teatrit sellepärast, et ta saab põgeneda 
reaalsusest. Miks maainimesed vaata- 
vad telekast nii palju ,,seepe“? See on 
võimalus oma raskest elust hetkeks 
välja murda ja elada seda elu, mida ela- 
takse seriaalides. Ja võib-olla näha, et 
kellelgi läheb veel kehvemini. 

M. 0.: Inimesel pidi olema viis põhi- 
vajadust: füüsilised vajadused, turvali- 
suse vajadus, vajadus olla armastatud 
ja armastada, vajadus olla kellelegi vaja- 
lik ja eneseväljenduse vajadus. See vii- 
mane ongi see, mis viib inimesed har- 
rastustegevuste juurde. Miks just teater? 
Ma arvan, et teater on kunstidest kõige 
inimkesksem. Räägib inimesest, inimes- 
te omavahelistest suhetest, igasugustest 
elu olukordadest, ja teatri tegijaks on ka 
inimene kõigi oma viie meele, mõtlemi- 
se ja emotsionaalsusega. Teater on sot- 
siaalne kunst ja selles ongi tema võlu. 


Allan Kress. 

See on lihtsalt inimesele eluks vajalik 
kunstiliik. Teatrisituatsioonis on võima- 
lik turvalises keskkonnas proovida eri- 
nevates olukordades toimetulekut ja õp- 
pida tundma iseennast. Ma arvan, et sel- 
le koostegemise pärast, mitte kõrgkuns- 
ti tippude poole pürgimise pärast, te- 
gutseb nii palju harrastusteatreid ja koo- 
lide näiteringe. 

A. K.: Minu meelest on valdavas osas 
nii, et kes tahab teatrit teha, see teeb, ja 
kes on selle maitse juba suhu saanud, 
see lihtsalt tahabki teha. Oletan, et kui 
ühel näitlejal ei oleks ka kindla teatriga 
lepingut, siis varem või hiljem jõuaks 
ta teatri juurde tagasi. Olgu siis näiteks 
harrastusteatri juurde. Iseasi on muidu- 
gi see uhkuse ja lavalise enesetunde asi 
— kas õppinul sobib harrastajatega ja 
tasuta teha... Muidugi on linnas teistsu- 
gused olukorrad-võimalused, väikeses 
maakohas on võib-olla tõesti teised põh- 
jused harrastusteatriga tegelemiseks. 
Eks harrastusteater peaks ikka võimali- 
kult palju inimesi koondama, et kõik 
saaksid endale harrastuse. 


Jaanis Valk. 

Enne veel, kui räägime harrastus- 
teatrist laiemalt edasi, tahaks siiski 
kuulda festivali žürii käest, millega 
parimad harrastusteatrid-näitlejad- 
lavastajad sel festivalil teid võlusid? 
L. O.: Andsime palju auhindu välja. 
Grand prix võitnud ,Jaanitules“ nägi 
žürii teatrit selle kõige paremas mõttes. 
Elavat teatrit. 

T. L.: Mitte et see olnuks nüüd tehniliselt 
perfektne lavastus perfektsete näitleja- 
töödega, aga see oli tervikuna teistest 
täielikult üle. 

L. O.: Õnnelik valik teksti näol, minu 
meelest väga tugev draamatekst. Väga 
hea oli ka osatäitjate valik. Tehniline 
täiuslikkus ei olegi mingi väärtus oma- 
ette. Kõrgelt hinnati ka Salme Teatri la- 
vastust ,, Phaeton, Päikese poeg“ (parima 
lavastuse preemia). Selle Mati Undi näi- 
dendi oli väga veenvalt, ütleksin, undili- 
kult, lavastanud Aime Lutsar. Seal oli ka 
tõeliselt vaimukaid näitlejatöid (Rita Pa- 
latule parima naisnäitleja preemia ning 
Kristjan Arunurmele parima meeskõr- 
valosa preemia). Häid näitlejatöid nägi- 
me veelgi. Suurepärast partnerlust, üks- 
teise tajumist eksponeeris Tartu Üliõpi- 
lasteater, kus Martin Liira ja Vallo Toom- 
la moodustasid väga dünaamilise paari 
(efektse tandemi preemia). Tõeliselt hea 
koomilise rolli tegi Gert Suurkuusk (pari- 
ma koomiku preemia) Aruküla näitetru- 
pist, tugevad ja täpsed rollid olid Ülo 
Lombil (episoodi preemia) ja Tiit Eermal 
(meesnäitleja eripreemia) Jõelähtme La- 
vagrupist. Rääkimata kogu ,Jaanitule“ 
näitlejakoosseisust. 


Hea küll. Langeme nüüd korraks 
fantastikasse. Kui võtta see parim la- 
vastus ja panna mõne kutselise teatri 
mängukavva, kas kontrast selle teatri 
mängukavas olevate lavastustega 
oleks suur? 

M. 0.: Ma arvan, et ei saadaks aru, et 
mängib harrastusteater. 
L. 0O.: Küsimus on selles, et kas on elav 


teater võiei ole. Professionaalsete teatri- 
te mängukavas on väga palju väga keh- 
va teatrit. Ja kui inimesed tulevad sinna 
teatrisse ja näevad ,,Jaanitule” näol ela- 
vat teatrit, siis nad peaksid olema väga 
õnnelikud. 

T. L.: Võib-olla algul on pettumine, aga 
siis kohe läheb mäng lahti ja inimene on 
väga rahul. See on eelhäälestuse küsi- 
mus. 

A. K.: See eelhäälestuse asi on õige. 
Näiteks, kui on näod, keda ei teata, ja 
öeldakse, et need tulevad ühest uuest 
teatrikoolist, siis tekib kohe mingi erk- 
sus. Aga kui... 

T. L.: ...tuleb mõni harrastusteater, siis 
ollakse juba ette tõrjuvad ja kõhklevad. 
M. 0.: Minu arust ei tohiks me nii auto- 
maatselt kutselisi ja harrastajaid võrrel- 
da. Sest ühed mängivad, et elada ja tee- 
nida, neil peab publik olema, aga teiste 
eemärk on ikka natuke teine. Kõhklevus 
harrastusteatrite puhul võib olla tingi- 
tud ehk sellest, et erialase koolituse saa- 
nud näitlejad kutselises teatris ei lange 
kunagi allapoole oma taset. Lugu võib 
meeldida või mitte, näitlejad on ikkagi 
huvitavad. Vaatajate kõhklus teatrite 
valikul on vaid Tallinnas, ma arvan. 
Väiksemates kohtades seda probleemi 
minu meelest pole. 

A. K.: Tegemist on ilmselt paljuski min- 
gi endisaegse ettekujutusega. Praegu on 
ju teatreid väga erisuguseid, neid tuleb 
juurde, teatrivormid segunevad, tehak- 
se kõikvõimalikke ,,seguprojekte” jms. 
Arvan, et kui harrastusteatrid oleksid 
rohkem nähtaval, siis see imago muu- 
tuks ka kiiremini. Idee fixe — kas ei võiks 
olla üks baaslava, mida hallatakse vaja- 
liku miinimumpersonaliga omavalitsu- 
se poolt ja kus mängivadki harrastus- 
teatrid. Selles majas võiksid etendused 
toimuda iga päev ja inimesed teadvus- 
taksid, kuhu nad tulevad... 


Olles ise korduvalt olnud harrastus- 
teatrite festivalide žüriis, on silma jää- 


nud tõsiasi, et vahel on ka professio- 
naalsed näitlejad kaasa löönud mõne 
harrastusteatri lavastuses, seda muidu- 
gi väga edukalt. Selteemal on olnud nii 
positiivse, negatiivse kui ka neutraalse 
tooniga poleemikat. Kas peaks teatri 
harrastamine jääma ikka ainult harras- 
tajatele või võiks parema tulemuse saa- 
vutamiseks kasutada ka lisajõudu? 
A.K.: Etselline küsimus tekib, näitabki 
juba probleemi mõtlemises. See peaks 
olema ikka väga vaba asi. 


See ongi väga vaba asi. Olles ise 
neutraalsel seisukohal, mõtlesin, et va- 
hest visanduvad siin harrastusteatrite 
prioriteedid, seda nii eksistentsiaalses 
kui ka kunstilises mõttes. Aga on sel- 
ge, et ühel linnas tegutseval teatril ja 
maal tegutseval teatril võivad need ol- 
la väga erinevad. 

J. V.: Minu arust on ,,professionaalse 
näitleja“ mõiste üldse hägune. Mina lah- 
terdaksin nii, et , kutselisel näitlejal“on 
oskus ja tahtmine teha kodust tööd rolli- 
ga, tal on suhtumine rolli ja ta saab selle 


Maret Oomer. 


teater 51 


eest palka. ,, Amatöör” võib teha ja teeb- 
ki ilma palgata, omades samas väga 
häid oskusi teatritööks. Mina ei nime- 
taks teda ,amatööriks“, hoopis ,,mitte- 
kutseliseks“. Ei suudeta endale selgeks 
teha seda, et kui inimene teeb niikuinii 
teatrit tasuta, ainuüksi oma loomingu- 
lise väljendusvajaduse pärast ja kui ta 
kõrval on kutseline näitleja, siis seda 
rohkem õpib ka see konkreetne harras- 
tusnäitleja. Minu arust on hea, kui mõ- 
ned professionaalid on nõus tegema 
tööd koos harrastajatega. 

M. 0.:Me rääkisime sellest ka Põlva fes- 
tivalil ja jõudsime kõik järeldusele, et 
selline asi on väga hea. Just harrastus- 
näitleja koolitust silmas pidades. Ja hea 
on see ka kutselisele näitlejale. Kellel 
just parasjagu tööd pole, on kasulikum 
ikkagi tegelda teatriga kui niisama 
kodus istuda. 

J- V.-: Margus Prangel ütleks selle kohta, 
et hoian ennast ,,soojas”. 

M. 0.: Täpselt. Aeg on palju edasi läi- 
nud, kõik on palju muutunud. Ka har- 
rastusteater on palju muutunud. 1989. 
aastal, kui loodi Eesti Harrastusteatrite 
Liit, ei tulnud kellelgi mõttesse, et har- 
rastajad ja kutselised näitlejad võiksid 
koos mängida. Nüüd on see üsna loo- 
mulik. Küsimused harrastajate ja proffi- 
de koosmängimisel võivad tekkida siis, 
kui hakatakse harrastusteatreid võrdle- 
ma. Näiteks festivalidel, kui neid haka- 
takse ritta panema. On võimatu võrrel- 
da võrreldamatut. Tunnustust tahab 
saada igaüks, see on selge, kuid võima- 
lused tegemiseks on siiski erinevad. 
Eluõigus on kõigil, nii nendel, kes püüd- 
levad kõrgete teatrikunsti ideaalide 
poole, kui ka nendel, kes mängivad en- 
da ja oma kaaskondlaste rõõmuks. 

T. L.: Inimestele tuleb võimaldada need 
kolm etappi — lihtsalt mängimine, teat- 
rimäng ja see etapp, kus ollakse juba 
teatri sees ja tagasiteed pole. Probleem 
tekib, jah, siis, kui läheb võistlemiseks, 
konkureerimiseks. 

L. O.: Mina olin, ausalt öeldes, päris jah- 
munud, et pidime žüriis ka auhindu 
välja andma. Ma kujutasin ette, et me 
ainult vaatame ja anname hiljem tegija- 
tele tagasisidet. 

M. 0.: Võistlust soodustas tõsiasi, et 
paar aastat tagasi andis EHL rahalisi 
auhindu. Siis läks rebimiseks. 

A. K.: Auhind võib olla kas või pastakas. 
Raha minu arust ei muutnud suurt mi- 
dagi. Aga raha on vaja, et eelkõige teatri 
tehnilist baasi uuendada. Et teatrile mi- 
dagi lubada, kas või festivalile sõidu ra- 
ha. Ma ei mõtle siin isegi prožektoreid 
ja tossumasinaid. On ju veel kunstni- 
kud, kostüümikunstnikud, heliloojad jt, 
kellele tahaks nende töö eest tasuda. Et 
saaks endale lubada lavastusbrigaadi. 
Eraldi kontingent, kelle ees müts maha, 
on inimesed, keda me laval ei näe, aga 
kes teevad oma tööd sama suure pühen- 
dumusega. 

T. L.: Eks see võrdlemine ja raha aja liht- 
salt suhteid teravamaks. Samas on see 
väga õige, et sa mõtled juba uuel tasan- 
dil, ajad taga järgmist väärtust. 


Kas üldse on olemas mingi harras- 
tusteatrite rahastamise süsteem või kas 
harrastusteatreid ongi üldse vaja ra- 
hastada? Kust leiab harrastusteater en- 
dale raha? 

M. 0.: Kõik sõltub kohalikust omavalit- 
susest. Kõige tähtsam koht on muidugi 
Kultuurkapital. Ja enamik harrastus- 
teatrite lavastajaid on omavalitsuste 
palgal. Tehnilise pargi rahad on muidu- 
gi allpool igasugust arvestust. Kuid on 
ikka võimalik teha ka vähese rahaga. 
A. K.: On muidugi võimalik. Aga me ei 
lähe oma teatriga enam kuhugi puurii- 
da taha mängima... 

T. L.:...sest sa oled juba endale mingi 
lati seadnud ja selle alt sa enam läbi ei 
taha minna. 

A. K.: Olen nõus, õnnestumisi võib ette 
tulla kõiksugustes tingimustes, nagu ka 
ebaõnnestumisi. Aga kui püüad reper- 


tuaari hoida ja mitte olla ühe projekti 
tegija jms, kuidas siis hakkama saada? 
M. 0.: Aga keegi ei keela sul teha üks 
väga hea tükk, seda hästi müüa, teenida 
raha ja osta endale vajalik tehnika. Mi- 
nisteeriumil sellist konkreetset summat, 
mis on mõeldud just harrastusteatritele, 
vist ei ole? 

T. L.: Rahvuskultuuri sihtkapitalis on 
küll üks summa, aga see läheb ainult 
EHLile tegevustoetuseks. 

A. K.: Seda, et ,teha” üks tükk... jah, 
kes ei tahaks. Kui see järjepidevalt te- 
gutseva teatri, sealhulgas kutselise pu- 
hul, nii lihtne oleks, siis polekski küsi- 
must. Tihtipeale muidugi ongi nii, et kui 
on rasked olud, siis mõte on intensiiv- 
sem ja tulemus toredam. 

M. 0.: Aga kui näiteks Allan Kress 
nõuab endale raha, siis miks ei või seda 
samamoodi nõuda ka suvaline külatea- 
ter. Kust võtta see raha? Ja kellele anda 
ja kellele mitte? 

J. V:: See, et kõik ei saa, kuna kõigile ei 
jaguks, on selge. Sel juhul tuleks paika 
panna mingid standardid. 

A. K.: Ega muud ei olegi — nii, kuidas 
väga tahaks teha, ei ole võimalik. 

M. 0.: Aga tegelikult see ongi ju harras- 
tus — kui pole võimalik teha, siis ei teh- 
tagi. Ja kui ühte harrastustruppi süstida 
pidevalt raha ja elukutselisi näitlejaid, 
siis muutub see ju kiiresti kutseliseks 
trupiks, nagu neid meil on tekkinud 
küll. Ja kellelgi polegi midagi selle vas- 
tu. Tuleb juurde uus erateater ja siis pead 
juba ise mees olema, et elus püsida. 

J. V.: Ma arvan, et Kress ei taha suure- 
mat toetust sellepärast, et kutseliseks 
teatriks muutuda, vaid selleks, et ole- 
masolevat taset hoida. Mina kutselises 
teatris ei mängiks. Ma tunnen, et see 
paneks mulle loojana hoopis piirangud 
peale. Sest harrastusteatri kõrvalt saan 
ma teha seda, mida ma just teen, see on 
hobi, mis aitab mind minu praeguses 
töös. Professionaalse näitlejana peaksin 
ma ju ainult teatriga tegelema. 


Muidugi võib huumoriga pooleks 
osatada, et kas harrastusteatreid ongi 
vaja toetada, sest pidevad rahavood või- 
vad hoopis selle harrastuslikkuse võlu 
hävitada. Samas on muidugi selge, et 
tänapäeval võivad tühjad taskud osutu- 
da oodatust suuremaks takistuseks kõr- 
gemalt ja kaunimalt lennata. Siiski on 
harrastusteatrites kõige olulisemaks te- 
gelaseks selle juht, lavastaja, kellest ei 
sõltu ainult kunstiline tase ja teatri rik- 
kus, vaid ka terve teatri olu ja kulg. Kui- 
das saada tänapäeval harrastusteatri la- 
vastajaks ja kes nad on? 

M. O.: Päris ametit õppinud lavastajaid 
on vähe. Võrreldes just selle suure hul- 
gaga, kes näitemängu teevad. Erialaselt 
koolitatud on Allan Kress, Taago Tubin 
Võru Teatriateljeest, Piret Viisimaa Teo- 
teatrist, Tõnis Kippel Saaremaalt ja mit- 
med veel. 

T. L.: Paljud kultuurimajade juhid on 
tegelikult läbinud ju režii algkursuse ja 
paljud on praegu kaugõppes. Ja täiesti 
tasemel on EMA Kõrgema Lavakunsti- 
kooli lavastamistudengi Uku Uusbergi 
punt, keda ma nägin Saaremaa kooli- 
teatrite festivalil. 

A. K.: Harrastusteatris on minu jaoks 
probleem see, et mõnel võib ootamatult 
teatritegemise isu mõneks ajaks ära ka- 
duda. Ei ole kindlust töötada näiteks re- 
pertuaariteatrina. Pole nii, et lavastaja 
käib vahel tükki vaatamas, kohal peab 
olema kogu aeg. Enamasti täidab ta ka 
administraatori, piletööri, baarimehe, 
lavamehe jt rolle. Jällegi, heas pundis on 
fännid, kes vabatahtlikult ja sajaprot- 
sendilise vastutusega on võtnud enda 
peale erinevaid ülesandeid. Siit tagasi 
— harrastusteatrite imago oleks kind- 
lasti veenvam, kui teatris oleks mini- 
maalselt palgal peale lavastaja ka admi- 
nistraator ja kunstnik. Kas või poole 
kohaga. 


Liina mainis enne, et harrastus- 
teater on selline koht, kus saab teha 

kõike ilma riskimata. Esitan nüüd ena- 
miku teatriharrastajate jaoks kindlasti 
väga ebapopulaarse küsimuse — miks 
on meie harrastusteater ikkagi liiga 
konventsionaalne, ,,päris teatrit“ mat- 
kiv? Miks ei lõhuta barjääre? Miks ei 
tehta selliseid asju, mida ükski riigi- 
teater endale iialgi lubada ei saa? 

A. K.: See sarnaneb jutuga, et on ,,män- 
gunäitleja” ja pärisnäitleja. Tihti vingu- 
takse, et tehke midagi imelikku. Aga 
vaat, kui ma ei taha midagi imelikku 
teha... Ma äkki ei vaja imelikku asja... 
Ja kui minult midagi imelikku ei tule, 
siis lihtsalt ei tule, pole sisemist sundi. 
No mida pöörast ma peaksin tegema — 
palja persega üle lava jooksma!? 

L. O.: See pole juba ammu pöörane! Aga 
tegelikult sellel festivalil paar pöörast 
asja oli ka. Näiteks midagi täiesti pöö- 
rast oli Lindi Rahvamaja Näitemängu- 
selts, kes esitas Margus Oopkauba kri- 
minaalse groteski ,, Punane“. See oli sel- 
line asi, mida on raske kommenteerida. 
See oli just nii tehtud, nagu neil välja tuli. 


No ma ikka ei mõtle sellist 
mpöörasust“. 
M. 0.: Harrastusnäitleja ei saa barjääre 
lõhkuda, kuna tal puudub see tehniline, 
elementaarne oskus. Harrastusnäitleja- 
telt ei saagi minu arust nõuda väga pöö- 
ratud ja väga teistmoodi teatritegemist. 
L. O.: Just nimelt. Sest selleks, et reegleid 
rikkuda, peab enne reegleid väga hästi 
tundma. 
J. V:: Ja kui hakata välja mõtlema mida- 
gi uut, siis võibki kogu energia sellele 
kuluda ja välja ei tule sellest midagi. Kui 
midagi tulebki, siis puudub sellel hing. 
A. K.: Vormid lähevad üha hägusemaks 
ja ühel hetkel on barjääri ületanud see, 
kes teeb näiteks Ibseni , Metsparti” nii, 
nagu seda vanasti tehti. 
L. 0.: Aga mille nimel üldse barjääre 
lõhkuda? Tuleks ikka enne mõelda, 
miks sa seda teed? Pealegi, vaatajana ei 
lähe ma ju teatrisse ootusega, et äkki 

hakkavad ometi barjääri tükid lendama. 
See ei huvita mind absoluutselt. 


Harrastusteatri lavastajana teeksin 
ma just vahel vastupidi — enne mõt- 
leksin, kuidas ma teeksin, teeksin val- 
mis ja siis alles mõtleksin, miks ma se- 
da teen või tegin. Katsetaksin. 

(Üldine naer. Kohati lõbus, kohati üllatu- 
nud, kohati õigustatult irooniline.) 

Aga mil moel valib tänane harras- 
tusteatri lavastaja repertuaari? Kas on 
mingid teemad, mis on iseloomulikud 
just harrastusteatritele? 

L. O.: Festivalil mingit ühisnimetajat 
küll silma ei hakanud. 

A. K.: Vaat siin on nüüd see harrastus- 
teatri vabadus. Siin saab lavastaja tõesti 
rohkem valida ja just seda, mis teda ja 
tema truppi tõeliselt puudutab. Lavasta- 
ja peab suutma ka truppi veenda tüki 
olulisuses. Tähtis on see, et valik ka en- 
dale korda läheks, sest publikut käib ik- 
ka enam-vähem ühepalju, mängigu me 
mida tahes. Ma näiteks ei tunne erilist 
vajadust Cooney't teha, aga riigiteatris 
on sellisteks asjadeks vajadus. Palju sõl- 
tub siin ka väikese pundi, teatriaktiivi 
ühtsusest. Näiteks, kui tegime paar aas- 
tat tagasi Aleksandr Vampilovi ,, Vane- 
mat poega”, arvas paar inimest küll, et 
milleks? Kuigi pärast, arvan, oli ühine 
veendumus, et oli ikka vaja küll. 

J. V.:: Minu jaoks on tähtis sama asi mis 
Allanilegi — et lugu meeldiks, et hinge 
läheks. Ja kui läheb, siis teed seda pü- 
hendumisega ja see jõuab siis ka vaata- 
jani, vaataja naudib seda. Põlva festivalil 
nägin, et liiga palju mõeldakse vaataja 
peale, et mis talle meeldida võiks. 


Sa oled mänginud nii Taago Tu- 
bina teatris kui ka Allan Kressi omas. 
Võrdle tööd kahe tugeva harrastus- 
teatri lavastajaga. 

J- V: Nad on nagu ühe mündi kaks eri- 
nevat poolt. Taagol on proovi tulles pisi- 
asjadeni täiesti selge, mida ta tegema 


hakkab ja mida ta tahab. Ajab asja hästi 
täpseks. Allan annab jälle näitlejale või- 
maluse karakterit ise rohkem arendada. 
Üks pole teisest parem ega halvem. See, 
kui palju näitlejad ise lavastuse valmi- 
mise juures saavad midagi otsustada, 
sõltub neist endist. Kui kõrgele on nad 
lati enda jaoks seadnud. Ja eks lavasta- 
jatega peab olema ka ikka mingilgi mää- 
ral n-ö ühine veregrupp. 


Kui kergelt või raskelt saadakse siis 
näiteks külas teater kokku? Vaevalt et 
trehvavad kokku ainult ühe veregrupi- 
ga inimesed, kui valikut suurt ei ole? 
M. 0.: Noh, midagi ühist ikka on, kui 
nad elavad ühes paikkonnas. Mulle tun- 
dub, et praegu võetakse kõik mängima, 
kes tahavad. Aga probleem võib olla 
just näidendite valikuga. Mis nad seal 
kaugel maakohas kätte saavad, seda 
mängivad. Aga meeldima peab see ikka 
kõigile osalistele. Ja just külateatrites, 
kus harrastamine on veel n-ö tõeline, 
saab oluliseks just inimestevaheline 
ühtekuuluvustunne. 


Sõprus? 

J. V.: Just. Mida sügavamale maale lä- 
hed, seda rohkem seal sellist asja koh- 
tad. Kuna maal on vahemaad pikad ja 
busse käib harva, siis niisama sa lihtsalt 
ei lähe oma kodust eemale näitemängu- 
proove tegema. Selles peab olema ka 
midagi muud, kui tegemine tegemise 
pärast. 

M. 0.: Pedagoogina ma sooviksin, et 
teatriharrastamine oleks peale kõige 
muu pisut harivat laadi. Et seal oleks 
midagi, mille üle koju minnes mõelda. 
Selles mõttes on kooliteatrid paremas 
seisus, kuna nende juhid on ju valdavalt 
kirjandusõpetajad. 

T. L.: Mina tahaksin oma jutu lõpetu- 
seks öelda, et kõige õudsem asi, mis 
võib juhtuda, on see, kui keegi hakkab 
harrastusteatrit , päästma“. Hakkab sel 
teemal teoretiseerima ja seda kõike mää- 


ratlema. Liiale ei tohi minna. Ja raha po- 
le ka see kõige määravam. 


Pangem kõrva taha: Eestis on tohu- 

tul hulgal harrastusteatreid, nende täp- 
set arvugi ei tea vististi keegi. Üks osa 
neist kuulub Eesti Harrastusteatrite 
Liitu. Kas oskate öelda, kui suurt rolli 
mängib see kuusteist aastat tagasi loo- 
dud organisatsioon praeguste harras- 
tusteatrite loomingus ja eksisteerimi- 
ses üldse? 
A. K.: Eks ta ikka mängi oma rolli. Mina 
tean EHLi umbes viis aastat. Mõtlesin, 
etkui seda ei oleks, mis siis oleks teisiti? 
Ilmselt mingid trupid persoonide kau- 
du suhtleksid ikka, korraldaksid üritusi, 
asi oleks ilmselt stiihilisem. Arvatavasti 
viiks see ikkagi mingi organisatsiooni 
loomiseni, tekiksid eestvedajad-fanaati- 
kud, kes püüaksid seda liikumist süste- 
matiseerida, et see areneks. Olgu EHL 
või mitte, ega sellepärast teater tegema- 
ta jääks. 


Kindlasti on selline organisatsioon 

olulisem just väiksematele, maal asu- 
vatele harrastusteatritele. 
M. 0.: Üks koht peab, jah, olema, kuhu 
harrastusnäitleja saab helistada. Olgu ta 
maalt või linnast. EHL on selle kuueteist 
aastaga ikka tublisti muutunud. Ja mo- 
mendil tegeleb ta kõikide harrastustrup- 
pidega. Ei olegi vahet, kas kuulud sinna 
või mitte. Ning peamised tegevusalad 
ongi meil koolituse pakkumine ja ülerii- 
giliste festivalide korraldamine ja koor- 
dineerimine. Ühtegi teist kohta polegi, 
kes selliste teatrite ja inimestega tege- 
leks. 


Kuidas jõuab EHLi abistav käsi 
reaalselt iga harrastusteatri liikmeni? 
M. 0.: Mitte ainult harrastusteatrite liik- 
meteni, vaid me pakume koolitusi kõi- 
kidele. Kes tahavad, need ka käivad. 

J. V.: Mina olen ühel koolitusel olnud, 
aga kahe-kolme aasta pärast on mul see 

meelest läinud. Mina näitlejana õpiksin 
palju rohkem, kui see koolitusraha an- 
taks teatrile ühe korraliku lavastaja pal- 
kamiseks paarikuuseks prooviperioo- 
diks. 

M. 0: Niisugune koolitus on ka täiesti 
võimalik. Selline asi on meil muidugi 
veel tegemata. EHL ja selle pakutav 
koolitus on pidevas muutumises. 

J. V.:Head koolitust olen ma saanud näi- 
teks tänu sellele, et olen töötanud kahe 
erineva lavastajaga. Kui ma olin Tubina 
juures, siis sain ma suurepärase põhja 
alla, Tallinnas Kressi juures olek andis 
jälle hoopis teise kogemuse. Ja näitlejale 
annab selline asi tohutult juurde. 

A. K.: Aga Rait, sa tee sellest jutuajami- 
sest näidend, me purustame sellega 
kindlasti mingid barjäärid... 


Miks mitte. Ega selliseid sotsiaal- 
selt kõnekaid metatekste harrastus- 
teatrite repertuaaris just tihti trehva. 
Nüüd jääb üle leida veel see ,pööra- 
ne“, kes barjääridest teadlik. 


Küsinud RAIT AVESTIK 


Tõnu Lensment, Rait Avestik, Jaanis Valk, Allan Kress, Maret Oomer ja 


Liina Olmaru. 

Harri Rospu fotod 


MUUSIKA ON VEELDUNUD 


ARHITEKTUUR 


MART JAANSON 


Alanud aasta 19. — 23. jaanuarini toi- 
musid jälle Pärnu Nüüdismuusika Päe- 
vad (PNP), korraldajaks Eesti Arnold 
Schönbergi Ühing. Selle ürituse juured 
ulatuvad aastasse 1988, vahepeal ajas 
see loorberivõrseid Tartu Uue Muusika 
Pidustustena, kuid puhkes Pärnus taas 
õide 2003. aastal. Alates sellest ajast on 
PNP läbivaks teemaks modernism. 

Kui 2003. aasta tähistas PNP suure- 
joonelist taastulemist ja 2004. aasta fes- 
tival oli veidi tagasihoidlikum, siis PNP 
2005 kujunes nii varasemate Pärnu kui 
ka Tartu festivalide hulgas eriliseks. Ja 
seda oma ,,firmamärgi”, teaduskonve- 
rentsi tõttu. Tänavuse konverentsi haare 
oli enneolematult rahvusvaheline: eest- 
lased, sakslased, inglane, prantslane, 
soomlane, kokku viis väliskülalist. Sa- 
muti oli muusikateaduslik tase pretse- 
denditult kõrge: osavõtjate hulgas olid 
maailma muusikateaduses käesoleval 
ajal üks tuntumaid tegijaid Nicholas 
Cook Londonist, saksakeelse kultuuri- 
ruumi tunnustatumaid noorema põlv- 
konna muusikateadlasi Ludwig Holt- 
meier Freiburgist, viimaste aastaküm- 
nete modernmuusikas märkimisväärset 
rolli etendanud Frangois-Bernard 
Mäche, rääkimata eesti muusikateadu- 
se tippudest Toomas Siitanist, Mart 
Humalast ja Jaan Rossist. 

Tänavuse PNP alateema oli , Muusi- 
ka ja arhitektuur” ja võib öelda, et see 
oli hea valik. Muusikaline vorm on läbi 
aegade tekitanud seoseid arhitektuurse- 
te vormidega ja vastupidi, ehkki seosed 


esinevad pigem metafoori tasandil. 
Sobivast jutuainest igatahes puudu ei 
tulnud, samas tekkis mõnda ettekannet 
kuulates küsimus, kuidas seostub see 
modernismiga. 

Siiski oli tänavusel PNP-l modernis- 
mihoovus esiplaanil. Festivali telgheli- 
loojaks oli valitud kreeka päritolu Prant- 
suse kodanik Iannis Xenakis (1922 — 
2001), XX sajandi teise poole tuntumaid 
heliloojaid ja arhitekte, kes püüdis muu- 
sikani jõuda arhitektuuri kaudu ning 
vastupidi. Xenakis esindab nii muusi- 
kas kui ka arhitektuuris selgelt moder- 
nismi, ehkki ta armastas end vastanda- 
da 1950.-60. aastate ,avangardilainele”, 
mille tugipunktiks olid Darmstadti su- 
vekursused. Xenakise muusikalis-arhi- 
tektoonilisi projekte tutvustav näitus 
»Jlannis Xenakis: helilooja ja arhitekt” 
(koostaja Georges Foliot' ateljee Archi- 
tecture/Decoration) konverentsi toimu- 
mispaigas Pärnu , Endla” teatri sam- 
massaalis lõi kogu festivali teoreetilisele 
osale veenvalt modernistliku atmosfääri. 

Teaduskonverentsi alustasid arhi- 
tektid. Noore ja eduka eestlanna Vero- 
nika Valgu ettekanne urbanistlikest he- 
limaastikest (inspireerivaid märksõnu: 
Eesti kui helimugav maa, vertikaalsed 
aiad kivilinnades, ,targad” materjalid, 
bussid kui vaikusemullid, mära elekt- 
riks muundavad generaatorid, laulvad 
autod ja sosistavad aknad) mõjus Alice'i 
imedemaana, mida on võimalik siiski 
tõeluseks muuta, ja oli konverentsi üri- 
tustest meeldejäävaim. 

NW 


Maailma muusikateaduse tuntumaid tegijaid Nicholas Cook pidas Pärnus elegantse 


ettekande teemal , Heinrich Schenker — modernist vastu tahtmist”. 


Eesti modernkunsti ühe juhtfiguuri, 
professor Leonhard Lapini tugeva new- 
age'iliku alatooniga ettekandest jäi meel- 
de veenev modernismikriitika (puudub 
mõõde ,,südamest südamesse”, idee- 
desse uppumine) ja tõdemus, et muusi- 
ka algab vaikusest, arhitektuur aga tüh- 
jusest ning seal nad kokku saavadki. 
Leidlikuna mõjus tuntud väljendi ,arhi- 
tektuur on tardunud muusika” vastand 
muusika on veeldunud arhitektuur”. 

Ja läkski mikrofon muusikateadlaste 
kätte. Konverentsi üks korraldajaid, 
Eesti muusikaelu viimastel aastatel 
märgatavalt aktiviseerinud muusika- 
teadlane ja helilooja Gerhard Lock pü- 
hendas oma ettekande Erkki-Sven 
Tüüri seitsmele , Arhitektoonikale”, 
keskendudes neist esimesele. Põhjalik 
käsitlus toetus ehk liiga raskelt ehtsak- 
salikule üldistavale sissejuhatusele ja 
ettekande aeg ei võimaldanud enam 
palju teosest rääkida. 

Akadeemik Jaan Ross vastas oma la- 
dusas ettekandes küsimusele, kas kont- 

serdisaali akustikat saab objektiivselt 
kirjeldada. Ta tõi välja kolm kontserdi- 
saali arhitektuurset tüüpi ja näitas, kui- 
das viimase sajandi jooksul on sagene- 
nud teaduslik lähenemine kontserdisaa- 
lide projekteerimisele. Planeerida saab 
helilainete neeldumist ja peegeldumist 
ruumis ning mõningal määral inimese 
helitaju. Inimese subjektiivsed eelistu- 
sed on kontserdisaali projekteerimisel 
olulised, kuid mõõtmatud. 

Professor Toomas Siitan andis oma 
põhjalikus ja tuntud headuses esitatud 
ettekandes , Muusika — elustunud arhi- 
tektuur?” sissevaate muusika ja arhitek- 
tuuri omavahelise võrdlemise ajaloole. 
Selgus, et muusikat hakati arhitektuuri- 
ga võrdlema pärast murrangut Euroopa 
ajaloos XVIII— XIX sajandi vahetusel. 
Tuntud väljend ,,muusika on tardunud 
arhitektuur” pärineb 1803. aastast ja 
korraga kahelt tuntud mehelt, F. Schle- 
gelilt ja F. W. J. Schellingilt. Siitan tõi 
välja ka selle, et muusikaajaloo, muusi- 
kateose ja arhitektuuri vahel on põhjus- 


Saksakeelse 
kultuuriruumi 
tunnustatumaid 
noorema 
põlvkonna 
muusikateadlasi 
Ludwig 
Holtmeier esines 
Schönbergi- 
keskselt. 


lik seos: muusika sarnasus arhitektuuri- 
ga tähtsustab teose mõistet (enne 1800. 
aastat ei kirjutatud teoseid, vaid retoori- 
lisi protsesse), muusikateostest aga 
koosneb muusikaajalugu. 

Professor Mart Humal vaatles oma 
ohtrate näidetega muusikateoreetilises 
ettekandes kontrapunkti ja muusikalise 
vormi seoseid klassikalises muusikas. 
Ettekande autor võtab kuulajaile välja 
jagatud tekstis asja kokku nii: ,,Schenke- 
rianalüüs — XVIII — XIX sajandi muusi- 
ka kontrapunktiline analüüs — ei saa 
asendada vormianalüüsi. Kaugeltki 

mitte identseina sisaldavad mõlemad 
nimetatud analüüsimeetodid ometi olu- 
list ühisosa. Kontrapunkt on seotud vor- 
miga harmoonia kaudu selle sõna kõige 
laiemas tähenduses (kaasa arvatud to- 
naalse hierarhia põhimõtted). Nimeta- 
tud perioodi muusika kontrapunktilise- 
le struktuurile ei vasta mitte vorm kui 
tühipaljas skeem, vaid vorm oma lahu- 
tamatus ühtsuses harmooniaga.” 
Sellega sai eesti-plokk läbi ja sõna 
läks välismaalastele. Xenakise Sõprade 
Ühingu liige ja arhitektuuriuurija Anne- 
Sylvie Barthel-Calvet Prantsusmaalt 

Prantsuse helilooja Frangois-Bernard Mäche tuli Pärnusse biograafilist laadi 
ettekannetega, rääkides iseendast kui heliloojast ning oma suvilast Kreekas. 

Ta võib seda ,endale lubada” — Mäche on Messiaeni õpilane ja Schaefferi 
kaastööline ning tema suvila projekteeris Pärnu muusikapäevade telghelilooja- 
arhitekt lannis Xenakis. 


rääkis Xenakise tööst arhitektina. Oma 
läbimurdeteose Metastasis (orkestrile 
1953—1954) arhitektooniliste ideede 
põhjal projekteeris Xenakis 1958. aasta 
Brüsseli maailmanäituseks ,, Philipsi“ 
firma paviljoni. La Tourette'i kloostri ar- 
hitektuurses lahenduses väljendub aga 
selgelt Xenakise loomingut läbiv ja loo- 
dusteadustega harmoneeruv esteetika: 
kord läbi kaose. 

Turu ülikooli doktorant Mats Lill- 
hannus rääkis oma ettekandes Terribilis 
est locus iste (1Ms 28,17: ,, Küll on see paik 
kardetav! See pole muud midagi kui Ju- 
mala koda ja taeva värav!”) renessansi 
kirikumuusikast, sümbolismist ja arhi- 
tektuurist. Ühest küljest mõisteti tollal 
muusikat ja arhitektuuri kui kristliku li- 
turgia komponenti, samas puudub 
muusikas ja arhitektuuris valitseval 
sümbolismil teoreetiline alus ja seda 
võib mõista ka mängulisena, professio- 
naalide žargoonina. 

Freiburgi Riikliku Muusikakõrg- 
kooli professor, ajakirja Musik 6 Ästhetik 
väljaandja, Muusika ja Esteetika Ühingu 
president ja Saksa Muusikateooria 
Ühingu asepresident Ludwig Holt- 
meier pidas kaks ettekannet. Esimeses 
analüüsis ta Arnold Schönbergi Klaveri- 
pala op 23 nr 2. Nimetatud oopus on eel- 
kõige tuntud oma viienda osa, Valsi kui 
Schönbergi dodekafoonilise tehnika esi- 
mese näite tõttu. Holtmeier aga pidas 
huvitavamaks just tsükli teist osa. Pala 
aluseks on küll 9-heliline seeria, kuid 
mõned lõigud on sellega seotud range- 
malt, teised jälle lõdvemalt, mõjudes 
vaba atonaalsusena. 

Oma teises ettekandes ,, Vorm kui ar- 
hitektuur: Schönberg, Adorno, Dahlhaus 
ja saksa sõjajärgne muusikateadus” vaat- 
les Holtmeier muusikalise vormi mõist- 
mise arengut XX sajandi teisest kümnen- 
dist tänapäevani. XX sajandi algupoole 
saksa muusikateooria ,orgaaniliste” ja 


| X 
Üks eesti f v 
muusikateaduse Pp 8 
tippudest, 
akadeemik 
Jaan Ross arutles 
oma tuntud 
üliasjalikus ja 
nauditavalt 
haaravas stiilis, 
kas on võimalik 
kontserdisaali 
akustikat 
objektiivselt 
kirjeldada. 


“energeetiliste” kontseptsioonide esin- 
dajad, kellest tuntuim on Ernst Kurth, 
vastandasid end arhitektoonilisele vor- 
mikäsitlusele. Viimase esindaja oli aga 
selgelt Arnold Schönberg oma ,, Harmoo- 
niaõpetusega”. Pärast sõda jäi aga polii- 
tilistel põhjustel peale Schönbergi kui 
natside poolt represseeritu konservatiiv- 
ne vormimõistmine. Holtmeier tõi siin 
välja T. W. Adorno tähtsuse, kes, olles 
küll Schönbergi apologeet, tõi saksa 
muusikateadusse formaalse muusika- 
analüüsi kõrval ka uudse lähenemise: 
muusikateose teema ,,loo jutustamise”. 


Prantsuse helilooja, lannis Xenakise 
sõber ja kaastööline, Xenakise Sõprade 
Ühingu president, Prantsuse Kaunite 
Kunstide Akadeemia liige Francois- 
Bernard Mäche esines kahe biograafilist 
laadi ettekandega. Esimeses andis ta 
ülevaate oma heliloojakarjäärist, tõeks- 
pidamistest ja loomingust koos muusi- 
kanäidetega. Selgus, et tegu on Pariisi 
eliitkooli "Ecole Normale Supõrieure de la 
rue d'Ulm kasvandiku, Olivier Messiae- 
ni õpilase ja Pierre Schaefferi kaastööli- 
sega (Groupe de Recherches Musicales), 
kelle esteetiliseks ja eetiliseks eesmär- 

giks on inimese ja looduse kokkusobita- 
mine ühiste arhetüüpide kaudu. Teises, 
rikkalikult fotode ja huumoriga vürtsi- 
tatud ettekandes keskendus Mäche oma 
Kreekas Amorgose saarel Katapola lahe 
kaldal asuva suvila saamisloole. Suvila 
projekteeris tema sõber lannis Xenakis, 
tehes seda muidugi talle omase ebakon- 
ventsionaalsusega. 

Londoni Royal Holloway Ülikooli 
professor Nicholas Cook tõi oma ette- 
kandes , Heinrich Schenker — moder- 
nist vastu tahtmist” elegantsel moel välja 
seoseid tänapäeva tuntuima muusika- 
analüüsi meetodi leiutaja Heinrich 
Schenkeri teooria ja Viini modernistliku 
arhitekti Adolf Loosi ornamendikriitika 
vahel. Cook leidis, et Schenkeri teooria 
on eksplitsiitselt muusikalise mõtlemise 
teooria, implitsiitselt aga ühiskonnateoo- 
ria. Viimase väite põhjenduse leiame He- 
gelilt, kelle esteetika raames on peetud 
halvaks” elemendiks sellist, mida ei saa 
assimileerida tervikusse. Schenker oli 
modernist vastu tahtmist selles mõttes, 
ettema eesmärk oli rekonstrueerida klas- 
sikaline muusika, kuid ta täitis selle ees- 
märgi modernistlikul viisil. 


Konverents päädis paneeldiskus- 
siooniga (juhatas Jaan Ross), milles osa- 
lesid peaaegu kõik ettekannete autorid. 
Mõttevahetus oli elav. Eriti pikalt peatu- 
ti intrigeerival küsimusel, mille Mart 
Humal esitas Ludwig Holtmeierile: 
Mis on lahti tänapäeva saksa muusika- 
teooriaga?” Seejärel keskenduti Euroo- 
pa muusikateaduse mitte eriti lootus- 
rikka seisu analüüsile. 

Lisaks ettekannetele toimus konve- 
rentsil ka kaks raamatuesitlust. Leo 
Normeti äsja ilmunud artiklikogu- 
mikku ,Sibeliuse kaudu maailma” 
(Ilmamaa, 2004) esitles selle koostaja, 
Leo Normeti lesk Sirje Normet. Autori 
juuresolekul ja heakskiidul esitles kirjas- 
tuse ,, Scripta Musicalia” juhataja Maris 
Valk-Falk Nicholas Cooki 1990. aastal 
ilmunud raamatu ,, Muusika. Kujutlus. 
Kultuur” tõlget (tõlkinud Kristin Sarv, 
toimetanud Jaan Ross, 2005). 

Vaatamata kaalukale konverentsi- 
osale toimus tänavusel PNP-l ka üks 
etendus ja kolm kontserti: tuleb aina 
imetleda korraldajaid! Pärnu Kunstide 
Maja luuleteater esitas Pärnu raekojas 
kompositsiooni , Kunstide ja teaduste 


Elavas mõttevahetuses kulgenud paneeldiskussiooni ilmestas professor Mart Humala 
(vasakult teine) intrigeeriv küsimus — mis on lahti tänapäeva saksa muusikateooriaga? 
eik ja 

sulam”, mitmetunnise lavaversiooni 
Iannis Xenakise doktorikraadi kaitsmise 
protokolli põhjal Sorbonne'i ülikoolis 
1976. aastal. Tänase Eesti huvitavamaid 
avangardmuusika esitajaid , Ansambel 
U:“ flötist Tarmo Johannese juhtimisel 
esitas , Endla” teatri Küünis kava lannis 
Xenakise, Henri Pousseuri, Bruno Ma- 
derna, Frangois-Bernard Mäche'i ja 
Franco Donatoni loomingust. Ei puudu- 
nud ka orkestrikontsert. Toivo Tulevi 
autoriõhtul , Deux“ Agape Keskuses ju- 
hatas Tallinna Kammerorkestrit Tõnu 
Kaljuste, solistid olid Monika Mattiesen 
(flööt), Kädy Plaas (sopran), Risto Joost 
(kontratenor), Aare Tammesalu (tšello), 
Ene Nael (klavessiin), Harry Traksmann 
(viiul) ja Jorma Toots (klahvpillid). Pär- 
nu Kontserdimaja kammersaalis esines 
hetke aktiivsemaid uue muusika kollek- 
tiive Eestis , Küberstuudio“ flötist Mo- 
nika Mattieseni juhtimisel, kavas Ed- 
gard Varese'i, Brian Ferneyhough”, Erk- 
ki-Sven Tüüri, Kaija Saariaho ja Monika 
Mattieseni muusika. 

Viimastel PNP-del on kaaskorralda- 
jaks olnud Pärnu Academia Non Grata 
ja koostööd tehti ka seekord. 15. — 22. jaa- 


nuarini toimus workshop teemal , Muu- 
sika ja arhitektuur: ühist nimetajat otsi- 
mas”. See jäi küll publiku eest põhiliselt 
varjule, kuid ilmutas oma loominguli- 
sust siiski PNP intrigeerival lõpu-perfor- 
mance'il Pärnu Tervise Paradiisi veekes- 
kuses. Festivalipublik oli palutud vana- 
kreeka vaimus (tõsi, mitte alasti) auru- 
sesse veekeskkonda, kus sai nautida 
kümblust ja liumägesid ning jälgida he- 
lendavate võrudega ehitud noortesalka- 
de tembutusi. Kõik kogesid omal nahal 
arhitektuuri veeldumist, kui mitte muu- 
sikaks, siis vähemalt muusika saatel. 
Lõpetuseks ei saa jätta tänamata 
PNP 2005 korraldajaid. Siin nad on: 
kunstiline juht Märt-Matis Lill, pea- 
korraldaja Andrus Kallastu, vastutav 
toimetaja Maris Valk-Falk, tehniline as- 
sistent Gerhard Lock, kujundaja Haide 
Rannakivi ja produtsent Kai Kallastu. 
Tahtmatult tekib murelik küsimus: kui 
2004. aasta olümpiamängud Ateenas ja 
PNP 2005 kujunesid oma ajaloo kõrg- 
punktiks, siis kuhu on veel edasi minna? 


muusika 

Harri Rospu fotod 


UUED OOPERILAVASTUSED 
ESTONIA" SÜGISHOOAJAL 


KRISTEL PAPPEL 


On terve rida oopereid, mida iga tea- 
ter arvab kohustuslikuks repertuaaris 
hoida ja millelt loodetakse publikume- 
nu. See kokkuleppeline repertuaariees- 
kiri ehk -kaanon kujunes aegamisi välja 
XX sajandi alguseks. Tollal oli see siiski 
tunduvalt mitmekülgsem kui praegu, 
sest XX sajandil toimus veel omakorda 
selle kaanoni kitsenemine. Bizet” , Car- 
men”, Verdi , Rigoletto”, , Trubaduur”, 
“La traviata” ja , Aida”, Puccini ,Bo- 
heem” ja , Madame Butterfly” on selle 
kaanoni põhiteosed, heal juhul lisatakse 
ka näpuotsatäis Mozartit (,Figaro 
pulm”, , Don Giovanni”, viimasel ajal 
ka ,, Cosi fan tutte”). Teatrijuhtide köie- 
tants seisneb tasakaalu leidmises nende 
teoste ja vähem mängitud ning uute 
teoste vahel. 

Eesti kahe ooperiteatri, , Estonia” ja 
Vanemuise” sügishooaja esietendused 
kuuluvad peamiselt repertuaari konser- 
vatiivsesse poolde: , Aida” ,, Estonias” 
ning , Madame Butterfly” ja , Traviata” 
» Vanemuises”. ,Estonia” noorendas 
mängukava Tubina ooperiga , Barbara 
von Tisenhusen”. Põhimõtet, et üks ees- 
ti ooper peaks olema rahvusooperil pi- 
devalt kavas, saab ainult tervitada. ,Es- 
tonia” huvitavamate ettevõtmiste hulka 
mahub kindlasti ka ühistöö Soome Rah- 
vusooperiga, Tauno Pylkkäneni ooperi 
»MAare ja ta poeg” kaasakiskuv kont- 
sertettekanne Hannu Lintu dirigeeri- 
misel. 

Ooper ühiskondliku nähtusena 


Ka , Estonia” sügishooaja esimene 
esietendus, Giuseppe Verdi , Aida” 
(koostöös Malmö Ooperiga), mõjus 
värskelt. Etendused ei toimunud kesk- 
linna ooperitemplis, vaid linnaäärses 
Onistari” tennisekeskuses, võiks öelda 
Õismäe Ooperis”. Etenduste ühis- 
kondlik kõlapind oli võimas, tennishalli 
suunas voorivad inimmassid on senini 
silme ees. Näib, et,,Estonia” tabas kahe 
naelapea pihta: tõi esile uue perspektiivi 
ooperi ja Tallinna publiku suhetes ning 
näitas esimese esietendusega arvestata- 
vat kunstitaset. Suurejooneline ja ka 
suurejooneliselt lavastatud , Aida” so- 
bis tennishalli hästi, ehkki laiaks venita- 
tud ristkülikukujuline lava tekitas režii- 
le ja osatäitjatele omaette raskusi: kui 
üks tegelane pidi teatud repliigiks jõud- 
ma teise tegelase juurde, alustas ta oma 
teekonda juba varakult, et õigeks ajaks 
kohale jõuda. Samuti püüdis lavastaja 
Marianne Mörck (Malmö) täita lava 
võimalikult paljude tegelastega ka kam- 
merlikumates stseenides (Amnerise 
seltsidaamid ja ümmardajad, õukondla- 
sed, sõdalased, orjad jt). Akustiliselt 
aitas kaasa hästi reguleeritud helitehni- 
ka — aga ennekõike orkestri, koori ja 
solistide tähelepanelikkus. Dirigent Ar- 
vo Volmeri kätte jooksid kõik jõujooned 
ja ta valitses orkestrit ning lava suve- 
räänselt. 


Marianna 
Tarassova A 
(Peterburi Maria [ 
teater) | 
Amnerisest säras 
külma kõrkust ja 
võimutunnet. 
Verdi , Aida”. 
Rahvusooper 

» Estonia”, 
Malmö Ooper, 
oktoober 2004. 


» Aidat” lavale tuues kerkib küsi- 
mus, kui palju näidata eksootilist Egip- 
tust — või seda hoopis vältida; kui palju 
keskenduda inimsuhetele või rõhutada 
poliitilist draamat. Mörcki lavastuses oli 
nii vaatemängulisust kui ka psühholoo- 
gilisi aktsente. Lavakujunduses (Göran 
Arfs) oli kasutatud motiive Egiptuse 
ajaloost, arhitektuurist ja kunstist — 
võimsad sambad ja obeliskid, Ramses II 
hiigelnägu, samuti osaliste egiptuse- 
päraseks stiliseeritud parukad ja kos- 


tüümid (kunstnik Ann-Mari Anttila). 
Suur koor (,, Estonia” koor ja RAM pluss 
abijõud) oli oskuslikult jaotatud erineva 
suurusega gruppideks, koorirežii oli 
loogiline ja läbimõeldud. Koor laulis 
kõlaühtselt ja viimistletud fraseerimise- 
ga, mis on akustikat ja koori suurust ar- 
vestades hea saavutus (koormeistrid EI- 
mo Tiisvald ja Heli Jürgenson). Balleti- 
trupi delikaatselt stiliseeritud liikumine 
haakus lavastuse atmosfääriga hästi 
(liikumisjuht Irina Härm). 

Solistid olid nähtud esietendusel 


peamiselt külalised. (Kokku oli etendus- 
te seerias kolm koosseisu, viimasena as- 
tusid peaosades üles Pille Lill, Riina 
Airenne, Vello Jürna ja Aare Saal.) 
Eesti ooperipublikule hästi tuntud laul- 
janna Cynthia Makrise (USA /Soome) 
Aida oli jõuline ja kirglik ka oma meele- 
heite- ja nõrkushetkedel. Marianna 
Tarassova (Peterburi Maria teater) Am- 
nerisest säras külma kõrkust ja võimu- 
tunnet. Moskva Suure Teatri tenor Ro- 
man Muravitski (Radames) esines tem- 
peramentselt, hea keskendumise ja la- 
vanärviga. Imponeeris külalissolistide 
täielik üleolek vokaalpartiist, siiski olek- 
sinnende tõlgenduses soovinud kuulda 
veidi rohkem pehmust ja lüürilist liini. 

27. novembril 2004 
taasesietendus 
Arvo Volmeri 
muusikalisel 
juhtimisel 
Rahvusooper 
Estonias” 
Eduard Tubina 
ooper , Barbara 
von Tisenhusen”. 
Esiplaanil 

Heli Veskus 
nimirollis ja 
Rauno Elp 
Jürgen von 
Tisenhusenina. 


Eesti lauljatest oli sel õhtul suurim roll 
Jassi Zahharovil Amonasrona, tema 
mitmekülgne interpretatsioon (ka hää- 
leliselt) teenis publiku vaimustunud 
vastuvõtu. Ühtlaselt heal tasemel esi- 
nesid Leonid Savitski (Ramphis), Mati 
Palm (Egiptuse vaarao), Heli Veskus 
(Ülempreestrinna) ja Mart Madiste 
(Saadik). 


Esietendust dirigeeris Arvo Volmer, 
Rahvusooperi uus loominguline juht. 
Etenduse muusikaline külg tervikuna 
oli haarav ja detailselt läbi töötatud. 
Juba avamängu kõlades tekkis lootus, 
et , Estonia” orkester (sellest hooajast 
kontsertmeister Maano Männi) hakkab 
üle saama vahepealsest paariaastasest 


Harri Rospu fotod 


Barbara von Tisenhuseni” lavastaja Ago-Endrik Kerge on püüdnud muuta ooperi 
pildivahetused liikumisega sujuvamaks. Jälitajad on tabanud Barbara. 


kriisist — esimesed viiulid suutsid taas 
mängida unisoonis ja puhtalt ning isegi 
kauni kõlaga —, ning see lootus muutus 
etenduse lõpul kindlaks veendumu- 
seks. Volmer on alati olnud täpne oope- 
ridirigent ja hea vormitajuga sümfoo- 
niadirigent, nüüd oli lisandunud peen 
vokaalitunnetus, lauljaga ,,kooslaulmi- 
ne” ja ,kooshingamine”. Samuti näis, et 
ta annab muusikalist sündmustikku 
kujundades varasemast rohkem kaalu 
lauldavale sõnale. 


Eesti ooper püsirepertuaari 


Volmeri muusikalisel juhtimisel jõu- 
dis lavale ka Eduard Tubina esimene 
ooper, Arne Miku ärgitusel kunagisele 
Riiklikule Akadeemilisele Teatrile ,,Es- 
tonia” kirjutatud ,Barbara von Tisen- 
husen” (1969). Kui püüaks kokku pan- 
na repertuaarikaanonit eesti ooperitest, 
kuuluks see teos sinna esimeste seas.! 


Tubina ooperi peaosaline on tegelikult 
orkester, mis kannab muusikalist aren- 
dust, iseloomustab tegelasi ja sündmus- 
tikku ning on ka n-ö autori hääl. Orkes- 
ter mängis erksa karakteritajuga ning 
Tubina jõulist ja energilist rütmiliiku- 
mist esile tuues, eriti avaldasid mõju 
vaatuste kulminatsioonid ja nende ette- 
valmistamine. Probleemiks oli balanss 
orkestri ja lava vahel. Ooperis on lõike, 
kus dirigent küllap teadlikult loobus 
peaosalise, st orkestri ,summutami- 
sest”. Samas leidub tekstifraase, mis 
tingimata peavad välja kostma (näiteks 
kirikuõpetaja Friesneri lõpufraasid) ja 
mille nimel tuleb orkestrikõla tagasi hoi- 
da, muusikalist loogikat võib-olla isegi 
eirates. Nähtud kolmandal etendusel 
võis igatahes vastavaid tänuväärseid 
taotlusi märgata. 

Ja mida teevad siis lauljad? Nende 
osaks on oma jõu- ja häälevarusid tar- 
galt jagada ning igal lavahetkel vahen- 

dada publikule intensiivselt oma tege- 
laskuju — karakter, hoiak, miimika, 
suhted teiste tegelastega. Selles suhtes 
tõusis lavastuse keskpunkti Teo Maiste 
loodud Friesneri roll. Maiste puhul võib 
tajuda, kuidas laulja lihtsalt on laval 
sisemiselt aktiivne, tema fraasid kanna- 
vad ja jõuavad ka saali. Samasugust 
kiirgust on ka noorel lauljal Helen Lo- 
kutal Barbara tädi Anna Tödweni rollis. 
Meeldejäävad lavakujud olid Barbara 
vennad (Jürgen von Tisenhusen — Rau- 
no Elp, Reinhold — Mart Madiste, Bart- 
holomeus — Priit Volmer) ja talupiiga 
Triin (Triin Ella). 

Ooperi lüürilist poolt, Barbara von 
Tisenhuseni ja lossikirjutaja Bonniuse 
armastuslugu kannavad lauljad Heli 
Veskus ja Roland Liiv, andes tervikule 
värskust ja usutavust. Heli Veskus on 
end juba varem näidanud kindla vo- 
kaaltehnilise alusega lauljana ja veenva 
karakteriloojana (donna Elvira , Don 
Giovannis”, peaosa Orffi ,Targas nai- 
ses”, Agathe ,Nõidkütis” jne), Roland 
Liiv on tähelepanu äratanud paaril vii- 
masel hooajal. Mõlemad panevad en- 
nast maksma ka ,, Barbara von Tisenhu- 
senis”, ent peamine jõud ja tähelepanu 
näib praegu olevat suunatud muusika- 
lisele küljele — onju eriti Barbara partii 
väga nõudlik. Et end oma rollis vaba- 
malt tunda, on vaja sissemängimist, ja 
seetõttu on kahju, et pärast teist eten- 
dust tuli mängukordadesse pikem paus. 
Ooperi lüüriline liin (Barbara ja Bon- 
nius) jäi aktiivsema agressiivse poole 
(vennad) varju, peategelased olid laval 
pigem jahedad rivaalid kui siirad ar- 
mastajad, puudu jäi soojusest ja südam- 
likkusest. Noored lauljad vajaksid suu- 
remat ja tulemuslikumat abi näitejuhilt 
(Tõnu Tamm). 

Lavastuse (Ago-Endrik Kerge) tu- 
gev külg on massistseenid, näiteks mõ- 
juvalt ja huvitavate liikumismustritega 
on lahendatud pulmastseen Tallinnas ja 
tõrvikute tants. Intiimsema poole, Bar- 

bara ja Bonniuse suhete edasiandmisel 
on ta ooperlike embuste asemel eelis- 
tanud kaugusest teineteise poole sirutu- 
vaid käsi, justkui kujutlust kallistustest, 
mis ühtlasi rõhutab ka seisuslikult eba- 
võrdse armastuse lootusetust siinses 
ühiskonnas XVI sajandil. Lavastaja on 
püüdnud muuta ooperi pildivahetused 
sujuvaks, tuues eelmise pildi lõpul ja/ 
või järgmise orkestrisissejuhatuse ajal 
sisse tausttegevuse — näiteks suveõhtul 
ringi uitavad armastajapaarid või oope- 
ri lõpul Barbara ja Bonniuse jälitajate hii- 
liva liikumise. Kahjuks mõjus see sageli 
koomiliselt, võimalik, et ,, Estonia” tub- 
lid kooriliikmed oleksid pidanud saama 
rohkem treeningut ja täpsemat juhenda- 
mist. Eesti külainimeste kujutamisel 
langes lavastus naiivsesse rahvusro- 
mantismi, mida süvendas õnnetu paru- 
kavalik — kollaste (linalakka...) rohma- 
kate parukatega neiukesed sümbolisee- 
risid justkui eesti süütut ja rõhutud ning 
kenasti klanitud külarahvast. Muidu 
pälvib kunstnikutöö üksnes kiitust — 
lavakujundaja Liina Pihlak oli loonud 
Eldor Renteri kallihinnalistele ja värvi- 
rõõmsatele kostüümidele (pärit 1990. 
aasta lavastusest) meeldivalt diskreetse 
hallitoonilise tausta, osutades tegevus- 
paigale üksnes mõne detailiga (linna- 
müürid, suurevõraline puu jms) ning 
jättes lavale piisavalt avarust ja ruumi. 
Kokku võttes võib Rahvusooperi sü- 
gishooaja uusi tegemisi pidada lootust- 
andvaks. Vaatame, mida toob kevad. 


Märkus: 

' Muide, , Barbara von Tisenhusen” on üks 
kahest eesti ooperist, mida on käsitletud vä- 
ga mainekas Piperi Muusikateatri Entsüklo- 
peedias (vt Pipers Enzyklopädie für Musik- 
theater. Oper. Operette. Musical. Ballett. 
Hrsg. Sieghart Döhring. Bd. 6. München, 
Piper, 1996). 

AVO SÕMER 


Leo Normet 


- SIBELIUSE KAUDU 
MAAILMA 


Leo Normeti esseekogumik ,Sibeliu- 
se kaudu maailma” (Ilmamaa, 2004) 
võiks kahtlemata olla suursündmus ees- 
ti muusikamaastikul. Kogumik sisaldab 
erineva väärtusega muusikaainelisi ar- 
tikleid ja ettekandeid Normeti viimasest 


* Tsitaadid pärinevad Normeti essee- 
kogumikust. 


kolmekümnest eluaastast ning tõestab 
veel kord, lisaks eelmisele esseekogumi- 
kule ,, Värvimängud. Rütmirõõmud” 
(1990), autori erakordselt laia huvide 
ringi. Normet ise püüdis kord küll vaid- 
lustada, peaaegu et naljatoonis, oma kir- 
jutiste , muusikateaduslikkust” ning ar- 
vas, et võrreldes lingvistidega, võime 
meie, muusikateadlased — pigem õpet- 
lased (scholars) kui teadlased (scien- 
tists) —, ,kunstiinimestena lubada en- 
dale rohkem mõttevabadust” (Ik 285).* 
Tõepoolest, Normeti mõttevabadus on 
imetlusväärne — kiirelt suunda muutev 
tähelepanu fookus; ülielav, otsekui 
lendlev kujutlusvõime; värvikas keel 
ningintensiivsest muusikalisest elamu- 
sest tärkavad mõtted. 

Olulisem kui mingi ,,muusikatea- 
duslikkus” on muusikahuvilise lugeja 
seisukohalt Normeti võime kirjutada 
haaravalt ,andunud lihtkuulajale”. Val- 
dav enamik kirjutisi, välja arvatud paar- 
kolm pikemat artiklit Sibeliuse sümfoo- 
niate aineil, eeldab vaid kõige üldisemat 
muusikalist ,, haridust”, pigem ikka ela- 
vat huvi ja tähelepanelikku süstemaati- 
list muusika kuulamist. Normeti arva- 
mused ja järeldused võivad olla teatud 
määral subjektiivsed, vahel isegi vaiel- 
davad, kuid see vaid lisab esseede luge- 
misse põnevust. 

Normeti muusikateadmuse sügavus 
on vaieldamatu, kuid tema eesmärk po- 
le mitte ainult rõhutada heliteoste pind- 
mist kulgu või väljenduslikkust, vaid 
kõikjal järjekindlalt tungida kuuldu 

tagamaile, selgitada teose süvatausta, 
mõtestada lahti seoseid muusikaesteeti- 
ka või muusikaajaloo tõdede abil. Viited 
kirjandusele ja maalikunstile, mütoloo- 
gia ja psühhoanalüüsi avastustele üha 
tõstavad pinnale autori ,inimlikkuse”. 

Esseede peamine huvipiirkond, 
Euroopa helilooming ja selle esteetiline 
ning kunstiline taust, ulatub XIX sajandi 
viimaste aastakümnete uuendustest XX 
sajandi algkümnendite modernismi 
keerdkäikudeni. Autori viimaste aastate 
kirjutistes ilmneb elav huvi , kaasaegse”, 
seega meiegi lähimineviku , uue” muu- 
sika vastu: Boulez, Stockhausen, Sch- 
nittke, Ligeti. Pikemad esseed Veljo Tor- 
mise ja Arvo Pärdi loomingu aineil tun- 
duvad olevat eriti väärtuslikud, neis 
mõjub Normeti mõttesähvatuste tule- 
värk iseäranis veenvalt; Tubina-aineline 
artikkel [, Kratt”, ooperid, sümfooniad 
(I— VI)] pakub sisuka ülevaate eesti 
suurest sümfonistist. Kultuuriloolisest 
seisukohast ning iseloomustamaks Nor- 
meti erilist laiahaardelisust on aga kesk- 
se tähtsusega sädelev avaessee juugend- 
stiili ilmingutest. 


panlaste (, ikka aastaaegadega seotud”) 
haikut meenutavat napisõnalisust, mis 
lubab muusikas ,,aimata, et öeldu taga 
on veel midagi mõõtmatut, eriliselt eru- 
tavat, sõnulseletamatuid tundeid ja ku- 
jutlusi” (Ik 132). Loodustunnetusest 
kasvab välja ,meie sajandi kunstile 
omane avarusetunne, [mis] tuleneb 
impressionistlikust koloriidierksusest” 
ning Tormise teoste arhailisest, värvuse- 
püsivust tagavast paralleelliikumisest; 
tuleneb aga ka selle vastandnähtusest 
— polütonaalsusest (Ik 132 — 133). 
Tormise heliteoste vaimset tausta se- 
letab Normet seoses primitivismiga, sa- 
jandivahetuse Euroopas tekkinud huvi- 
ga ,ürgsusetunde esilekutsumise vastu 
kunstis”, mis ulatub Stravinski , Kevad- 
pühitsusest” Picasso ja Brague'i maali- 
des kujutatud aafrika maskideni ja tun- 
nistab ,kunstiloojate vajadust endaski 
ürgsuselätteid avastada. Kõige erineva- 
matel kultuurialadel ihaldati mõista ja 
tunnetada alguste algust, mis müütilisel 
kujul on olnud loodusrahvaste vaim- 
seks tugisambaks” (Ik 134—135). Siit 
avaneb tee Freudi , hingeravi”, aga ka 


Normeti muusikateadmuse sügavus on vaieldamatu, kuid tema 
eesmärk pole mitte ainult rõhutada heliteose pindmist kulgu, 
vaid järjekindlalt tungida kuuldu tagamaile. Viited kirjandusele, 
maalikunstile, mütoloogiale ja psühhoanalüüsi avastustele 
tõstavad pinnale autori «Inimlikkuse*. 


* 


» Etüüd Tormisest”, ilmunud ,Eesti 
ballaadide” esmakordse lavastuse aas- 
tal (1980), käsitleb helilooja varasemas 
loomingus peituvat loodustunnetust 
ning täpsustab muusikaliste võtete ja 
luuletekstide analoogiaid. Normet avas- 
tab Juhan Liivi tekstides , vaid mõne 
joonega tabatud iseloomulikku”, mille 
puhul Tormiski oskab olla , ülimalt la- 
kooniline”; Normet kuuleb selles jaa- 

šamanismi maagilisuse juurde, viima- 
sega on omakorda seotud folkloristika 
huvi vanema rahvalaulu vastu, kus 
muusika ei kehastu mitte peamiselt ük- 
sikteoses, vaid laiemalt kulgevas ühis- 
kondlikus loomeprotsessis. , Ka Tormis 
tunnetab rahvalaulu protsessina: ei ol- 
nud ju vana eesti rahvalaul ainuüksi 
musitseerimine, vaid ka maagilise alus- 
põhjaga sünkretistlik looming” (Ik 135). 


The Beginning is Silence (, Algus on 
vaikus”, 1988) algab Arvo Pärdi varase 
dodekafoonilise muusika käsitlusega, 
kuid liigub kiiresti 1976. aastal avasta- 
tud tintinnabuli-stiili juurde ning kirjel- 
dab elegantselt, kuid küllaltki tehniliselt 
ja detailselt selle põhiloomust. Uudse 
stiili ,aluseks on kolmkõla, eelistatult 
minoorne. See läbib taustana kogu heli- 
tööd ja tingib muusika puhast diatooni- 
lisust, täielikku ärapöördumist keeruka- 
matest väljendusvahenditest. Kolmkõ- 
lal — kellukesehäälel — on palju meloo- 
dilisi liikumisvariante. Ikka ja jälle teki- 
vad kerged dissonantsed ,hõõrdumi- 
sed” kolmkõlahelide ja meloodilise lii- 
kumise vahel, millel on gregooriuse lau- 
lu hõngu. Midagi lihtsamat nagu ei 
saakski enam olla” (lk 145). Paralleelid 
Sibeliuse, Tormise, Carl Orffi ja Mart 
Saare loominguga ei tohiks meid üllata- 
da, ega ka see, et,,Pärton igati intervalli- 
teadlik — seegi tuleneb tema ökonoom- 
susevajadusest” (Ik 146). 

Eriti haarav on Normeti arutelu vai- 
kusest: siin avaneb autori mõttemaailm 
ning selles voogav ,,sünteesilembus” — 
vastanditest ja erinevustest kõrgemale 
paiskuv, loov terviklikkuse tunnetus. 
Seoses vaikusega Pärdi teostes viitab 
Normet jaapani šakuhatšimuusika ja 
haiku iseärasustele; jaapani tušijooniste 
valgetele, tühjadele pindadele; ja pöör- 
dub siis tagasi Pärdi enda sõnade juurde: 
Enne kui keegi midagi ütleb, peaks ta 
võib-olla mitte midagi ütlema (...).,, Vai- 
kus” tähendab mulle seda ,, mitte mida- 
gi”, millest jumal lõi maailma” (lk 149). 
Pärdi loomingule on omane , hingav sei- 
sundimuusika, mis läheneb meditatiiv- 
susele” (lk 158), siit viib vaid lühike samm 
joogapraktika juurde. , Mõtte fokuseeri- 
mine, kehaline liikumatus, kindel hinga- 
misrütm — indialaste silmis viib see elu- 
rütmi ühte kosmoserütmiga (...). Entini- 
mene-looja jääb seejuures ikka indivi- 
duaalsuseks (...). Joogapraktika kulmi- 
natsiooniks on samadhi-seisund, milles 


mõte sulab ühte mõtteobjektiga. Kas ei 
taotle sama ka Pärdi tintinnabuli-muusi- 
ka kulminatsioonid?” (Lk 162.) 

Pärdi konstruktiivne mõtlemine, te- 
ma muusikaliste skeemide ,,võrdmõõ- 
dulisus” pälvib rahulikuma käsitluse. 
Üllatav aga on viide sarnastele skeemi- 
dele Karl Ristikivi ajalooliste romaanide 
tsüklis (Ik 149 —150); paralleelid romaa- 
nivormi ja heliteose vahel on parimal ju- 
hul ikkagi kauged, abstraktsed, vaevalt 
»kuuldavad”. Pärdi muusikat on tihti 
võrreldud ameerika minimalistidega, 
kuid Normet märgib õigustatult, et Ste- 
ve Reich ja eriti ,üliviljakas Philip Glass 
kannatab masinlikkuse all, tema tehtu 
mõjub mõnikord robotmuusikana” (Ik 
157 —158). 


* 


Lauri Väinmaa klaveriõhtute seeria 
» Tülevikusillad” inspireerib eriliselt si- 
sukaid kontserdiarvustusi veel Normeti 
viimasel eluaastal. Schönbergi klaveri- 
palade ,, kapriisne (või ehk peenenärvili- 
ne)”väljendusviis meenutab , vabade 
assotsiatsioonide voolu” ning sobib 
«hästi kokku ekspressionismi olemuse- 
ga”; selline helilooming , fikseeribainult 
oleviku hetki (...), ootamatuid kontraste, 
vaikusmomente lõhkuvaid järske akor- 
de, [kus] puudub toonikatunne, seega 
helisüsteemi kindel jalgealune” (Ik 420 — 
421). Weberni klaverivariatsioonide pu- 
hul seevastu ,,võib kõnelda vaid kõrgest 
poeesiast”, kus peitub , kaugemalt — na- 
gu mägedevahelistest orgudest — kos- 
tev kirikukellade kõla” (Ik 421). Autor 
tajub, et,,Weberni muusika on oma ole- 
muselt kauge Schönbergi ja Bergi heli- 
loomingust, ehkki nad on ise talle olnud 
inimlikult lähedased” (Ik 422). 

Normet on hoolikalt uurinud Pierre 
Boulezi Teise klaverisonaadi nooti, ta 
eesmärk aga pole mitte sukeldumine 
üleni abstraktseisse detailidesse, vaid 
teosest tärganud kuulamiselamuse tõl- 
gendamine. Normet selgitab Weberni ja 

Boulezi vaimumaailma erinevusi, tuues 
katkendeid nende lemmikluuletajailt: 
Webern eelistas , Hildegard Jone värsse 
maise elu ja kõiksuse seosest”, Boulez 
seevastu aga sürrealist Ren€ Chari luu- 
let (,Peremeheta vasar”) (Ik 424). Bou- 
lez: , Viini koolkonna ilmne tahe elusta- 
da vanemaid vorme tekitas minus taht- 
mise need hoopiski hävitada.” Normet 
leiab, et Boulezi sonaadi ,,hetkesünd- 
mustest (...) pole lihtne [kuulates] struk- 
tuuri selgeks korrastada”; vormide kil- 
lustumisele vaatamata aga selgub, et 
pianist ,oma innuka, pealekäiva hoia- 
kuga suutis tõepoolest luua terviklikku- 
se illusiooni. See nõuab interpreedilt 
lausa komponistivõimet (...)” (Ik 425). 
Ka Karlheinz Stockhauseni klaveripala- 
des ,,avanes uus kõlamaailm üllatavate 
nüanssidega (...)”; pianist suutis panna 
klaveri laulma” (Ik 426). 

Tõlgendamaks Alfred Schnittke kla- 
verisonaate, käsitleb Normet kõigepealt 
helilooja Fausti-kantaadi teksti ja sü- 
žeed, eriti ,surmatango” episoodi koos 
seal avaneva ,,šokiefekti” ja irooniaga 
(lk 427 — 428). Esimeses klaverisonaadis 
esinevad mahedamad erinevused: ,, Va- 
baks jäetud taktimõõt nagu sümbolisee- 
riks aja ja ruumi avatust (...), puhta vär- 
vika harmooniaga koraalilik teema, mi- 
da ümbritseb kellamäng (...)”, on algul 
mediteeriv, hiljem erutavalt-äratavalt 
tugevasti tilisev või siis basside süga- 
vusse kadunud” (Ik 429). 

György Ligeti klaverietüüdide tõl- 
gendust alustab Normet samuti viidete- 
ga helilooja vokaalteostele ja ta ooperile 
Le grand macabre (,Suur Vikatimees”). 
Eriti haarav aga on üks Ligeti varasest 
lapsepõlvest pärit unenägu, kus (heli- 
looja sõnul) , kogu tuba oli täis nagu 
peeni niidikesi, millest moodustus äär- 
miselttihe ja sassiläinud kude (...). Peale 
minu takerdusid ja jäid võrgustikku rip- 
puma teisedki olendid, igasugu öölibli- 
kad ja põrnikad (...).” Normet leiab, et 
see unenägu ilmselt jäi püsima helilooja 


72. 


“alateadvusesse, kuna selle mõju on im- 
bunud kogu Ligeti loomingu põhikoes- 
se”, kus , värvusefektid loovad sugulus- 
tunde elektronmuusikaga” (Ik 432). 


* 


Sibeliuse sümfooniate analüüsid, 
ilmunud 1960. aastatel Helsingis (soo- 
mekeelses tõlkes), on ehk küll kõige va- 
rasemad tööd Normeti esseekogumi- 
kus, kuid nad tähistavad keskset kohta 
autori muusikateaduslikus arengus. Si- 
beliuse looming innustab Normeti huvi- 
de avardumist sajandivahetuse uutele 
kunstivooludele. Seoses tollase kultuuri- 
maailmaga tõuseb fookusse nii mütoloo- 
gia ja rahvuslikkuse kui ka impressio- 
nismi, juugendstiili, sümbolismi ja pri- 
mitivismi osatähtsus muusikas, kujutav- 
kunstides ja kirjanduses; siin kujunevad 
Normeti , esteetilise vaatluse” (Ik 284) 
peateemad. Eelkõige pakuvad Sibeliuse- 
teemalised artiklid kujuka näite Norme- 
ti tähelepanelikust, osavast muusika- 
analüüsist, mis kujunes tema uurimuste 
aluspõhjaks. 

Muidugi ei tähenda see, et me saame 
alati Normetiga nõustuda. Kolmanda 
sümfoonia esimeses osas avastab autor 
küll vägagi usutava sonaadivormi (Ik 
206), kuid väidab mujal, et Sibeliuse 
mõttelennu isemeelsus, motiivide sõl- 
tumatusenõue ei lubanud tal kasutada 
sonaadivormi selle klassikalisel kujul” 
(Ik 199). Kas poleks õiglasem võrrelda 
Sibeliuse teoseid pigem tema otseste eel- 
käijate (romantikute) loominguga, kus 
klassikaline” sonaadivorm oli juba olu- 
liselt muutunud? 

Normeti analüüsid kulgevad suhte- 
liselt asjalikult, kuid vahel lisandub sin- 
na ägedalt programmiline tõlgendus. 
Kolmanda sümfoonia esimese osa kõr- 
valteemas tekib , päikeseloojangu mee- 
leolu, mis on tugevaks vastandiks pea- 
partii kirkale päevavalgusele” (Ik 208); 
-lõpupartiis jätkub , hämardumine”; 
üleminek töötlusele on , paindlikult su- 


juv nagu põhjamaise öö saabumine. Öö 
hämaruses omandavad isegi tuttavad 
esemed mõistatuslikud, salapärased 
piirjooned” (lk 209). , Töötluse lõpuosa 
assotsieerub koidukumaga (...). Repriisi 
algust võiks võrrelda päikesetõusuga”. 
Kõrvalteema meenutab nüüd ,laineta- 
vaid viljapõlde, küpse suve laulu” (Ik 
210). , Öö-päeva” kujundi pikale veniv, 
range läbiviimine paneb lugeja tõrku- 
ma. Enamasti Normet siiski suudab väl- 
tida forsseeritud programmilisust ja 
eelistab instrumentaalmuusika väljen- 
dusvarjundite peenetundelist, kuid 
mõõdukat tõlgendamist. 


gele ulatuvad, kuid veenvad. Ainult esi- 
mest osa alustav ,,topeltekspositsioon” 
tundub olevat illusoorne, sellist vormi 
oleks kohatu tuletada , klassikalistest 
sonaatidest, kus ekspositsiooni tavali- 
selt korratakse”. Sibelius mitte lihtsalt 
ei korda ideid , ajastule omase arengu- 
dünaamika vaimus”, vaid ,arendab” 
edasi (Ik 231); ideede teisenemist aga 
võiks tõlgendada hoopis üheainsa, laie- 
ma ekspositsiooni ,kõrvalteemana”. 
Normeti kirjelduskeel on värvikas, 
kuid toetub enamasti ikka muusikaliste- 
le seostele ja sündmustele. Me loeme he- 
liteose algete , kokkupõrkest”, tausta 


Normeti püüdlus avastada juugendstiili juuri on 
problemaatiline. Kui peaksime tunnustama ,juugendlikkuse” 
seoseid nii Mozarti ,Võluflöödi” kui ka Shakespeare'i draamaga, 
nii Britteni kirikuooperiga ,Curlew River” kui ka Balanchine'i 
koreograafiaga, kas siis Lääne kultuuriruumis jääb üldse midagi 


üle, mis ei oleks ,juugendlik"? 


Essee Sibeliuse Neljanda sümfoonia 
aineil on üks Normeti õnnestunumaid 
kirjutisi (Ik 224—243): tehniliselt igati 
usutav analüüs sulandub kuulaja ela- 
must peegeldava kujundikeelega. Ana- 
lüüs pole võib-olla vastav nüüdisaegse 
muusikateaduse tavadele, puudub näi- 
teks harmoonia ja tonaalstruktuuri de- 
tailsem lineaarne käsitlus. Normet tege- 
leb peamiselt väljenduslike intonatsioo- 
nide, motiivide, teemade iseärasuste ja 
omavaheliste seostega ning sümfoonia 
osade vormiga; midagi sellesarnast või- 
sime lugeda varemgi (ingliskeelse) muu- 
sikaanalüüsi suurkujude Donald Fran- 
cis Tovey või Charles Roseni raamatu- 
test. Normeti tähelepanuvõime aga on 
imetlusväärne, kuulmisreaktsioonid 
välkkiired, analüütilised otsused tunde- 
rikkad ja enamasti täiesti õigustatud, 
viited seostele teiste heliloojatega kau- 


» värelevusest”, motiivide muutumisest 
»läbematuks”; kõlavad ,plahvatuslikud 
vaskpilliakordid” (Ik 228— 230). Kvardi- 
hüpped tunduvad olevat , julged”, dia- 
tooniline mäng seevastu ,, muretu” (Ik 
233 — 234); kerkivad ,, metsikud tritooni- 
rünnakud” (Ik 235), siis aga , pidev 
püüdlus kõrgustesse”; vahel ,õhkub 
muusikast midagi reekviemlikku” (Ik 
237). Sümfoonia viimane osa loob ,,ku- 
jutluspildi vastandlike tunnete võimu- 
ses heitlevast inimhingest” (Ik 238); kõ- 
lavad kromaatiliselt ,, väänlevad keelpil- 
lid”, seejärel aga metsasarvede ,,metal- 
sed ohked” (Ik 241 — 242). Essee nõuab 
ka muusikaliselt küllaltki asjatundlikult 
lugejalt teose sügavamat mõistmist, 
kuulmismälu ja partituuri lugemise os- 
kust. Analüüsist koorub välja teose 
müütiline” sõnum — haarav avastus, 
mida ,,muusikateaduslikkus” ei tohiks 

kõrvale suruda; loeme siin ju huma- 
nistlikku esseed, mitte kuivteaduslikku 
statistilist tabelit: , Inimene võib olla tu- 
gevam oma saatusest — selline mõte te- 
kib tahtmatult sümfoonia kolmandat 
osa kuulates. Üha mehistuv hingejõud 
tuleb toime ka raskemaga” (Ik 236). 

Saja-aastane Sibelius” (lk 173— 186) 
on arusaadav muusikahuvilistele laie- 
malt, esmajoones muidugi lugejaile, kes 
on tuttavad Sibeliuse teoste kõlamaail- 
maga. Essee kirjeldab kokkuvõtlikult, 
kuid tabavalt kõikide sümfooniate ja ka 
viiulikontserdi peamisi huvipunkte ja 
omapärasid. Normet rõhutab Sibeliuse 
seoseid nii rahvamuusika ja runolaulu- 
dega kui ka XX sajandile iseloomuliku 
neoklassitsistliku ökonoomiataotlusega 
(Ik 182), meenutab Sibeliuse erinevusi 
Wagneri ja Richard Straussi püüdlustest 
(Ik 174), kahjuks aga ei arutle Sibeliuse 
esteetiliste kokkupuutepunktide üle 
Mabhleriga. 

Tundub siiski üleliigne väita, et Sibe- 
lius (,Kullervo”, 1892) olevat enneta- 
nud Debussy ,impressionistlikke” har- 
mooniavõtteid (lk 175 —176, 188). Nor- 
met viitab , Fauni pärastlõunale” (1894), 
kuid näib unustavat Debussy stiili vara- 
sema väljakujunemise, eriti laulutsüklis 
Ariettes oublides (1885 — 1887). Oluline ei 
ole muidugi mitte heliloojate võidujooks 
= modernismi” suunas, vaid ajastu stiili- 
liste uuenduste samaaegne laiem levi üle 
terve Euroopa. Ainult selles vaimus 
võiks olla sisukas ka Normeti paralleel 
Sibeliuse Neljanda sümfoonia finaali tri- 
tooniliste kooskõlade (ja helistike) ja Stra- 
vinski ,,Petruška”-akordi vahel (Ik 255, 
256). Normet rõhutab õigustatult Sibe- 
liuse kuuluvust XX sajandi muusikaloo 
raamistikku: Sibeliuse sümfooniatest sai 
«sild, mis viis Bruckneri juurest Bartõki- 
ni” (lk 174). Selline arusaam muidugi 
vastandub radikaalselt Igor Garšneki 
poleemilisele väitele tema hiljuti ilmu- 
nud XX sajandi muusikaloo õpikus, et 
Sibeliuse ,rahvusromantilist” loomin- 

gut ,ei saa käsitleda koos 20. sajandi 
muusikaga” (Garšnek, lk 130). 

Normet kirjeldab korduvalt Sibeliu- 
se sümfooniate orgaanilisust ja motiivi- 
tehnika loogikat lisaks improvisatsioo- 
nilisusest tärkavale inspiratsioonimo- 
mendile (Ik 176), kuid toob siis ,,para- 
doksaalsel kombel (...) kaks täiesti vas- 
tandlikku paralleeli” (Ik 198). Esiteks 
olevat ,,see tehnika seotud vana runo- 
laulu kunstiga”, olgugi et tundub eba- 
usutav, et runolauljad tõesti oleksid saa- 
vutanud sellise mitmetahulise motiivi- 
de teisenemise, nagu ilmneb Sibeliuse 
teostes. Veelgi vähem usutav on paral- 
leel Schönbergi dodekafoonilise seeria- 
tehnikaga (lk 198), kus valitsevad hoo- 
pis teistsugused tunglevuse ja järjepide- 
vuse põhimõtted, kus motiivid upuvad 
atonaalsesse, ebasümmeetrilisse lause- 
ehitusse ning kuulaja seisukohast paha- 
tihti kaotavadki oma identiteedi. See- 
vastu Sibeliuse tuumikmotiivide vaim- 
ne sugulus Jungi süvapsühholoogia 
warhetüüpidega” (lk 251, 291) on aga 
hoopis usutavam, olgugi et abstraktsem 
ja kujutluses raskemini tabatav. 


* 


Lugeja olgu ette hoiatatud: Normet 
on mitmete terminite tähendusi kas tun- 
duvalt laiendanud või neid määratle- 
nud hoopiski isepäraselt, mõnda isegi 
segadust tekitavalt. 

1. , Strukturaalne mõtlemine” võiks 
tähendada lihtsalt heliteose ,struktuu- 
ri”-probleemide (harmoonia, tonaalne 
plaan, lauseehitus, faktuur, vorm jne) 
lahtimõtestamist, nende lahendamist 
vaadeldavas teoses. Kindlasti on varase- 
mate ajastute heliloojadki tegelnud 
struktuuriprobleemidega, renessansist 
kuni romantismini. Kuidas siis peaksi- 
me mõistma Normeti korduvat väidet, 
et vastandina , uusaja muusikaloo” esi- 
mesele, universaalse mõtlemise etapile 
algas ,strukturaalse mõtlemise ajastu” 
alles XIX sajandi viimasel kümnendil (Ik 


43, 287)? Tegelikult tahab Normet tähe- 
lepanu juhtida hoopis heliloojate liiku- 
misele ,individualiseeritud loomingu- 
meetodi” (lk 61), ,üha enam individua- 
liseeruva helikeele poole” (Ik 46). Tun- 
dub, et väljend ,, strukturaalne mõtlemi- 
ne” ei taba Normeti mõtet täielikult: 
, Üldkasutatavast süsteemist loobunud 
heliloojad hakkasid ise välja kujundama 
oma helikeele seaduspärasusi, oma män- 
gureegleid” (lk 43); , isikupärase väljen- 
duslaadi kasutamine vabastas nad mis 
tahes üldkehtivaist reegleist” (Ik 245). 
Loomingumeetodi individualiseerumi- 
ne aga algas kindlasti juba XIX sajandi 
romantismi algaastail; ka Haydni hili- 
sed sümfooniad või Johann Sebastian 
Bachi soolokontserdid on ,individuali- 
seerunud”, igaüks isepärase profiiliga. 

2. ,Süntetism” on maalikunsti aja- 
loos harva kasutatud ja suhteliselt eba- 
määrane mõiste ja viitab XIX sajandi vii- 
masel aastakümnel tekkinud prantsuse 
»antiimpressionistlikule” kunstivoolu- 
le, kaudselt seotud Paul Gauguini loo- 
minguga (Chipp, Ik 51—53). Normet 
seevastu tuletab selle termini sõna alg- 
vormist: ,,Süntetism on XX sajandi Lää- 
ne muusika üks põhijooni, mida iseloo- 
mustab paljude vastandite süntees” (Ik 
250) — eri stiilide, arhailiste müütide ja 
XX sajandi helikeele, Lääne ja Ida muu- 
sikakultuuride, figuratiivsete ja nonfi- 
guratiivsete elementide vahel. Selline 
määratlus muutub problemaatiliseks 
kohe, kui meenutame, et loovisikud 
püüavad alati saavutada mingit sün- 
teesi — oma pärandi, miljöö ja loometra- 
ditsioonide vahel; vaevalt oleme õigus- 
tatud nimetama aastaid 1880—1920 
Euroopa kunsti- ja muusikaloos eriliselt 
süntetistlikeks. Normet kogub art nou- 
veau, juugendstiili ja Sezession'i (Ik 72, 
281) ,,süntetismi” ühise nimetaja alla ja 
vahel toob isegi impressionismi riskant- 
selt selle lähedusse: , Debussy muusika 
ongi impressionismi ja süntetismi sün- 
tees; neist esimene väljendub vertikaali 


ilu, teine — horisontaali viisijoonte män- 
gus” (1k 317). Selline teose kihtideks lah- 
kamine aga ei paku sisukat muusika- 
kirjeldust, ,, vertikaali ilu” ja , viisijoonte 
mängu” leiame kõikjal — Claudio Mon- 
teverdist Mozartini. Normeti väited, et 
Debussy ja Skrjabin olevat heliloojad, 
kelle olemus on juugendist lahutama- 
tu” (Ik 345), ning et teatud harmoonia- 
käigud ,said oluliseks impressionistli- 
kus ja juugendstiilis kirjutavatele heli- 
loojatele, eeskätt just Debussy juures” 
(Ik 176), tunduvad eksitavad. Debussy 
vaevalt kuulub saksa-austria juugend- 
stiili kilda; miks mitte art nouveau? Isegi 
kuiart nouveau ja juugendstiili vahel lei- 
dubki olulist ühist, on esimene ikkagi 
prantsuse, teine aga saksa-austria kul- 
tuuripiirkonna nähtus; vastandina juu- 
gendstiili biidermeierlikule maitsele 
toetus art nouveau pigem XVIII sajandi 
rokokoo dekoratiivsusele (Hamilton, Ik 
131). Normet aga ei näi nendest erine- 
vustest hoolivat, kergekäeline terminite 
lennutamine tundub siin olevat pigem 
ajalooliste loosungitega mänglemine 
kui viljakas arutelu või analüüs. 

3. ,Juugendstiili” mõiste kerkib es- 
seekogumikus korduvalt esile, enamasti 
ikka napisõnalistes viidetes, välja arva- 
tud eriti virtuooslikus, eespool juba soo- 
vitatud avaessees. Seevastu , Juugend- 
stiil semiootilisest vaatepunktist” (Ik 
279 — 286), pretendeerides kas täpsema- 
le määratlusele või põhjalikumale kir- 
jeldusele, valmistab pettumuse. Juu- 
gendstiili (ja art nouveau) kui tarbekunsti 
või kunstkäsitöö seosed maalikunstiga 
näivad olevat ehk kõrvalised, kuid on 
sajandivahetusel isegi suurmeistrite 
töödes — Gauguin, Munch, Toulouse- 
Lautrec, Klimt — siiski tajutavad (Hamil- 
ton, 1k131—136). Kuidas aga tõlkida juu- 
gendstiili muusikasse? (Kahjuks lubab 
eesti keel kasutada termineid ,juugend- 
stiil” ja ,juugend” võrdtähenduslikult; 
igale lugejale, kes aga vähegi valdab sak- 
sa keelt, peaks see tunduma ebasobiv.) 

Normet piirdub kujutavkunstides 
levinud lainetava, lineaarse ornamenti- 
kaga: ,Elustati keskaegseid, kohandati 
orientaalseid mustreid, eriti aga pandi 
põimlema ja väänlema taimornamente” 
(Ik 19); harvemini nimetab autor ,,plaka- 
tikunsti”, kus domineerivad laiad, ühe- 
värvilised pinnad — ,, kujutuse lamedus 
ja kontuuriselgus” (lk 19). Muusikas rõ- 
hutab Normet vaid juugendstiili lineaar- 
susega seostuvat, eriliselt lineaarset me- 
loodiajoonist, arabeski või polüfoonilist 
faktuuri, näiteks ornamendiliselt , vään- 
levate tertsivanikute” puhul Sibeliuse 
Kolmandas sümfoonias (Ik 178). Kuid 
meloodia ja kontrapunkt on ju alati ,li- 
neaarne”, siit on raske avastada midagi 
eriliselt ,juugendlikku”; samuti on ras- 
ke ette kujutada, kuidas heliteos suu- 
daks saavutada , distantsitaotlust”: ,(...) 
juugend oskas distantsi hoida: tema lä- 
henemine kujutusobjektile oli stilisee- 
riv” (Ik 17). 

Normeti püüdlus avastada juugend- 
stiili juuri on eriti problemaatiline. Kui 
me peaksime tunnustama ,juugendlik- 
kuse” seoseid nii Mozarti ,,Võluflöödi” 
kui ka Shakespeare'i draamaga, nii Ben- 
jamin Britteni kirikuooperiga , Curlew 
River” kui ka George Balanchine'i ko- 
reograafiaga, kas siis Lääne kultuuri- 
ruumis jääb üldse midagi üle, mis ei 
oleks ,juugendlik” (Ik 279, 282, 283)? Ja 
kui Normet samas kõrvutab veel india 
ragasid eesti-soome regilaulu ja rock- 
muusikaga ning hõlmab hinduismi ju- 
malate Brahma-Šiva-Višnu triaadi (Ik 
284), siis peame küsima: kas me ikka 
veel üldse räägime juugendstiilist, selle 
seostest teda ümbritseva vaimumaail- 
maga? 


* 


Normeti mõttekäikude lemmikmee- 
tod on viitav, lendlev, riskeeriv. Autor 
ei läbe antud heliteost ega ideed süste- 
maatiliselt lahti mõtestada, seletada ega 
valgustada. Selle asemel kuhjab ta kok- 


76 


ku üha rohkem viiteid, nagu hüpleb tee- 
mast kõrvale, et aga uusi ja üllatavaid 
seoseid teksti kaasa haarata. Sügava- 
malt esseedesse sisenedes aga tundub, 
et tormlemisele ja kirglikult põlevale 
vaimustusele vaatamata — võiehk eriti 
selle tõttu! —on essee teema vahepeal 
imeliselt siiski elavnenud ja selginenud! 


Kõige veenvamad on Normeti pike- 
mad, eespool juba käsitletud esseed; lu- 
gejale tahaks tungivalt soovitada lähe- 
neda raamatule nende kaudu. Lühe- 
mad kirjutised tunduvad tihti olevat il- 
metud, nagu oleks autor neid kavanda- 
nud mingi loengu konspektiks, et neid 
ettekande jooksul täiendada ja selgita- 
da; pahatihti võivad nad lugejat algul 
otse ärritavalt segadusse ajada, sest nad 
näivad visandlikud ja pealiskaudsed. 
Kahju on artiklitest Mart Saare ja isegi 
Heino Elleri aineil (Ik 61, 67); samuti on 
kahju lühematest Sibeliuse-ainelistest 
ettekannetest (Ik 244, 250), sest just nen- 
de ,,kaudu” jõudis Normet oma viima- 
seil eluaastail tõepoolest , maailma”, 
rahvusvaheliste muusikateaduslike kon- 
verentside lavale. Mitmed Normeti kesk- 
sed ideed ja tihti isegi nende otsene sõ- 
nastus korduvad raamatu jooksul, eriti 
lühemates artiklites; koostajal või toi- 
metajal aga oleks olnud peaaegu võima- 
tu neid kordumisi vältida, artikleid kär- 
pida või tükeldada. Lugeja peaks olema 
sihiteadlikult kannatlik, sest hiljem 
võiksid mitmedki lühemad kirjutised 
ikkagi tunduda sisukad, tuttav mõte 
võiks ilmuda uues kontekstis. 

Mess”. , Küsi eneselt”. 
»Strangiato Records“, 2004 
Erinevad esitajad. , Ulmerealismi 
tähised”. 

»Ulmeplaadid“, 2004 


Igasugune piisavalt arenenud tehnoloo- 
gia on eristamatu võlukunstist. 
Arthur C. Clarke 


Kujutlegem globaalset popkultuuri 
kui tohutu suurt, kärarikast, pulseerivat 
ruumi. Midagi pisikestest üksikutest 
vibratsioonidest koosneva tohutu raa- 
diolainetuse taolist. Ühesõnaga, hetkel 
on selle moodustise ühest servast kosta 
Sven Grünbergi progebändi ,, Mess“ sig- 
naali ja teisest , Ulmeplaatide“ kauba- 
märgi alt väljunud eesti uue elektrooni- 
lise muusika kogumikplaadi oma. Ja 
küsimus on järgmine: kas me suudame 
neid signaale üldse teineteisest eristada? 
Kas on nende vahele jäävad kolmküm- 
mend aastat midagi sellist, mida me lõp- 
likult kunagi ületada ei suuda, või si- 
saldub Grünberg juba niigi oma järglas- 
tes sel või teisel kujul? Lõppude lõpuks 
võtate esimeseks tolle , Ulmerealismi“ 
avaloo ,Galaktlanilt“ ja selles on nii 
mõndagi, mida Grünberg kunagi, päris 
ammu võis korda saata. 

Vaatame seda popkultuuri ruumi 
veel kord lähemalt. Siin ei kõnelda selge 
lõpu ja algusega lugusid, ei kummarda- 
ta staaripersoonide heroilisi biograa- 
fiaid. Siin on pigem katkendid, frag- 


mendid filmimuusikast, pophittide var- 
jatud tämbrid, arvutimängude ja mo- 
biiltelefonide kõlaviirused, ning kogu 
see kupatus lubab ennast tõlkida ja 
mõista lausa kosmiliste assotsiatsiooni- 
de kaudu. See on väga suurejooneline, 
väga ilus ja vist veel alles väljaarenda- 
misjärgus idee. Või ehk siiski juba välja 
arendatud, kui järele mõelda. Kes tahab 
seda jälgida täiuslikus vormistuses, 
võiks avada briti kriitiku Paul Morley 
hiljuti ilmunud raamatu ,,Words and 
Music: A History of Pop inthe Shape of 
a City” ja siit-sealt lugeda. See on just 
see, mida lubatakse. Pop kui imaginaar- 
ne linn, kuhu oma autoga siseneb Kylie 
Minogue... 

Aga muidugi võib seda mudelit ka 
kaugemale otsima minna ja selle tublisti 
teoreetilisematest labürintidest ka leida. 
Infoühiskonna kirglik prohvet Marshall 
McLuhan kirjutas kunagi lahti jaotuse 
visuaalseks ja akustiliseks ruumiks. 
Visuaalse ruumi all mõistis ta juba nii 
umbes renessansiajast läänemaist ilma- 
pilti reguleerinud keskendatust ühele 
vaatepunktile, millest lähtudes korras- 
tatakse maailm lineaarse loogika ning 
põhjuslike seoste kaudu. Akustiline 
ruum, mis ei ole küll vältimatult alati 
muusikaline sfäär, kuid võiks, jah, olla 
just seesugune nagu too globaalne pop- 
universum, mida eespool kirjeldasin. 
Igatahes too ruum seesugust hierarhiat 
ei tarvita. Siin lähtub informatsioon 
meie suunas mitmest allikast korraga, 
resoneerides, ja nõnda pigem siis tajusid 
destabiliseerides kui neid korrastades. 


muusika 77 


Seda, kuidas visuaalne ruum oma 
keskse koha meie maailmataju organi- 
seeriva printsiibina akustilisele loovu- 
tas, võib hästi näha sellest, kuidas aja 
jooksul on muutunud inimese suhe teh- 
noloogiaga. Võiümberöeldult — kuidas 
masinamüüdi asemele on tulnud infor- 
matsioonimüüt. Algselt tähendas teh- 
noloogia ratsionalismi triumfi. Tehno- 

loogia tähendas progressi ja süsteemset 
loogikat, see oli maailma ja tema kaose 
kontrolli alla saamine. Kuid tolle vana 
industriaalse teadvuse asemele tuli pä- 
rast sõda tasapisi midagi muud. Ka info- 
ühiskonnas on nähtaval kohal olemas 
asjad, esemed. Ja ometi paneb need ese- 
med elusatena toimima miski, mis pole 
ei materiaalne ega tehniline. Informat- 


sioon tähendab inimkonna katset maail- 
ma materiaalset piiratust ületada. Kui 
masinad selle sõna industriaalses tähen- 
duses kujutasid enesest inimese välise, 
füüsilise maailma pikendust, siis infor- 
matsiooni- ja meediatehnoloogiad tun- 
gisid inimese sise maailma. Tehnoloo- 
gia ei tähendanud lihtsalt tööriista, vaid 
inimloomuse omamoodi pikendust. 
Oma raamatus ,, Understanding Media” 
kirjutas McLuhan aastal 1964, kuidas 
elekter on teinud võimalikuks meie 
kesknärvisüsteemi kujutletava siirdu- 
mise meie kehadest väljapoole. Niisiis, 
läheme nüüd sinna ruumi tagasi ning 
vaatame, kuidas võtavad sellel skaalal, 
nende konfliktide keskmes, oma kohad 
sisse need kaks plaati. 

Mulle tundub oluline, et Grünberg 
on oma muusikat plaadiümbrisel nõnda 
uhkelt ,,progeks“ nimetanud. Nii saame 
plaadilt viite mitte pelgalt failitäie kõla- 
fragmentide suunas, vaid kohtume to- 
hutu hulga muusikaajalooliste ambit- 
sioonide ning pettumustega. Proge ehk 
pisut ametlikumalt progressiivne rock 
on rocki üldtunnustatud väärtusskaa- 
lade järgi nimelt üks kohmakamaid ja 
naeruväärsemaid kurioosumeid, mida 
see muusika iial tootnud, oma mõõdu- 
tundetuses totaalne surnud punkt, mil- 
lest alles pungist lähtunud demüstifi- 
katsioon meid kõiki üle aitas. Ja kui me 
tõesti kõik otsustaksime, et me seda fak- 
ti ignoreerida ei taha ja seda vastuolu 
lahendada ei oska, siis kuidas me tolle 
seedimatu olluse ikkagi oma fiktiivsesse 
popruumi ära mahutaksime? Ikka vaid 
ühte moodi — pannes proge tunnistama 
oma loomusesse peidetud naiivset ru- 
malust ja salgama kõiki neid igavikulisi 
pretensioone, mida ta püüdis rockiga 
edutult siduda. Ja alles pärast säärast 
patukahetsust saaksime talle justkui 
andestada ja lubada ta liikuma tolles- 
samas popkultuuri ruumis. Miks ei, see 
võiks olla, ja tihti kipubki olema, üks 
kriitiku rolle. Meie sosistame talle ka- 


hetsussõnad ette. Meie vaatame kas või 
neidsamu ,,ulmerealismi tähiseid” (see- 
kord, miks mitte, olgu nad kirjutatud 
väikese tähega kui üldistus) ja näeme 
siin õigustust ja lunastust neile kunagis- 
tele , vääratustele“. Me saame ju nüüd 
targemad olla, eksole? 

Kuid ma ei taha seda teha. Ma tahan 
eritleda , Messi” signaali sellisena, nagu 
arvan ta päriselt olevat — kui midagi, 
mis popkultuurile kui terviklikult har- 
moonilisele organismile päriselt omas- 
tatav ei olegi. Ja vastupidi, kogu see ul- 
meline elektrooniline muusika ei nakata 
seda vana muusikat oma sisemise puhta 
iluga. See lihtsalt pole nõnda lihtne. 
Progressiivrock, tahan ma öelda, oli roc- 
ki äärmusliku ülestimulatsiooni tule- 
mus, ebareaalse ja erandliku, tihti ka ka- 
sutuskõlbmatu sissetung tasakaalusta- 
tud kommunikatsiooniahelasse. Ja Ees- 
tis oli olukord seesugusele sissetungile 
pigem soodsamgi kui mujal. Suletud 
ühiskond, seda küll, kuid selle suletuse 
sees ei takistanud esteetilist ülestimulat- 
siooni mitte keegi. Tõsi küll, kogu rock 
oli vaba turuna meie haardeulatusest 
väljaspool, kuid siinpool raudseid ja 
muid eesriideid tähendas muusika seda 
rohkem, lubas end laadida üha eba- 
reaalsemate utoopiatega. Režiimile pii- 
sas sellest, et me ei osalenud mingites 
üldisemates, rahvusvahelistes tunne- 
tusstruktuurides — lokaalseid liialdusi 
ta seaduslikkuse piires talus. Ehk nagu 
ma mõned numbrid tagasi siinsamas 
ajakirjas kirjutasin: rock oli Eestis ole- 
mas , potentsiaalse ja ideaalsena”, mis 
tähendas muu hulgas ka seda, et ta oli 
valmis olema lõpuni irreaalne oma maa- 
ilmatajumises. 

Kui mujal maailmas vajasid proge- 
rocki ambitsioonid kokkusurumist suh- 
teliselt väiksesse ruumi — seda kas või 
juba kommertsloogilistel põhjustel —, 
siis Eestis mitte. Rockmuusika baas- 
struktuur, kõlaline algmudel, polnud 
siin kunagi nii range lõikega, nii distsip- 

lineeriva jõuga. See tähendas selgelt la- 
henduseta, kultuurilise õigustuseta 
muusikat. Ja ma tahangi siinkohal muu 
hulgas väita, et seda õigustust ei olegi 
tulnud — etnäiteks toosama ,, Mess“ on 
jätkuvalt erandlik ja kurioosne mitmes 
mõttes. See ei pruugi olla kompliment, 
sest ma tõesti ei neela siit kõike isegi vä- 
ga pikalt mäludes alla. Kuid ma ikkagi 
eiusu, et peaksime iga hinna eest püüd- 
ma maailma selle kurioossuse eest kaits- 
ta. Seda enam sel põhjusel, et proge — 
ja Mess“ sealhulgas — proovib tegeli- 
kult siiani vastata neilesamadele küsi- 
mustele, millega tegeleb too teine, ulme- 
line plaat ja kogu sellega kaasnev elekt- 
rooniline kultuur. 

Ma ei oska seda ilma erandite otsa ko- 
mistamata tõestada ja seega isegi ei tea, 
kas see ongi lõpuni õige, kuid... Kõnel- 
des maailmast enese ümber, oli proge 
1970. aastatel minu arvates küllaltki kurb 
ja traagiline muusika. Selles oli mingi 
nukker saatusega leppimise tunne, tead- 
mine, et ükskõik kui kõrgelt me unista- 

me, ükskõik kui võimsad on meie tehnit- 
sistlikud utoopiad, kosmose vallutami- 
ne ja muu, on orgaaniline, loomulik 
elukeskkond siiski juba pöördumatult 
kadumas. Kõik, millega inimene ennast 
mõõta sai, oli masinate maailm. Siit läh- 
tuvalt seotigi masina kujund moraalsete 
kategooriatega, subjektiivsuse ja eksp- 
ressiivsusega. Teisisõnu, tuli vahet teha 
hea“ ja , halva“ masina vahel. 

Halb” masin oli distsiplineeriv, 
rutiini kehtestav, olgugi et seda rutiini 
toodi toestama pealispindne naudingu- 
mugavus. Oma võimu sai seesugune 
masin (või ka , masinavärk“ sotsiaalses 
tähenduses) teoks teha materiaalsete 
väärtuste kaudu, kas või meid kehaliste 
reflekside ja ihade kaudu mõjutades. 
Just sel põhjusel ei usaldanud proge näi- 
teks diskomuusikat ega näinud selles 
midagi peale režiimi. Ainus pääsemis- 
võimalus oli vaimses, mitte füüsilises 
vabanemises, ja huvitaval kombel käis 
ka see masina, nüüd küll juba , hea“ ma- 
sina kaudu. Inimene oli progeutoopia 

kohaselt liiga keeruline organism, et te- 
da saaks mõista orgaanilise maailma 
müütide kohaselt. Pigem oli just masi- 
nat võimalik kasutada kui suurendus- 
klaasi ja tabada sellega inimhinge kõigi 
oma konfliktide, vastuolude ja painete- 
ga. See kõik on ka , Messi“ muusikas 
suuremal või väiksemal määral, tead- 
vustatult või teadvustamata olemas. 
Keha langeb neis lugudes raskepärase 
vaenamise alla, talle asetatakse meta- 
foorselt justkui üha uusi raskusi. Ning 
selle ebasümmeetria kaudu otsitakse 
masinate, süntesaatorite abil inimhinge 
sügavamat saladust. Lühidalt ütles pro- 
ge meile seda, et keha ei saa hingelisema 
maailma otsingul lihtsalt ära kaotada, 
temaga tuleb võidelda, tema vastu- 
hakk tuleb ületada. 

Siinkohal tuleb esile veel üks oluline 
küsimus, küsimus heliallika nähtaval 
või peidetud olekust. Kui me räägime 
elektroonilisest muusikast, siis mida me 
täpselt ikkagi silmas peame? Muusika 
arengus oli oluline murrang see, kui 
avastati, et tulevik ei seisne mitte lihtsalt 
nende helide salvestamises, mis juba 
inimestevahelises muusikalises suhtle- 
mises olemas, vaid milleski enamas. Ja 
nimelt — uus aparatuur lubas konst- 
rueerida helisid, mida loomulikus väl- 
jenduskäibes reaalselt ei olnudki. 
Selle oma loomult nagunii elektroonilise 
protsessi käigus toimus ometi see, et 
vaid mõned helid määratleti kui ,elekt- 
roonilised“, teised mitte. Ma tahangi 
nüüd väita, et ,,elektrooniliselt“” esitleti 
just neid helisid, mis lubasid heliallikal 
nähtaval olla. Või teisiti öeldes: need 
olid masinad, mis olid justkui surelikud. 
Nad olid näiteks väga vanad ja seetõttu 
oma materiaalsuses kinni või olid nende 
füüsiline konstruktsioon, nende rikked 
ja pidurdused kuidagi muul moel meie 
ette toodud. Võib siis öelda, et ,hea” 
masin oli milleski olulises väga inimlik. 
Ta ei olnud ülimuslik superstruktuur, 
temas oli nõrkust ja haavatavust. 


Aga igatahes sai proge jaoks masina- 
test omamoodi fetišism — bändide apa- 
ratuur võttis tohutult ruumi, sellest sai 
uhkuse, rikkuse ja au asi. Plaadiümb- 
rised loetlesid kasutatud instrumentaa- 
riumi pedantse kiindumusega, justkui 
aitaks see kuidagi kokku panna uut ja 
paremat maailma. Ja , Mess“ niisamuti 
— kanemad soovisid masina kohalole- 
kut demonstreerida. Härmo Härm, 
Messi” aparatuuri konstruktor, on ju 
tegelikult bändi täieõiguslik liige. Selli- 
sena tutvustab ka Grünberg ise teda 
oma plaadi kontsertsalvestusel. 

Muidugi on see lihtsustav, aga ikka- 
gi saab proget siduda just selle visuaalse 
ruumi sisemise korraldusega — nende 
idee oli vastaspoolte võitluse dramaati- 
line idee ning seda võitlust võisime kõik 
näha. Ning loomulikult on sama temaa- 
tika akustilise ruumi piirides hoopis 
teistmoodi lahendatud. Just akustilises 
ruumis on ju täpselt fikseeritav helialli- 
kas puudu. Nagu ütlesime, McLuhan 
on osutanud tolle ruumi kahele avaldu- 
sele. Kõigepealt ,simultaansus“ ehk 
mitme infoühiku ilmumine üheaegselt. 
Ning teiseks, ,resoneerivus“ — ranget 
põhjuslikku loogikat trotsiv suhe heli ja 
tema (vastu)kajade vahel. Resonants ei 
ole lõpuni määratletud selle heli kaudu, 
mis ta vallandas, vaid keskkonna kau- 
du, kus protsess toimus. 

Kui me nüüd tõepoolest oleme näi- 
nud masinamüüdi asendumist infor- 
matsioonimüüdiga ja akustilise ruumi 
esiletõusu visuaalse ruumi arvelt, siis 
tegelikult on ka elektroonilise muusika 
tähendus ju oluliselt muutunud. Uus, 
digitaalne kõla on puhas ja kehatu. 
Elektroonika ei kõla enam nii, nagu 
mängiks keegi mateeria vastupanuga 
võideldes raskepäraselt klahvpille, ning 
näiteks robotid ei räägi enam sellise hää- 
lega nagu pardaarvuti HAL Kubricku 
Kosmoseodüsseias“. , Ulmerealismi 
tähised“ on keha ületamise plaat. Siinse- 
tes lugudes on isegi trummid, isegi groo- 

ve midagi sellist, mis ei meenuta vahetut 
füüsilist sekkumist. Samuti ei tee seda 
Kismabande“” ,Väljumise“ kerge in- 
dustriaalne surve, digitaalsed mürad 
Joel Tammiku kompositsioonides või 
isegi mitte Uku Nurga loos ,,Tsongeitsee 
faa” häält tõstev vokaal. See maailm, 
kus meie kehad on kaaluta, justkui ma- 
teriaalsest reeglipärasusest täiesti väljas, 
ei ole uus kujutlus tulevikust, pigem 
võrdlemisi vana. Ja muidugi võib selles- 
se kohandada tehnofilosoofide üht levi- 
nud argumenti, et seda vastuolu päriselt 
enam polegi, et kogu meie keha on tege- 
likult intelligentne, et aju asub kõikjal 
mööda organismi laiali. Kuid see on ik- 
kagi teatav keha puhastamise protsess, 
kuidas ka ei vaataks. , Ulmerealismi“” 
muusika toimib teatava tuimestuse pii- 
ril, ta kohandab enesesse mürasid ja eba- 
kõlasid, ka nostalgiliselt Grünbergi muu- 
sikale viitavaid tämbreid ja harmoo- 
niaid, kuid need kõik ei tee haiget, ei 
sütita. Siin on helid molekulideks taan- 
datud ja see annab neile teistsuguse elu. 

Aga võib olla on see kõik sündinud 
hirmust. Seda kirjeldatud olekut, 
konkreetse, fikseeritava heliallika kadu- 
mist, on Murray Schafer nimetanud 
»skisofooniliseks“” ja selles sõnas on ju 
omajagu sünget ja pahupoolset. Juba 
McLuhan kirjutas sellest, et oma närvi- 
süsteemi kehast väljapoole pikendami- 
ne võib inimesele kaasa tuua küllaga 
hirme ja ebakõlasid. Ning tõepoolest ole- 
me kõik näinud, kuidas ,,skisofoonili- 
ne“ tühjustunne hakkab toitma viirastu- 
si, deemoneid ja muid tumedaid jõude. 

Kindlasti teavad paljud toda vana 
müüti bluusmuusik Robert Johnsonist, 
sellest, kuidas ta kõrgeima võimaliku 
loomisvõime nimel oma hinge Saatana- 
le müüs. Muidugi on selle loo päris alli- 
kad sajandite taga, kuid siiski — uuel, 
helisalvestuse ajastul saab see kõik uue 
tähenduse. Nii et kas ei võiks siin süm- 
boolselt juttu olla just sellest, kuidas va- 
hetu kehalise kohaloleku füüsiline ener- 

gia ohverdas end mikrofonile ning ka- 
dus siis silmapiirilt, et hiljem masstoo- 
tesse aheldatud vormis uuesti ärgata? 
Igatahes sel juhul kõlaks see lugu nagu 
toosama visuaalse ruumi kriis — kui me 
ei näe, siis me kujutame ette. 

See onsiis täpselt see koht, kus muu- 
sikasse sugeneb religioosne hardus, kus 
mitteorgaaniline, tehnitsistlik maailma- 
tunnetus leiab üles panteistliku. Ma ei 
hakka seda kõike tsiteerima, aga lugege 
läbi ulmerealismi kogumiku kaane sise- 
külge toetav tekst, nn, Väljavõte Päikese- 
süsteemi senikirjutamata kroonikast“. 
Ma ei ütle rohkem, kui et see algab lau- 
sega: ,Maa järgi on aasta 5536.“ Ning 
loeme siis, kuidas kehad, meie kõigi 
omad, on kadunud, kuid muusika, in- 
formatsioon hõljub taevaruumis edasi. 

Kindlasti on seal kõige muu seas ka 
killuke ,, Messi” ja see võiks olla õnnelik 
lõpp. Kuid samas jälle — midagi on sel- 
les kõiges pisut allasurutut ja totalitaar- 
setki, nii et ma ei välista hoopiski, et ku- 
sagil on Grünberg ise kui hullumeelne 
mingisse valgesse tuppa surutud ja te- 
ma karjed ei kosta kellegi kõrvu. Nii et 
just selle vulgaarsevõitu kujutise pärast 
ma selle loo kirjutasin — et näidata kahe 
erineva mõttemaailma kohtumises 
mõnd asja, milles nad ehk mingil juhul 
kokku leppida ei saa. 


ERNST VON KNORRE — KOIDULA- 
AEGNE KLAVERIOPETAJA TARTUST 


AIME KARM 


Alustaksin oma artiklit Heino Elleri 
teise abikaasa Ellu Elleri kirjaga meie 
pianistliku kultuuri uurijale ja klaveri- 
pedagoogile Virve Lippusele (1926 — 
1990) 1982. aastal. Ellu Eller (1908 — 
1997) elas aastail 1919 —1940 Tartus, 
õppis eraviisiliselt klaverit Heino Elleri 
esimese abikaasa, pianist Anna Elleri 
juures ja oli innukas kontserdikülastaja. 
Oma kirjas maalib ta meeleoluka pildi 
kunagisest baltisaksahõngulisest Tartust 
(tol ajal Dorpat) ja siin tegutsenud muu- 
sikaõpetajast Ernst von Knorrest. 

Lp. V. Lippus 

Ei tea, kas Teie huvi Tartu klaveriõpetajate 
vastu veel kestab. Olgu, kuidas on, tahan 
Teile ühe jutu vanast Tartust rääkida, mis 
ulatub üsna kaugele. Nimelt hakkasin luge- 
ma K. Leichteri raamatut , Valik artikleid”. 
Lk. 142 algab seal kirjutis , Koidula ja 
kunst”. Oma hämmastuseks leidsin Ik. 143, 
et Tartu muusikaõpetaja Ernst von Knorre 
töötas Tartus klaveriõpetajana juba 1862. 
aastast. Koidula kirjutab omastele, et onu 
pool on hea pianiino, kus nüüd iga päev käib 
harjutamas muusikaõpetaja Knorre. Nii 
Aurora Semper kui ka mina oleme tema 
juures õppinud, A. 5. mõneti varem, mina 
alles 1918. aasta algusest peale. Õieti mitte 
kohe tema juures, vaid alguses tema tütre 
Helene von Knorre juures. Kui algõpetus 
käes, andis ta õpilase isale üle. See isa oli 
juba 1918. aastal raugaealine vanahärra, 
hõbedase juuksepahmakuga ja roosade põs- 


kedega. Nagu jõuluvana. Miks ma just nen- 
de Knorrede juurde sattusin, ei tea. Võib- 
olla arvas ema, et üks,,von” teeb lapse musi- 
kaalsemaks, kui ta seda tegelikult on? Palju- 
del puudus usk eestlase võimetesse. Tulime 
Venemaalt ja emal polnud mingit ülevaadet 
sellest, mis toimus kodumaal, eriti tol segasel 
ajal. Isa oli jäänud kaugele. 

Knorred elasid Tiigi tänaval, kus üldse 
elas palju sakslasi, väikelinna romantilist elu 
aedadest ümbritsetud puumajades. Ka Koi- 
dula isa maja asus sealsamas, samal poolel, 
kus elasid Knorred. 

Nende maja (üüritud?) asus Tiigi ja Tähe 
tänava nurgal, seal, kus praegu algab uus 
raamatukogu. Nende maja asus õieti õue 
peal sissekäiguga Tiigi tänava poolt. Suur 
veranda viis ilusasse aeda. Verandaga ühen- 
datud tiibklaveriga saalis andis tunde vana- 
härra ise. Tütre tuba pianiinoga asus teisel 
korrusel. 

Kui hoolitsetud kõik oli, kui palju aedu 
oli Tartus ja kui palju lilli kasvas neis aeda- 
des, verandadel, akendel. Sakslane armastab 
hubasust. Kui eestlaste olmekultuur hakkas 
tõusma, oli see teistlaadne, rohkem avatud 
mõjudele Läänest, vähem endasse sulgunud. 
Oli ju nii, et eestlane tahtis edasi jõuda, are- 
neda, baltisakslane aga oma endisesse seisu- 
sesse jääda, säilitada endiseid aegu. Nii ta 
siis rippus vana küljes ja nende korterid olid 
nagu muuseumid, seda eriti vanadaamidel. 

See kõik lagunes, kuid minuealised on 
veel kõike neid riismeid üle elanud. ,, Antiik- 
ne” mööbel aga oli ka hiljem eestlaste juures 
moes ja on praegugi pop. 

Foto TÜ Raamatukogu arhiivikogust. 


Et see Ernst von Knorre oli Koidula- 


aegne, siis peatus muusika areng tema jaoks 
enne Wagnerit. Ta vihkas Wagnerit ja ironi- 
seeris Ljadovit, Glazunovi, eriti Skrjabinit. 
Ka Bachist ta ei hoolinud ja Bachi-eelseid 
heliloojaid ei mängitud üldse. Ta eelistas 
Beethovenit, Liszti, Chopini, Schumanni... 
Mängisime neljal käel Beethoveni, Haydni 
kvartette, triosid, isegi sümfooniaid. Õppi- 
sin klassikat armastama. Ainult tehnikat ta 
ei osanud õpilastele anda. Aga kaugele sa 
jõuad ,,5 tšuvstvom, bez tehniki”. 

Hiljem kolisid Knorred praegusesse Hei- 
demanni (Pepleri) tänavasse, mitte kaugele 
raudteejaamast. Sinna see Knorre surigi. 
Kuid minul oli siis kontakt nendega katke- 
nud. 

Tartus 
tegutsenud 
klaveriõpetaja 
Ernst Leopold 
von Knorre 
(1839 —1928). 


Kui ma seda kõike Teile peaaegu legendi- 
na pajatan, siis õieti sellepärast, et Leichteri 
kirjutises on märgitud , Ernst von Knorre 
kohta vt. , Inland” 1862, nr5, vg. 73, 74”. 

Kus asuvad , Inlandi” numbrid ja kui- 
das oleks võimalik saada see lõik Knorre koh- 
ta? Kes kirjutaks mulle selle välja või teeks 
koopia? Leichteril on kindlasti ainult märge 
olemas ja mitte tekst. Mina aga olen alati 
tahtnud teada, kelle juures see Knorre õppis 
ja mis ta endast kujutas. 

Kui jõulude ajal kõndisid mööda Tiigi 
(ka Veski, Kastani) tänavat, siis paistis neist 
madalatest majadest jõulupilte nagu neid 
pildiraamatutes näha võib, eriti kui lund oli 
palju. Kõnniteedel oli rada puhastatud ja lii- 
vatatud, iga maja korstnast tõusis suits ja 


tänavad lõhnasid vürtside järele. Kostis laul, 
särasid puud. Küpsetati ja keedeti tavapära- 
selt ülearu ja juba esimesel pühal oli võimatu 
külla minnes veel midagi süüa. Need külas- 
käigud olid tavaliselt hirmus igavad, hea 
veel kui pererahva tütreid mängima või laul- 
ma ei pandud! Polnud raadiot, polnud tele- 
viisorit. 

Aga paljud mängisid päris hästi ja siis 
oli elamus suur, suurem kui nüüd, kus võib 
masina hommikul käima panna ja vastu 
hommikut kinni klõpsutada. Ma ei põe nos- 
talgiat ja mulle meeldib kaasaeg rohkem, aga 
mingil määral oli möödunud aeg pildina vä- 
ga meeldejääv. Vaikust oli ja kõigil oli aega. 

Soovin Teile kõike head uueks aastaks, 
tervist ja töölusti! 

E. Eller 


Vastuseks Ellu Elleri kirjale saadab 
Virve Lippus talle 26. jaanuaril 1983 
koopia ,Inlandis” ilmunud saksakeel- 
sest kirjutisest Ernst von Knorre kont- 
serdi kohta. Kontserti tervitatakse kui 
hooaja avakontserti. Kirjeldatakse ka 
Knorre õpinguid — ta oli olnud siinmail 
tuntud klaverivirtuoosi Theodor Steini 
õpilane ja end hiljem viis aastat Brüsse- 
lis ja Pariisis täiendanud. Artiklis aval- 
datakse pooldavat suhtumist sellesse, et 
ta end Tartus ,,sisse seaks”. Knorre män- 
gu kohta öeldakse, et see on puhas ja 
täpne ning täis graatsiat; piano oli ees- 
kujulik ja kaskaadid hästi teostatud. 
Vajakajäämised forte's võisid olla tingi- 
tud instrumendist, mis avara saali jaoks 
nõrgaks jäi. Kuna Knorre oli tol ajal vaid 
kahekümne kahe aastane, nähti tema 
» kaunile talendile” arenguruumi. 

»Inlandi” numbris 3. veebruarist 
1862 teatatakse, et Ernst von Knorre 
kontsert toimus ka Viljandis. 

Pikka aega Tartus elanud ja tegutse- 
nud Ernst von Knorre pidi olema tun- 
nustatud pedagoog. Tema juurde suu- 
nas ka Karl August Hermann oma noo- 
re õpilase Miina Hermanni (Härma) kla- 


veritunde võtma, sest ,,klaverimängus 
ei olnud papa Hermannil oma õpilasele 
midagi juurde anda”?. Samas loeme 
veel, et , Miina Härmal oli Peterburi 
konservatooriumi sisseastumisel juba 
küllaltki tugev pianistlik alus, mispärast 
tema edusammud ka orelimängus olid 
üsna kiired ning tähelepandavad””. 
Lugupidavalt suhtus oma klaveriõpeta- 
jasse ka kunagine Tartu Ülikooli usutea- 
duse professor Siegfried-Johannes Aas- 
lava, kelle fotoalbumi esileheküljelt on 
pärit Ernst von Knorre ja tema tütre He- 
lene von Knorre fotod. 

Ernst von Knorre on pärit põlisest 
baltisaksa suguvõsast. Geiu Rohtla 
uurimusest Tartu varasema muusikaelu 
kohta* võib lugeda, et üksteise järel tu- 
lid Saksamaalt, Magdeburgi lähedalt, 
Tartu Jaani kiriku organistideks vennad 
von Knorred. Neist esimene, Johann 
(Karl) Friedrich David von Knorre tuli 
Tartusse 1786. aastal ning tegutses siin 
organisti ja tütarlastekooli õpetajana ku- 
ni 1790. aastani. Tema vend Ernst Chris- 
toph Friedrich von Knorre saabus Tar- 
tusse ja võttis ameti üle 1790. aastal. 
Ernst Christoph von Knorre mängis ore- 
lit Jaani kirikus kakskümmend aastat, 
kuni oma surmani. Ta huvitus ka täp- 
pisteadustest, korraldas Tartus astro- 
noomilisi vaatlusi ning määrati 1802. 
aastal ülikooli observaatoriks ja 1808. 
aastal matemaatika õppejõuks. Sugu- 
võsast on välja kasvanud teisigi täppis- 
teadlasi ja miks mitte ka muusikuid, na- 
gu meil Tartus tegutsenud klaveriõpe- 
taja Ernst von Knorre. 

Tartu Ülikooli Teadusraamatukogus 
leiduvast dr Georg Friedrich von Knor- 
re koostatud sugupuust” võib leida selle 
kohta kinnitust. Sugupuust ilmneb kla- 
veriõpetaja Ernst von Knorre põlvnemi- 
ne siinse suguvõsa kuulsast, mitmeti 
tähelepanuväärsest esivanemast Ernst 
Christoph Friedrich von Knorrest 
(1759 —1810), kes tuli siia Magdeburgist 
oma venna järglasena Jaani kiriku or- 

Fotokoopia Gervais* miniatuurist. 


Ernst Christoph Friedrich von Knorre (1759 —1810) oli Tartu Jaani kiriku organist, 
Tartu Ülikooli astronoom-observaator ja matemaatika lektor. 


ganistiks ja keda käsitletakse juba koha- 
liku baltlasena. Astronoomiahuvilisena 
mõõtis ta esimesena Tartu ja mõnede 
teiste asulate geograafilist laiust. Tööle 
astronoom-observaatorina lisandus 
Tartu Ülikoolis varsti ka matemaatika 
lektori töö. 

Ernst Christoph Friedrich von Knor- 
re teeneks võib pidada ka kaasaaitamist 
1802. aastal Tartu Ülikooli juurde asuta- 

tud joonistuskooli edukusele. Tõenäo- 
liselt kutsuti tema soovitusel joonistus- 
kooli õppejõuks ja juhatajaks Knorre 
abikaasa Sophie Senffi vend, maali- 
kunstnik ja graafik Karl August Senff 
(1770 —1838), kelle mõjul kujunes Tartu 
Baltimaade XIX sajandi silmapaistvaks 
kunstikeskuseks. 

Et Tartu Ülikoolil oli XIX sajandi Ve- 
nemaa ülikoolide seas hea tase ja kõrge 


maine nii täppisteaduste kui humani- 
taarainete alal, siis õppis siin ka Knor- 
rede suguvõsa liikmeid mitmetel aladel, 
andes silmapaistvaid järeltulijaid, eriti 
just täppisteadlaste liinis. Nimelt on 
astronoomina kuulsaks saanud Ernst 
Christoph Friedrich von Knorre poeg 
Carl Friedrich Knorre (1801 — 1883), kes 
õppis Tartus ja siirdus siit Nikolajevi 
mereobservatooriumi juhatajaks. Te- 
mast kasvas välja Knorrede nn Nikola- 
jevi liin'. 

Kaks vanemat poega, kes õppisid sa- 
muti Tartus, siirdusid Pärnusse, Theo- 
dor (1806 — 1846) õpetajaks Pärnu Kreis- 
kooli, Adolph (1799 —1873) Pärnu linna- 
arstiks; sel ametikohal oli ta ligi viis- 
kümmend aastat (1823—1873), kuni 
oma surmani. 

Adolph von Knorre abiellus Pärnu 
kaupmehe tütre Julie von Harderiga 
(1801 — 1873) ja seda perekonda peetak- 
se Knorrede Pärnu liini aluseks. Laste- 
rikkast perekonnast tuli arste, kaupme- 
hi, ametnikke, kuid meile on kõige olu- 
lisem fakt, et Adolphi kaks poega olid 
muusikud. Üks nendest, Aleksander 
von Knorre (1830 — 1869), oli Tartus aja- 
lugu õppinud, ent tegutses Tallinnas 
muusikaõpetajana. Tema klaveriõpeta- 
jast tütar Magda oli klaveriprofessor 
Sigrid Hörschelmann-Antropoffi esime- 
si õpetajaid. 

Teine poeg Ernst Leopold von Knor- 
re (1. IV 1839 — 6. X 1928) ongi meile 
huvi pakkuv, pikka aega Tartus tegut- 
senud klaveriõpetaja, kellest kõneleb 
Ellu Eller oma kirjas. 

Ernst von Knorre elukäik algas Pär- 
nus 1839. aastal. Pärast kooli lõpetamist 
pühendus ta muusikale, läks kaheksa- 
teistkümneaastaselt Brüsselisse, kus õp- 
pis professorite Damcke ja Duponti juu- 
res, hiljem veel kaks aastat Pariisis. Tar- 
tusse asus ta 1862. aastal ning jäi sellele 
linnale truuks elu lõpuni. Ühe aasta, 
1891 —1892 oli ta Pensa muusikakooli 
direktor. Pakutavast professuurist 


Moskva konservatooriumis Ernst von 
Knorre loobus. 

Ta elas väga kõrge vanuseni, ligi 
üheksakümneseks. , Dorpater Zeitun- 
gis” 8. oktoobril 1928 ilmunud järele- 
hüüdes” öeldakse, et von Knorre oli vä- 
ga hinnatud klaveripedagoog, kiidetak- 
se tema õpetamismeetodit ja tema enda 
mängu laulvust ja ilusat lööki. Öeldak- 
se, et inimesena oli ta õiglase ja austus- 
väärse iseloomuga ning suhtus elu lõ- 
puni sooja huviga meie maa saatusesse 
ja saavutustesse. 

Knorrede suguvõsa edasine saatus 
kujunes vastavalt ajaloo käigule. Suur 
osa mitmete elualade esindajaid jäi Ve- 
nemaale, baltisakslasi tabas ümberasu- 
jate saatus, Nikolajevi liini Knorrede ast- 
ronoomidest teadlasi pöördus tagasi 
Lääne-Euroopasse, Berliini. 

Igatahes on Ellu Elleri noorpõlvemä- 
lestused juhtinud meid siinmail üle sa- 
jandi kultuurilooliselt märkimisväärselt 
tegutsenud von Knorrede sugukonna 
jälgedele. 

228. 

COLLOCUTIO — SAXEST 


TOOMAS VELMET 


guahtöt saxest 


NES 


CD: Collocutio. guartet saxest. 
O Ouartet SaxEst OEesti Raadio. 2004. 


Eesti saksofonikultuuris on ilmsel- 
gelt õitsemisaeg. Iga kuuesaja viieküm- 
ne tuhande elaniku kohta üks professio- 
naalne saksofonikvartett on igal juhul 
kõrge näitaja. Siin ei saa ka kuidagi jätta 
mainimata eesti saksofonikultuuri raja- 
jat, meie muusikaakadeemia professorit 
Olavi Kasemaad. ,,Ouartet SaxEsti” 
kõik liikmed on eranditult tema õpila- 
sed: Ivo Lille (1977) — sopransaksofon, 
Virgo Veldi (1969) — altsaksofon, muu- 

sikaline juht Lauri Sepp (1971) — tenor- 
saksofon ja Sulev Sommer (1961) — ba- 
ritonsaksofon. Ansambel sai hästi tun- 
tuks 1999. aastal ,,Sax Ouatori” nime all 
ning ilmselt on tunnustus ja edu sundi- 
nud koosluse nime geograafilises mõt- 
tes täpsustama. 

Sõna collocutio CD pealkirjas vihjab 
meeldivalt kammermuusika ühele põ- 
hitõele, vestlusele, ja on samas ka plaa- 
dil ainsa eesti helilooja, Ester Mägi teose 
pealkiri. Selle kõrval sisaldub plaadil 
bukett teoseid prantsuse autoritelt, na- 
gu Jean Rivier (1896 —1987), Gabriel 


Pierne (1863 — 1937), Jean Baptiste Sin- 
gelee (1812 —1875). Põnevust tekitavad 
huvitavad seaded saksofonikvartetile 
Domenico Scarlatti (1685 —1757) Kol- 
mest palast klavessiinile ja Ludwig 
van Beethoveni Kvintetist klaverile ja 
puupillidele, seda enam, et viimases so- 
leerib pianist Irina Zahharenkova. 

Kui Scarlatti on klavessiini või ka 
klaveri kõlaga harjunud kõrvale arran- 
žeeringus saksofonikvartetile (hoolima- 
ta Piern€ delikaatsest seadest) pisut tum- 
mine, siis Beethoveni Kvintett kõlab 
hästi originaalilähedaselt ja kohati isegi 
ootamatult keelpillikvartetilikult ega te- 
kita kuulamisel mingit tõrget. Kuigi Iri- 
na Zahharenkova käsutuses olnud inst- 
rumentoli kuuldavalt ebaühtlase kõla- 
kvaliteediga, on teose üldine kõlavus ar- 
vatavasti nii režiilt, häälestuselt kui ka 
klaveri ja saksofonide tämbrite sulandu- 
miste aspektist maksimaalselt paigas. 
Zahharenkova järel jäi erakordsena kõr- 
va Ivo Lille sopransaksofoni klassikali- 
ne, peaaegu ilma vibrato'ta ansambli- 
mängu ja intonatsiooni täpsus ning ko- 
gu kvarteti elastne saatemeisterlikkus. 

Kogu plaadi kavas tundus Beethove- 
nile eelnenu nagu soojendus peateosele. 
Olgu see öeldud komplimendina in- 
terpreetide esitusmeisterlikkuse kohta, 
ega CD-l Beethovenile eelnenud heli- 
loojadki sellest solvuks, pigem vastu- 
pidi. 

Prantsuse heliloojate Piern ja Rivier 
loominguga oli huvitav tutvuda, nagu 
ka saksofoni leiutaja Adolf Saxi sõbra 
belglase Jean Baptiste Singelše teosega. 
Põnevaim tundus neist Rivier” Grave et 
Presto oma särava virtuooslikkuse ja dü- 
naamilise vaheldusrikkusega ning sak- 
sofonide naturaalsete tämbrite kooslu- 
sega. Singelše teos Grand Ouatuor Con- 
certant (1861/ 62) on haruldane seetõttu, 
et see on üks esimesi saksofonikvartetile 
loodud originaalteoseid ning peab ole- 
mailmtingimata ühe endast lugupidava 
koosseisu repertuaaris. Originaalsust 


ning sisukust ei maksa sellest vist siiski 
eriti otsida. Tundmata saksofonikvarteti 
spetsiifikat ning võimaluste piire ja toe- 
tudes isiklikule üldmuusikalisele kuu- 
lamiskogemusele, reastaksin plaadile 
salvestatud teosed järgmisse pingeritta: 
Beethoven, Mägi, Rivier, Pierne, Singe- 
lee ja Scarlatti. 

Aga kuidas tuleks lahendada Scar- 
latti nobedamate palade artikulatsiooni- 
probleemid nii, et klavessiinile (klave- 
rile) omane kõlapilt liiga ei muunduks 
ning et säiliks ka läbipaistev faktuur? 
On see võimalik? Scherzo esitus ehk an- 
dis juba vihjeid, kuidas seda teha, kuid 
jäi esialgu siiski vaid vihje tasemele. 

Igatahes vestleb ,SaxEst” kuulajate- 
ga plaadi Collocutio vahendusel inten- 
siivselt ja meeldejääva meisterlikku- 
sega. 

JÜRI — SEE MULK EHK MIS JUHTUB 
SÜDAMEVALUKUNSTNIKEGA... 


RAUNO THOMAS MOSS 


, JÜRI — SEE MULK EHK MIS TUUL 
MÜÜRILE...“. Käsikiri ja režii: Enn Säde, 
autoriteksti loeb Jüri Aarma, peaoperaator 
Ago Ruus, teised operaatorid Vaado Sara- 
puu (Kanada), Jukka Ahtiainen (Soome) 
ja Vladimir Suslov (Moskva), montaaž: 
Sirje Haagel, online-montaaž: Rein Kasak 
(Ardfilm), arvutigraafika: Rutt Jüriso 
(Ardfilm), asjaajamine Venemaal: Semjon 
Levin, asjaajamine Saksamaal: Anneli 
Ahven, heli: Enn Säde, heli järeltöötlus: 
Koit Pärna (Estinfilm), filmide siirdamine 
videosse: Tiit Viisileht (ETV) ja Jüri 
Roosman (ETV), filmi direktor Maie 
Kerma. Beta SP/DVCam, 1. filmi pikkus 
59 min 10 s, 2. filmi pikkus 73 min 10 s, 
värviline ja mustvalge. O Profilm, 2004. 
Esilinastus 26. novembril 2004. 


Inimeste mälestused ja tagasivaate- 
lised mälu- ning kujutluspildid toovad 
dokumentaalidesse imaginaarsete teks- 
tide tasandi, mis on interpretatsiooni- 
deks rikas ja ,reaalsuse” juurde vihja- 
misi viiv rada. See nõuab vaatajalt eru- 
deeritust ja osavõtlikku süvenemist. 
Niinimetatud imaginaarsusajaloo kont- 
septsioon ,,... baseerub lihtsal tõdemu- 
sel, et ajaloos on inimeste kujutelmadel 
ja unelmatel oma tegevusest, teistest ini- 
mestest ja maailma asjadest samasugu- 
ne ajalooline tähtsus, kui , tegelikult” 
asetleidnud sündmustel”.?Selline lähe- 
nemine võimaldab tajuda minevikku ja 
selles elanuid objektiivsemalt, konteks- 

tuaalselt, ja õppida terviku kaudu ana- 
lüüsi. 

Ehk tuleneb sellest aspektist üks 
põhjus, miks on dokumentaalfilmid 
elav ja arenev žanr, nudimata oma filmi- 
kujundlikkuse, metafoorsusega, ja mõ- 
juvad üldiselt igavlevale ning heaolust 
küllastunud inimesele stimuleerivalt.* 
Selles on interaktiivse* mängu element, 
kus sobitame end teise indiviidi raami- 
desse, astume mentaalsesse vestlusse ja 
käivitame sellega tohutu hulga sisemisi 
dialooge — terve karnevali, milles on 
peidetud potentsiaal mässuks, arengu- 
impulssideks, murranguteks ja välja- 
kutseteks meie subjektiivsetele veendu- 
mustele, silmakirjalikkusele ja oma mi- 
na tähtsustamisest kasvanud valearu- 
saamadele. Kas pole siis end inimeseks 
teadvustavail olendeil üllaim eesmärk 
kasvada üha jätkuvalt välja oma kivistu- 
vatest arusaamadest, rebida lahti mada- 
latest kirgedest, et avada enese ees uusi 
vaimseid sfääre ja vaatevälju? Kas mitte 
see ei ole kätketud lunastuse idee süga- 
vusse? 

Samas jääb taas üles võimalus, mis 
kõik eelneva tühistab. Võimalik, et vaa- 
taja ja dokumentaalfilmi ning kunstniku 
ehk looja liikumapanevaks jõuks on ke- 
hutav iha uute võõraste saladuste ja 
veidrate paljastuslike detailide vastu. 
Siis ei saagi see täita muud ülesannet, 
kui kasvatada kassatulu ja edeneda läbi 
kõmu. Kui on surnud autor, sureb ka 
lugeja. 


Foto Kalju Jõgi kogust Kanadas 

»Jüri — see mulk ehk mis tuul müürile. ..”, 2004. Režissöör Enn Säde. 
Aastatel 1928 —1930 sündinud Eesti lennuväepoisid ja vanemad sõdurid kosumas 
Assensis Taanimaal 1945. aasta kevadel mõni nädal enne sõja lõppu. 


Vasakul valges särgis Jüri Müür. 


»Lahkunud elavad seni, kuni neid 
mäletatakse.” (Matti Vaga)? 


Reaalse sideme loojaks vaataja ja Jüri 
Müüri vahel Enn Säde filmis ,Jüri — 
see mulk ehk mis tuul müürile...” ei 
ole säilinud dokumendid (osundatud 
ajaleheartiklid, märkmed, KGB toimik, 
fotod), vaid intervjueeritavate mälestu- 
sed ja emotsionaalsed väljaütlemised, 
Jüri Müüri režissööritööde ja tema män- 
gitud rollide katkendid. Oma laia kon- 
notatiivse mõistevälja toob kaasa dikto- 
ritekst. Jüri Aarma tuttava intonatsioo- 
niga hääl seob filmi algusest peale selle 
kirju ja raske ainese ühte. 

Film Jüri Müürist on oleviku ja aja- 
loo piiril. Mitme ajaloo piiril, sest üht- 
aegu räägitakse mehest, silmapaistvast 
isiksusest, kes lahkus kakskümmend 
aastat tagasi, ja samas räägitakse möö- 
dunud sajandi 30. —80-ndatest aasta- 


test. Räägitakse ellujäämisest ja sur- 
mast. Oleme mitme erineva ajaloonäge- 
muse ja -käsitluse vahel. Oleme poliiti- 
lise korrektsuse ja selles libastumise 
äärealadel. Tänapäeva vaataja on mit- 
mete tasandite ja emotsioonide lõike- 
väljas. Selline metafoorne pildikeel 
võiks olla muidu kohatu ning brutaalne, 
kuid lähtudes Jüri Müüri karakterist ja 
eluteest, on teatud aus otsekohesus ja 
sirgjoonelisus ehk õigustatumgi. Need 
on halltoonid ja hallid alad, mida on an- 
tud ühtaegu õnnistuseks kui ka õnnetu- 
seks kogeda. 

» Jüri — see mulk ehk mis tuul müü- 
rile...” on tagasihüüdeline portreejutus- 
tus ,, Eesti filmimehest, kolleegist ja sõb- 
rast”. Vaataja saab Jüri Müüri tundma 
ja mäletama just läbi nende kolme vaa- 
tepunkti. Minu sisetunde järgi jäi see na- 
tuke liiga napiks, andes põhjust ridami- 
si tekkinud lisaküsimusteks, ja pakkus 


kino 91 


Koopia Eesti Riigiarhiivi fondist 


täiendavat mõtteainet. Film on sõbra- 


mehelik ja sellest tulenevalt intiimne. 
On tunda, et veel väga palju on jäänud 
kaadri taha, kuhugi retooriliste tasandi- 
te vahele. Öeldud intervjueeritavate pil- 
kude, žestide ja tonaalsete rõhuasetuste 
kaudu. Ma ei tunne nii hästi tausta, kui 
tahaksin, mõistmaks olulisi nüansse Jüri 
Müürist. Kas ongi vaja? Järeltulevate 
põlvede jaoks luuakse juba uued meta- 
tekstid. Kuna materjali on käsitletud 
professionaalselt, ausalt, intelligentselt 
ja südantliigutava talitsetud emotsio- 
naalsusega, siis ei ole siinkohal öeldu 
mõeldud mitte niivõrd kriitikana, kui- 

»Jüri — see mulk 
ehk mis tuul 
müürile...”. 
Eesti Komitee 
Lübeckis poolt 
5. juulil 1945 
välja antud 
dokumendi- 
sarnane paber 
lennuväe 
abiteenistuse 
mundris 

Jüri Müärile. 


võrd märgina, et see film elab pärast vii- 
maste kaadrite kustumist vaataja mälus 
jätkuvalt edasi. Jüri Müür igavikulisel 
põllul — lahingutandril, viljapeade kes- 
kel, nagu üks au välja teeninud Valhalla 
sõdur 5, taustaks kõlamas ,Üitsainus 
Mulgimaa” Nuia meeskoori esituses 
1974. aastast. See on au, mille pälvib ini- 
mene, kes on isiksust vihkaval ja läm- 
mataval ajastul jäänud iseendaks. Sõda 
jääb sõjaks. Sõda vaimsel tasandil pida- 
sid kõrbeisad oluliselt rängemaks ja ras- 
kemaks kui sõda füüsilisel tasandil. 
Küllap nemad juba teadsid, millest nad 
oma napi sulega kirjutasid. 


Peeter Ülevainu foto 


»Jüri — see mulk ehk mis tuul müürile... 


Lelle ja Türi vahel aprillis 1982 probleemfilmi , Künnimehe väsimus” võtetel. 


Filmi esimene osa algab aga tormiste 
metafooride ja montaaži introga. Laeva- 
huku kaadrid, räägitakse ,labidaga” 
löömisest, pisaratest, läbipekstud poi- 
sist. Jüri Müür ise ütleb Ollino rollis 
(Indrek”, 1975): , Ainult armunud, 
mitte hull”, ja põllul künnab vagu üksik 
traktor. Materjali esitus filmis järgib sa- 
mu printsiipe, mida kasutatakse, kirjel- 
dades Jüri Müüri tööd loovisiksusena 
— intensiivne, ärev, pealetungiv ja läbi- 
suruv, tühjust ja depressiooni tekitav. 
Viimast just sümbolite ja tekstisiseste 
seoste arendamise tulemusel. Pealegi 
raamib kõike nekroloogi topeltkodeeri- 
tus. Film mälestab Jüri Müüri, tema 
ema, isa, nii Saksa kui ka Vene poolel 
võidelnud eesti poisse ja mehi. Palub an- 


destust tehtud ülekohtu ja valu pärast. 
Avaldab austust põhimõttekindluse ja 
mulgiliku meelekindluse eest. Tunneb 
tänulikkust, et selline mees oli, elas, täi- 
tis oma missiooni ja elab oma töödes 
edasi tänases ja tulevases päevas. Lan- 
geb tühjusse, tajudes kaduvust ja kõige 
tühisust: ,,...mõlemad peod on tühjad, 
kõik on maha pudenenud ja laiali jaga- 
tud.” 


»Me räägime omaenese mälestus- 
test, võimendame ja parandame neid.” 
(Eric Hobsbawn)” 


Filmis avab autor Jüri Müüris ja tema 


loomingus peituva krestomaatilise kül- 
je. Jüri Müüri koguhulgalt ehk liiga na- 

Suletud ring”, 1983. Režissöör Peeter Urbla. 
Ain Lutsepp (Udin), Jüri Müür (politseiülem) ja Arvo Kukumägi (Holmberg). 


piks peetaval loomingul on täita roll 
meie kultuuri ,, pikaajalise” mälu säilita- 
misel. Vaatamata sellele, et meil kuju- 
neb ajas nende teoste ,,kasuliku õpetus- 
likkuse” suhtes tahtmatult välja oma- 
moodi võõristus, on nad kultuurise- 
miootilisteks tekstikogumiteks, mis ei 
lase meil unustada oma ,nime”?. Selli- 
seid tekste on vaja, et ei toimuks kvalita- 
tiivset tasalülitamist ja mitmekesisuse 
kadumist tänapäeva puritaanlikus kul- 
tuurikontekstis, kus domineerivad teh- 
nokraatliku kommunikatsioonikultuuri 
tekstid. Selle, nn kultuurisõdade ja üle- 
üldise intensiivse kreoliseerumise? aja- 
järgul omandavad Jüri Müüri tööd 
Põrgupõhja uus Vanapagan” (1964, 
koos Grigori Kromanoviga), , Kirjad 
Sõgedate külast” (1966) ja ,Inimesed 
sõdurisinelis” (1968) hoopis uue ja po- 
sitiivse tähenduse. Kui nad ei peata eest- 

luse kadumist, siis vähemalt ehk aeglus- 
tavad selle hääbumist. Tuletavad meile 
meelde vanemaid märke ja skeeme. On 
tunnismärgiks eestlasele. 

Siia juurde ootaks, et saaks taas vaa- 
data 1969. aasta juubelilaulupeo filmi 
»Leelo”*. Üheaegselt nii originaalver- 
sioon kui ka riiklikult , vägistatud” va- 
riant oleksid võrdlevate materjalidena 
hinnalised. Respekteerigem Enn Säde 
seisukohta, et see töö ,,...seisab Jüri 
Müüri dokumentaalfilmide reas kuida- 
gi eraldi” “ja jäi seega siinses filmis mai- 
nimata. Samas, kui filmis oli teadlik 
rõhk Jüri Müüri mulklusel, mulgi ise- 
loomul, ürgeestlusel ja eesti asja ajami- 
sel, siis laulupeofilmist vaikimine teki- 
tab üllatust ja hinges kripeldust. 

Eestlastel ei ole rahvusena veel sur- 
mamaitset suus. Kuigi ärksamad võik- 
sid juba tunda ja ehk tunnevadki, aga 


Mikk Raude foto 


võiks ka kõvemini rääkida. Kui oleks 
rohkem inimesi, kes annaksid enesele 
pragmaatiliselt aru eesti keele ja kultuu- 
ri elavana säilimise ja kasvamise (mitte 
vaid säilitamise) võimalikkusest lähima 
saja aasta jooksul, oldaks sunnitud 
muutma paljut ka ühiskondlikul tasan- 
dil. Tuleks kaineneda sellest müütide ja 
mängude mängimise pohmelusest. 
Vaadata otsa tegelikkusele. Jüri Müüri 
probleemfilmid ,,Võõras higi” (1973), 
»Künnimehe väsimus” (1982, koos Enn 
Sädega), ,Ka sõna on tegu” (1983) ja 
Heinaaeg” (1984, koos Enn Sädega) on 
praeguse seisuga ja praeguses olukorras 
otsekui metafoorsed käsitlused hetkel 
hariduspõllul toimuvast. Vaadates filmi 
monteeritud katkendeid Jüri Müüri vii- 
mastest töödest, mõistan, et just sellist, 
intelligentset, saksa Kinderstube'ga ja 
karmi elukooli läbinud põhimõttekind- 
lat aatelist ,südamevalukunstnikku” 
vajaks taas eriti praegune aeg. Konst- 
ruktiivsust ja argumenteeritust, mitte 
lahmimist ja ärategemist, otseütlemist 
ja tõsidust ning seega ka tõsiseltvõeta- 
vust, mitte roppust ja banaalset janti. 
Ehmatavaks Enn Säde dokumen- 
taalfilmi juures võibki osutuda see, et 
ta näitab meile meie olemist ja sekelda- 
mist enne ja pärast laulvat revolutsioo- 
ni, enne ja pärast Vene okupatsiooni. 
Vaatajatel seonduvad nähtuga omad 
mälestused ja kogemused. Me vaatame 
ja mõtestame Jüri Müüri isiksust läbi 
lähiajaloo prisma ning kui kaalume neid 
» pilte” kriitilise ja kaine pilguga, oma 
kogemustele tuginedes, siis miskipärast 
muutume ka meie napisõnaliseks ja 
tõsiseks. Liiga palju asju kombineerub 
vormistuselt ümber ja on sisuliselt taas 
korduses. Samas on näha, et kohanemis- 
võime globaliseeruvas maailmas võib 
meile maksta meie olemasolu kultuuri- 
na. Ühel, mitte väga kaugel ajahetkel 
katkeb pöördumatult meie side tradit- 
sioonidega ning laguneb rahvuslik üh- 
tekuuluvustunne. Ja neid, kes selle ohu 


reaalsust ei näe, seda vägisi nägema ka 
ei pane. Samas, kui palju meie seas üldse 
veel eestlasi on? Nii sõnalt kui meelelt, 
nii verelt kui usult? Kas ka see kõik pole 
juba olnud ja kordub? 

Siinkohal tuletagem meelde Vana- 
paganat kui ürgeestluse arhetüüpset 
figuuri. Jumalad sünnivad, kasvavad ja 
surevad, nii ka väiksemad tegelased. 
Vanapagan, keda traditsiooniliselt on 
kujutatud suurekasvulise ja pikatoime- 
lise loodushiiuna, kes elab perekonnaga 
koobastes ja muudes looduslikes peidu- 
kohtades, omandab siinses kontekstis 
põlise ja sügavalt uskliku eestlase ole- 
musliku portree karakterjooned, nagu 
need võisid olla enne usuvahetust, kat- 
ku ja Põhjasõda. Vanapagan on vana- 
usklik, kes ei pea suurt autoriteetidest 
ega progressist. Las Kaval-Ants möllab 
sarnaselt Faustiga oma , hea õnne” edu- 
filosoofia avantüristlikus ja amoraalses 
maailmas. Küll ka sellele lõpetus leitak- 
se. Ärevama sotsiaalse närviga , süda- 
mevalukunstnikud” rahva seast on 
Aisopose keelega''*sõnumitoojad. Kuid 
see on ka kogu õigus ja vägi, mis neile 
on antud, sest inimkond peab vastavalt 
talle antud otsustusvabadusele langeta- 
ma oma otsused ise ja vastutama ise 
oma sõnade, mõtete, tegude ja tegema- 
tajätmiste eest. 

Kui räägime südamest, siis harilikult 
mõtleme tunnetele ja afektidele. Algselt 
on südamel aga märksa sügavam ja 
laiem tähendus. Süda on inimese füüsi- 
lise ja vaimse olemise esmane organ. 
Süda on keha päike, on elu kese, on kõi- 
gi meie tegevuste ja püüdluste määrav 
printsiip. Ta hõlmab kõike seda, mis ku- 
jundab ja hoiab koos isiksust. Isiksust 
eristab teistest eneseteadvustamise os- 
kus ja sellest välja kiirgav müstiline vä- 
gi. Sageli on hinge ja südant samasta- 
tud, seepärast kujutatakse südant kaa- 
ludel kui viimse kohtu sümbolit. Mee- 
nub C. G. Jungi kuulus mõttevahetus in- 
diaanlase Ochwiay Bianoga (aastatel 

1924 —1925), kes väitis, et valged olevat 
hullud, kuna nad ütlevad, et mõtlevad 
peaga. Jungi pärimise peale, et millega 
mõtlevad siis nemad, osutas Biano oma 
südamele: , Meie mõtleme sellega.” 
Jung kirjutab: , Ma vajusin pikka mõ- 
tisklusse (...). See indiaanlane oli taba- 
nud meie nõrka kohta ja puudutanud 
midagi, mille suhtes me pimedad ole- 
tu Pällud 

Enn Säde töö annab taas võimaluse 
vaadata inimese saatust ja meie ühist 
lähiajalugu homogeensemana ning kan- 
nab pinna all neidsamu ideid ja print- 
siipe (A la efektiivsust, mitte efektsust), 
mis Jüri Müüri enese ja koostöös Enn 
Sädega tehtud dokumentaalfilmid. Jüri 
Müüri taolised jäävad siin maailmas 
alati sõltumatu vaimulaadi edasikand- 


jateks, jäämurdjateks ja seega ohvriteks. 
Ei ole tähtis, millisesse süsteemi inimene 
jumala tahtel sünnib, erakordsusega 
käib kaasas kannatus. 


Enn Säde intervjueerimas Kadi Müüri Kabala metskonnas Suure-Jaani lähistel, 
kus ta oli nelikümmend aastat tagasi Jüri Müüri ja Grigori Kromanovi mängufilmi 
»Põrgupõhja uus Vanapagan” (1964) juures helioperaator. 

Siia kunagi ehitatud Vanapagana talu maile tuli ta nüüd esimest korda pärast 
filmivõtteid. 


Ago Ruusi foto 

Kommentaarid ja osundused: 

1 Pealkiri viitab Margit-Mariann Koppeli 
välja toodud paralleelile Enn Säde doku- 
mentaali ja filmi , Mis juhtus Andres Lape- 
teusega?” vahel (1966, rež Grigori Kroma- 
nov) artiklist ,Jüri Müür — looja, ohver, 
messias, jäämurdja ja südamevalukunstnik”, 
» Kultuur ja Elu” 2004, nr 4. 

? Marek Tamm. Imeteod ristiusustamis- 
aegsel Liivi- ja Eestimaal (XII saj lõpp — XIII 
saj algus). Tallinna Linnaarhiivi Toimetised 
1996, nr 1. Peatükk: 1.1. Ajalooline semioo- 
tika ja imaginaarsed tekstid, Ik 8. 

3 , Aga nagu ütleb elutargalt Märt Müür, on 
elu nii palju rikas, vähemalt dokumentalis- 
tika puhul, et kui on ikka tugevad elufaktid 
taga, vaat siis ei aita mitte midagi. , Elu jääb 
eluks, kohitse või ära kohitse, kurat võ- 
taks!”.” Margit-Mariann Koppel, , Kultuur 
ja Elu” 2004, nr 4. 

* Interaktiivsus, kuuludes hetkel n-ö prestiiž- 
keeles kasutusel olevasse sõnavarasse, tähis- 
tab kujutavas kunstis seda, et vaataja loob 
teose oma osaluse kaudu, mille talle on teh- 
niliste vahenditega andnud teose (tinglikuks 
muutuv või varjuv) autor. , Vaataja” , käivi- 
tab” ,,teose” etteantud tehnoloogilistes tingi- 
mustes. Tegelikkuses on mõiste siiski laiema 
tähendusega. Tehnilisele kontekstile taanda- 
mine oleks ekslik ja tasalülitav. Interaktiiv- 
sus tähendab siiski suhtlemist ja mõlema- 
poolset mõjutamist. Oma olemuselt on kunst 
üleüldiselt interaktiivne — see on kunsti fe- 
nomeni alus (Lotman. Kultuur ja plahvatus). 
Kuna kunst on oma interaktiivsuse transt- 
sendentsel tasandil suures osas kaotanud, 
toimunud on vaimne pimedaks jäämine ja 
vaesustunud on inimese võime kujutlusta- 
da, siis asendab seda nüüd materiaalsete ob- 
jektidega interaktiivsesse kontakti astumine. 
5 Mototekst ,Jüri — see mulk ehk mis tuul 
müürile...” Tosa alguses. 

° Ja olengi ettevaatamatult libastunud Saksa 
sotsiaaldemokraatide kasutada olnud ger- 
maani mütoloogilisse ruumikeelde. 

7 Mototekst ,Jüri — see mulk ehk mis tuul 
müürile...” II osa alguses. 

$ Viide Haljand Udami artiklile , Unustada 
oma nimi?”. Loetud ja kirjutatud. Esseed 
raamatutest ja elust. , Eesti Entsüklopeedia- 
kirjastus”, Tallinn, 1998, Ik 8—14. (Esma- 
kordselt ilmunud: ,, Looming” 1989, nr 11.) 

*Kreoliseerumist kui kultuuri- 
dünaamika olulist aspekti ei saa vaadelda 


üksüheselt positiivse või negatiivsena. Olu- 
line on siinkohal selle globaalsus ja masside 
hõlmatus. Kreoliseerumine on vaid ajutine 
etapp üleminekul uuele spetsialiseerumi- 
sele. Kultuurisõja (Culture Wars) 
mõistet kasutades räägivad W. Strauss ja 
N. Howe ajajärgust 1984 — 2005, millele 
järgneb teadvusrevolutsioon (Consciousness 
Revolution), millele omakorda järgneb kriis 
aastal 2020 (Crisis of 2020). Aluseks on põlv- 
kondlikud protsessid angloameerika kul- 
tuuriruumis. Laiemasse kasutusse tuli ter- 
min]. D. Hunteri 1991 ilmunud teosest ,,Kul- 
tuurisõjad: Ameerika defineerimise võitlus”, 
kus ta kirjeldab äärmuslikke ümberstruktu- 
reerimisi, mis on muutnud Ameerika polii- 
tikat. Mõiste jäljendab saksakeelset mõistet 
Kulturkampf. Järeldused toetuvad analüüsile, 
mis vaatleb valuteemade (hot-button) kasvu 
(abort, relvakasutus, riigi ja kiriku seotus, 
privaatsus, homoseksuaalsus, tsensorlus) 
ning ameerika kultuuri jagunemist kaheks 
osapooleks, kusjuures otsustavaks ei kujune 
enam religioon või poliitilised veendumu- 
sed, vaid jagunetud on progressiivseteks 
(Progressivism) ja ortodoksseteks (Orthodo- 
xy). Onspekuleeritud teemal, et 11. septemb- 
ri 2001 sündmused olid uus Pearl Harbor, 
mis kuulutab kultuurilise ümberlülituse 
(culture shift) algust. 

19 Enn Säde. Mees üle müüri. , Postimees” 
8. 11999. 

http:/ /arhiiv2.postimees.ee:8080/ leht/99/ 
017/08/ kultuur/film.htm 

11 Jüri Müüri filmid teebki Märt Müüri sõ- 
nul eriliseks Müüri mulgilik isepäisus ja ürg- 
eestlus. Ning oskus, mida kolleeg Heli Speek 
kutsub ,, Aisopose keeleks”.” Margit-Mari- 
ann Koppel, ,, Kultuur ja Elu” 2004, nr 4. 

12 Curt Wilhelm Ceram. Esimene ameerikla- 
ne. Tõlkinud Jüri Selirand. , Valgus”, Tal- 
linn, 1978, 1k 136—137. 


* Juubelilaulupeo film , Leelo” taastatakse 
algsel kujul eeldatavasti sel aastal. Eesti Fil- 
mi Sihtasutus on andnud Enn Sädele luba- 
duse tööd rahaliselt toetada. (Toim.) 

KES VANA ASJA MEELDE TULETAB... 


ENN SÄDE 


TMKs 2004, nr 10 ilmus Aarne Rube- 
ni kummastava pealkirjaga lugu või 
”vabakäiguline” essee ,[roonilisi ääre- 
märkusi , Jätkusõja viimastele sõdurite- 
le””. Irooniaga pärjatud film on minu 
tehtud. Olen paar-kolm kuud keerelnud 
oma viimase filmi , Jüri — see mulk...” 
järelturbulentsis, sestap saab siinne kõ- 
vasti hilinenud kirjatükk saadetud alles 
nüüd. Käsi südamele — ei mina oska 
öelda, mis sellega pihta hakata, aga vä- 
hemalt saan ühest ebameeldivast asjast 
lahti... 

Laiav pealiskaudsus juba Rubeni 
sissejuhatuses paneb vähemasti kulme 
kergitama: ons see kammertooniks kõi- 
gele järgnevale? Ja ega ma eksigi — fil- 
mist on ju selles loos vaid paarküm- 
mend rida... (Kuuldavasti ei leidnud 
toimetaja paremat retsensenti ja seda 
tervelt kahe ja poole aasta jooksul pärast 
filmi esilinastust 9. mail 2002.) Aga ilm- 
selged faktivead tulnuks artiklis ikkagi 
korda sättida. 

Niisiis. 

Soomepoisteks hüütud eesti mehed 
ei siirdunud 1941. —1942. aastatel Soo- 
me, et sõdida Jätkusõjas Punaarmee, 
mitte Nõukogude armee vastu, nagu 
autoril. (Täna räägitakse Talvesõtta im- 
bunud käputäiest eestlastest ja seegi 
fakt on kahtluseuduga kaetud.) Suvel 
1941, kui sõda juba käis, polnud meestel 
mingit võimalust ja vajadustki põgene- 
da Vene mobilisatsiooni eest üle lahe 
Soome. Saksa pealetung oli kiire, peale- 
gi oli Vene piirivalve sõjaolukorras eriti 
valvas. Ma parem ei räägi kolme sõdiva 

osapoole (N Liit, Saksa ja Soome) miini- 
väljadest Soome lahel. Aga ka 1942. aas- 
tal ei läinud mehed massiliselt Soome 
— sakslasteloli rindel veel kõik suhteli- 
selt korras. Teatakse vaid mõnda üksi- 
kut seiklejat. Alles pärast sõjaõnne pöör- 
dumist 1943. aastal, kui sakslased kuu- 
lutavad välja Eesti meeste mobilisat- 
siooni, hakatakse sellest pääsemiseks 
Soome põgenema, ja üldse mitte tormis- 
tel augustiöödel. Minnakse juba märtsis 
1943, kui ööd lähevad valgemaks! Sama 
jätkub kevadsuvel 1944. 

Soomepoiss Sven ise ei põgene sõja 
algul põhjanaabrite juurde — ta läheb alles 
mais 1943. 

»Suslaprobleem” — täiesti teisejär- 
gulise seiga vahepealkirja ausse tõstmi- 
ne on liiast. Aga olgu — rääkigem siis 
asjast. Need kenad katteplaanid lumistest 
veduritest filmis Jukka Ahtiainen, Soome 
auruvedurite-ajaloo fanaatilisim asja- 
tundja. Tema isa oli terve elu Soome 
Raudtee kõrge ametimees. Mõlemad 
väidavad raudkindlalt, et moodsaid, kii- 
reid ja voolujoonelisi vedureidoli 1946. aas- 
ta paiku Soomes vaid paar tükki! Jutt 
siis Tampere ,Lokomos” ehitatud nn 
Ukko-Pekkast. Siseliinidel liikusid just 
säärased tagasihoidlikud tööloomad 
nagu meie filmis. Manööverveduriteks 
olid tõesti väiksemad ,suslad”, nagu 
heatahtlik vaataja ka meie filmis ehk 
märkab. [Meie filmi Soome-poolne as- 
jatundja ajaloodoktor Heikki Roiko- 
Jokela palub siinkohal vaadata minu 
valduses olevat 1951. aasta soome kroo- 
nikafilmi koopiat viimastest sõjavõla (?) 


katteks minevatest rongidest — ikka 
samad ,,meie” vedurid.] 

Rääkida Hans Kruusist kui Pariisi 
rahukonverentsi eksperdist Soome 
maksujõulisuse alal kontributsiooni 
maksmisel (300 miljonit kulddollarit) on 
puhtalt propagandistlik köietrikk. Vae- 
valt ettal 1946. aastal (rahuleping sõlmi- 
takse 10. veebruaril 1947) ülepea käes 
oli mingeidki arvandmeid verest tüh- 
jaks jooksnud Soome majanduse kohta. 
Veel Teherani konverentsil 1943 nõudis 
Stalin Soomelt 12 miljardit dollarit — 
täiesti laest võetud summa. Hiljemgi, 
Moskvas 27. märtsil 1944 nõuab Molo- 
tov Paasikivilt 600 miljonit dollarit. 
Alles Churchilli survel jääb see 300 mil- 
joni peale pidama. Pealegi keeldus Soo- 
me suvel 1947 Marshalli abist, aga toita- 
katta tuli oma põliselanike kõrval ka 
500 000 Karjala põgenikku pluss oma 
sõjainvaliidid. Nii etoptimistlikest meele- 
oludest Soomes pole selles seoses küll 
mõtet rääkida. 

Paasikivist räägivad Soome ajaloo- 
laste uuemad uurimused kui armetust 
kollaboratsionistist, vaata et Soome reet- 
jast rahuläbirääkimistel (vt Jukka Seppi- 
nen, ,Paasikiven aikakauteen”, 2001). 
Paasikivi polnud suuteline lõpetama 
inimeste väljasaatmist N Liitu. Veel 1953. 
aastal saadeti Venemaale, st otse Siberis- 
se näiteks ingerlasi. Ühtekokku andis 
Soome välja 57 000 ingerlast... Ja mis 
puutub autori väitesse, et Paasikivi lõpe- 
tas N Liidu sekkumise Soome siseasjadesse, 
siis paneb see muigama. Või ongi siin 
too pealkirjas lubatud iroonia? 

Konklusioon, maakeeli siis lõppjärel- 
dus. 

Meie filmi vanahärrad on vanad här- 
rad. Filmi üks seiklejatest, Heino Miki- 
ver on mõnda aega tagasi juba lahku- 
nud. Õpetaja Paul Saarel on metallist 
põlveproteesid, opereeritud peaaegu 
pimedaks jäänud silm, südamevaegu- 
sed. Ja... soliidne, kõike mäletav Sven Ise 
sai mitte kümme aastat, vaid 25+5. Ta 


istus neist ära kolmteist aastat ja mis eriti 
õudne — kaheksa aastat üksikkongis! 
Nii et pseudooptimistlik jauramine... 
võiksid uuesti kosja minna on tõepoolest 
kohatu. Palju välja antud soomepoisse 
Siberisse jäi — sellest on filmis juttu. 

Päris lõpus kaotab autor mõõdutun- 
de — ühte lausesse panna soomepoisid 
ja Kingissepp ning siis näppu viibutades 
ähvardada: valetab nagu nende sündmuste 
tunnistaja!? 

Niisiis, Aarne Ruben vaatab ühte 
konkreetset filmi, ajaloohuvilise kirja- 
mehena saab inspiratsiooni ja kirjutab 
kokku hulga ridu, millel etteantud tee- 
maga üpris habras side, kui üldse. Oleks 
ju kohatu siin osundada — aga minetea, 
ehk siiski? —, et meie film polnud lugu 
Soome lähiajaloost, nagu Rubeni kirja- 
tükist võiks ehk järeldada, vaid jutustus 
Soome eest sõdinud eestlastest soome- 
poiste dramaatilisest väljaandmisest 
vaenlasele. 

Ja pealkiri selle kõige juures paneb 
ikkagi õlgu kehitama. 


21. veebruaril 2005. aastal 

IDA JA PEREKOND 


ARVO PESTI 


» PEREKOND“. Režissöör, idee autor ja 
operaator Sulev Keedus, originaalmuusika: 
Riho Sibul, heli:Ivo Felt, heli kokkukirju- 
tus: Harmo Kallas (Aatomik Stuudiod), 
montaaž: Kaie-Ene Rääk, toimetaja Lauri 
Kärk, tõlge eesti keelde: Ave Alavainu, 
tiitrid ja kujundus: Kaija Kesa, produtsent 
Reet Sokmann. Beta SP/Digi Betacam, 58 
min, värviline ja mustvalge. O F-Seitse OU, 
2004. Esilinastus 13. oktoobril 2004. 


Ajastu, mil me elame, uusaja uusim 
osa, on sünnitanud vähemalt kaks radi- 
kaalset ühiskondlikku muutust. Üks tu- 
leneb informatsiooni liikumise tohutust 
kiirenemisest, ülemaailmsest võrgustu- 
misest, kus infobitid kihutavad silma- 
pilk ümber maailma ja tagasi, suvaline 
info saabub suvalisse punkti, ka info 
prügikastistumine, kui soovite. Teise 
suure muutuse keskpunktiks on pere- 
konna, vähem või rohkem puritaanliku 
institutsiooni lagunemine, selle sisu tei- 
senemine. Vabalt võib olla mitu naist 
või mitu meest, füüsiliselt terve paar 
võib soovitult jääda lastetuks, asi kaugel 
sellest, et elus peab abielus olema vaid 
kord. Ühiskond ei mõista uuenenud 
suhteid hukka. Järgmine kukesamm on 
juba õhus — samasooliste isikute pere- 
kondade loomine, laste lapsendamine 
nendesse peredesse ning kõik sellest 
tulenev — protsess küll krigiseb, kuid 
juba liigub. Need mõlemad uuendused 
on muutnud meie ühiskonda ning muu- 
davad ilmselt veelgi. 

Ka Sulev Keeduse värskes doku- 
mentaalfilmis , Perekond” näeme juba 

uuenenud suhteid, perekonda, kus 
keskpunktiks on tegus naine ning kõik 
tiirleb tema, mitte mehe ümber. 
Vaikselt ja sujuvalt eesti filmikunsti 
tippude hulka tõusnud Keedus on juba 
rahvusvaheliselt tunnustatud meister. 
Nii mängufilm ,Somnambuul” kui ka 
(vähemalt) režissööripoolse mänguta 
film ,, Perekond” on äratanud laiematki 
tähelepanu. Käsitletud teemad on huvi- 
tavad, teostus eeskujulik. 
Dokumentaalfilm oma suhteliselt lo- 
bedate reeglitega ei ole Keedusele mingi 
uudis. Seekordne — , Perekond” — on 
neist kindlasti parim. Ka nüüd ei sekku 
kaval autor isiklikult tegevusse, küllalt 
laisalt lastakse kaameral lihtsalt surise- 
da, vaevumata otsima peeni võttenurki 
ning tegemata osavat montaaži. Vastu- 
pidi, hulk minuteid peaaegu tunnipik- 
kusest filmist on täidetud filmi tegelaste 
lindistatud koduvideotega, mille kvali- 
teet on nagu ikka. Tänapäeva rahutule 
vaatajale, kes kasvanud üles Lääne när- 
viliste filmide najal, kus tormatakse ei 
tea kuhu ja ei tea miks, võib Keeduse 
laisk rahu igavgi tunduda. Ent sisu 
õigustab igati sellist lohakat vormi. See 
loob keskkonna, milles joonistub välja 
kodanik Ida ja teda ümbritsev perekond. 
Ida on tõeline peaaegu sajandi kest- 
nud nõukogude rahvastikupoliitika 
produkt. Pärapõrgus sündinud, elanud 
siin ja seal laial Nõukogudemaal, 1õ- 
puks maandunud Eestisse. Lapsed sa- 
muti juurteta, üks elab Riias, teine Pe- 
terburis. Ida töökohtki on sümboolne, 
Tallinna — Moskva rongi brigadir. Elu 


Perekond”, 
2004. 
Režissöör 
Sulev Keedus. 
Filmi 
peategelane Ida, | 
Tallinna — 
Moskva rongi 
brigadir. 


Perekond”. 
Ida mees 
Fjodor 
Vassiljevitš. 


ikka ratastel. Mees sõjaväelane, nüüd 
muidugi erus. Kuid mehega koos nad 
ilmselt ei ela. Film on eelkõige Idast, tõe- 
lisest (naisjisiksusest, tema elust ja ar- 
mastusest ning lõpetuseks ka elust pä- 
rast Ida surma. Kuid kindlasti pole tegu 
feministiga — Ida on lihtsalt tugev isik- 
sus. Ida perekonnast saame osa ikka eel- 
kõige tema enese kaudu; Ida on filmi 


a ja 0, Sampo sammas. 

Hoolimata sellest, et Ida kaamera ees 
sageli eputab, käib jutt ikka tõsistest 
asjadest. Veel näeme ja kuuleme tütreid, 
kuid meest, abikaasat, näidatakse um- 
bes sama palju kui pere koera. Kumbagi 
kuuleme vaid koduvideo kaudu. Ida 
oma tugeva ja vitaalse isiksusega hoiab 
ülal kogu filmi. Tegevust ju filmis pea- 

aegu ei olegi. Kogu film jutustatakse. 
Põhiliseks rääkijaks on Ida ise, kuid 
kuulda ja näha saab ka tütreid. Enamas- 
ti käib aga jutt Idast. 

Millest Ida siis jutustab? Eelkõige 
tunnetest, armastuse tähtsusest ja ar- 
mastuse vajalikkusest, kuid ka selle vä- 
hesusest. Napilt on Ida elult armastust 
saanud. 

Perekond”. 
Ida vanem tütar 
Nataša. 


Perekond”. 
Ida noorem tütar 
Larissa. 


Ehedad on jutustused nõukogude te- 
gelikkusest; palju sai rännatud, palju ka 
raskusi näha. Nõukogude olme oli Ida 
eluajaks saavutanud vähemalt Vene- 
maa kolkas oma apogee. Kuna mees oli 
sõjaväelane, oli sundus elada kaugel ja 
külmas põhjas. Seal sündis ka esimene 
laps — selle sünni kirjeldus on filmi 
emotsionaalselt üks tugevamaid kohti. 


Perekond”. 
Tütred Nataša ja 
Larissa lastena. 


Mees oli Idal hea ja peret hoidev, kuid 
tal ei jätkunud Ida jaoks piisavalt armas- 
tust. Ning kui siia lisada tütre sõnad 
ema iseloomu kohta (,allumatu, tõrges, 
tujukas”), siis pole ime, et Ida mehega 
mitte kõige paremini läbi ei saanud. 

Ida oli tõeline nõukogude naine; ol- 
les tegelik perekonnapea, ei jäänud ta 
hätta millegi ees. Kogu armastus suu- 
nati tütardele, kellest noorem, Riias elav 
raske lapsepõlvega Larissa, peenema 
nimega Lora, näis paras tulehark. 
Perekonna” kaamera jälgib Lorat kit- 
šilikus korteris, geiklubis, oma debüüt- 
maalinäituse avamisel jm. Lora pidevalt 
itsitab. Tema kunstnikuvõimed näivad 
mitte küll kõige kõrgemal tasemel ole- 
vat, kuid avamispeol kostnud Lora lobi- 
töö on igati Ida võsu vääriline. 

Ida tütarde jutud laiska kaamerasse 
päädivad alati juttudega emast; seda nii 
Ida eluajal kui ka pärast tema surma. 
Ida nimelt sureb enne filmi lõppu kop- 
supõletikku. Suremist ega matuseid ei 
näidata. Kogu film on ju jutustus. 

Perekonda” on ilmselt kaua filmi- 
tud. Ka ilma peategelase surmata oleks 
film vaatajaid väärt olnud, kuid loomu- 


likult annab see kurb sündmus loole 


jõudu juurde. Sümboolne on, et mõle- 
mad Ida tütred sünnitavad varsti pärast 
ema surma. Perekond jätkub. Lora lau- 
latatakse ka kiriklikult. Ida on eelnevalt 
pikalt arutlenud abielurituaali tähtsuse 
üle naise jaoks ning selle üle, kui üks- 
kõikse kerglusega mehed sellesse suh- 
tuvad. Lora uhke laulatus peaks seda 
siis kompenseerima. Isa Fedjaga samas- 
tatakse kogu maailma mehi, ega Idal 
neid vist rohkem olnudki. 

Filmi lõpus vaatab isa Fedja pärast 
Ida surma amatöörfilmi oma isepäisest 
abikaasast. Nahaalne kaamera jälgib pi- 
kalt Fedja väljendusrikast nägu. Tema 
jaoks on Ida endiselt alles. Vaikne rahu- 
lik armastus, millest Idale jäi ikka vä- 
heks, voogab edasi. 

Vapra Ida tugev iseloom on lumma- 
valt ligitõmbav. Sulev Keedusel on ikka 
ja alati õnnestunult leitud näitlejad. 
Valitud leebe laad näitab režissööri 
teravat silma. Ja lõpuks on ,, Perekond” 
peale kõike muud ka esimene korralik 
filmidokument kohalike lihtsate vene- 
laste elust. 

FILMIDRAAMATEHNIKA VIII 


OLEV REMSU 


(Algus TMK 2004, nr 2, 7, 8/9, 10, 11 ja 2005, nr 1 ja 2) 


6. Jutustamine ja jutustaja 

Hoolimata draama uusvormide, 
häppeningide ning video- ja arvuti- 
kunsti rafineeritud trikkidest, ei ole 
draama põhimõtted ja tema väljendus- 
vahendid suurt muutunud. Audiovi- 
suaalne draamalugu peab endiselt vas- 
tama kolmele kriteeriumile: peab olema 
omatähenduslik, informatiivne ja kom- 
munikatiivne (Bacon 1, Ik 38). Omatä- 
henduslik ongi siin lugu kogu oma sisu- 
kusega, selle oleme loodetavasti selgeks 
saanud, lugu peab koosnema meile 
mõistetavatest märkidest (olema jutus- 
tus/ narratiiv, seega informatiivne), loo 
edastab meile aga jutustaja, kes oleks 
nagu vahemees loo ja vaataja vahel. 
Jutustaja on ilmtingimata alati olemas, 
iseasi, kas me teda märkame või mitte. 
Harilikult on filmides jutustajaks kõik- 
võimas autor-jumal ning lugu jutusta- 
taksegi meile nimelt kolmandas isikus 
ning vaataja ei pane seda tähelegi, see 
on niivõrd loomulik. 

Film ei saa endale lubada harilikult 
luksust jutustada lugu mitmest punktist 
korraga, film jutustab (!) kõiketeadja 
kolmanda isiku vaatevinklist (Bacon 2, 
Ik 44), kelleks ongi maskeerunud autor- 
jumal. 

Kõigil on kindlasti meeles viimasel 
PÖFFil loorbereid lõiganud Guka Oma- 
rova ,,Skiso” (Šiza, 2004, sts Guka Oma- 
rova ja Sergei Bodrov) ja Kim Ki-duki 
» Lühi maja” (Bin-jip, 2004, sts Kim Ki- 
duk). Meil ei tekkinud neid filme vaa- 
dates kordagi küsimust, kes on jutusta- 

ja, veel vähem, kuidas tema või siis 
autor seda kõike teab, kus parajasti min- 
gi tegelane viibib, mida ta teeb või mõt- 
leb? Autor on suur jumal, ilma temata 
ei liigu teoses juuksekarvgi, jumalalt ei 
küsita, kuidas sa seda tead. 

Ometi ei pruugi see alati nii olla. 
Eesti keelde on tõlgitud Ken Kesey ro- 
maan ,,Lendas üle käopesa”, meil on 
Dale Wassermani samanimeline näi- 
dend ning videopoodidest võib õnneks 
leida isegi eestikeelsete subtiitritega 
Milos Formani filmi. 

Nii romaanis kui näidendis justkui 
edastab meile selle vapustava loo jutus- 
taja, kelleks on pealik Bromden. Ja krii- 
tiline lugeja võib eriti romaani puhul kü- 
sida — kuidas sa seda kõike tead, ise in- 
diaanlane? Romaanis ongi Bromden teh- 
tud keskharidusega poisiks, mis minu 
meelest on pisike karakteriaps ja hästi 
tema juurde ei sobi. Ent ilma hariduseta 
ei saaks ta nii tarku mõtteid mõlgutada! 
Film jõuab meieni filmipäraselt autori- 
jumala jutustatuna, filmi vaadates meil 
selliseid ega teisi kahtlusi ei teki, kuna 
autor-jumal peabki kõike teadma. 

Paljude filmide autorid siiski ei hooli 
ühest punktist jutustamise kohustusest, 
hääli võib olla üsna mitu. 

Robert Zemeckise ,,Forrest Gum- 
pis” (1994, sts Eric Roth) on jutustajaks 
peategelane Forrest Gump, kes jutustab 
meile etappide kaupa oma elulugu, juh- 
tumid on reas nagu pärlid kees, aga nad 
on omavahel üsna lõdvalt seotud — 
autor(id) on vajanud jutustajat sõlmija 


funktsioonis, just tema liidab loo ter- 
vikuks. 

Forrest saab vanemaks ning juhtu- 
mid tema elus muutuvad aina vähem 
usutavaks (kohtumine presidendiga, 
osavõtt Vietnami sõjast, hiigelsaavu- 
tused spordis), ent seda rohkem kütkes- 
tavaks, ning struktuuri poolest on kõik 
lihtne ja selge, lugu areneb edasi sirgjoo- 
neliselt ja vertikaalselt. Tunneme kaasa 
invaliidile, meid haarab meeleülendus, 
kui jalutust saab jooksja (Forrest on jalu- 
tu jooksja), kui armastus ravib intelli- 
gentsuspuudulikkust põdeva noorme- 
he kohanemisvõimeliseks (Forrest on 
madala IOga tark-rumal). Küsime, mitu 
jutustajat on ,,Forrest Gumpis”? Kaks, 
sest ega autor-jumal sellegipoolest ei 
puudu, Forrest Gump bussipeatuse pin- 
gil jutustajana on tõstetud autori vari- 
tegelaseks. Kui aga autor loob jutustajat, 
peab ta arvestama, et jutustaja-tegelane 
ei saa olla kõiketeadja-jumal, ta peab 
olema inimesestatud tegelane, seega ka- 
rakteripärane. Ken Kesey romaanis oli 
indiaanipealik Bromdenile antud kesk- 
haridus, et ta võiks särada oma analüü- 
sivõimet demonstreerides, filmis seda 
vaja ei läinud. Sam Mendesi , Tabama- 
tu ilu” (American Beauty, 1999, sts Alan 
Ball) on tehtud samuti klassikalises ju- 
tustamisvormis, filmi algul pöördub 
peategelane Lester lihtsalt vaatajate 
poole: , Tere, mina olen Lester, tema on 
minu naine, tema on tütar, see on minu 
tänav, nemad on naabrid.” 

Jutustaja on eepiline element dra- 
maatikas, jutustajale on lubatud pisut 
rohkem seletamist, hea kunst peaks 
ainult kujutama. Jutustaja teatab meile 
ülehüpetest teose seesmises ajakangas, 
võib anda tegelasele paari lausega ka- 
rakteri. 

Dramaatika jutustab üldiselt olevi- 
kus, seega jutustaja kasutamine lubab te- 
gevustiku viia üsna lihtsalt minevikku (ja 
mõnikord tulevikkugi), mis on omane pi- 
gem proosale kui filmile või näidendile. 


Stanley Kubricku ,Kellavärgiga 
apelsinis” (A Clockwork Orange, 1971, sts 
Stanley Kubrick) võtab jutustaja, pea- 
tegelane Alex, endale isegi teiste tege- 
laste tutvustamise. Kubricku ,,Lolitas” 
(1962, sts Vladimir Nabokov) astub ju- 
tustaja sisse täiesti ootamatult, pärast 
Lolita laagrisse sõitu ja pärast Charlotte 
Haze'i armukirja kirjanik Humbert 
Humbertile. Kusjuures üleminek Hum- 
bert Humberti sisemonoloogist jutusta- 
jahäälele on järsk, mina-vorm muutub 
äkki tema-vormiks ning hakkab seleta- 
ma. 

Tihti moodustab jutustaja teoses raa- 
mi, tavaliselt on jutustajaks protagonist, 
ent Milos Formani ,, Amadeuses” (1984, 
sts Peter Schaffer) on raamjutustajaks 
antagonist Salieri, kelle autor on seega 
pannud ennast karakteriseerima ning 
andnud talle nagu võimaluse pesta end 
väheke puhtaks Mozarti hukutamise 
patust. 

Mõnikord võimegi jutustaja olemas- 
olu puhul märgata autoripositsioonide 
eri variantide dialoogi — selge, et Men- 
des ei saa , Tabamatus ilus” heaks kiita 
sellesama jutustaja (peategelase Lesteri) 
silmaviskamist tütre kooliõele, ahvatle- 
vale piigale Angelale, kelle armastust ja- 
nunev hing on meeletult tühi. Ent kui 
film oleks ilma jutustajata, oleks see pal- 
jastanud üksnes võltsi silmakirjalikkust, 
mis valitseb ülesmukitu võõba varjus. 
Jutustaja vahendusel aga tõusevad väär- 
tuseks ka Ameerika ilusad äärelinnad, 
kus roosiaiad õitsevad ümber mugava 
maja, kus lipuvarras kõrgub täpselt pü- 
gatud muruga platsil; kus toimuvad 
õdusad perekondlikud õhtusöögid ja 
külas käivad sõbralikud naabrid. Täp- 
selt samuti oleks Salieri olnud (kui talle 
poleks antud jutustaja funktsiooni) tühi- 
ne slikerdaja, kes ei oleks millegagi ära 
teeninud antagonisti staatust Mozarti 
vastu. Vaid jutustamistehnilise võttega 
on protagonist ja antagonist kaalukuselt 
enam-vähem võrdseks muudetud, mui- 

du tunduks ju üks õukonnaintrigant 
geeniuse kõrval üsna pisike. 

Pavel Lungini ,,Oligarhis” (2002, sts 
Aleksandr Borodjanski, Juli Dubov ja 
Pavel Lungin) on jutustajaks üks vähe- 
tähtis tegelane, pisimafiooso, kellele 
autor on andnud kõrvaltvaataja-autori 
kujundi — vaadake, seal ma olin, selle- 
pärast ma neist asjadest tean ja võin ju- 
tustada. Kui hakkame püsitegelasi kä- 
sitlema, siis näeme, et paljudes draama- 
teostes on tunnistaja, too suller seal täi- 
dabki tunnistaja kohta. 

Andrei Tarkovski ,,Peeglis” (Zerka- 
lo, 1975, sts Aleksandr Mišarin ja And- 
rei Tarkovski) saame kohe algustiitri- 
test teada, et jutustaja on autor (kuigi 
seda teksti loeb loomulikult näitleja), 
sellega antakse mõista, et lugu on rõhu- 
tatult autobiograafiline, seda enam, et 
loetakse Andrei Tarkovski isa Arseni 
Tarkovski luulet, ja ka isast on filmis 
juttu. Alain Resnais” filmis , Hiroshima, 
mu arm” (Hiroshima mon amour, 1959, 
sts Marguerite Duras) on autorid loo- 
nud koguni kaks jutustajat — armuva- 
hekorras ja dialoogi pidavad tema ja te- 
make, jaapanlane ja prantslanna, kes 
minevikku meenutavad. 

Jutustaja on orienteeritud otse vaata- 
jale, ta võib lahata tegelaste sisetund- 
musi, mida filmikeeles on üsna keeru- 
line teha. 

Toome kõige lihtsama näite. Mitmes 
dramaturgiaõpikus on kirjas, et stsena- 
rist ei tohiks panna mõnda tegelast pu- 
nastama. Esiteks võib filmilint lõken- 
dust mitte fikseerida, teiseks ei ole see 
eriti tahtele alluv reaktsioon ning näit- 
leja grimeerimine torkaks vaatajale sil- 
ma. Ent jutustaja olemasolul on see 
lihtne, ta ütleb ainult, et see või teine te- 
gelane parajasti punastab, kusjuures too 
tegelane võib ekraanil olla seljaga vaa- 
taja poole. 

Jutustaja olemasolu võimaldab lisa- 
da abstraktset temaatikat, mille väljen- 
damine audiovisuaalses keeles on mui- 

du omaette number, kuna tegelaste pik- 
kade monoloogide jälgimine, mida me 
kuuleme näiteks Andrei Tarkovski 
»Stalkeris” (Stalker, 1980, sts Arkadi ja 
Boriss Strugatski) ja , Matrixis” (The 
Matrix, 1999, sts ja rež Andy ja Larry 
Wachowski), käib mõnele vaatajakate- 
gooriale kaugelt üle jõu. 

Jutustajaid on üldse kahte liiki, es- 
malt jutustaja-tegelane, keda me ekraa- 
nil näeme, ja teiseks kehatu-nähtamatu 
jutustaja, kellelt kuuleme ainult häält 
(mis sarnaneb mõneti diktoritekstiga 
dokumentaalfilmides), kes aga ikkagi ei 
ole autor ise, vaid autori mask. 

Kui jutustajaks on tegelane, siis 
peaks ta olema rohkem kujutaja kui se- 
letaja. Näiteks on Lester ja Salieri kuju- 
tajad, Orson Wellesi , Kodanik Kane'i” 
(Citizen Kane, 1941, sts Herman J. Man- 
kiewicz ja Orson Welles) diktor-jutus- 
taja on peaaegu ainult seletaja, Lars von 
Trieri , Dogville'i” (2003, sts Lars von 
Trier) diktor-jutustaja on võrdselt nii 
seletaja kui kujutaja. 

Võtame von Trieri ühelt poolt välja- 
kutsuvalt teatripärase ja teisalt eepilise 
» Dogville'i”, püüame mõistatada, miks 
tal on vaja läinud selja pööramist üldi- 
selt omaks võetud jutustamistehnikale? 

Minu arvates on von Trier püüdnud 
lüüa kolme kärbest korraga — ühenda- 
da oma filmis proosa-, teatri- ja filmikeel 
— ja kehatu-nähtamatu jutustaja täidab 
verbaalkeele edastaja kohta. Nõnda on 
von Trier liikunud sünkreetilise kunsti 
poole, mida tehti kunagi ammu-ammu, 
siis, kui suured žanrid (muusika, kirjan- 
dus, koreograafia, kujutav kunst jne) 
olid veel eristumata. Tänase päeva draa- 
ma uusvormid, häppeningid, video- ja 
arvutikunst, taotlevad üldiselt sedasa- 
ma, ühendavad erinevaid kunstiliike. 
»Dogville'i” kehatu-nähtamatu jutusta- 
ja filosofeerib, temalt kuuleme (loeme 
subtiitritest) isegi looduskirjeldusi, ta 
portreteerib tegelasi, ta teab nende mi- 
nevikku, samuti seda, mis toimub tege- 


laste hinges — sinna teatavasti kaamera 
ei ulatu. Jutustaja liigsõnalisuse tõttu 
domineerib selles audiovisuaalses teo- 
ses audio visuaalse üle, kusjuures need 
kaks tekstiväljendust on omavahel veel 
nagu dialoogi pandud. 

Kui hollywoodlikud jutustamisteh- 
nikad peavad vaatajat veenma tegevus- 
tiku usutavuses, kujutavad tegelikkust 
matkides ,,seda asja”, mis siis kasvata- 
takse ,, millekski muuks” (metafooriks, 
see on kunstiks), siis von Trieri teatraal- 
ne tinglikkus loobki ainult metafoori, 
«millegi muu”, jätab , selle asja”, see on 
tegelikkuse jäljendamise, kõrvale. 

Kui Resnais' filmis , Hiroshima, mu 
arm” on autor(id) vastandanud kaks- 
kolm jutustajat [temake, tema, kolman- 
dana on autor(id) sõna andnud nii-öel- 
da objektiivsele ajaloole, kuna doku- 
mentaalkaadreid tuumaplahvatusest ja 
selle tagajärjest võib veel pidada raud- 
selt kolmandaks nähtavaks jutustajaks, 
pealegi ei kattu dokumentaalne pildiri- 
da autorihäälega sada protsenti], siis 
von Trieri , Dogville'i” jutustamisviisis 
on vastandatud kolm märgisüsteemi: 
teatri-, proosa- ja filmikeel. 

» Dogville'il” on mõningaid sarnasu- 
si Akira Kurosawa filmiga ,,Sõdalase 
vari” (1980, sts Akira Kurosawa ja 
Masato Ide; tihti jäetakse pealkiri tõlki- 
mata, see on jaapani keeles , Kagemus- 
ha”); mõlemad on peatükitatud kompo- 
sitsiooniüksusteks, otsekui näidendi 
vaatusteks tummtfilmilike vahetiitrite- 
ga, mõlema puhul on kasutusel jutustaja 
äärmiselt pikad ja filmipäratud kom- 
mentaarid. Ent kui ,, Dogville'is” on ke- 
hatu-nähtamatu jutustaja väljendusva- 
hendiks veidigi temale endale karakterit 
andev hääl, siis ,Sõdalase varjus” on 
samasuguse jutustaja väljendusvahen- 
diks kirjalik tekst ekraanil, kust me saa- 
me tohutul hulga infot keskaegse Jaa- 
pani olude kohta, loeme lakkamatutest 
kodusõdadest, püüame meelde jätta la- 
hingute toimumise aega ja nende stra- 


teegilist tähtsust, seejuures need vahe- 
tiitrid ise justkui tiriksid tegevustikku 
edasi (enam-vähem täpselt sama võte 
on ,Dogville'iski”), just need ütlevad 
meile, kui palju aastaid on möödunud 
eelmisest sõjast, mida vaatasime varase- 
mas episoodis. 

Verbaalse ja pildilise jutustamise 
kokkupõrge peaks tekitama ületama- 
tuid pingeid (Lacey, 1k 116). 

Kas tekitab? Minul hakkas üsna igav. 
Oleks veel, et peatükkide ees on ekraa- 
nil loengut pidamas lektor — kõne on 
siiski tunduvalt filmilikum nähtus kui 
kirjutatud tekst! Filmikunsti eesmärk on 
audiovisuaalsete kujundite mõjul vaata- 
jas emotsioonide tekitamine, mitte vaa- 
taja eruditsiooni rikastamine. 

Ligi kolmetunnist , Dogville'i” vaa- 
dates nihelesin toolil ja viskasin pilgu 
ühtelugu kellale. Tekstilised vahetiitrid 
loovad nii von Trieril kui Kurosawal ju- 
tustamise kompositsioonirütmi, peale 
selle vastanduvad episoodid tänu vahe- 
tiitritele tõepoolest kontrastselt; ehk te- 
kitavad mõnele vaatajale pinget ka eri 
keeled — vahetiitrile eelneb audiovi- 
suaalne märgisüsteem, vahetiiter ise on 
kirjapildis ja verbaalses märgisüsteemis, 
edasi tuleb jälle audiovisuaalne märgi- 
süsteem. 

Kui te verbaalsuse osatähtsust (olgu 
kirjalikku või suulist) ehk liiga suureks 
põlgate, siis on teil vist õigus. Aga kui 
te nüüd ütlete, et loete parema meelega 
raamatut või kuulate raadiot, et sealt 
verbaalkeeles infot saada, siis ütlen mi- 
na, ette ei loe mitte kunagi mitte ühtegi 
raamatut Jaapani keskaja kohta. Kuro- 
sawa tahab meile jutustada Jaapani dra- 
maatilist ajalugu, ta teeb seda lahingu- 
sündmusi näidates. 

Sõjad on filmidramaturgias sünd- 
mused (ja mitte tegevus), kuna nende 
kulg ei sõltu tegelaste tahtmisest ja ka- 
rakteritest, sündmused panevad kõrge- 
ma võimu vääramatul jõul tegutsema 
hoopiski tegelased, kes siis Kurosawal 

oma valikutes lähtuvad kas aukoodek- 
sist ja ustavusest oma pealikule või 
osutuvad reetureiks. 

Kurosawa jutustamisviisi aktseptee- 
ritakse kui täiesti kõrvalseisvat filmi- 
kunsti rahvusvahelisest peajoonest 
(Lehman ja Luhr, Ik 7). Von Trier tahab 
meile jutustada igavesest kurjusest 
inimhinges ning laseb seda teha sõnutsi 
autorihäälega nähtamatul jutustajal. 
Muide, ka meespeategelase Tomi mo- 
noloogid kujunevad tihti nõnda pikaks, 
et tema jutt võtab paralleeljutustaja 
funktsiooni. Nõnda võime ,,Dogville'i” 
kõrvutada filmiga , Hiroshima, mu 
arm”. 

Niisiis, kui autor peab vajalikuks an- 
da meile tavapärasemast rohkem fakti- 
list informatsiooni või soovib valgusta- 
da tegelaste siseuuringul abstraktseid 
moraaliküsimusi (mis on rohkem artik- 
lite või ilukirjandusliku proosa pärus- 
maa), tuuakse mängu selline eepiline 
element nagu jutustaja, mis justkui 
muuseas seob filmikunsti põliste jutus- 
tamistraditsioonidega, mida naudime 
Giovanni Boccaccio , Dekameroni” või 
siis ,suurimat lugu, mis kunagi on ju- 
tustatud”, ,1001 ööd” lugedes. 

Lugu vahendatakse meile kahel 
moel, esmalt tegevustikuga ja teiseks 
dialoogis, tegelaste otsese kõnena, 
kusjuures filmidramaturgia eelistab 
tegevuskeelt verbaalsele keelele. 

Eespool olemegi vaadanud filme, 
kus lugu ja jutustatav lugu kokku lan- 
gevad, mõnel juhul oli autor loonud ju- 
tustaja-kujundi, teisel puhul mitte. 

Autori esmakohuseks ongi luua lu- 
gu meile arusaadavates märkides, vali- 
da jutustamisviis (kas jutustada ise või 
usaldada” see funktsioon kellelegi tei- 
sele), mille kaudu toimub siis loo sü- 
žeestamine ehk komponeerimine, mille- 
ga omakorda pannakse paika tegevus- 
tik ja sündmustik ning tegevustiku enne- 
nüüd-pärast ahel, kusjuures hollywood- 
lik jutustamisviis eelistab publikut küt- 

kestada tegevustiku kronoloogilise kul- 
gemisega, põhjuse-tagajärje ahela kehti- 
misega episoodide vahel ja igas episoo- 
dis (Gulino, Ik 80), mida me näeme kõi- 
ge ehtsamalt ,,Skisos” ja , Tühjas majas”, 
ent samuti , Dogville'is” ja , Kagemus- 
has”, olid nad siis ükskõik kui pöörased 
ja hollywoodi-kauged. 

Ent kas me elus märkame alati põh- 
just enne tagajärge? Kas elus toimivad 
juhtumid alati kronoloogilises järje- 
korras? 

Toome kõige lihtsama näite. Koju 
jõudnud, avastate, et olete ära kaotanud 
rahakoti (tagajärg), te hakkate pingsalt 
mälus sorima (otsima põhjust), kus, ku- 
nas ja kuidas see võis juhtuda? Ja kohe 
kindlasti ei tule kohad, kus te käisite ja 
kus rahakoti välja võtsite, teile meelde 
kronoloogilises järjekorras, korrapära- 
ses enne-nüüd-pärast ketis. 

Draamakunst on kilbile tõstnud Pla- 
toni ja Aristotelese poolt propageeritud 
mimeetilisuse, mille Cicero on elegant- 
selt kokku võtnud sententsis , Draama 
on elu koopia, kommete peegel, tõe ka- 
jastus”. (Nicoll, Ik 183). 

Aga kasinimese mõtteassotsiatsioo- 
ne ei tohi siis kopeerida? Oleks ju nende 
matkimine veel sügavam tõe kajastus? 

Tihti kõigi aegade parimaks filmiks 
kroonitud , Kodanik Kane” algab Kane'i 
surmaga. Surm on kindlasti tagajärg, 
nõnda näeme filmis tema elu nii-öelda 
tagasivaadetes (flashback), otsitakse 
põhjust, miks ja mis moel kuhjas aja- 
lehemagnaat endale kokku nii tohutu ja 
mõttetu varanduse. Niisiis näeme ek- 
raanil tagajärge enne põhjust, ,nüüd” 
on.enne ,,ennet”. (Üks tegevusliin filmis 
areneb siiski kronoloogiliselt ja kausaal- 
selt — Kane'i surma eel suust libisenud 
segane sõnake annab põhjust otsida, mi- 
da see tähendab, nii et tegevustik ede- 
neb ka surmast edasi, mitte ainult tagasi.) 

Kes juhatab selles filmis vägesid, kes 
on süžeestanud 100? Näiliselt teeb seda 
diktor-jutustaja, kes suunab meid uue 


peatüki juurde Kane'i elus, puistab fakte 
ja daatumeid, et vaatajat kurssi viia se- 
gaste asjadega, rajab ajalis-ruumilised 
koordinaadid, annab sõnutsi tegelastele 
isegi rohkem karakterit, kui seda teevad 
tegelased ise oma tegevuse ja dialoogiga. 

Kahtlemata juurdlesid miljonid 
ameeriklased William Randolph Hears- 
ti (kes on Kane'i prototüüp) surma järel 
ajalehemagnaadi pööraselt tobeda elu 
kallal, nõnda et diktor-jutustaja vaid ka- 
jastab hääleks materialiseerunud viisil 
ameeriklaste mõtteid, Orson Welles on 
cicerolikult olnud nii elu koopia kui 
kommete peegel. (Tõsi, film valmis 1941 
ja Hearst suri 1951, asjaolu, et Hearst ,ei 
ole veel surnud”, päästis Wellesi laima- 
missüüdistustest pikkades kohtuprot- 
sessides, ent ei ole kahandanud tõe ka- 
jastust filmis.) 

Viimastel aastakümnetel on filmi- 
ajakirjanike hääletatud nn fop 10 ja top 
100 eesotsas ikka suveräänselt seisnud 
seesama ,,Kodanik Kane”, film on kuu- 
lutatud kõigi aegade parimaks filmiks. 

Kõigi aegade parim sportlane ei ole 
teada, kõigi aegade parim film, olge lah- 
ke! Mulle isiklikult ei meeldi , Kodanik 
Kane'ist” õhkuv ülespuhutud paatos 
põrmugi, Kane ei ole karakter, vaid stili- 
seeritud kujund (Cardullo, Ik 181). Nee- 
tud kapitalist! Mullegi ei meeldi kapi- 
talism, ent mina paljastaksin kapitalisti- 
de ahnust seestpoolt, mitte väljastpoolt 
näpuga näidates. Ent minu maitsest 
hoolimata vaatame filmi ära, tahaksin 
uskuda, et teie hinnang klapib paremini 
maailmas kehtivate väärtussuundu- 
mustega. 

Ja nii olemegi jõudnud järgmise tee- 
mani, mille sisuks on , Mässud loo 
struktuuri vastu”. 


(Järgneb) 

Eesti kultuuriloos ei ole palju neid 
peatükke, mille valgus kanduks üle 
oma aja. Filmil pole nendes lühikestes 
episoodides siiani veel suuremat sõna- 
õigust olnud. 

Hala kohaliku filminduse raskest 
arenguvalust ei jaksa tegelikult enam 
jätkata. Seda kõike on juba mustmiljon 
korda räägitud. Ehkki kodumaised 
kinoelamused ärgitavad veel suhteliselt 
tihti kriitikale, on väikest lootust olu- 
korra paranemisele. Siinne kaheksa 
filmiga DVD, mis on TMK 2005, nr 3 
vahel, on põgus pilguheit meie kino uue 
põlvkonna talendile ja potentsiaalile. 

Noorte tegijate puhul tekib esime- 
sena küsimus, miks nad üldse filmi on 
läinud õppima. Mis on olnud see, mida 
peetakse kõige paremaks just filmi- 
vahenditega väljendada? Kardetavasti 
pole see õppimisvalikut tehes esmaste 
küsimuste hulka siiski kuulunud. Film 
kui niisugune peibutab noori tegijaid 
pelgalt juba selles peituvate tehnilis- 
vormiliste võimalustega, mille valda- 
mine iseenesest on näitaja. Neidki filme 
vaadates nähtub, et vormi vallatakse 
mingitel hetkedel üllatavalt meisterli- 
kult ja nauditava originaalsusega. 

Lühifilm on žanr, mis võib kriitikale 
päris julgelt otsa vaadata ja seda isegi 
ignoreerida. Tegemist on rohkem katse- 
tamise formaadiga. Siia ära eksinud 
dissonantsid väärivad seetõttu pigem 
osutamist kui karmi kriitikat. Lühifilm 
on mõnes mõttes raskemgi žanr kui 

täispikk mängufilm. Idee ja sõnum tuleb 
siin esitada palju kontsentreeritumalt, 
suurimaks komistuskiviks saab mõju- 
vust ja arusaadavust loov taustsüsteem, 
mida pikas filmis on palju rohkem aega 
punuda. 

Filmi õnnestumise peamiseks eeldu- 
seks on sõnum — mida tahetakse öelda. 
Selle kivi alla on maetud ka käesolevate 
filmide suurim küsitavus. Kohati jääb 
mulje, et on omandatud mingid tehnili- 
sed oskused, millele on meeleheitlikult 
rakendust otsitud. Väljamõeldud ideid 
kas häbenetakse või soovitakse meelega 
maha salata, sest vaatajatele paisatakse 
suur hulk keerukat ja interpreteerimist 
nõudvaid märksüsteeme, andmata see- 
juures ette dešifreerimiseks vajalikku 
taustinfot. Jah, vormilised nõksud on 
kohati tõesti põnevad ja sisu arusaama- 
tus võib hetkiti isegi ununeda, kuid 
sellega ei ole võimalik vaatajat lõpuni 
veenda. 

Näib, et meie filmitegijate suurim 
probleem ongi sõnum. Senised kodu- 
maise kino legendaarsemad filmid ba- 
seeruvad kõik enamikus klassikalistel 
kirjandusteostel. Nendes peituv moraal 
sisaldab vähemalt mingisugustki mit- 
mekihilisust. 

Mitmetasandilisus ja alltekstid val- 
mistavad praegustele noortele režissöö- 
ridele kõige enam peavalu. Kui sotsiaal- 
ne sõnum on veel jõukohane, siis kõik, 
mis sellele järgneb, läheb palju segase- 
maks. Ilmselt on see kinokoolituse ja 

teiste kunstide õpetamise üks võtme- 
kohti. Vormi ja selle kasutamise printsii- 
bid on võimalik selgeks teha. Põhiküsi- 
mus on, mida nende oskustega pärast 
peale hakata. 

Hea režissööri eeldused ei alga mitte 
perfektsest kaamerakoolitusest, režii- 
kunsti üksikasjalikust tundmisest, val- 
guse või montaaži suurepärasest valda- 
misest. Eeldused peituvad kusagil palju 
sügavamal ja elementaarsemal tasandil 
— tunnetuslikul tasandil. Paraku sisal- 
dab praegune bakalaureuseõpe vaid 
näpuotsatäie kultuuriloolist tarkust, 
rääkimata laiemast humanitaaria tund- 
misest. Mis siis veel emotsionaalse sise- 
peegli häälestamisest rääkida. Mõneti 
arusaadav — õpingute aeg on surutud 
lühikeseks ja selleks pole mahuka filmi- 
eriala kõrval eriti ruumigi. 

Kuid ka kultuuriloo põhjalik tund- 
mine ei oleks veel lahendus. Üksinda 
see võib välja arenemata tunderetsepto- 
ritega inimeses sünnitada ainult ekst- 
remistliku, Greenaway tüüpi teoreetiku, 
kelle aktuaalsus on olevikuline ja illu- 
soorne. 

Praegused filmitegijad ei ole alati 


võimelised hoomama tunnetuslikke, 
inimese olemust lahti mõtestavaid di- 


mensioone. Seetõttu piirdutakse trivi- 
aalsete stsenaariumide lavastamisega 
või ekperimenteeritakse lihtsalt vor- 
miga. See jääb alati perifeerseks tegevu- 
seks ja ei saavuta ajatut kestust. Avan- 
gardile on üldse iseloomulik pidev eks- 
lemine ja pidetus uute vormilahenduste 
rägastikus, kusjuures läbikäidud etap- 
pidele armastatakse enamasti vastan- 
duda. Seetõttu on vormiga tähelepanu 
nõudvad teosed enamasti ühepäevalib- 
likad ja ajatu kunsti galeriisse endale 
kohta välja ei võitle. 

Käesolevale DVD-le reastatud filmi- 
de bukett koosneb peaasjalikult kahe 
möödunud aasta töödest, erandiks on 
Rainer Sarneti õppetöö 1993. aastast. 

Nende filmide läbivaatamine nõuab 
parajat pingutust. Tegemist on ju ikkagi 
tudengifilmidega! Tuleb aega varuda ja 
õiges meeleolus olla, vastasel korral 
kaob nii mõnegi puhul jaks pärast ava- 
minuteid tähelepanu filmil hoida. 

Tanel Toomi filmi ,,2. 68” peaosas 
mängib Mait Malmsten. Ilmselt üks 
meeldejäävamatest faktidest selles fil- 

mis. Lugu räägib mehest, kes ajab taga 
kiirusrekordit oma elumaja koridori 
trepist allajooksmises. Tunnustuse ja au 
pälvib ta lõpuks aknast välja hüpates... 
Filmi täidab kõle ja õõnes atmosfäär, 
mille loomine on režissööril suurepära- 
selt korda läinud. Mõningad lisadetailid 
(nt üksik kojamees luuaga) ei loo tähen- 
dust, samuti jääb film oma arengus pä- 
rast algust suhteliselt kiiresti paigale. 
Puänt osutub ootusõhkkonda arvesta- 
des pigem pettumuseks. Vormilise ter- 
viku seisukohalt hea film. Samas pole 
kindel, et ,,2. 68” ennast uuesti väga 
vaatama kutsub. 

Sümpaatseim elamus on kahtlemata 
Piret Saarepuu animatsioon ,, Naljakas 
härjamüümine”, mis põhineb samani- 
melisel eesti rahvajutul. Vaatajalt ei ime- 
ta energiat vampiirliku sümboolika üle- 
küllusega. Vastupidi, see on ainus film 
siinsest valikust, mis võlub oma lihtsu- 
sega. Autor on teinud algmaterjali vali- 
kul õige otsuse. On loobutud mingeid 
fundamentaalseid ja autorile üle jõu 
käivaid tõdesid kujutavast keerukast 
stsenaariumist. Esmapilgul lihtne rah- 
vajutt võib anda palju enam võimalusi 
aktsentide ja tõlgenduste loomiseks. 
Aluseks on hästi jälgitav ja selgepiiriline 
süžee (on üldse kurb, et seda lihtsat ja 
iseenesestmõistetavat asjaolu peab nii- 
moodi esile tõstma). Filmi plussiks on, 
et selle vaataja võib olla nii väike laps 
kui ka täiskasvanu, mõlemad saavad 
siit oma elamuse. Oskuslikud pisidetai- 
lid annavad humoorikat tooni ja vaimu- 
kalt animeeritud tüüpidest võib otsida 
paralleele eestluse erinevatele avaldu- 
misvormidele. 

Naljakas härjamüümine” on film, 
mida võib rõõmuga vaadata veel teist 
ja kolmandat korda, ilma et ta sunniks 
pead kratsima ja käsi taeva poole siru- 
tama. Näiline pretensioonitus osutub 
mõjuvaks ja jääb kindlasti veel pikaks 
ajaks pärast vaatamist meelde. Süm- 
paatne töö! 

Teine film, mis keskmisest suuremat 
tähelepanu võiks köita, on Rainer Sar- 
neti 1993. aasta õppetöö ,Merehaigus”. 
Juba valmimise aasta tähistab ajajärku, 
mis oli Eesti ühiskonnale murrangupe- 
riood. Oli see ju aeg, mil röövkapitalism 
riisus esimest koort iseseisvuse idealist- 
likest unelmatest veel ärkamata inimes- 
te seas. Ajaloost on teada, et selliste sot- 
siaalsete kataklüsmide ajajärgud on 
kunstile kõige viljakam otsingute ja 
vanast lahtiütlemise aeg. , Merehaigu- 
se” puhul pole mõtetki asuda sisu in- 
terpreteerima. See on tõeline friigiela- 
mus, mida toetab mustvalge 35 mm fil- 
milint, muusikaline kujundus ja abst- 
raktne süžee. Omaette põnev on koreo- 
graafia ja kujundi kasutus. Selle filmi 
alternatiivsus on viidud niivõrd piiri- 
dele, et kogu see tohuvabohu ei mõju 
enam ärritavalt, vaid tekitab uudishimu 
ja kutsub isegi lõpuni vaatama. Prae- 
gustes tudengitöödes sellist alternatiiv- 
sust enam ei kohta, filmitöösse suhtu- 
takse kuidagi liiga tõsiselt. Selle asemel 
et katsetada midagi tõeliselt pöörast või 
hullu, jäädakse pahatihti liigse kunstili- 
se ambitsioonikuse lõksu. 

Tiit Sukk on üks noorte lemmik- 
näitlejaid. Temalt on näitlejatööd lausa 
kahes siinses filmis. 

Mart Arjukese , Duell” (operaator 
Kristjan-Jaak Nuudi) on kriminaalfil- 
mide klišeede kontsentreeritud kom- 
pott. Tähelepanu köidavad professio- 
naalsed draamanäitlejad: peale Suka 
näeme veenvat rolli Andrus Vaarikult, 
pisiroll on ka Hendrik Toompere juu- 
nioril. ,Duelli” puhul jääb arusaama- 
tuks režissööri taotlus. Kas peame siit 
otsima pila kokku kogutud stampsituat- 
sioonide üle või on eesmärk olnud tõsi- 
ne põnevuslugu? Naeruväärsed mõrva- 
stseenid ja silma pilgutavad laibad sun- 
nivad paratamatult arvama, et tegu on 
pigem paroodilise taiesega. Teisalt ei 
arendata selliseid elemente piisavalt 
kaugele, et sellele groteski pretensiooni 


» Naljakas härjamüümine”, 2004. 
Režissöör Piret Saarepuu. 


omistada. Süžee ja üldolustik viitavad 
pigem tõsistele taotlustele. Omapära- 
seks kujuneb lühiloo finaal, kus vasta- 
misi seisab psühhopaadist mõrvarit ke- 
hastav Vaarik ja inspektorit mängiv 
Sukk. Tuleb au anda Vaariku näitleja- 
talendile — kehva stsenaariumi pealt 
suurepärane roll! Parajalt fiaskolik 
lõpplahendus jätab vaatajasse õõnsa 
tunde. Jääb mulje, et autorid on pigem 
katsetanud oma režiilist võimekust. 
Sisulised pretensioonid jäävad ilmselt 
nende järgmisi filme ootama. 

Margit Keerdo lühifilmi , Naaber” 
peaosa on samuti Tiit Suka kanda. Esi- 
mesena köidab tähelepanu kujundatud 
miljöö, millele aitab kaasa isikupära 
loov operaatoritöö (Elen Lotman). Staa- 
tilised, üksteisele järgnevad üldplaanid 
loovad kõleda ja monotoonse atmosfää- 
ri, mida suurepäraselt toetab Lasnamäe 
hallist arhitektuurist moodustuv olus- 
tik. Väline külg paneb filmilt võib-olla 
rohkem ootama, kui lõpuks saame, kuid 
tervikpilti sisu ja vormi vaheline väike- 


ne ebakõla tegelikult eriti ei häiri. 

Heilika Võsu , Aknad” ja Margus 
Paju ,Teispool vihma” moodustavad 
mingis mõttes sarnase duo. Mõlemad 
kasutavad oma filmides atraktiivset 
sümboolikat. Ometi on need rasked 
filmid ja nähtu lahti mõtestamine kuju- 
neb piinavaks. , Aknad” pakub ohtralt 
erinevaid kujundikompositsioone, pil- 
ku püüavad animeeritud tegelaskujud. 
Näitlejatest teevad kaasa Ain Lutsepp, 
Rudolf Allabert jt. Paraku läheb filmi 
jälgimine raskeks, sest vaataja koorma- 
takse abstraktsioonidega liialt üle. See 
ei pane otsima seoseid või mõtet kujun- 
dite tagant. Vaataja võib hoopiski kaota- 
da huvi. Nii ei jäägi muud üle, kui vaa- 
delda vormikasutust, mis iseenesest on 
intrigeeriv. Kõigest sellest jääb vähe- 
masti mulje, et autoril on meile midagi 
suurt öelda. 

Sama on lugu filmiga , Teispool vih- 
ma”. Kaunis ja esteetiline pilt suve- 
idüllist: mööda teed sõidab jalgrattal 
poiss, kes porilompidesse punast värv- 

ainet kallates toob oma ellu värve. 
Sellised on esimesed muljed filmist. 

Mõjuvaks osutub lõpukaader sa- 
mast noormehest istumas paadis keset 
heinamaad. Teostuselt taas kord pilku 
püüdev film. Autorid valdavad filmi- 
tehnilist atribuutikat professionaalselt. 
Ainult vaatajat ei sütitata nähtut enda 
jaoks lahti mõtestama. See kõik on kau- 
nis, kuid eesmärk ja sõnum jääb udu- 
seks, nii kaotab töö loodetud mõju. 
Ootused kruvitakse üles ja kui see kõik 
ei saa selgitavat lõpplahendust, jääb 
hinge pisuke pettumus. Sellest on kahju. 

Oma lugusid võiks tegijad rohkem 
püüda jutustada läbi konkreetsete ka- 
rakterite. Dramaturgilise terviku saavu- 
tamine pole lühifilmis kindlasti lihtne, 
kuid see oleks oluliselt veenvam võte 
kui ähmased kujundilossid, mida prae- 
gustes filmides liiga paljuks kipub mi- 
nema. 

Ainuke dokumentaalžanri esindaja 
selles valikus on kopsaka eelarvega 
Surm Veneetsias”. Mingis mõttes kõi- 
ge küsitavam töö selles reas. Tegemist 
on pigem ,Esto TV” rudimendiga — 
autorite ringi kuulub peale Marianne 
Kõrveri veel Rain Tolk ja Andres Mai- 

Režissöör 
Margus Paju. 


mik. Tegevus hargneb Veneetsia arhi- 
tektuuribiennaalil. Tegijad selgitavad 
esto-tv-likult provokatiivses ja väljakut- 
suvas vormis arhitektuuri ning arhitek- 
tide rolli problemaatilise geopoliitilise 
olukorra kujunemisel maailmas. Kui 
välja arvata teised aktsendid, on tege- 
mist filmi , Vali kord” väiksema (või 
vaesema) vennaga. 

Läbilõikena tudengitöödest pole 
praegune DVD päris kindlasti kõige ob- 
jektiivsem. Säravaid ja huvitavaid töid 
on tegelikult veel õige mitmeid, mis 
oma tee mõnele videokassetile või 
DVD-plaadile peavad veel leidma. Kuid 
maigu hetke värskematest filmiõppe 
produktidest saab nendestki filmidest. 
Eks see paista hiljem, kui paljud nendest 
autoritest kunagi nii küpseks saavad, et 
režissööri rolli lõpuni välja jaksavad 
kanda. Kärsitus tuleb vaikima sundida, 
sest selleks suureks sammuks peab 
tublisti valmistuma. 


JOONAS HELLERMA (sünd. 22. no- 
vembril 1984 Tallinnas) õpib Tallinna 
Pedagoogikaülikooli filmi ja video eriala II 
kursusel. 


ERILISED KÕNELUSED 
TAVALISTE INIMESTEGA 


KÄRT HELLERMA 


» MELE“. Saate autor Maire Aunaste, 
režii: Maire Radsin ja Eva Taimre, admi- 
nistraator Age Kuuse, kunstnik Ain Nur- 
mela, juhtoperaator Rein Lillmaa, operaa- 
torid Teet Konksi, Ivar Murel, Andres 
Kull, Meelis Kadastik, Märt Viisileht 
ja Toomas Jürgens, valgustajad Tõnu 
Simm ja Silver Riibak, helirežissöör Mati 
Pahk, stuudio 4: Vassil Miholap, Larissa 
Kazakova, Deniss Tseviljev ja Gennadi 
Starikov, lavaseadjad: Heiki Vellavere, 
Samuel Tääger, Heiki Soomre ja Armin 
Kohlmann, rekvisiitor Signe Kaljulaid, 
grimeerijad Tiina Leesik ja Kairit Nielän- 
der, stilist Kriss Soonik, monteerija And- 
res Jõenurm, saategraafika: Talis Paide, 
saatepea fotod: Annika Haas ja Silja Oja, 
tunnusmuusika: Meelis Meri, fototöötlus: 
Renee Kelomees, toimetajadTiina Jõgeda 
ja Katrin Vaga, produtsent Piret Priisaar. 
Eetris teisipäeva õhtuti Eesti TVs alates 
5. Oktoobrist 2004. 


Ameerikast Eestisse. Alates eelmise 
aasta sügisest on teisipäeva õhtuti Eesti 
TV ekraanil Maire Aunaste juhitud saa- 
tesari , Meie”. Mäletatavasti tunnistas 
viis aastat Ameerikas elanud ja siinselt 
teleekraanilt seniks kadunud Maire 
Aunaste ühes telefoniintervjuus, mille 
ta vahepeal Urmas Otile ookeani tagant 
andis, et ta kahtleb tõsiselt, kas üle viie- 
kümrneaastasel naisel on Eestis enam 
midagi teha. Pessimisminoot tema hää- 
les oli tookord tuntav, kujutades endast 


otsest etteheidet siinsete sotsiaalsete 
protsesside aadressil. Muidugi näitas ta 
niimoodi ka ebakindlust iseenda ,,tume- 
da” tuleviku suhtes riigis, kus ühiskond 
on orienteeritud pigem noortele inimes- 
tele. Eks teatava distantsi tagant hakka- 
vad mõned siinsed ühiskondlikud 
suundumused tõesti paremini silma — 
iseäranis siis, kui need kõnelejat ennast 
otseselt puudutavad —, kuigi vähemas- 
ti tollases intervjuus väljendatud kaht- 
lused on elu nüüdseks kummutanud. 
Viiekümne ühe aastane Maire Aunaste 
on Eestis tagasi ning tal on kolmeks aas- 
taks sõlmitud leping Eesti TVs. 

Tema juhitav vestlussaade , Meie” 
on nüüdseks eetris olnud pool aastat. 
Selles on jutuks olnud paljud tõsised ja 
valusad Eesti elu ja inimeste problee- 
mid. Neid on käsitletud ilustamata, 
ausalt ja mõnikord harjumatu avameel- 
susega. Õieti pole harjumatu mitte ava- 
meelsus ise, vaid selle kasutamisviis. 
Reality show'des nagu ,, Baar” ja , Naiste- 
vahetus”, samuti n-ö Robinsoni-sarja- 
des on vaataja näinud inimesi igasugus- 
tes paljastavates olukordades, ka sellis- 
tes, mis on vastu nende tahtmist pannud 
proovile saates osalejate inimliku vääri- 
kuse. ,, Meie” ei lahuta kellegi äparduste 
kulul meelt, ei karikeeri kedagi ega hei- 
da kellelegi sihilikult halba varju. Saates 
analüüsitakse inimlikke probleeme pie- 
teeditundlikult, trikitamata ning põh- 
jendamatu irooniata. 

Maire Aunaste rääkis 15. veebruaril saates , Meie” iseenda elukäigust. 


Alguses olid kõik peale minu peal- 
kirja , Meie” vastu,” märgib saatejuht 
ise. , Taheti, et see oleks Maire Aunaste 
talk show. Ent ma ei tahtnud olla kolm 
aastat järjest kord nädalas saate keskne 
kuju. Ühe korra tähelepanu keskmes 
olemist kannatan ma välja ja publik ehk 
ka. Saate peakangelane on ikka eesti ini- 
mene koos probleemidega, mis täna 
Eesti elus on. Tulin Eestisse tagasi ainult 
seetõttu, et teha nimelt sellist saadet, mis 
annaks inimestele tuge ja jõudu.” 

Eetilise tsensuuri poolt. Oma tõsi- 
meelse ambitsiooniga inimesi nende 
probleemides ja raskustes toetada ning 
eriti oma kaldumisega pigem sentimen- 
taalsuse kui küünilisuse suunas mõjub 
Meie” kujunenud meediasituatsioo- 
nis erandlikuna. Saatejuht isegi ujuks 
oma tegemistes justkui mitte päri-, vaid 
vastuvoolu. 

»Kui ma ei teaks, mis toimub tab- 
loidlehtedes ja üleüldse ajakirjanduses, 

siis ma ei arvaks, et ma olen vastuvoolu 
ujuja. Mina teen kõige normaalsemat 
asja,” rõhutab Maire Aunaste. ,Igasu- 
gune ajakirjandus, kaasa arvatud tab- 
loid, peaks inimesi kasvatama, andma 
neile toetavaid väärtusi, olema soe ja 
sõbralik. Eestis on need müümise valud 
ja eksponeerimise ihad veel läbi mängi- 
mata. Praegu katsetatakse inimeste 
peal, kui kaugele sellega veel saab min- 
na. Ma olen absoluutselt kindel, et see 
aeg, mil pinnal on labane, odav ja vähe- 
tähtis, möödub varsti. Olen vaadanud 
viis aastat Ameerika televisiooni, seal ei 
ole sellist asja. Isegi tabloidlehtedes pole 
midagi nii madalat ja vulgaarset, nagu 
meil on. Seal on inimestel olemas sise- 
mine eetiline tsensuur. Seal ei taluta ini- 
meste alandamist.” 

Meie” on saatejuhi sõnul publitsist- 
liktalk show. Saate žanrimääratlust soo- 
vib Aunaste siiski täpsustada: , See on 
talk show selles mõttes, et me räägime, 


aga ma ei tahaks, et seal eriti show'd 
oleks. , Meie” ei ole meelelahutussaade. 
Minu eesmärk oli algusest peale selge: 
tahtsin teha saadet, millest oleks ini- 
mestele kasu ja mis aitaks neid ka suuri- 
mates muredes edasi.” 

Tõsiste teemadega jutusaate mõte sai 
küpseks pärast seda, kui Aunaste veel 
Ameerikas elades kuulis oma psüühi- 
liselt haige kursuseõe Külli Muna ene- 
setapust. , Kui Külli tütar Eva poleks ol- 
nud nõus saatesse tulema, oleksin vist 
selle sarja mõtte katki jätnud. Võin ju 
fantaseerida tuhandel teemal, aga kui 
inimesed minuga kaasa ei tuleks, poleks 
midagi teha. Eva oli õlekõrs, millest sain 
alustada. Nüüd saadavad inimesed 
mulle kirju ja ütlevad, et tulge tehke 
minust saade, mul on see probleem. 
Kahjuks just nende inimestega ma saa- 
teid teha ei saa. Saan neid teha inimes- 
tega, kes on probleemidest ise üle saa- 
nud. Tahan näidata positiivseid ees- 
kujusid, kes on suutnud eluvõitlusega 
ise hakkama saada.” 

Saade Külli Muna traagilisest saatu- 
sest jäi hoiatava näitena kõlama, sest 
teada on, et enesetapumõtetega ei käi 
ringi mitte ainult skisofreenikud. Eestis 
on enesetappude protsent üldiselt kõrge 
ja nagu alles hiljuti selgus ühest Ida- 
Virumaal ja Läänemaal tehtud sotsio- 
loogilisest uuringust, on seal kandis 
umbes kolmandik teismelisi kooliõpi- 
lasi depressioonis. Kohtla-Järvel aga on 
enesetapumõtteid esinenud neljandikul 
õpilastest. 

Üksikult üldisele. Saate iseärasuseks 
võib pidada ka seda, et see ei ole ainult 
Tallinna-keskne. ,Soovin selle kahe ja 
poole aasta jooksul, mis mulle seda esi- 
mest lepingut on jäänud, käia läbi kõik 
Eestimaa nurgad, sestigal pool on inime- 
sed seda väärt, et nendega räägitaks,” 
ütleb Maire Aunaste. , Nad on selle eest 
nii tänulikud, kuigi ütlevad, et mis siin 
rääkida on, me oleme ju nii tavalised. 
Tavalisus ongi see, mis paneb mu süda- 


me kiiremini põksuma. Tavalised inime- 
sed on soojad, usaldavad ja toredad. Mul 
on suur rõõm neid saateid teha, sest 
mind võetakse kodudes niimoodi vastu, 
nagu oleksin seal sündinud.” 

Maire Aunaste kindel soov on, et 
ükskõik mis teemat saates ka ei laha- 
taks, hakkaks vaataja paralleele tõmba- 
ma oma eluga. Ekraanil olija peab suut- 
ma luua üldistuse. , Paljudel on ühesu- 
guseid probleeme ja on inimesi, kes saa- 
vad nendest probleemidest üle,” leiab 
saatejuht. 

Ühelgi professionaalil, kui tahes vär- 
vikas isiksus ta ka poleks, ei ole kerge 
naasta oma armastatud kutsetööle pä- 
rast viieaastast pausi. Jõudeolek mõjub 
kõigile ühtmoodi hävitavalt. Kummita- 
ma hakkab enesekriitiline kartus n-ö 
rooste minna ja ajast maha jääda. Lisaks 
kannatab enesehinnang. (Seda, kuidas 
Maire Aunaste enesehinnang Ameeri- 
kas kõikuma lõi, pihtis ta isegi avalikult 
Vahur Kersnale antud intervjuus.) Eriti 
keeruline on come back televisiooni saa- 
tejuhil, kelle pisimadki vead on vaata- 
jale nagu peo peal näha. Ent julge ja 
emotsionaalne Maire Aunaste tahtis ris- 
kida ja mängis algusest peale n-ö lahtis- 
te kaartidega. Ta ei varjanud oma plaa- 
ne ning kõneles ka oma keerulisest era- 
elust meedias avameelselt juba enne 
saate käivitumist, põhjendades oma te- 
guviisi vajadusega anda ise rasketest 
teemadest kõnelemisega vaoshoitud 
eesti inimesele head eeskuju. 

Portreesaade iseendast. Nii juhtus- 
ki, et üks veebruarikuine , Meie” oli pü- 
hendatud saatejuhi enda abielukriisi 
lahkamisele. Saate formaat andis või- 
maluse jutustada pikalt ühte kurba lugu 
ja tutvuda sügavuti saatejuhi kirgliku 
ja vastuolulise isiksusega, kes ei pelga 
dramaatilisust ei elus ega kaamera ees. 
“Tahtsin, et inimesed minu vigadest 
õpiksid,” põhjendas saatejuht otsust ise 
ambrasuurile viskuda”. , Mõned arva- 
vad, et ma olen hull ja teen asju, mis pole 

normaalsed. Tahtsin näidata, kuidas sel- 
lised normivälised isiksused kujunevad 
ja mida nad endast kujutavad. See saade 
oli neile, kes tahtsid minust natuke roh- 
kem teada. Ja kus ma siis veel endast 
räägiksin, kui mitte oma saates.” 

Mõte teha Maire Aunastest endast 
portreesaade polnud iseenesest uus. See 
oli õhus juba siis, kui saatejuht Ameeri- 
kast tuli. , Oleksin võinud kohe iseen- 
dastalustada, et näidata, missugune see 
avatud inimene tegelikult välja näeb. 
See tundus Eesti kontekstis alguses liiga 
enesekeskne, ei olnud justkui põhjust.” 
Põhjuse mängis elu — ajakirjas ,, Krooni- 
ka” ilmunud Aunaste viimase abikaasa 
paljastus nende kooselu finessidest — 
aga ise kätte. 

Kindlasti ei tule paljud selle pealegi, 
et minna telestuudiosse rääkima oma 
elu suurimatest luhtumistest, nii elu 
muutnud saatuslikest juhtumustest kui 
ka pettumustest lähedussuhetes. Eba- 

,Meie” teemaks oli lemmikloomad. 


õnne ning sellega tihti kaasnevat häbi- 
ja süütunnet on endalegi valus tunnista- 
da, saati veel sellest stuudios kaameras- 
se pajatada, suur teleauditoorium tun- 
nistajaks. Ent Maire Aunastele pole see 
probleem. Tema teab hästi, et , Meie”- 
suguse saate puhul ei ole kidakeelsus 
ja tagasihoidlikkus voorused. Seal tuleb 
teised rääkima saada, ja kui vaja, ka ise 
rääkida. 

Sotsioloogiline koondpilt. Täna- 
seks on Maire Aunastest saanud pea- 
aegu ideaalilähedane intervjueerija, 
hoolimata sellest, et mõnikord löövad 
tal emotsioonid üle pea. Jah, ta võib olla 
ühel hetkel sarkastiline fuuria ja sealsa- 
mas kohe-kohe nutma puhkev härda- 
meelne tädi, aga ta ei kaota kunagi täht- 
samat silmist. Ta teab, mida ta kuulda 
tahab, oskab hoida tempot ja seetõttu on 
tema saateid huvitav vaadata. 

Elulisi valupunkte lahkavad , Meie”- 
saated on juba tunnustustki kogunud. 


Eesti Liikumispuudega Inimeste Liit 
tunnustas Maire Aunastet kui heategijat 
selle abi ja toetuse eest, mida ta oma saa- 
detega on pakkunud. Otsest abi on ol- 
nud pärast jaanuaritormi Häädemeestel 
salvestatud saatest, mis tõi avalikkuse 
ette sealse tormikahju kogu suuruse. See 
saade tõestas, et tõsiste kriiside puhul 
on headest saadetest ja headest saate- 
juhtidest tõesti kasu. N-ö igavas argi- 
päevas on sellist tulemust palju raskem 
saavutada. 

Saate sisuline pool on üha avardu- 
nud, hõlmates tänaseks nii päevakajalisi 
teemasid (juba nimetatud tormikatsu- 
mused), sotsiaalseid probleeme (arstid 
lahkuvad Eestist, invaprobleemid, alko- 
holisõltuvus, enesetapud) kui ka poliiti- 
lisi tulipunkte (Iraagi poiste teema). 
Samuti on kõneldud kunstiinimestest ja 
nende elu keerdkäikudest (saated Ülle 
Ullast ja Tiit Paulusest). 

saate õnnestumise alus on eelkõige 
selles, et räägin inimestega enne kõik as- 
jad läbi,” märgib saatejuht. , Lähen nen- 
de juurde koju, mõne juures ööbin. Rää- 
gime niikaua, kui inimene mind usalda- 
ma hakkab. Siis teeme kaamera ees in- 
tervjuu ja ta räägib minuga nagu tutta- 
vaga. Mida kaugemal sa metropolist 
oled, seda rohkem nad sind usaldavad 
ja hindavad seda, et keegi tuleb nende 


Maire Aunaste. 


juurde ja tunneb nende vastu huvi. Tava- 
lised eesti inimesed on väga head rääki- 
jad, kui sa nende juurde koju lähed.” 

Kindlasti on Maire Aunaste meie 
suhteliselt hallil telemaastikul üks vähe- 
seid niisuguseid persoone, kesei jäta ke- 
dagi ükskõikseks. Ka internetikommen- 
taarid on tema puhul kas väga kiitvad 
või täiesti maha tegevad. Ärgu pugegu 
teistele naha vahele, pahandab üks. Ta 
on väga hea, hõikab vaimustatult teine. 
Oma isiksuse kogu vastuolulisusest 
hoolimata on Maire Aunaste telekarjäär 
mõnede vahepealsete punktiirsete alade 
kiuste liikunud tõusvas joones. Pärast 
Tartu Ülikoolist ajakirjaniku diplomi 
saamist toimetas Maire Aunaste , Ak- 
tuaalses kaameras” uudiseid ja jäi ena- 
masti kaadri taha. , Reisile Sinuga” ajast 
mäletatakse teda juba kui sõnakat ja söa- 
kat saatejuhti, kes külalisi väntsutas, na- 
gu tahtis. Kahjuks ei ole Aunaste juhi- 
tud , Reisile Sinuga” saated Eesti TV ar- 
hiivis säilinud. 

Saatesari , Meie” vääriks küll alles 
hoidmist, sest sisaldab autentset doku- 
mentaalset materjali. Samuti annab see 
hea sotsioloogilise koondpildi tänapäe- 
va Eesti kihilisest elust. Kui kirjandus- 
muuseum kogub eestlaste elulugusid 
kirjalikus vormis, siis Maire Aunaste 
saated lisavad neile pildi ja hääle. 

Harri Rospu fotod 


LÄTI HENRIK VALETAS! 
Läinud suvel Maleva” võtetel 


ELEN LOTMAN 


Uku Uusberg (Tugis). 


Lontrus, mis siin lahti on?! Vasta, 
või ma rebin sult nibud küljest!” karjub 
Jürmala foogt Hippolyt (Märt Avandi) 
talle vastu taaruvale saksa sõdurile, kes 
laliseb pehme keelega: ,Hõk... See on 
see imeline neste, mis... hõk... eestlas- 
tel... suurte aamidega... jumalik!” 

“Mis neste? Sõdur, räägi selgelt, sa 
oled sakslane!” nõutab vastust Liivimaa 
ja Eestimaa ristiusustamist juhtinud 
keigarlik aseksuaal, piiskop Albert 
(Raivo E. Tamm). Ümberringi lällavad 
purupurjus saksa ristisõdalased. Tibu- 
tav vihm kasvab paduvihmaks ning 

saksa sõdurid kainenevad hetkega. Re- 
žissööri assistent Kertu Köösel hüüab 
ruuporisse: , Minge kõik telki vihma- 
varju”, ning lõbus jooming asendub 
kiire sagimisega. Käimas on ,, Exitfilmi“ 
ja ,Õ-Fraktsiooni” toodetava ajaloolise 
filmi , Malev” võtted. 

Väikese Lääne-Eesti asula Koonga 
vallutanud võttegrupp on lõbus, kärat- 
sev, töökas ja peamiselt vabatahtlik. 
Assistentide hordi moodustavad suure- 
malt jaolt Pedagoogikaülikooli ja EKA 
tudengid, kes vajalikul hetkel on valmis 
ka kiirelt statistideks ümber kehastuma. 
Malevas” saab suur hulk võttegrupist 
käe valgeks nii kaamera taga kui ka ees. 
Isegi Ilmar Raag on endale habeme kas- 
vatanud ning päevaks valgustaja Taivo 
Tensoassistendiks ülendatud, sellal kui 
valgustaja senine assistent, sinise kiiv- 
riga Henri Savitski, on vangerdatud 
mõnele muule tööle. Sest , Maleva” 
võttegrupi liikmed on nagu kameeleo- 
nid. Nad on valmis iga hetk kehastuma 
selleks, kelleks parasjagu vaja. 

Aga Ilmar ,Killing Tartu” Raagi 
näikse selletaolised üritused nagu , Ma- 
lev” paeluvat. Miks ta muidu on valmis 
niivõrd suureks ohvriks nagu habeme 
kandmine. Naistuttavad linnas olevat 
juba ähvardanud, et seniks kui habe on 
ees, võib suudlemise ära unustada. Te- 
gelikult on aga tegemist kavala maskee- 
ringuga. Habeme ja tööka assistendi näo 
taha on siiski varjunud ka ETV direktor 
Ilmar Raag. Sest keegi ,suur inimene” 


Kaunid eesti 
neiud ,Maleva” 
võtetel. 


peab ju ka asjadel silma peal hoidma. 
Et liiga lõbusaks ei läheks. Et pill ei tu- 
leks pika ilu peale. Sellise vanarahva üt- 
luse peale hüüatab aga Lehola Lembitu, 
et kätte on jõudnud aeg töötamine sin- 
napaika jätta ning lauluviis üles võtta. 
Oleme me ju laulurahvas, mitte barba- 
rid. 

Lõpuks paljastatakse sajanditepik- 
kune vale filmikunsti vahendite abil. 
Läti Henrik eksis! Kõik oli hoopis teisiti, 
kui me õpikuist teame, nagu väidab , Õ- 
Fraktsioon“, ning tõde selgub filmis 
»Malev”. 

Peerud ei löö küll lausa kahel otsal 
lõkendama, kui eesti rahva parim poeg 
Uru, Käigu poeg (kelle vend on muu- 
seas Koopa ning vanaisa nimi olevat 
olnud Tunneli), saabub koju ning asub 
vabastama oma töökat, kuid liigsest 
vaimuteravusest õnnistamata jäänud 
hõimu sakste ikkeaalt, aga pika asjatami- 
se peale õnnestub tal siiski üht-teist kor- 
da saata. Peategelast Urut kehastab 
vastselt lavakunstikooli lõpetanud Ott 
Sepp. Peasüüdlast Läti Henrikut män- 
gib aga frantsiskaani munga soengut 
kandev lavakunstikooli kolmanda kur- 
suse tudeng Sergo Vares. 

Kuid mis oleks mees ilma sõprade 


toetuseta? Urut saadavad teekonnal 


surma või loorberitele crazy sidekick 
Leholas (Argo Aadli) ning gallia kuulsa 
vabadusvõitleja Obelixi kodumaine 
versioon Tugis (Uku Uusberg). Nagu 
näha, on Eesti vabaduse kaitsele rivis- 
tunud üles rida lootustandvaid noori 
näitlejaid. 

Kui vihm järele jääb, ilmuvad statis- 
tid taas platsile ning lõbus jooming jät- 
kub. Kertu Köösel hüüab ruuporisse 
paar julgustavat lauset stiilis, No nüüd 
olete te küll juba täiesti kännis” ning 
algab võte. Operaator Andrus Prikk ot- 
sib suuri ja keskplaane lällavast selts- 
konnast ning monitori taga istuv režis- 
söör Kaaren Kaer itsitab tema leidude 
üle. Tegelikult surub naeru alla terve 
võttegrupp. Kuid helioperaator Olger 
Bernardt säilitab stoilise rahu nagu alati 
ning ei pabista. Niikuinii ,, Malev” järel- 
helindatakse. Las itsitavad. 

Vaatamata kontidesse pugevale 
niiskusele ei näi hommikul kella kahek- 
sast öösel kella neljani rassinud mees- 
konna moraal langevat. Öövõte on üks 
lahe asi. Eriti siis, kui valgustaja on võ- 
lur. Sest just võlur Taivo Tenso igal ju- 
hul on. Arvestades seda, kui väikeseks 
surub tema valguspargi kitsas eelarve. 

Märt Avandi (Jürmala foogt Hippolyt). 


Tõrvikud, mida vihm püüdlikult kus- 
tutada üritab, läidetakse uuesti ning võ- 
te jätkub. 

Järgmisel õhtul harjutavad Uru ning 
Jürmala kuri foogt Hippolyt võitlus- 
stseenide konsultant Hellar Bergmanni 
käeall otsustavat vastasseisu. Pika tree- 
ningu käigus on võitlus lihvitud efekt- 
seks vaatemänguks, mille harjutamist 
koguneb vaatama terve hulk karvaseid 
ja sulelisi. Režissöör Kaaren Kaer ning 
operaator Andrus Prikk otsivad kange- 
laste surmaheitluse jäädvustamiseks 
kuldlõiget ning Koonga koolimajas ki- 
hab elu. Näib, et kogu meeskonnal on 
ees maagilised roosad huumoriprillid, 
millest läbi vaadates ka sääsed ning 
vihm küllaltki naljakad tunduvad. lidne 
Soontagana maalinn, kus kunagi Aita, 
Leili ja Vambola oma asju ajasid, on 
nüüd tõe tunnistajaks. Siin selgub, mis 
juhtus tegelikult muistse vabadusvõit- 
luse ajal. Ka paljukiidetud Lembitu õige 
pale paljastatakse. Kogu stsenaarium 
aga lõhnab äärmiselt lõbusa ikonoklasti 
järele. 

Ott Sepp (Uru). 


Oma esimese täispika mängufilmiga 
debüteeriv operaator Andrus Prikk 
valis , Maleva” salvestusformaadiks 
MPEG IMXi. On ju tegemist Hollywoo- 
di standardite järgi no-budget filmiga, 
mistõttu filmilindi kasutamine ei ole 
mõeldav, kuid samas nõuab ajaloolise 
eepose stiil võimalikult kõrget kvali- 
teeti. Küllaltki uus formaat IMX peaks 
erinevate allikate väitel välja andma 
Digi Betastki parema pildi. Kino digita- 
liseerub. Kuid tehnilisele high-tech'ile 
vastandub tudengitest käsitsitikkijate 
armee. Rekvisiitidega on , Malevas” 
üldse nii, et kogu aeg käib kibe töö. 
Need, kes parasjagu võttel ei ole, 
tegelevad kas puuritvade koorimise, 
kostüümide värvimise või mõne muu 
osavaid käsi nõudva tegevusega. Koon- 
gasse saabub vahel ka , jänese“ sõpru 
ja sugulasi linnast, kes end päevaks sisse 
seavad, mõnda kunstnike antud üles- 
annet täita nikerdavad ja siis mingi hetk 
taas kaovad. Nagu poleks neid olnudki. 
Kohalikele on , Maleva” võttegrupp ku- 
junenud omaette tasuta atraktsiooniks. 


Ott Sepp (Uru). 


Režissöör 
Kaaren Kaer 
juhendab 
sakslaste 
vägesid. 


Argo Aadli 
(Leholas) ja 
Uku Uusberg 
(Tugis). 

Fotod , Maleva” arhiivist 


Maleva” võtetel said näitlejana ristsed 
ka filmitegijad. 


Filmielu koolimajas kulgeb aga oma- 
soodu ning vaatamata ilmataadi nihi- 
listlikule huumorimeelele jätkuvad võt- 
ted lõbusa stiihiana. Oma tuleristsed 
saab siin kätte terve rida noori assistente 
ja võib-olla ka tulevasi filmikunstnikke, 
režissööre ja operaatoreid. Oleks meel- 
div, kui juba teist aastat jätkuv trend — 
suvel looduskaunis kohas toimuv filmi- 

võte, kus on rakendatud suur hulk noori 
inimesi, — muutuks traditsiooniks. See 
võiks olla nagu omaette noorsootöö- 
projekt, millega seoses võiks mõelda 
filmide rahastamise peale sotsiaal- ja 
haridusministeeriumi ressurssidest. Ja 
rääkides filmikunsti mõjust regionaal- 
sfäärile, ei tohi kindlasti unustada seda, 
mil määral tõstab Koonga SKPd koha- 
likku poodi ja kaltsukat regulaarselt kü- 
lastav assistentide armee. 

Maleva” võtteplatsil pulbitseb noo- 
ruslik kaootilisus ja väljakujunenud ta- 
vade eiramine. Ja miski (on see siisnüüd 
kootud barett õ-fraktsioonlase Lauri 
Lippmaa peas või kamuflaažvorm plat- 
simänedžer Kaspar Kaljase seljas või 
siis hoopis terve hulga noorte inimeste 
tegutsemine kiirusel, justkui homme 
oleks viimnepäev) meenutab guerilla- 
sõda. Mida ,Malev” kindlasti ka on. 
Partisanisõda konventsionaalse huu- 
morimeele vastu. Sest on ju filmiama- 
töörlusel alati olnud Eestis teatav põran- 
daalune maik man ning nüüd, kui mas- 
taabid on nii suureks kasvanud ning 
»Exitfilm“ nad oma šefluse alla võtnud, 
võibki rääkida juba , Õ-Fraktsiooni“” ja 
filmitudengite metsavendlusest profes- 
sionaalse filmitegemise võsas. 


Raivo E. Tamm 
(piiskop Albert) 
ja Märt Avandi 
(Jürmala foogt 
Hippolyt) 
jõudehetkel. 


Maleva” 
esilinastus on 
19. augustil. 


8. märts 
ULO RANNASTE 
balletitantsija ja näitleja — 75 


11. märts 
RAIVO TAMMIK 
pianist ja helilooja — 60 


13. märts 
HELJU MIKKEL 
rahvatantsujuht — 80 

(M 
13. märts 


VALDEKO VIRU 
helilooja ja dirigent — 80 


19. märts (2 
KALJU RENEL 3 


nukunäitleja — 75 


24. märts 


UNO VEENRE 
rahvapilliorkestri juht ja helilooja — 85 


28. märts 
RAINE LOO 
näitleja — 60 


29. märts = 
KITTY EELER 
näitleja — 80 


29. märts 
HELJU TAUK 


muusikateadlane ja pianist — 75 


EESTI ANIMATSIOON 
MAAILMAKAARDIL 


HEIKKI JOKINEN 


BETWEEN GENIUS Š UTTER ILLITERACY: 


A STORY OF ESTONIAN ANIMATION 


CHRIS J. ROBINSON 


Eesti on animatsiooni väike hiiglane. 
Maailmas pole ühtegi sellesarnast maad, 
mil oleks esitada sedavõrd pikk nimeki- 
ri rahvusvaheliselt tunnustatud tegija- 
test ja filmidest, nagu seda on Eestil. 
Animatsioon on jätnud varju isegi teised 
eesti filmi alaliigid. 

Kõige hämmastavam, et Eesti on 
tootnud häid animafilme kahe täiesti 
erineva ühiskondliku korra ajal: jäigas 
ja bürokraatlikus Nõukogude Liidus 
ning neoliberaalse kapitalismi ideaal- 
riigis, iseseisvas tänapäeva Eestis. Kui 
endistes sotsialismimaades on vanad 
filmistuudiod üksteise järel oma te- 

gevuse lõpetanud, siis Eesti kaks stuu- 
diot, , Nukufilm“ ja , Eesti Joonisfilm“ 
annavad oma kõrgekvaliteedilist too- 
dangut edasi. 

Ottawa rahvusvahelise animafesti- 
vali kunstiline juht, kanadalane Chris 
J. Robinson on eesti animatsioonist kir- 
jutanud põhjaliku uurimustöö: Chris J. 
Robinson. ,Between Genius € Utter 
Illiteracy: A Story of Estonian Anima- 
tion“ (Varrak, 2003). 


Elbert Tuganov 

Lugu algab muidugi Elbert Tugano- 
vist, kes lavastas esimese sõna otseses 
mõttes Eesti animafilmi,,Peetrikese une- 
nägu” (1958) ja rajas ka , Tallinnfilmi“ 
animatsioonistuudio. 

Ehkki see lastele mõeldud nukufilm 
oli tehtud stuudio enda raha ja riski ning 
Moskva bürokraatide lepinguta, lubati 
seda näidata. Tuganov jätkas nukufil- 
mide tegemist Tallinna Nukuteatri töö- 
tajate abiga. Tema lavastatud ,,Ott kos- 
moses” (1961) oli esimene auhinnatud 
eesti animafilm. Auhind tuli ulmefilmi- 
de festivalilt Prantsusmaalt, Tuganov 
sai selle Tallinna aga alles pärast pikka 
järelepärimist Moskvast. 

Tuganov töötas tarmukalt lavastaja- 
na kuni aastani 1982, mil ta püüdis saa- 
da Lääne-Saksamaalt poliitilist varju- 
paika. Seda talle ei antud ja ta naasis 
Nõukogude Eestisse, kus tal enam ei 
lubatud filmidega tegelda. Robinson 
tutvustab samuti Tuganovi filmide juu- 
res oma tööd alustanud Heino Parsi. 


s 


Elbert Tuganov. 
Harri Rospu foto 


Tema ,,Nael” (1972) oli ettevaatlik uue 
aja märk eesti animatsioonis. 

See oli paroodiline, neljast lühiloost 
koosnev töö, milles nukkude asemel lii- 
guvad naelad. See oli midagi uut ka fil- 
mibürokraatidele — Pars pidi käima 
Moskvas kolm korda oma stsenaariumi 
kohta seletusi andmas, enne kui see 
heaks kiideti. 


Puuduv lüli 

Eesti animatsiooniuurijad siirduvad 
Tuganovi juurest otse Rein Raamatu 
juurde, Robinson toob esile aga ka Kalju 
Kurepõllu ja Ants Loomani, keda ta ni- 
metab ,,puuduvaks lüliks”. Nad tööta- 
sid 1960-ndatel otse Moskva heaks ja te- 
gid ka reklaame. Kurepõld ja Looman 
joonistasid aastatel 1964 — 1968 Moskva 
televisioonile kolm ühiskondlik-satiiri- 
list animatsiooni ja aastast 1967 animee- 
ritud reklaamiklippe. Töökogemus oli 


Heino Pars. 
Foto TMK arhiivist 


neil ,Tallinnfilmist“ ja Looman oli 
õppinud ka VGIKis (Üleliiduline Riiklik 
Kinoinstituut). Töö Moskvas saigi Loo- 
man kooliaegadest tuttava Sergei Mih- 
halkovi kaudu. 

1969. aastast töötasid Looman ja 
Kurepõld ,,Eesti Reklaamfilmis“, kus 
nad tegid ligi 200 reklaamiklippi. Nõu- 
kogude Liidus oli tehastel reklaamimi- 
seks ette nähtud kindel summa ja plaa- 
nimajanduses tuli see ka ära kasutada, 
kuna see kord juba eelarves seisis. Kure- 
põld seletab raamatus, et tehased ei saa- 
nud raha kulutada trükitoodete või pla- 
katite peale. 

Filmide tegemine maksis rohkem ja 
neid see huvitas. Kliendid olid õnneli- 
kud, et said rahast lahti ja see sobis ka 
tegijatele — tööd jätkus ja palk oli parem 
kui ,Tallinnfilmis“. Kõiki filme avalik- 
kusele ei näidatudki, vaatajateks olid 
vaid kliendid ja nende külalised. 

Rein Raamat. 
Kalju Suure foto 


Rein Raamat 

Rein Raamat oli esimene rahvusva- 
heliselt tuntud eesti animatsioonilavas- 
taja. Ta pani aluse ,, Tallinnfilmi“ joonis- 
filmistuudiole aastal 1971, enne seda 
piirnes eesti animafilm vaid nuku- või 
esemeanimatsiooniga. 

Robinson kirjutab avameelselt, et 
Raamatusse suhtuti vastuoluliselt. Ta 
oli mees, kes aitas keskselt kaasa eesti 
animatsiooni tõusule kunstiks, kriitikat 
kutsusid esile aga ta töömeetodid. Prae- 
gused eesti animatsioonikunstnikud 
alahindavad mõnikord Raamatu oluli- 
sust, Robinson asetab ta aga teenitud ko- 
hale. Raamatu tugev pool oli koguda 
parimad võimalikud kunstnikud filme 
tegema ja viia saadus läbi nõukogude 
bürokraatia nõmedate määruste ja tsen- 
suuri kadalipu. Määruste kohaselt pidi 
70 protsenti animatsioonist valmima 
lastele, kui aga , Tallinnfilmi“ nukufil- 
mistuudio oli normi täitnud, võis Raa- 
mat teha animatsioone ka täiskasvanud 
publikule. Raamatul õnnestus lavastada 
rahvuslikke filme isegi nõukogude va- 

Avo Paistik. 
Kalju Suure foto 


bariigi tingimustes, kus kõik muu, välja 
arvatud vene rahvuslus, oli keelatud. 
Hea näide tugevalt rahvuslikust oli 
»Suur Tõll” (1980) Jüri Arraku kunstni- 
kutöö ja Lepo Sumera muusikaga. 

Suur Tõll” valmis vaid veidi pärast 
seda, kui Nõukogude Liidus tugevdati 
kontrolli animafilmide üle. Kui varem 
pidi ,Goskino” heakskiidu saama vaid 
käsikiri, siis alates aastast 1979 vaatas 
kontrolliasutus üle ka storyboard'i ja 
treatment'i. Seega allutati kontrollile ka 
filmi visuaalne külg. Samal ajal, 1980 
avaldas Eesti intelligents ,,40 kirja”, mis 
kritiseeris riigi venestamispoliitikat. 

1983 valmis Raamatu , Põrgu”, 
Eduard Viiralti graafikal põhinev hüp- 
nootiline peokirjeldus. Aasta pärast val- 
mimist, kui film viimaks pääses välis- 
maale, sai ta kohe väga menukaks. Sel 
pinnal hakkasid rahvusvahelised festi- 
valid näitama nii Rein Raamatu kui ka 
kogu eesti animatsiooni retrospektiive. 
Robinson tutvustab oma teoses põhjali- 
kult ka Raamatu kaasaegset Avo 
Paistikut. 


Priit Pärn. 
Harri Rospu foto 


Pärn ja pojad 

Järgmist põlvkonda tunneme juba 
paremini, enamik neist tegutseb animat- 
siooni vallas praegugi: Priit Pärn, Rao 
Heidmets, Kalju Kivi, Riho Unt, Hardi 
Volmer, Mati Kütt, Janno Põldma, Hei- 
ki Ernits. Kõik nad alustasid juba nõu- 
kogude ajal. 

Robinson tutvustab neid kõiki põhja- 
likult. Eriti sügavalt uurib ta Priit Pärna 
filme ja ei varja sealjuures oma vaimus- 
tust tema tööde vastu. Pole vajadustki, 
ühinen isegi Robinsoni arvamusega, et 
Pärna ,,Eine murul” (1987) on üks tähe- 
lepanuväärsemaid animafilme, mis 
kunagi tehtud. 

Robinson tunneb Pärna töödes ära 
selle, mis paelub teda kogu eesti kultuu- 
ri juures: ratsionaalse ja absurdse kohtu- 
mine ning segunemine. Pealispinna all 
on peidus hoopis rohkem, kui esmapil- 
gul võib arvata. Ta tuletab ka meelde 
— ja jälle on tal õigus —, et Pärn on ol- 
nud ja on oluline eeskuju ning teenäitaja 
paljudele animakunstnikele üle kogu 
maailma. 


Janno Põldma. 
Harri Rospu foto 


Robinson tõstab esile ka Mati Kütti, 
kes on tema arvates teenitud rahvusva- 
helisest tunnustusest ilma jäänud. Ro- 
binsoni köidab Küti auahnus — alati ot- 
sib Kütt oma filmidesse uue graafilise 
stiili, selmet rahulduda vanaga. 

Eesti animatsiooni ,, kuldaeg” langes 
huvitaval kombel Nõukogude Liidu vii- 
mastele aastatele. Stuudiod olid saavu- 
tanud kõrge professionaalse taseme ja 
riik rahastas jätkuvalt filmitootmist. 
Neil aastatel valmis lisaks ,Einele mu- 
rul” mitmeid häid filme. 

Iseseisvunud Eestis jagunesid , Tal- 
linnfilmi“ tegijad kaheks stuudioks, 
tekkisid , Nukufilm“ ja ,Eesti Joonis- 
film“. Mõlemad toodavad kunstiliselt 
kõrgetasemelisi filme, mida näidatakse 
kümnetel festivalidel üle maailma. 

Robinsoni raamatusse mahub ka 
noorem põlvkond: Ülo Pikkov, Mikk 
Rand, Priit Tender, Mait Laas, Peep 
Pedmanson ja Kaspar Jancis. 


Miks Eesti? 


Raamat põhineb intervjuudel ja Ro- 

binson ei kõhkle peegeldamast vasta- 
kaid arvamusi. Kõik ei saa nagunii kõi- 
gile meeldida, eriti veel väikeriigis. See 
lahendus annab raamatule hea pinges- 
tatuse, ehkki vahepeal ollakse väga lä- 
hedal pelgale kuulujutule. Robinson ei 
varja sealjuures ka oma arvamust. 

Ehkki eesti animatsioonist on kirju- 
tatud arvukalt artikleid ja ka üksraamat 
(Sergei Assenin. ,,Estonian Animated 
Films and Their Creators“, ek ,Etüüde 
eesti multifilmidest ja nende loojatest”, 
1986), sisaldab Robinsoni raamat siiski 
palju uut. 

Eesti animatsiooni kohta esitatakse 
alati sama küsimus: miks on ta seda- 
võrd edukas? Robinson otsest vastust ei 
anna, ta isegi tõdeb, et oleks lapsik arva- 
ta, et põhjusi on vaid üks. Ta toob välja 
mõned neist: , Geograafia, Soome tele- 
visioon, karikatuurid, suuline pärand, 
modernistlik kunst.” Kindlasti nii see 
ongi, vahest tuleks veel lisada rahvusva- 
helised mõjutused, mida Eesti sai üle- 
jäänud Nõukogude Liidust rohkem. 

Üks läbilöögivõime seletus on ka an- 
ne kaasata animatsiooni häid kunstnikke 
mitmest valdkonnast. Vaadates filmite- 
gijate nimekirju, märkab, et neis on esin- 

Rühm 

» Tallinnfilmi” 
sürrealiste Vaasas 
» Esttranssürri” 
ajal 1989. aasta 
mais. 
Vasakult: 

Mati Kütt, 
Vahur Kersna, 
Kalju Kivi, 
Tõnu Talivee, 
Miljard Kilk, 
Hillar Mets, 
Heiki Ernits ja 
Rao Heidmets. 


Tõnu Talivee foto 


datud parimad maalikunstnikud, heli- 
loojad, teatritegelased ja kirjanikud. Ka 
Robinsoni raamatus on üks peatükk pü- 
hendatud filmide muusikale, ja nii peabki. 


Kus on naised? 

Üht huvitavat tõika ei käsitle Robin- 
sonaga üleüldse — see on naislavastaja- 
te peaaegu täielik puudumine eesti ani- 
matsioonis. Naiskunstnikke mainitakse 
alles seoses viimati valminud filmidega. 
Naislavastajate puudumine on ainu- 
laadne, kuna nii Idas kui Läänes on nai- 
sed kaasa löönud. 

Nüüdsest on asjad hakanud muutu- 
ma, eelmisel aastal valmis , Nukutfil- 
mis“ Jelena Girlini ja Mari-Liis Bas- 
sovskaja film , Laud”. Selles on ühen- 
datud kolm mõõdet, mida eesti animat- 
sioonis pole tihti esinenud: naistegijad, 
vene taust ja feminism. 

Eeldan, et naislavastajate puudumi- 
ne on osalt tugeva stuudiosüsteemi tu- 
lemus. Režissöörid on enamasti alusta- 
nud kaamera tagant, animaatorina või 
joonistajana stuudios ja tõusnud sealt 
tasapisi lavastajaks. Nagu kõigis hierar- 
hilistes organisatsioonides, nii on ka 
stuudiotes naiste tõus karjääriredelil 


Riho Unt. 
Toomas Huigi foto 


aeglane. Nimetage kas või kolm Holly- 
woodi animatsioonitööstuses tuntud 
naisrežissööri! 

Teiseks, Lääne-Euroopas töötavad 
animatsioonitegijad tavaliselt üksi, püs- 
titavad oma stuudio ja hangivad abira- 
ha iga uue projekti jaoks eraldi. Selline 
süsteem toimib sama halvasti nii naiste 
kui meeste puhul. 

Kolmas põhjus võib olla naise väga 
traditsiooniline roll Eesti ühiskonnas. 
See on mehekeskne maa, osalt on seda 
kinnitanud ka nõukogude aja pärand. 


Värskendav raamat 

Robinsoni teos on täis huvipakkuvat 
teavet. Puuduvad küll mõned olulised 
üksikasjad, nagu inimeste sünniaastad 
ja mõned nimetused filmograafias, üld- 
joontes on raamat aga usaldatav. 

Värskendav on lugeda Põhja-Amee- 
rika uurija teost eesti animatsiooni kohta, 
kuna senini on sellest kirjutanud vaid 
eurooplased. Atlandi tagant näivad asjad 
hoopis teistsugused kui üle Soome lahe. 

Mõnes kohas langeb Robinson ker- 
geltromantikahõngulisse käsitlusse väi- 


Hardi Volmer. 
Arno Saare foto 


kesest vaprast Taavet-Eestist suure paha 
Koljati kõrval, mis muidugi sobib Ühend- 
riikide kõrval elavale kanadalasele. 

Talle on selgelt olnud suurem avas- 
tus kui meile, eurooplastele, et ka Nõu- 
kogude Liidus elab normaalseid inime- 
si. Ta püüab eesti kultuuri ainulaadsust 
lahti seletada ka keele ülesehituse kau- 
du, kuid sellega läheb ta rappa. 

Between Genius € Utter Illiteracy“ 
on mitmeti hea raamat. See on hea tea- 
beallikas animatsioonisõpradele, rääki- 
des samas ka palju eesti kultuurist ja 
Eestist huvitatutele üleüldse. Neile, kes 
Eestiga raamatu vahendusel esmakord- 
selt kokku puutuvad, annab Robinson 
hea ülevaate Eesti ajaloost ja ühiskon- 
nast, varustades raamatus räägitu ka 
üldise taustaga. 


Käsikirjast tõlkinud TÕNU KARJATSE 


HEIKKI JOKINEN on Helsingi filmikriitik 
ja ülemaailmse animaühenduse ASIFA 
juhatuse liige. Eesti animafilmi on ta jälgi- 
nud 1980. aastatest alates. 

HELI VESKUS 


Algus oli Virumaal, Rakvere Lastemuu- 
sikakoolis, õppisin kaheksa aastat klaverit. 
See oli mu esimene teadlik kokkupuude 
muusikaga. Vanemad olid mingil määral 
kindlasti musikaalsed, isal on väga hea hääl, 
naeran ikka kodus, et ta on üks kaduma 
läinud tenor. Taeioleküll kunagi muusikat 
õppinud, aga laulaks nii mõnegi tenori üle. 
Oma hääle olen pärinud kindlasti temalt. 

Pärast lastemuusikakooli tekkis 
muusikaõppimisele paariaastane vahe 
— keskkool oli vaja lõpetada. Siis tuli 
otsus minna G. Otsa nim Tallinna Muu- 
sikakooli, kuid mitte klaveri-, vaid lau- 
luklassi. Esimene õpetaja Otsa koolis oli 
Harald Noodla. Teisest aastast järgnes 
pikem stuudium Ludmilla Dombrovska 
juures. Ooper või kammerlaul — see va- 
lik langes hiljem. 

Ega maalguses täpselt ei teadnud, mida 
tahta. Nüüd olen samas ise teist aastat õpe- 
tajana püüdnud meenutada, kas ma tookord 
ikka andsin endale aru, kelleks õieti saada 
tahtsin? Teadsin, et seon end muusikaga, 
seeoli mu suur kirg. Tahtsin, et sellest saaks 
mu töö. Klaveri harjutamiseks ei olnud siis 
veel piisavalt püsivust. Arvasin, et laulmise- 
ga läheb libedamalt. Praegu aga tuntakse 
mind teatris hoopis harjutamise narkomaa- 
nina, istun sageli juba hommikul kella küm- 
nest proovisaalis. 

Otsa kooli lõpetas Heli Veskus kam- 
merlauljana tunnustust leidnud Lud- 
milla Dombrovska juures ja jätkas õpin- 
guid temaga ka Eesti Muusikaakadee- 
mias. Siis olin jälle kaks aastat eemal, elu 
tuli vahele — mul sündis poeg. Ooper või 
kammerlaul? See valik tuli pärast lapse 
sündi. Mu hääl muutus tohutult, palju lop- 
sakamaks, — ooperilaulja eeldused lõid sel- 
gelt välja. 


EMA diplom tuli 1997. aastal Lud- 
milla Dombrovska lauluklassis, praegu 
on lõpusirgel magistriõpingud Sibeliuse 
Akadeemias Anita Välkki-Aro juures. 
Jäänud on vaid lõputöö ja -kontsert. 

Anita Välkki on Soome naislauljatest 
esimene ooperitäht, kes läks laia ilma ja tegi 
suurt karjääri. Ta on dramaatiline sopran, 
kelle leivanumbriteks on olnud Bayreuthis 
Wagneri ooperid ning Puccini , Tosca” ja 
» Turandot”, mis on ju nn hochdrama- 
tische soprani tõelised pärlid. 

Teise õpetaja juurde või ka meistrikur- 
sustele minnes ei ole ma kunagi teinud seda 
valge lehena, lähen ikkagi midagi juurde saa- 
ma. Mõnikord tuleb teha ka eelnevas korrek- 
tiive, väheke ajupesu, millestki end puhasta- 
da. Anita Välkkilt sain kindlasti oma tehni- 
lisele baasile palju juurde. Mitte, et mul 
oleks olnud midagi valesti. Dombrovskalt 
olin saanud ikka hästi tugeva põhja. 

Teisalt olen kõik oma senised rollid val- 
mistanud ette koos Välkkiga. Ta on alusta- 
nud draamanäitlejana, seejärel õppinud 
laulmist ning alles siis saanud ooperilaul- 
jaks. Seetõttu ta läheneb ka alati ooperirolli- 
dele näitlejana. Ta alustab ka vokaalpartiiga 
tööd sellest lähtuvalt, ütleb, et kui tunnetad 
oma hingamislihastega neid emotsioone, 
mida lauldes pead väljendama, on kõik 
korras. 

Kammermuusikapisikut süstis He- 
lisse Ludmilla Dombrovska. 

See suund on ooperilaulu kõrval olnud 
kogu aeg. EMAs võib kammerlaulu õppida 
ka mõne teise õpetaja juures. Kuid minul 
polnud seda vaja. Ludmilla Dombrovska os- 
kus valida kammerlaulu kavasid, on imet- 
lusväärne. Ta on mind selles väga aidanud 
ja selle poole ka suunanud. Hugo Wolfi lau- 
lud Goethe sõnadele..., armastan väga 

Heli Veskus veebruaris 2004. 


Harri Rospu fotod 


Alban Bergi, tema ,, Seitset varajast laulu”, 
olen neid hakanud viimasel ajal rohkem 
laulma, võtnud neid erinevatesse kavadesse. 
Hea partneri olen leidnud kontsertmeister 
Jaanika Rand-Sirbis, kellega meil on juba 
hakanud välja kujunema lied'iduo. 
Kahekümnenda sajandi muusika ei 
tekita probleeme. Laulan seda hea meele- 
ga, ka päris nüüdisaegset muusikat. Siin 
hakkab kaasa mängima eelnev muusikaline 
haridus ja haritus. Paljud lauljad tulevad 
kooli nii, et tunnevad vaevalt nooti. Mul en- 
dalgi on praegu muusikakoolis paar sellist 

õpilast, kes ei tea solfedžost praktiliselt mida- 
gi. Häälematerjal võib olla küll uhke, kuid 
õpetaja töö on sellest hoolimata sel juhul kaks 
korda suurem. Tuleb arendada ka kõrva ja 
elementaarset noodilugemist. 

Esimene roll oli donna Elvira Mozar- 
ti ,Don Giovannis” 1999. aastal ,,Esto- 
nias”. Tundub, et esimesed rollid tulevad 
alati palju lihtsamalt kui järgmised. Sa oled 
tundlikum, kõigele hästi avatud, ise uus ja 
kõik on ka sulle uus, inimesed su ümber on 
uued. Ei ole veel mingeid eelarvamusi. Hil- 
jem on raskem end kõigest sellest lahus hoi- 
da, siis tunned juba kõiki, tead lavastaja käe- 
kirja... — esimest korda on palju parem te- 
ha, tööd lavastaja ja dirigendiga. Seetõttu 
on mul ,,Don Giovannist” äärmiselt head 
mälestused. Esimene koosseis oli väga tore: 
don Giovanni rollis Rauno Elp, Ain Anger 
Leporellona. Raunoga oleme laulnud koos 
ka kontsertidel, nii ooperi- kui ka kammer- 
laulukavasid. Ta on lavapartnerina väga ar- 
vestav ja toetab mind alati. Näib, et mõtleme 
üsna ühte moodi nii muusikas kui ka elus. 

On juhtunud ka nii, et saad täiesti 
võõra partneriga otse laval kokku. Kord 
sain ühe kolleegi haigestumise puhul hom- 
mikul teada, et õhtul tuleb laulda Mimid. 
Maei olnud oma partneriga isegi mitte proo- 
vi teinud. Kuid tookord külalisena laulnud 
tenor Ari Gröntal Soome Rahvusooperist 
osutus niivõrd meeldivaks partneriks, et tun- 
netasin kohe, kuidas ja mismoodi peab ole- 
ma, palju teda arvestada, mida temalt ooda- 
ta. Algul olin hirmul, ma ei teadnud, kui 
palju ta sellest lavastusest teab, samas, kui 
lavastuslikult läheb midagi viltu, on ooperis 
muusika see, mis päästab ja tingib suuresti 
ka käitumise laval. Puccini puhul on ju suu- 
red tunded need, mis kõike määravad. 

Donna Elvira järel tuli Mozarti ,, Cosi 
fan tutte” Fiordiligi , Vanemuises”. 
Cosi” tõi lavale Stefan Herheim, kes hiljuti 
tegi Salzburgis Mozarti , Haaremiröövi” 
skandaalse lavastuse. Räägiti ju isegi, et vae- 
valt teda üldse enam midagi lavastama kut- 
sutakse, kuid näib, et see on Herheimile vaid 
tuult tiibadesse andnud. See oli üks äärmi- 


selt põnev lavastaja. Prooviperioodil elasime 
oma meeskonna, kogu trupiga tõelist kom- 
muunielu. Lõpetasime õhtul kell kümme 
proovi ja seejärel lobisesime kohvikus või 
baaris kella kolmeni öösel. Aga kuna õhk- 
kond oli niivõrd hea, ei valmistanud kellelegi 
probleemi olla järgmisel hommikul kell küm- 
me taas proovis ja laulda neid meeletuid Mo- 
zarti partiisid, mis ,, Cosis” on. Ja nii prakti- 
liselt päevast päeva kaks kuud järjest. Ja meil 
oli vaid üks koosseis — puududa ei saanud. 
Olime avatud kõigele, mida pakuti. Selline 
loominguline õhkkond on väga tähtis. Nii 
tekivad head ideed ja ka tulemus on palju 
parem. ,,Cosi” oli Herheimil ,, Võluflöödi” 
järel teine töö, ta oli äsja lõpetanud oma 
stuudiumi Hamburgis. 

Heli alustas laval Mozartiga, siis tuli 
vahele operett — kaks erinevat lavastust 
Straussi operetist Öö Veneetsias” — 
Mare Tommingase vabaõhulavastus 
Tartus ja seejärel paarikuise vahega 
Monika Wiesleri oma , Estonias”. Need 
polnud mitte üksnes kaks täiesti erineva 
kontseptsiooniga lavastust, vaid sellest 
teosest on olemas ka kaks teineteisest kapi- 
taalselt erinevat redaktsiooni, ka tekst on 
erinev, seda teha oli üsna ränk. Eriti proovi- 
perioodil, sest proovid käisid kõrvuti. Nii 
mõnigi kord tulin Tartust ühe proovist ja 
õhtul tuli sisse elada hoopis teise lavastusse 
samast asjast. 

Laulda Tatjanat ,, Jevgeni Oneginis” 
on olnud mõnegi soprani unistus. Prae- 
gu tagasi vaadates tunnen, et see tuli mulle 
liiga vara, ma ei olnud selleks siis veel val- 
mis. Nüüd teeksin seda hoopis teistmoodi. 

Kõik rollid, mida teed, on olulised, 
ka väiksemad kõrvalosad. Väiksemaid 
rolle on palju raskem teha. Peab kohe küm- 
nesse panema, see on vaid hetk — sa lähed, 
laulad ja tuled kohe lavalt ära. Hiljem ei ole 
võimalust end rehabiliteerida. Minu esime- 
ne kõrvalosa oli Ksenja ,, Boriss Godunovis”, 
olin laval vaid viis minutit. Mõnikord hak- 
kavad etendusel häirima pisiasjad — paru- 
kas halb või seelik vale —, see rikub meeleolu 
janii võid oma etteaste lihtsalt kihva keerata. 


Olen alustanud ise väga suurtest osadest, 
praegu tunnen, et selle ees võinuksid olla 
veel mõned väiksemad rollid. 

Karakter peab olema selge enne tööd 
lavastajaga. Enne uue materjali õppi- 
mist kuulab Heli alati erinevaid salves- 
tisi, lauljaid, dirigente... 

Kui maaga juba ise alustan, tuleb mingi 
periood, mil üldse enam teisi esitusi ei kuula, 
see võib hakata segama. Orffi ,, Targa naise” 
puhul arvasin algul, et see ei ole minu osa. 
See tundus mulle liiga lüüriline, seda olid 
ka laulnud mõned lüürilised sopranid, näi- 
teks Barbara Bonney, — seeei ole minu ma- 
terjal! Kui olin aga ära kuulanud samas osas 
Elisabeth Schwarzkopfi, tekkis rollist hoopis 
teine arusaam. Ja meil tuli päris põnev lavas- 
tus. Kahju, et seda nii vähe mängida sai. 
Seda oleks tulnud ehk kuidagi teistmoodi 
müüa” või reklaamida. Orff oleks noorele 
publikule võinud väga hästi , peale minna”. 
» Tarka naist” oli lihtne tuua üle meie aega 
ja ühiskonda. See oli löök otse naelapea pihta. 

Heli laulis Orffi , Targas naises” Ta- 
lumehe tütart (ehk tarka naist), ooperi 
lavastas , Estonias” Neeme Kuningas 
aastal 2001. 

Tal on seni olnud kaks unistuste rol- 
li, neist üks, Mimi Puccini , Boheemis”, 
on täitunud, Margarete Gounod” ,,Faus- 
tis” veel mitte. , Boheemis” laulsin koos 
Vello Jürnaga — väga hea partner. Olin sel- 
les lavastuses n-ö sissetungija, liitusin eten- 
dusse teistest palju hiljem. Carlo Felice Cil- 
lario tõi selle , Estonias” välja 1993, mina 
hakkasin Mimid laulma peaaegu kümme 
aastat hiljem. Vello oli see, kes tegelikult 
aitas mul rolli valmis teha. Ja hea koostöö 
oli dirigent Paul Mägiga, mõtlesime muusi- 
kas ühte moodi. Hea on koos töötada ka Eri 
Klasiga — temas on nii palju nakatavat po- 
sitiivset energiat! Ei teki võimalustki halvas- 
ti laulda! 

Meeldib nii operett kui ooper, inspi- 
reerib eelkõige ilus muusika. Hanna Gla- 
wari , Lõbusas leses”— seeoli ju nii minu 
roll, minu häälele väga sobiv. Eks kogu 
kunsti alus olegi see, et laulaksid ,oma par- 

tiid”. Operetis on tulnud küll ette ka oma 
hääle vastu patustamist, st olen laulnud par- 
tiisid, mis pole minu häälele sobinud. Seda 
ei tohiks teha! Aga operetis on liikumine mõ- 
nus. Meil on seda veel suhteliselt vähe, mu- 
jal tehakse show'd palju rohkem. Samas ma 
ei salga, et minu suur probleem on laval rää- 
kimine, üleminekud laulult kõnele. Minu 
looduslik kõnehääl on väga madal, sellega 
ei teelaval mitte midagi, see ei kosta kuhugi. 
Pean oma häält n-ö ülespoole tõstma. Aga 
kuidas seda teha nii, et oleks loomulik? Selle- 
pärast hoiavad ka väga paljud ooperilauljad 
operetižanrist eemale. 

Heli seni viimane ooperiroll on ol- 
nud nimiosa Tubina ,Barbara von Ti- 
senhusenis”. , Barbara” muusika on küll 
hoopis midagi muud kui Puccini , Boheem”, 
ometi on see väga haarav. Barbara on mässa- 
ja, meie natuuris on üsna palju sarnast. 
Kuidas Barbara plahvatab ja näitab välja, 
kui talle miski ei meeldi! Olen ise samasugu- 
ne. Aga et see roll jõuaks lõpuks sinu sisse, 
lihastesse! — seeei ole kerge. Pealegi juhtus 
mul esimest korda etendusel, et läksin rolli 
liiga sisse. Tundsin ühe hetke , karu tapmise 
stseenis”, et ei suuda enam end kõrvalt vaa- 
data, korraga olingi Barbarana vendadega 
vastamisi..., kartsin minestada, mõistuse 
kontroll kadus täiesti... Õnneks sain endast 
siiski jagu. 

Olin Tubina helikeelega varem kokku 
puutunud, laulnud paari soololaulu — 
«Ingel lindudega”, , Hällilaulu” ja veel mi- 
dagi. Raskeks teeb see, et Tubin on eelkõige 
sümfonist. Üks asi on laulda Barbara partiid 
klaveriga, õpid selgeks sisseastumised jne. 
Orkestriga tajud, et oled tegelikult üks hääl 
»sümfoonias”. Tahes-tahtmata on kohad, 
kus ei suuda orkestrist üle laulda, ja kas alati 
peabki? See kõik on tiks suur sulandumine 
tervikusse ja muusika räägib ise enda eest... 
Isegi Verdi puhul on vaheltutti's raske teks- 
ti saali kanda. Tähtis on, et emotsioon jõuaks 
kohale. 

Arvo Volmeriga töötasin koos selles la- 
vastuses esimest korda, ta on väga täpne 
dirigent. 

Kui püüda üles ehitada Heli laulja- 
karjääri arenguredelit, alustaks ta ise 
seda donna Elvirast. Mozartit laulda on 
aega-ajalt väga kosutav. Seeon nagu palsam 
hingele, samas paljastab vead ja küündima- 
tuse. Mozartit on palju raskem laulda kui 
Puccini, siin ei tule vigurdamine kõnealla, 
Puccini annab võimaluse slikerdada. 

Teisena Fiordiligi , Cosis”, siis hüp- 
paks Mimi juurde — siiani mu lemmik- 
roll. 

Hanna Glawari, Agathe , Nõidkütis” 
ja Micašla ,,Carmenis” ja Barbara. Oma 
mahult on Micažla partii suhteliselt väike, 
vaid üks aaria ja duett, aga see on vokaal- 
tehniliselt väga nõudlik, seda on raske laul- 
da. Viimastega tegin ikka väga suure hüppe 
edasi. 

Lisaks alguse juurde veel finalisti 
staatuse noorte interpreetide konkursil 
Con brio” 1998. aastal. Kevadel on tu- 
lekul Tosca, Barbaral on aega küpseda; 
laulda tahaks veel Wagnerit, ja Verditki 
pole õieti jõudnud teha. Mõnes mõttes on 
mu rollid ehk tulnud isegi vales järjekorras, 
Verdi oleks võinud tulla enne Puccinit. Nii 
et nüüd tahaksin veidi pühenduda Verdile. 
Ma arvan, et Verdil leidub selliseid rolle, 
mis mu häälele võiksid sobida. 

Kammerlaulus onseni jäänud kava- 
dest peaaegu kõrvale Schubert ja Schu- 
mann. Nad on noorele lauljale üsna rasked 
laulda. Nende raskus peitub nende näilises 
lihtsuses. Neid peab laulma juba küpsena. 
Nagu ka Mozarti laule. Loodan puudujääki 
nüüd korvata. 

Väga tahaks laulda ka vokaalsüm- 
foonilisi suurvorme. Seni olen laulnud 
Beethoveni ja Mozarti missades, Mozarti 
Reekviemis, — ma armastan suurvorme. 

Klassika Von Krahli Teatri laval. 
Vastab Ljudmilla Razumovskaja. 


Festival ,opeNBarogue 2005“ tagasivaates. 
Jaan Ross Mimi Daitzi Tormise-monograafiast. 


Vene uuem filmikunst. 
Priit Pärna, Priit Tenderi, Ülo Pikkovi ja Kaspar Jancise ,, Frank ja Wendy”. 

